                          ΤΑ ΑΗΔΟΝΙΑ ΤΟΥ ΔΗΜΟΤΙΚΟΥ
                        «Ούκουν ένεστι πράξις εν ανθρώποις,

                          ήτις άνευ μουσικής τελείται…»

                 (Αριστείδης Κοϊντιλιανός, Βιβλ. Β΄, Κεφ.V. 5-10)

                               ΤΑ ΠΡΩΤΑ ΔΗΜΩΔΗ ΑΣΜΑΤΑ

             (Εκ των Μικτών Σελίδων του καθηγητού Σπ. Π. Λάμπρου τω 1905)

   Γνωστόν είναι, ότι και παρά τοις αρχαίοις Έλλησιν υπήρχον άσματα του λαού ως και παρ’ ημίν. Τοιαύτα είναι το χελιδόνισμα, οι επιμύλιοι ωδαί, τα σκολιά και άλλα πολλά. Των δε παρ’ ημίν δημοτικών ασμάτων μέγα είναι το πλήθος, είτε ιστορικήν έχουσι ταύτα υπόθεσιν, ως τα κλέφτικα, είτε διατρίβουσι περί τον έρωτα, τον γάμον, την μητρική στοργή κ. τ. λ. Φανερόν δε είναι, ότι ως εικός, ουδέποτ’ εστείρευσεν η Μούσα του ελληνικού λαού, και ότι, αν υπάρχουσι χρόνοι, καθ’ ους οι γνωστοί και ονομασμένοι ποιηταί δεν είναι το παρ’ άπαν αντάξιοι των μεγάλων αοιδών της αρχαιότητος, αλλά δυνάμεθα να είπωμεν ότι ο ανώνυμος στιχοπλόκος όστις καλείται λαός υπήρξε δια των αιώνων απαύστως ποιητής μέγας. Μόνη δε και κυριωτάτη διαφορά του χαρακτήρος των παλαιών σκολιών ασμάτων από των λεγομένων δημοτικών των μέσων αιώνων και των νεωτέρων χρόνων είναι η γλώσσα, ήτις αναγκαίως συμμετεβλήθη μετά των τυχών του έθνους.
   Ότε ο Fauriel εξέδωκε την ωραίαν αυτού συλλογή των δημοτικών ασμάτων, εδημοσίευσεν υπό την επιγραφήν Άλωσις της Κωνσταντινουπόλεως γνωστόν άσμα, αν μη γεννηθέν κατ’ αυτούς τους χρόνους ότε εάλω των πόλεων η πόλις, αλλά καν δυνάμενο να θεωρηθή ως μίμησις και απήχησις των τότε γενομένων υπό του ελληνικού λαού θρήνων  επι τη συνφορά (Fauriel Chants populaires de la Grece moderne. Εν Παρισίοις 1825 Τομ. Β΄ σ. 337.). έχαιρε δε ο συλλέγων εκδότης επί τη αρχαιότητι του άσματος.
   Αλλ’ έκτοτε πολλή ετελέσθη πρόοδος εν τη εξετάσει των προϊόντων της δημώδους Μούσης και προφανής είναι δικαίως η τάσις προς εξακρίβωσιν των χρόνων καθ’ ους εποιήθη έκαστον άσμα. Συνέτεινε δε ουκ ολίγον εις τούτο και η ευτυχής εύρεσις δύο χειρογράφων συλλογών παλαιών δημοτικών ασμάτων, ων η μεν περιεχομένη εν τινι κώδικι βιενναίω εξεδόθη υπό του φίλου Legrand, (Recuil de chansons populaires grecques. Εν Παρισίοις 1874 σ. 1-70.), δε εξεδόθη υπό του καθηγητού Γουλιέλμου Wagner το 1879 εν Λειψία υπό την επιγραφήν Αλφαβητος της αγάπης. Και η μεν βιενναία συλλογή περιέχει δημοτικά άσματα προγενέστερα του δεκάτου πέμπτου αιώνος, η δε υπό του Wagner εκδιδομένη περιέχεται εν χειρογράφω τινί του βρεττανικού Μουσείου και περιλαμβάνει δημοτικά άσματα της Ρόδου συντεταγμένα περί τας αρχάς του δεκάτου πέμπτου αιώνος.
   Αλλ’ ήδη ενωρίς ανεγνωρίσθη ως πολλώ αρχαιότερον πάντων των τέως σωζομένων δημοτικών ασμάτων το υπό του Σπυρίδωνος Ζαμπελίου εκδοθέν το πρώτον εκ των ποιημάτων άτινα ήσαν προωρισμένα ν’ αποτελέσωσι τον τρίτον τόμον της συλλογής του μακαρίτου Fauriel. Το άσμα τούτο επιγραφέν υπό του εκδότου Η αναγνώρισις, απεδόθη υπ’ αυτού εις τον δέκατον αιώνα, επειδή εν αυτώ γίνεται μνεία δύο ηρώων των χρόνων εκείνων.
   Τελευταία δε επήλθεν η υπό του Κων. Σάθα αναγνώρισις κύκλου όλου, του κληθέντος ακριτικού (Μεσαιονική βιβλιοθήκη Τομ. Β΄. σ. μστ. Κ. έ. Les exloits de Digenis Acritas σ. XLVI  κ. Ε.), ου τινα άσματα δυνάμεθα βεβαίως να παραδεχθώμεν ως ανερχόμενα εις τον δέκατον αιώνα, καίτοι πολλαί διαφωνίαι δύνανται να επέλθωσιν εν τοις καθ’ έκαστον.
   Αληθές δ’ είναι, ότι δεν γιγνώσκομεν τον πρώτον τύπον, καθ’ όν συνετάχθησαν τα άσματα ταύτα του ακριτικού κύκλου, ουδέ δυνάμεθα, κρίνοντες εξ αυτής της ιστορίας της δημώδους γλώσσης, ήτις έχει ποικίλας φάσεις, να δεχθώμεν, ότι τα νυν περιαδόμενα και σωζόμενα είναι αναλλοιώτως αυτά τα συνταχθέντα το πρώτον. Λέγομεν δε τούτον ου μόνον περί της γλώσσης, αλλά και περί αυτού του είδους των ασμάτων. Μόλις που δε δυνάμεθα να είπωμεν, ότι εν τοις σημερινοίς σωζομένοις άσμασι του ακριτικού και απελατικού κύκλου σώζονται σποραδικοί τινές στίχοι εκ των πρώτων ασμάτων των ανερχομένων εις τον δέκατον αιώνα διατηρούντες την αρχικήν μορφή.
   Αλλ’ ουδέ του κύκλου τούτου τ’ αρχικά άσματα, είναι τα πρώτα προϊόντα της δημώδους νεοελληνικής Μούσης.

   Που δε θα εύρωμεν ταύτας τας αρχάς ;
   Εν τω λαβιρύνθω της βυζαντιακής ποιήσεως συγκρούονται προφανός δύο μάλιστα είδη στιχοπλοκίας, η χρισιανική υμνολογία και η κατά μίμησιν των αρχαίων μέτρων και της αρχαίας γλώσσης έμμετρος σύνθεσις των λογίων. Η μεν είναι γέννημα της εκκλησίας, η δε προϊόν του σχολίου εσκιατραφημένον. Και ουδετέρα μεν αμελεί των πραγμάτων της ημέρας, του παρόντος βίου του έθνους, ενίοτε δε μάλιστα βαίνουσιν αμφότεραι οιονεί παράλληλοι, ως εν τη εξυμνήσει της από των Αβάρων διασώσεως της Κωνσταντινουπόλεως ο ακάθιστος ύμνος ο κοινός προσγραφόμενος εις τον πατριάρχην Σέργιον και οι Ακροάσεις του Πισίδου. Αλλά παρά πάντα ταύτα εουδετέρα τούτων κατέρχεται εις την αγοράν, ουδέ θίγει ενδομύχως την καρδίαν του λαού, όστις μένει οιονεί αμέτοχος της ποιητικής εκείνης κατασκευής.
   Εντεύθεν ουδέν θαύμα, ότι οι πλείστοι των υμνολόγων, οι πλείστοι των αρχαϊζόντων στιχουργών είναι διακεκριμένοι ιεράρχαι ή εκκλησιαστικοί άνδρες, έξοχοι λόγιοι, ισχυροί άρχοντες του κράτους. Ο δε λαός είχεν ανάγκην άλλων μέτρων παρά τους χωλιάμβους και το ηρωϊκόν των λογίων, άλλων ρυθμών παρά τους λογαοιδικούς της εκκλησίας, τέλος δε άλλης γλώσσης παρά την εψιμυθιωμένην εκείνην, ήτις μάτην ηγωνίζετο να παραμετρηθή προς την καθαράν ατθίδα. Η δε κοινή και αληθής αύτη γλώσσα του βυζαντιακού λαού, τα απλούστερα εκείνα και προχειρότερα μέτρα, αποκλεισθέντα υπό της εκκλησίσα και του γραφείου των λογίων των εγκαυχωμένων επί τω βίω αυτών τω φιλογωνίω, εύρον στάδιον ανοικτόν εν τοις αγώσι του Ιπποδρόμου.
   Ο Ιππόδρομος, του Βυζαντίου, λαμπρώς κεκοσμημένος, ήτο συγχρόνως ότι η αγορά και το θέατρον παρά τοις αρχαίοις. Επί αιώνας πολλούς εκεί ηυφράνθησαν και ηχθέσθησαν οι Βυζαντίνοι εκεί ενηργήθησαν αι κυριώτεραι των στάσεων, εκεί επανηγυρίσθσαν οι λαμπρότατοι των θριάμβων, εκεί εδικάσθησαν δίκαι επιφανείς, εκεί ανηγορεύθησαν βασιλείς, αλλά και εκεί κατελύοντο, εκεί ετυφλώνοντο πατριάρχαι, εκεί προσεφέροντο τα μέγιστα θεάματα της φύσεως και της τέχνης. Εν Βυζαντίω ο αυτοκράτωρ είχε το Χρυσοτρίκλινον, καλλίστευμα τέχνης, ο θεός την Αγίαν Σοφίαν, ο λαός τον Ιππόδρομον.
   Άρα εν τω Ιπποδρόμω, ένθα ελευθέρως ανέπνεε και έζη ο λαός ο βυζαντιακός, πρέπει να ζητήσωμεν, ως εικός, την ελευθεραν ανάπτυξιν της δημώδους γλώσσης και στιχουργίας. Ουδ’ είναι τυχαίον, ότι εκ των ολίγων παρά τοις Βυζαντίνοις χρονογράφοις μνημονευομένων δημωδών στίχων οι πλείστοι αναφέρονται ως ρηθέντες υπό τινος των φατριών του δήμου εν τω Ιπποδρόμω ενταύθα δε πρόκειται περί του αρχαιοτάτου των μνημονευομένων, ποιήματος ρηθέντος εν τω αυτώ σκοπτικώ πνεύματι όπερ εγέννησε, διετήρησε και ώξυνε η ελευθερία του Ιπποδρόμου. Τούτο δε δυνάμεθα δικαίως να θεωρήσωμεν ως το πρώτον σωζόμενον δημώδες άσμα της νέας ελληνικής γλώσσης.
                               ΠΕΡΙ ΤΟ ΔΗΜΟΤΙΚΟ ΤΡΑΓΟΥΔΙ
   Γενικά το τραγούδι είναι σύνθεση των σκέψεων, των αισθημάτων, των αντιλήψεων, των πόθων, των ελπίδων, των διανοημάτων ενός λαού. Από πού αρχίζει ; Από το όλον. Δεν έχει έναν ορισμένο πατέρα. 

   Γεννιέται από το άγνωστο και το ανώνυμο πλήθος. Κατεβαίνει από τα βουνά, ανεβαίνει από τα ακρογιάλια, γυρίζει το βράδυ με τα πρόβατα στη στάνη, ταξιδεύει με τα πλεούμενα, κατακτά το ύπαιθρο, εμφανίζεται στις πόλεις, εισέρχεται στην ταβέρνα και παραβιάζει την πόρτα του σαλονιού. Είναι το ανώνυμο παραδοσιακό δημοτικό τραγούδι.

   Η νεότερη δημοτική ποίηση και η νεότερη δημοτική μουσική, είναι τα δύο ωραία άνθη της ελληνικής πνευματικής άνθησης. Κάθε λαός έχει τη δική του μουσική και ποίηση. Το τραγούδι -και όταν λέγουμε τραγούδι εννοούμε ποίηση και μουσική μαζί- είναι ένα από τα κυριότερα μέσα εκδήλωσης των ψυχικών συναισθημάτων του λαού.

   Το δημοτικό τραγούδι είναι εκείνο που οι φουστανελοφόροι το έζησαν και το δημιούργησαν με τους ηρωισμούς τους. Κατά τον Δημήτριο Παπαρρηγόπουλο (Ιστορία του Ελληνικού Έθνους-Έκδοσις δευτέρα. Τόμος Ε’ σελ.613.) μερικά από τα τραγούδια της δημώδους ποιήσεως « εποιήθησαν παρά κλεφτών, τα πλείστα όμως τούτων ήσαν έργα τυφλών ραψωδών, οι οποίοι διερχόμενοι τας πόλεις, τας κώμας και τα χωρία, μάλιστα κατά τας εορτάς και τας πανηγύρεις, έτερπον τον λαόν άδοντες τα προϊόντα της αφελούς εκείνης μούσης και έζων εκ της αυθορμήτου αμοιβής ήν τούτου ένεκεν ελάμβανον.»

   Αλλά οι κλέφτες και οι τυφλοί ραψωδοί δεν τραγουδούσαν για λογαριασμό τους μόνον, απεναντίας τραγουδούσαν εξ ονόματος και για λογαριασμό ολόκληρου του ελληνικού λαού. Όσον επομένως και αν είναι ατομική επινόηση το δημοτικό τραγούδι, συνθέτης αυτού εν τούτοις είναι η απρόσωπη μεγαλοφυϊα και η ανώνυμη ψυχή του λαού. Σε τούτο δε ακριβώς έγκειται η μεγάλη σημασία του δημοτικού τραγουδιού, σε σχέση προς την ιστορία ενός λαού και είναι ο πιστότερος καθρέφτης των χρόνων που γεννήθηκε αυτό.

   Και τραγουδάει χαρούμενα όταν χαίρεται, και κλαίει όταν λυπάται. Τραγουδάει ο κλέφτης στο λημέρι του, τραγουδάει ο γεωργός ενώ οργώνει τα χωράφια του, τραγουδάει η χωριατοπούλα ενώ τρυγάει τ’ αμπέλια, ο ναύτης που παλεύει με τα κύματα, τραγουδάει η μάνα του παλικαριού της το χαμό, τραγουδάει ο γέρος πατέρας της σκλαβιάς τον πόνο.

    Ποιος έμαθε όλους αυτούς να τραγουδούν ; Η φύση είναι εκείνη που διδάσκει τους ανθρώπους να τραγουδούν. Είναι η φύση από την οποίαν αποκτούν την καλλιτεχνική τους υπόσταση.

   Τα ψυχικά συναισθήματα του ανθρώπου είναι αποτελέσματα εξωτερικών αιτίων. Για να κατανοηθεί επομένως η σημασία των δημοτικών μας τραγουδιών, τα οποία δεν είναι τίποτε άλλο παρά εκδήλωση δια τόνων, των ψυχικών συναισθημάτων του ελληνικού λαού και οφείλονται στην πνευματική και ψυχική ζωή των χρόνων, κατά τους οποίους παρήχθησαν.

   Για εμάς τους Έλληνας τουλάχιστον δεν είναι άγνωστοι οι χρόνοι, κατά τους οποίους δημιουργήθηκαν τα μικρά αυτά μουσικά αριστουργήματα. Προηγήθηκαν της γιγαντομαχίας και παρακολούθησαν αυτήν, από την έναρξή της να εξυμνούν τους αγώνες, τους πόθους, την λεβεντιά, το παράπονο, τον πόνο, την ωραιότητα των φουστανελάδων μας. Και οι περιστάσεις κατά τις οποίες γράφτηκαν και συντέθηκαν, τα τραγούδια του κλέφτη και της τσελιγκοπούλας, δημιούργησαν την καταπληκτική εκείνη του δημοτικού τραγουδιού περιωπή.

   Η περί το άσμα δεινότητα αποτελεί ένα από τα τρία ιδεώδη του Έλληνα : 

                             Ήθελα να ήμουν όμορφος να ήμουν παλικάρι,

                             να ήμουνα και τραγουδιστής, δεν ήθελα άλλη χάρη.

   Ο Μολδαυός πρίγκιπας, Καντεμίρ, στην «Ιστορία της Οθωμανικής Αυτοκρατορίας» παραθέτει σωρεία γεγονότων, κατά τα οποία Έλληνες τραγουδιστές, καταδικασθέντες σε θάνατο ή με βία εκπατρισθέντες πέτυχαν με τα τραγούδια τους να μαλάξουν τις καρδιές των Σουλτάνων και να τύχουν χάριτος. Αναφέρουμε ένα από αυτά.

   Ο Πέρσης Εμίρης Γκιουν Ογλή συλληφθείς αιχμάλωτος οδηγήθηκε μεταξύ άλλων ομοφύλων του στην Κωνσταντινούπολη. Εκεί απόκτησε την εύνοια του Σουλτάνου Αμυράτ του Δ’, χάρις στο μουσικό του τάλαντο. Μίαν ημέρα που ο σουλτάνος  βρι-σκόταν στο σπίτι του Πέρση Εμίρη, άκουσε κάποιον Έλληνα που περνούσε από το δρόμο να τραγουδάει. Το τραγούδι του δε, ήταν τόσο ωραίο και έκαμε τόση εντύπω-ση στον Σουλτάνο ώστε ο Πέρσης Εμίρης να λάβει την τόλμη να του πει : «Οι Έλλη-νες που σήμερον υπετάγησαν στην δύναμή σου ήσαν άλλοτε κύριοι του τόπου. Αυτός που τραγουδούσε, μ’ έπεισε ότι ήσαν άξιοι να είναι κύριοι. Η ιστορία μας πείθει για τις αρετές τους. Εάν υπάρχουν και άλλοι όπως αυτός, θα ειπεί ότι η Ελλάς δεν έσβη-σεν ακόμη.» και προσέθεσε  ο Πέρσης. « Εγώ τουλάχιστον θα ήμουν ευτυχής αν εγινόμουν μαθητής του αγνώστου αυτού Έλληνος».

   Έχουμε επίσης αυτόν τούτον τον Έλληνα άγνωστο ποιητή που πιστεύει πρώτον στον Θεό του και κατόπιν στην πατρίδα του, ο οποίος για να εξάρει την ομορφιά και τη δύναμη της μουσικής, προχωρεί μέχρι του σημείου ώστε στο άκουσμα ενός τραγουδιού του, μια καλόγρια, να λησμονεί τον λόγο που έδωκε στον Θεό, να πετά τα ράσα της, να κόβει τα κομπολόγια και να πηγαίνει να βρει τον άγνωστο τραγουδιστή. Σας διαβάζω το δημοτικό αυτό τραγούδι :

                       Ποιος ήταν που τραγούδαγε εχτές το βράδυ βράδυ,

                       που το’ λεγε τόσ’ όμορφα και παραπονεμένα ;

                       Ξυπνάει τ’ αηδόνια στις φωλιές, τα λάφια στα λαγκάδια,

                       ξυπνάει και μια καλόγρια από μέσα απ’ το κελί της.

                       Σκύφτει πετάει τα ράσα της, κόφτει τα κομπολόγια :

                       Σύρτε, σταυροί στις εκκλησιές, ράσα στα μοναστήρια

                       κι εγώ με τον τραγουδιστή απόψε θα ξωμείνω,

                       που το’ λεγε τόσ’ όμορφα και παραπονεμένα.

   Είπαμε ότι ο ποιητής και συνθέτης των δημοτικών τραγουδιών είναι η απρόσωπη μεγαλοφυία και η ανώνυμη ψυχή των λαών. Αλλά κάθε λαός είναι δημιούργημα του περιβάλλοντος. Το περιβάλλον δε το αποτελεί η φύση σε συνδυασμό με τις εκάστοτε δημιουργούμενες περιστάσεις και συνθήκες. Ο Έλληνας  από της άποψης αυτής κατέχει προνομιακή θέση μεταξύ των λοιπών λαών της Ευρώπης. « Η γλυκεία και συγκεκραμένη φύσις της Ελλάδος- λέγει ο Taine- πάροχος ψυχικής φαιδρότητος και γαλήνης καθιστά το πνεύμα ζωηρό και πρόσφορο προς πάσα διανοητικήν ενέργεια ». Και αλλού « Εις την Ελλάδα η φύσις είναι σύμβουλος κομψότητος και αρετής», ο Γάλλος σοφός ( Φιλοσοφία της τέχνης εν Ελλάδι σελ. 3 και σελ. 40 ) δεν κάνει τίποτε άλλο βεβαίως, παρά να επαναλαμβάνει όσα ο μέγιστος των ποιητών της ελληνικής αρχαιότητος είπε ( Ευριπίδης εν Ερεχθεί ) :

                           Ουρανόν γαρ έχομεν εύ συγκεκραμένον

                           Ίν ούτ’ άγαν πυρ, ούτε χείμα συμπιτνεί.

 Τουτέστιν : Δηλαδή κλίμα έχουμε εύκρατο, ώστε να συνεργεί ούτε σε πολλή ζέστη ούτε σε πολύ κρύο.

   Με τέτοια φύση ο κλέφτης ήταν σκλάβος αλλά συγχρόνως και αφέντης. Σκλάβος γιατί έφερε την σφραγίδα αυτής και αφέντης γιατί ήταν :

                      Αρματωλός μέσ’ τα βουνά και κλέφτης μέσ’ τους κάμπους,

                      είχε τα βράχια αδέρφια του, τα δέντρα συγγενάδια,

                      Τον εκοιμούσαν οι πέρδικες, τ’ αηδόνια τον ξυπνούσαν,

                      και στην κορφή της Λιάκουρας έκανε το σταυρό του.

   Με τέτοιες συνθήκες που γράφτηκαν και συντέθηκαν τα δημοτικά μας τραγούδια, κατέχουν και προνομιακή θέση μεταξύ της διεθνούς μουσικής παραγωγής. Προνομιακή θέση για τον ρυθμικό τους πλούτο και τον χρωματικό τους χαρακτήρα, προσόντα που θαύμασαν οι ξένοι, από του Decoudray, του Γκλαζούνωφ, του Maurice Emmanuel, του Ραβέλ μέχρι του δικού μας Α. Μαρσίκ ( Μουσική Επιθεώρησισ-Αισθητική-τεύχος Α’, σελίς 3 ), όσο και για την απλότητα τους, το διατονικό τους σύστημα, άγνωστο στην ευρωπαϊκή μουσική, το οποίο δεν είναι άλλο παρά αυτό τούτο το διατονικό σύστημα των αρχαίων Ελλήνων, την συντομία τους την περιγρα-φικότητά τους και την απόλυτη αρμονία στην οποίαν βρίσκεται η μελωδία προς το ποίημα.

   Ο Γ. Λαμπελέτ, που είναι ο πρώτος Έλληνας μουσουργός που μελέτησε, τη δημοτική μας μουσική, παρατηρεί ότι οι επτά, από τις δώδεκα ελληνικές κλίμακες, των οποίων έγινε μεγαλύτερη χρήση στην αρχαία εποχή, δηλαδή η δωρική, η υποδωρική, η φρυγική, η υποφρυγική, η λυδική, η υπολυδική και η μυξολυδική, συναντιώνται και στα σύγχρονα δημοτικά μας τραγούδια. Άλλο χαρακτηριστικό της μουσικής των δημοτικών τραγουδιών είναι, ότι υπάρχει σε αυτήν το τέταρτο του τόνου. Πολύ συχνά η φωνή ή το όργανο, κάνουν να ακουστούν μερικά μελωδικά διαστήματα, που δημιουργούν την αίσθηση, ότι αυτά είναι μικρότερα του ημιτονίου.

   Αλλά και στον σχηματισμό των μέτρων και στην έκφραση του ρυθμού, η δημοτική μας μουσική παρουσιάζει μεγάλη πρωτοτυπία. « Η κατά παράδοσιν ισχύουσα θεωρία-προσθέτει ο Γ. Λαμπελέτ- της κατασκευής των μέτρων της ευρωπαϊκής μουσικής προσκρούει ενίοτε ουσιωδώς εις τους κανόνας εις τους οποίους στηρίζεται ο σχηματισμός πολλών μέτρων εις την νεοελληνική μουσική. Μελωδίαι π.χ. συντεθειμέναι εις μέτρα 7/8 και 5/8, μέτρα συχνά συναντώμενα εις την λαϊκή μουσική, θα ημπορούσαν να εμβάλουν εις μεγάλη απορία τον ξένο θεωρητικό. Συνήθεις επίσης εις την νεοελληνική είναι αι μελωδίαι αι συντειθέμεναι εις εν , εις δύο ή και περισσότερα μέτρα, ο καθορισμός των οποίων κατά πολύ εξαρτάται από την ακριβή αίσθησιν του τονισμού, όπως θέλει τούτον ο λαός, ο οποίος τας τραγουδεί ή τας παίζει. Ο τονισμός ούτος ακολουθεί συχνά κανόνας, οι οποίοι απομακρύνονται από την στερεοτυπίαν του τονιστικού συστήματος της ευρωπαϊκής μουσικής.»

   Οι τόνοι εναγκαλίζονται όλο τον κύκλο των ποιητικών ιδεών. Μεταξύ της ψυχής του ποιητή και της ψυχής του μουσικού υπάρχει τέτοια αναλογία και τέτοια αρμονία, ώστε νομίζει κανείς ότι ο ποιητής και ο μουσικός μπορούσαν να πολεμήσουν σαν κλέφτες και ο κλέφτης να τραγουδήσει σαν μουσικός. 

   Περικλείουν τόση μουσική οι λόγοι των δημοτικών τραγουδιών και αντιστρόφως τόση ποίηση οι τόνοι των τραγουδιών, ώστε μουσική και ποίηση αποτελούν ένα και το αυτό, ένα και μόνο άνθος του ανθρώπινου πνεύματος.

   Τα δημοτικά τραγούδια είναι δημοτικά στη γλώσσα, το νόημα, την μουσική και την τέχνη. Κύριο τους χαρακτηριστικό, μετά την μελαγχολικότητά τους, είναι η απλότητά τους και η έλλειψη κάθε ποιητικής ή μουσικής υπερβολής. Τέλος υπάρχουν δημοτικά τραγούδια, που κάθε φράση τους είναι εικόνα, κάθε τόνος τους εξεγείρει χιλίων ειδών αναμνήσεις, εντυπώσεις του κάμπου, του χωριού και του βουνού.

   Είναι δε γνωστό ότι η μεγαλύτερη αρετή του κλέφτη και του αρματωλού ήταν η απλότητα, η ειλικρίνεια και η μετριοφροσύνη. Ο καπετάνιος που εγέρασε

                        Τριάντα χρόνια αρματωλός, πενήντα χρόνια κλέφτης

                                                  δεν ζητάει δόξες και τιμές. Δεν υπενθυμίζει στα παλικάρια του τι έκαμε για την πατρίδα του. Ούτε καν αναφέρει τα κατορθώματά του.      Πηγαίνω να γίνω καλόγερος, λέει

                             καλόγερος  και γούμενος και ρασοτυλιγμένος 

                             ……………………………………………….

                             Να ρίνω και στο θυμιατό μπαρούτι αντί λιβάνι, 

                             να μου θυμάει τον πόλεμο, τα περασμένα νιάτα,

                             σεις να χαλάτε την Τουρκιά, κι εγώ να σας σχωράω.

                             ΜΟΥΣΙΚΗ ΚΑΙ ΠΟΙΗΣΙΣ

   Και παρά τους αρχαίους Έλληνες, ιδίως κατά την πολιτική ακμή των Αθηνών, μουσική και ποίησις ήσαν τόσο αδιασπάστως συζευγμένες, ώστε το όνομα ποιητής σήμαινε όχι μόνον τον κυρίως ποιητή, αλλά και τον μελοποιόν. Ο άριστος ποιητής ήταν συγχρόνως και άριστος μουσικός. Ο δραματικός και λυρικός ποιητής ήσαν συγχρόνως και μελοποιοί των δικών τους ποιημάτων.

   Είναι αναντίρρητον ότι, εάν η θεία πρόνοια δώρησε εις τον άνθρωπο τέρψη, την οποίαν έχουμε δίκαιο να ονομάζομεν θείαν, είναι εκείνη εκ της ποιήσεως και της μουσικής ενωμένη. Η ποίηση είναι ο φαεινότερος και στιλπνότερος της ανθρώπινης ιδέας ιματισμός, είναι αυτή που εις την μουσική δανείζει την αρμονία, την οποίαν καλούμε ουρανίαν, ελλείψει προσφυέστερης λέξεως.

   Περί της συζυγίας της μουσικής και της ποιήσεως ο μουσικολόγος Ιωάννης Τζέτζης σε φιλοσοφική επισκόπηση γράφει αυτά : « Η μουσική που εκφράζει ό, τι η γλώσσα αδυνατεί να εκδηλώσει δια της λέξεως, άρα άρχεται εκεί όπου αύτη παύει, υπήρξε πάντοτε και εις την φυσική της κατάσταση, και μετά την ανύψωσην αυτής εις ανεξάρτητον και εξ αντικειμένου τέχνην η συμπλήρωση της ποιήσεως και της λέξεως, με την οποίαν ενώνεται ή μάλλον να είπωμεν συγκλώθεται προς ζωηροτέραν και εμφαντικοτέραν  κοινήν ενέργεια, ενδυναμώνει τας εντυπώσεις και παθήσεις, τας οποίας εμπνέει η εκ της διανοίας των λόγων προερχομένη διάθεσις μέσα εις την ψυχή δι’ αναλόγων μελικών και ρυθμικών σχημάτων και ειδών.

   Η γλώσσα διά λέξεων ψιλών που εκφαίνει τας διανοίας, δύναται μεν να σημάνει άπαντα τον πνευματικό κόσμο του ανθρώπου, πάσας τας παραστάσεις, πάντα τα διανοήματα, αισθήματα, βουλήσεις κτλ., όχι όμως και εις τον ίδιο βαθμό της ζωηρότητος, όπως δια της συνεργείας της μουσικής, η οποία διά των τόνων μετά των μελωδικών, παναρμονίων και ρυθμικών αυτών σχέσεων, προκαλεί ακμαιοτέρας και ζωηροτέρας εντυπώσεις παρά τας πάντοτε αφηρημένας της γλώσσης λέξεις, οι οποίες δεν κινούν πάντοτε πάθος άνευ μελωδίας και ρυθμών. Όταν παρίσταται ανάγκη να κινήσωμε κατά την ερμηνεία πάθος, τούτο δεν κατορθώνεται, εάν δεν παρεκκλίνωμεν κάπως την φωνήν επί την μελωδίαν, το οποίον καθίσταται φανερό και εκ των περί υποκρίσεως των αρχαίων. Πλην δε τούτων η γλώσσα αδυνατεί να εκφράσει απάσας τας ψυχικάς διαθέσεις μετά των ποικίλων βαθμών, όπως αδυνατεί να εδηλώσει και άπαντα τα αντικείμενα, αφού στερείται ονομάτων διά τας καθ’ έκαστα ( ατομικάς ) παραστάσεις, έχουσα δε τοιάυτα μόνον διά τα είδη και τα γένη. Ό, τι συμβαίνει περί το διανοητικόν, το αυτό λαμβάνει χώραν και περί το θυμικόν και το βουλητικόν, τα δε επιφωνήματα της γλώσσας είναι μικρόν τούτου τεκμήριον, άρα η μουσική εκδηλώνει και ό, τι η γλώσσα αδυνατεί να σημάνει.

   Ουσία ή περιεχόμενον της μουσικής είναι το μουσικόν καλόν, η δε μουσική αύτη καλλονή παντός μελουργήματος, η οποία δεν έγκειται μόνον εις την αισθητική ηδονή και τέρψη, ούτε μόνον εις την κατ’ είδος τεχνική τελειότητα, είναι ούτως ειπείν κάτι υπεραισθητόν, ή μάλλον κάτι πνευματικόν, απερίγραπτον, που διέρχεται διά των μελικών σχημάτων και ειδών, όπως η ψυχή διά του σώματος. Παρά της μουσικής ουδέν άλλο βεβαίως απαιτούμεν, αλλά γλυκέως και εμμελώς να ηχούν μελικά σχήματα και είδη. Όπως ο ποιητής διανοείται διά λόγων και παραστάσεων, έτσι και ο μελοποιός διά τόνων και ρυθμών και δι’ αυτών καθιστά αισθητάς τας ιδέας αυτού, την δημιουργικήν του δύναμη, τον βαθμόν του ιδεώδους αυτού καλού.

   Οι τέχνες βέβαια δεν αφανίζονται, αλλά μόνον συνούνται, διαπλέκονται προς κοινήν ενέργεια, και κάθε μια από αυτές μέσα σ’ αυτή την συνένωση λαλεί την δικήν γλώσσα, ακολουθεί τους ιδίους νόμους του ύφους αυτής. ούτε η ποίησις, το κείμενον θυσιάζεται χάριν της μουσικής, επειδή αποδοκιμάζεται και απορρίπτεται η λίαν ηδονική μούσα, η διά της αφθονίας του μέλους που κατακλύζει το κείμενον και το καθιστά αφανές και ακατάληπτον, ούτε πάλιν η μουσική πρέπει να εκλαμβάνεται ως δορυφόρος και δούλη της ποιήσεως ή του κειμένου, και να τίθεται σε δεύτερη μοίρα και να αποβαίνει διαλεγομένη μουσική.» ( Περί της κατά τον μεσαίωνα μουσικής της ελληνικής εκκλησίας. Εν Αθήναις, 1882 σ. 6-8 ).

   « Είναι ιστορικώς αποδεδειγμένο ότι το Έθνος ημών υπήρξε το κατ’ εξοχή έθνος , όπερ ελατρευσε τας Μούσας και εκαλλιέργησε μετ’ απαραμίλλου καλαισθησίας τας καλάς τέχνας, εφ’ ώ επέσυρε και τον θαυμασμόν ολοκλήρου του κόσμου. Την πρώτην δε βαθμίδα εξ αυτών των πρώτων ημερών του κοινωνικού και πολιτικού αυτού βίου κατείχεν η ποίησις και η μουσική. Άλλ’ αμφότεραι αύται αι αδελφαί αείποτε παρεστάθησαν υπό δύω διακεκριμένας μορφάς, ήτοι υπό μορφήν κοινωνικήν και υπό μορφήν θρησκευτικήν. Τοιουτοτρόπως και η ποίησις και η μουσική, αι προωρισμέναι εις την λατρείαν του υπερτάτου Όντος εν τοις ναοίς, υπήρξεν εκατέρα διάφορος και διακεκριμένη της ετέρας, ήτις προώρισται εις τας κοινωνικάς και τας άλλας του βίου ανάγκας. Και ού μόνον τούτο, αλλά και εις πολλά άλλα είδη διηρέθη η ποίησις και η μουσική, τηρήσασαι και λέξιν και μέτρον και ρυθμόν και ήθος διάφορον δι’ έκαστον είδος και διά πάσαν θρησκευτικήν ή κοινωνικήν ανάγκην. Ούτω ήχος τις εθεωρείτο αυτός μόνον αρμόδιος δια την μελοποίησιν των παιάνων, άλλος δια την των θρήνων ή των υμεναίων ή των  προς τους θεούς ύμνων κλπ. και ού μόνον, προκειμένου περί της ιεράς μουσικής, αλλά και διά την λατρείαν εκάστου θεού και εκάστης εορτής υπήρχεν ωρισμένως ο κατάλληλος ήχος προς παράστασιν των αισθημάτων των  εορταστών. Ούτως λ. χ. ως παρατηρεί και ο σοφός Μύλλερος, η  Φρυγιστί αρμονία ήν θορυβώδης και εμέλπετο εις την εορτήν του Διονύσου, η Λυδιστή δε αρμονία ήν κατάλληλος κατά Αριστοτέλην και αρμοδία διά την ανατροφήν κατά την πρώτην  ηλικίαν των νέων και τόσα άλλα, άτινα αναγιγνώσκομεν εις τους αρχαίους συγγραφείς περί της ταξινομήσεως, ούτως ειπείν, της μουσικής, άλλ’ άπερ παραλείπομεν ενταύθα, μη προτιθέμενοι να πραγματευθώμεν ειδικώς περί του ζητήματος τούτου. Εν τούτοις γίνεται φανερόν εκ των ολίγων τούτων, ότι η μουσική είχεν ιδιαίτερον τύπον και ύφος διά την θρησκευτικήν υμνολογίαν και ιδιαίτερον διά την εκτός των ναών ασκουμένην μουσική. Ουδέποτε δε συνεχέοντο τα δύο ταύτα είδη, προ πάντων παρ’ αρχαίοις, έκαστον τηρούμενον ευλαβώς και έχον ιδίους νόμους και ιδίους κανόνας ούτως ώστε η θρησκευτική μουσική δεν επετρέπετο να εφαρμόζηται εις τας ποιήσεις των θεάτρων, ή η μουσική των θεάτρων και των κώμων εις τους ύμνους των θεών.

Γνωστόν ότι εκ της γοργότητος των μέτρων, των εχόντων πολλούς βραχείς χρόνους, τα άσματα καθίσταντο έκλυτα, γοργά και επιτήδεια είς παράστασιν θυμελικού ήθους ήτοι θετρικού. Όθεν οι προς τους θεούς ύμνοι εποιούντο έχοντες αραιούς τους βραχείς χρόνους, μάλιστα δε ως παρατηρούμεν είς διασωθέν δίστιχον του Τερπάνδρου έν ύμνω προς τον θεόν ουδείς υπάρχει βραχείς χρόνος, έχον ούτω :

                                « Ζεύ, πάντων αρχά, πάντων αγήτωρ,

                                   Ζεύ, σοι πέμπω ταύταν ύμνων αρχάν ».

Διατριβή Κ. Σακελλαρίδου, Αθήνησι, τη 24 Φεβρουαρίου 1888

 ( Αιών, έτος ΜΘ’ αριθ.5,204, φύλλ. )

                               ΤΑ ΑΗΔΟΝΙΑ ΤΟΥ ΔΗΜΟΤΙΚΟΥ

Γιώργος Παπασιδέρης ( 1998-8/10/1977 ).

   Ο Γιώργος Παπασιδέρης γεννήθηκε στις 14/9/1898 στη Σαλαμίνα και πέθανε στις 8/10/1977. Ήτανε το τρίτο παιδί του Χρήστου και της Κατερίνας Παπαησιδώρου. Ο πατέρας του είχε εξοχικό κέντρο στην περιοχή Αλώνια και το όνομα του κέντρου ήταν « Πιπεριές» και το χειμώνα ασχολιόταν με την μεταφορά οικοδομικών υλικών με τα κάρα.

   Από το κέντρο του πατέρα του παρέλασαν οι σπουδαιότεροι τραγουδιστές της εποχής, όπως ο Δημήτρης Ατραϊδης, ο Κώστας Ρούκουνας, ο Μήτσος Αραπάκης και πολλοί άλλοι.

   Ο Παπασιδέρης από τα μικρά του χρόνια δούλεψε στα Κουλουριώτικα γρι-γρι και μάλιστα σ’ ένα από αυτά που ανήκε στον Γιώργο Μάθεση που είχε αδελφό τον στιχουργό και σκιτσογράφο Νίκο Μάθεση που είχε ψαράδικο στον Πειραιά.

   Τον Γιώργο Παπασιδέρη έφερε στο δημοτικό τραγούδι ο συντοσπίτης του Σιδέρης Αδριανός που ήταν περίφημος στο λαούτο. Μάλιστα σ’ έναν αμανέ που τον συνο-δεύει με το λαούτο του, η εκτέλεση είναι μια από τις καλύτερες.

   Το 1930 ο Παπασιδέρης παντρεύτηκε την Αφροδίτη Τσεβά με την οποίαν απόκτησαν ένα γιο που πήρε το όνομα του παππού του και σπούδασε γιατρός. Ο Γιώργος Παπασιδέρης είναι ο μεγαλύτερος τραγουδιστής στα δημοτικά και όχι μόνον σ΄ αυτά γιατί έχει τραγουδήσει ρεμπέτικα και μάλιστα αμανέδες στους οποίους η ερμηνεία του είναι ξεχωριστή.

   Ο Γιώργος Παπασιδέρης φέρεται να είναι συνθέτης σε 112 δημοτικά τραγούδια τα περισσότερα των οποίων είναι παραδοσιακά. Έχει τραγουδήσει στις τέσσερις βασικές εταιρίες Κολούμπια, Χις Μάστερς Βόϊς, Οντεόν, Παρλοφών με 263 τραγούδια από τα οποία τα δύο είναι αναφορές στην ιταλική επίθεση του 1940 « Μας φέρθηκες μπαμπέσικα», « Το κόλπο σου δεν πέτυχε». Στον αλβανικό πόλεμο τέσσερα είναι τα δημοτικά τραγούδια που αναφέρονται σ’ αυτό : « Μες της Κλεισούρας τα βουνά», « Μέρα και νύχτα με το τουφέκι», « Να’ μουν πουλί να πέταγα ψηλά στην Αλβανία»,

και « Με δόξα να γυρίσετε». Ακόμα οχτώ τραγούδια του Παπασιδέρη είναι ελληνι-κοί ρυθμοί στο αρβανίτικο ιδίωμα, όπου σε όλα παίζει κλαρίνο ο Κώστας Γιαούζος. Ήταν τον Νοέμβριο του 1932 όταν ο Παπασιδέρης τραγούδησε το πρώτο δημοτικό τραγούδι που ήταν το « Η Θεωνίτσα ».

   Ο Παπασιδέρης τραγούδησε στο καθαρά κέντρο δημοτικών τραγουδιών « Έλατος»

που ιδρύθηκε το 1918, βρίσκεται στην Πλατεία Λαυρίου και εξακολουθεί να λειτου-ργεί ακόμα και στις μέρες μας. Το 1970 έπαθε ένα καρδιακό επεισόδιο που τον ανάγκασε να σταματήσει.

 Ο Παπασιδέρης παρακάλεσε όταν θα πεθάνει να γραφτεί το παρακάτω τετράστιχο στον τάφο του :

«Σαν θα πεθάνω θάψτε με στης εκκλησιάς την πόρτα, να με πατούν οι όμορφες κι αυτές οι μαυρομάτες, να με πατά και μια ξανθή μιας χήρας θυγατέρα, να έρχεται στο μνήμα μου.»

Γεωργία Μυτάκη ( 1911-28/2/1977 )

   Η Γεωργία Μυτάκη γεννήθηκε το 1911 στον Αυλώνα της Αττικής και πέθανε στις 28/2/1977 εκεί από ανακοπή της καρδιάς επάνω στο κρεβάτι την ώρα που έπαιρνε το χαπάκι για το ζάχαρο σε ηλικία 68 χρονών. Φέρεται να είναι συνθέτρια σε 31 παρα-δοσιακά τραγούδια και τραγούδησε 117 τραγούδια μεταξύ των οποίων τα 23 είναι ρεμπέτικα. Πρωτοτραγούδησε όχι δημοτικά αλλά χασικλίδικα τραγούδια το « Αργιλέ μου γιατί σβήνεις» του Στέλιου Χρυσίνη το 1935 και το « Σ’ έναν τεκέ σκαρώσανε» του Βασίλη Τσιτσάνη στις αρχές του 1936.

   Το πρώτο τραγούδι που πέρασε στη δισκογραφία είναι το « Δεν σε θέλω πια» του Γιάννη Δραγάτση ή Ογδοντάκη στις 6 Ιουνίου του 1935. ανάμεσα στα ρεμπέτικα τραγούδησε και δύο αμανέδες, έναν χετζάζ και έναν ραστ που είναι δικές της πραγματικά συνθέσεις διότι απ’ ότι μας ειπώθηκε στη συνέντευξη που θα διαβάσετε σε άλλο μέρος του βιβλίου η Γεωργία Μυτάκη στο σπίτι της τις ελεύθερες ώρες τραγουδούσε μόνον τους αμανέδες.

   Η Γεωργία Μυτάκη ήταν η ωραιότερη τραγουδίστρια της ελληνικής δισκογραφίας, τελείως αγράμματη και στην Οντεόν την σύστησε ο μαέστρος της ελαφράς μουσικής

Γιώργος Μουζάκης. Έχει τραγουδήσει τρία τέσσερα τραγούδια του Μάρκου Βαμβακάρη που είναι δοσμένα για τους γνωστούς λόγους σε άλλους περιώνυμους καλλιτεχνικούς διευθυντές και άλλους συνθέτες. Μάλιστα σ’ ένα τραγούδι που έχει τίτλο « Μια φτωχούλα αγάπησα » ο Μάρκος της έχει δώσει τους στίχους του τραγουδιού !! Επίσης σ’ ένα χασάπικο του Μάρκου που είναι δοσμένο σε άλλο συνθέτη και έχει τίτλο « Θέλω να είσαι τζέντελμαν» ο Μάρκος το προσυπογράφει αναφωνόντας μέσα στην φωνογράφηση « –Γεια σου Γεωργία μου, γεια σου !». Τον Δεκέμβριο του 1935 η Γεωργία Μυτάκη φωνογράφησε το πρώτο της δημοτικό τραγούδι που ήταν το « Αιγιωτοπούλα » με τον Νίκο Καρακώστα στο κλαρίνο.

   Τέλος η Γεωργία Μυτάκη πήγε δύο φορές στην Αμερική όπου διασκέδασε την Ομογένεια και τραγούδησε 15 τραγούδια στις μικρές ελληνικές εταιρίες Νίνα, Αλέ-κτορ και Στάνταρτ. Στην Ελλάδα μόνο στην Οντεόν και Παρλοφών τραγούδησε.

Ρίτα Αμπατζή ( 1903-17/6/1969 )

   Η Ρίτα Αμπατζή γεννήθηκε στη Σμύρνη και ήλθε μαζί με την αδελφή της τη Σοφία Καρίβαλη στην Ελλάδα το 1922.

   Ορφανές από τον πατέρα τους που σκοτώθηκε στην Καταστροφή της Σμύρνης έγιναν τραγουδίστριες, η μεν Ρίτα, η ξακουστή αντίζηλος της Ρόζας Εσκενάζη, διέ-πρεψε στα σμυρναίικα, στα ρεμπέτικα και στα δημοτικά, η δε Σοφία υπήρξε η πρώτη τραγουδίστρια του Μάρκου Βαμβακάρη στο γραμμόφωνο και αργότερα στο πάλκο.

   Η Ρίτα  Αμπατζή είχε μια υπέροχη φωνή που μέσα στην χροιά της υπήρχε μια ανεπαίσθητη βραχνάδα που την καθιστούσε ελκυστική και ασυναγώνιστη ιδιαίτερα στα ρεμπέτικα τραγούδια. Η φωνή της είναι στο επίπεδο της μετζοσοπράνο ( mezzo-soprano ). Οι λάτρεις του ρεμπέτικου την απολαμβάνουν όχι μόνο στα ρεμπέτικα αλλά και στα πάρα πολλά δημοτικά που αποδίδει θαυμάσια. Το πρώτο δημοτικό τραγούδι που φωνογράφησε τον Ιούλιο του 1933 είναι το « Βοχαϊτισσα».

   Απολαυστική είναι στα χασικλίδικα τραγούδια που είναι το στοιχείο της. Χαρείτε την στα τραγούδια του Μάρκου « Τα χανουμάκια» που είναι χαρισμένο στον Κώστα Καρίπη ( ΑΟ-2279 ) το 1935,  και στο « Τουρκολιμανιώτισσα γλυκιά» ( ΑΟ-2271 ) το 1935 που είναι δοσμένο στον Παναγιώτη Τούντα.

  Η Ρίτα Αμπατζή φέρεται να είναι συνθέτρια σε τέσσερα τραγούδια και έχει τραγουδήσει πέραν από τα ρεμπέτικα, 107 δημοτικά τραγούδια με πρώτο το «Βοχαϊ-τισσα» και στο κλαρίνο την συνοδεύει ο Νίκος Ρέλλιας.

   Αμπατζή Ειρήνη ( είναι το βαφτιστικό της όνομα ) ή Ρίτα του Γεωργίου και είναι γραμμένη με αύξοντα αριθμό 5 το 1929 όταν ήταν 26 ετών. Άρα λοιπόν γεννήθηκε στην Σμύρνη το 1903 ( 1926-26 έτη = 1903) και κατοικούσε στην οδό Μιλτιάδου 2 στην συνοικία Πυριτιδοποιείου στο Αίγάλεω.
   Το 1930 έκανε τον πρώτο της γάμο με τον Γιάννη Τσακίρη με τον οποίο απόχτησε ένα γιο που ζει μόνινα και εργάζεται στις Ηνωμένες Πολιτείες
  Είχε παντρευτεί τον Στέλιο Κρητικό οργανοπαίχτη στο κύμβαλο( τσέμπαλο ) που καταγόταν από την Σύρο που απέκτησαν ένα γιο ο οποίος διαμένει στις Ηνωμένες  Πολιτείες. Τέλος φιλοξένησε στο σπίτι της στο Αιγάλεω όπου έμεινε την ερμηνεύτρια του λαϊκού τραγουδιού Ρένα Στάμου στα πρώτα δύσκολα βήματά της καριέρας της.

Ρόζα Εσκενάζη ( 1895-2/12/1980 ).

   Η Ρόζα Εσκενάζη γεννήθηκε στην Κωνσταντινούπολη και πέθανε στην Αθήνα. Η οικογένειά της είχε τέσσερα παιδιά δύο αγόρια και δύο κορίτσια που όλα πέθαναν, ο δε πατέρας της ήταν αργυραμοιβός ( σαράφης ) το επάγγελμα. Έφυγε οικογενειακώς από την Πόλη για την Θεσσαλονίκη όπου το 1910 άρχισε την καλλιτεχνική της καριέρα σαν χορεύτρια. Εκεί οι γονείς της δούλευαν σε αγροτικές εργασίες.

   Η Ρόζα από μικρή ήθελε να γίνει τραγουδίστρια. Με πρόσκληση της θείας της που έμενε στην Αθήνα κατέβηκαν το 1925 οικογενειακώς στην πρωτεύουσα όπου γνωρίστηκε με  τις Αρμένισσες χορεύτριες Σαμουηλιάν Ισκουί και Τοροσιάν Βαρτουί που την πήραν κοντά τους.

   Αργότερα εργάστηκε στις Τζιτζιφιές σαν τραγουδίστρια όπου εκεί ένα βράδυ την άκουσε ο Παναγιώτης Τούντας και την έβαλε στο γραμμόφωνο. Γνωρίστηκε με τον άντρα της τον ηθοποιό Γιάγκο Ζαρντινίδη που πέθανε από κίρρωση του ήπατος αλλά πρόφτασε και την άφησε έγκυο. Απόκτησε λοιπόν ένα γιο τον Παράσχο Ζαρντινίδη που εργαζόταν μέχρι τον θάνατό του σαν πολιτικός υπάλληλος στο υπουργείο Εθνι-κής Άμυνας και ήταν γνώριμος και συνάδελφος της γυναίκας μου Ελένης Μανιάτη. Μιλάμε για ένα πρόσωπο μελαγχολικό και κλεισμένο στον εαυτό του.

   Η γυναίκα του Παράσχου και νύφη της Ρόζας, η Βασιλική, της χάρισε τρία εγγονά-κια και ποτέ δεν θέλησε να μας δώσει μια συνέντευξη, γιατί θεωρούσε υπεύθυνη τη Ρόζα, για την μελαγχολία και τον πρόωρο θάνατο του Παράσχου, επειδή λόγω της φύσεως της δουλειάς της, τον εγκατέλειπε σε ξένα χέρια. Φυσικά δεν είχε και άδικο αφού η Ρόζα κατασπατάλησε την τεράστια περιουσία της που την « έφαγε» ένας ονόματι Φιλιπακόπουλος τον οποίον είχα την «τιμή» να γνωρίσω και τον παρακάλεσα να μου δείξει τον τάφο της στο νεκροταφείο του Στόμιου Κορινθίας όπου είναι θαμμένη η μεγαλύτερη τραγουδίστρια της Ελλάδος στο χώμα με ένα ξύλινο σταυρό. Εκεί λοιπόν του είπα χωρίς περιστροφές: -Αυτός είναι ο τάφος της μεγάλης Ρόζας που σε έχρισε ακόμα και συνθέτη ; Η απάντηση του ήταν απαράδεχτη, με την έννοια ότι όταν θα φτιάξει του γιου του το μνήμα που είχε σκοτωθεί θα έφτιαχνε και της Ρόζας……..

   Η Ρόζα είχε γίνει η πιο διάσημη τραγουδίστρια της δεκαετίας του ’30 και μαζί με τον Αγάπιο Τομπούλη ( ούτι ) και τον Λάμπρο Λεονταρίδη ( λύρα ), ταξίδεψαν στην Αίγυπτο, στην Σερβία και στην Αλβανία πριν από τον Πόλεμο.

   Η φωνή της Ρόζας ήταν ξάστερη, κρυστάλλινη, εκφραστική αισθησιακή σε επίπεδο υψίφωνου ( soprano ) και παρέμεινε αναλλοίωτη μέχρι το τέλος της ζωής της. Με την θεϊκή φωνή της τραγούδησε τα πάντα από τούρκικα μέχρι δημοτικά με ιδιαίτερη επίδοση στους αμανέδες.

   Η Ρόζα ( Σάρρα ) Εσκενάζη του Αβραάμ φέρεται γραμμένη στο Μητρώο της Αλληλοβοήθειας του Σωματείου των Μουσικών Αθηνών- Πειραιώς με αύξοντα αρι-θμό 178 και ημερομηνία εγγραφής την πρώτη Μαρτίου 1928 και ήταν 24 ετών κατά την ημερομηνία εγγραφής της, δηλαδή γεννήθηκε το 1904 ( 1928-24 έτη =1904) και κατοικούσε στην οδό Εριβοίας 23 στην Κολοκυνθού.

  Τραγούδησε γύρω στα 376 τραγούδια μεταξύ αυτών 65 δημοτικά που έγιναν περιζήτητα με πρώτο το « Λιβαδειά άλα μωραϊτα» που στο κλαρίνο την συνοδεύει ο Νίκος Καρακώστας.

Κώστας Ρούκουνας ( 1902-11/3/84 )

    Ο Κώστας Ρούκουνας γεννήθηκε στο Νέο Καρλόβασι της Σάμου το 1903. Όταν ο Κώστας ήταν δύο χρονών ο πατέρας του Απόστολος μετανάστευσε στην Αμερική και λίγο μετά η μητέρα του παντρεύτηκε αργότερα τον Νίκο Δεμερτζίδη, οπότε ο Κώ-στας μεγάλωσε στα χέρια του πατριού του και δεν πήγε σχολείο. Την λίγη ανάγνωση και γραφή την έμαθε μόνος του.

   Την 1η Μαρτίου του 1928 ο Ρούκουνας φέρεται γραμμένος στο Μητρώο του Σωμα-τείου του με αριθμό 693 σε ηλικία 26 ετών σαν οργανοπαίκτης της κιθάρας και κατοικούσε στην οδό Σπετσών στο Περιστέρι.

   Ο Κώστας Ρούκουνας έχει τραγουδήσει σε 250 περίπου τραγούδια από τα οποία τα 50 είναι δημοτικά. Είναι δε και πραγματικός συνθέτης σε 31 τραγούδια. Είχε εξαιρε-τική φωνή, ήταν περιζήτητος στην δισκογραφία και έχει τραγουδήσει και ορισμένα τραγούδια του Μάρκου Βαμβακάρη που ανήκουν σε άλλους συνθέτες. Με τον Μάρκο έχουν τραγουδήσει σε διφωνία με απίστευτη επιτυχία στα τραγούδια που είναι τα χασάπικα :« Μαύρα μάτια μαύρα φρύδια» GA-1959, το 1936 και « Ζηλιάρα» Β-21875, το 1936. Το πρώτο δημοτικό που τραγούδησε ήταν το « Λαγιαρνί» το Φεβρουάριο του 1931.

Δημήτρης Περδικόπουλος ( 1909-16/6/52)

Ο Δημήτρης Περδικόπουλος γεννήθηκε στα Φιλιατρά το 1909. Ορφάνεψε από πατέρα πολύ μικρός, γεγονός πολύ καθοριστικό για την ψυχοσύνθεση και τον χαρακτήρα του αλλά και στην πορεία του ως καλλιτέχνη. Σ’ εκείνα τα δύσκολα και φτωχά χρόνια των δεκαετιών του 20 και 30, παρ’ ότι παιδί, εργάστηκε σκληρά σε διάφορες δουλειές για να στηρίξει την μητέρα και την αδελφή του που σπούδασε φιλόλογος και διορίστηκε καθηγήτρια χάρις στις θυσίες του Δημητράκη.

   Το 1928, σε ηλικία 19 ετών έφυγε από τα Φιλιατρά και ήρθε στην Αθήνα. Φημολογείται ότι αφορμή ήταν ο φόβος για τις συνέπειες που θα είχε από τον Πράνταλο ιδιοκτήτη του αλόγου, που έπεσε στην θάλασσα και πνίγηκε από την αβλεψία του Δημητράκη.

   Στην Αθήνα το φυσικό του ταλέντο σαν τραγουδιστή αλλά και σαν συνθέτη τον έφεραν γρήγορα σ’ επαφή με τους μεγάλους του λαϊκού τραγουδιού της εποχής εκείνης. Σύμφωνα με την Ρόζα ήταν από τους πρώτους που ηχογράφησαν σε δίσκο το 1929 προ της ίδρυσης του εργοστασίου της Κολούμπια στην Ριζούπολη.

   Η τροχιά του συναντήθηκε μ’ εκείνη του Τσιτσάνη σε κάποια περιοδεία του Περδικόπουλου στη Θεσσαλία. Συγκατοίκησαν όταν αυτός ήλθε στην Αθήνα το 1935 και μαζί αποτέλεσαν μόνιμο ντουέτο μπουζούκι –κιθάρα που έπαιζε στα ταβερνάκια της περιοχής του Σταθμού Λαρίσης μέχρι την στράτευση του Τσιτσάνη το 1936.

   Με αιτία την ορφάνια αλλά και τον ανεκπλήρωτο καημό για μια καλύτερη ζωή παρασύρεται από το πάθος του κρασιού κι έτσι ο Περδικόπουλος χάνεται νεότατος μόλις 43 ετών από κίρρωση του ήπατος στο Λαϊκό Νοσοκομείο τον Ιούνιο του 1952.

   Ο θρύλος λέει πως λίγο πριν ξεψυχήσει θέλησε να εκφραστεί με το τραγούδι του φίλου του Απόστολου Καλδάρα που τον επισκεπτόταν μέχρι τέλους και που είχε κυκλοφορήσει τις μέρες εκείνες « Φέρτε μια κούπα με κρασί και κάντε μου παρέα» ! 

     Ο Περδικόπουλος έχει στο ενεργητικό του 90 δημοτικά τραγούδια από τα οποία στα 62 φέρεται να είναι συνθέτης. Το πρώτο δημοτικό τραγούδι που ερμήνευσε είναι το « Ο αμαξάς» τον Φεβρουάριο του 1936 και στο μπουζούκι τον συνοδεύει ο Βασίλης Τσιτσάνης.

Αντώνης Νταλγκάς ( 1892- 1945 ).

   Ο Αντώνης Διαμαντίδης που ήταν το πραγματικό όνομα του Νταλγκά γεννήθηκε στην Κωνσταντινούπολη το 1892 στο προάστειο Αρναούζ-Κιοϊ και ήταν το τρίτο παιδί με τις δύο αδελφές του εμποροράφτη Διαμαντίδη. Ο πατέρας του έφτιαχνε τα περίφημα γιλέκα που ήταν περιζήτητα ακόμα και στο εξωτερικό.

   Ο Αντώνης ακολούθησε το επάγγελμα του πατέρα του, αλλά αργότερα αφοσιώθηκε στη μουσική και έγινε ξακουστός τραγουδιστής με ιδιαίτερη έμφαση στους αμανέδες στους οποίους έχει και την πρωτιά. Από την ευστροφία της φωνής του, του δόθηκε το ψευδώνυμο « Νταλγκάς ».
   Σε ηλικία 18 ετών άρχισε να μαθαίνει τα μουσικά όργανα της αρεσκείας του με πρώτο το ούτι και κατόπιν την κιθάρα. Περίπου το 1910 άρχισε επαγγελματικά το τραγούδι στα κέντρα της Πόλης και μετά το ’22 το συνέχισε στην Αθήνα.

   Την περίοδο 1919 έως το 1922 τραγουδάει στο υπερωκεάνιο ο « Μέγας Αλέξαν-δρος» με συνεργάτες τον Γιώργο Σαβαρή, τον Γιώργο Βιδάλη και άλλα μέλη της εστουδιαντίνας « Τα Πολιτάκια» διασκεδάζοντας τους μετανάστες που πήγαιναν στην Αμερική για ανεύρεση καλύτερης τύχης.

   Το 1919 ο Αντώνης Νταλγκάς παντρεύτηκε την Αργυρώ Νικολάου με την οποίαν απέκτησε μια κόρη την Άννα.

   Υπήρξε οργανοπαίχτης, συνθέτης  και τραγουδιστής. Τραγούδησε συνθέσεις όλων των Σμυρναίων συνθετών. Το 1926 υπέγραψε συμβόλαιο συνεργασίας με την Χις Μάστερς Βόϊς. Το 1934 εργάστηκε στο Κουκάκι στην ταβέρνα του Γιούλη με την κιθάρα του κυρίως σε ελαφρά τραγούδια με τον Φίλανδρο Μάρκου ο οποίος μετά τον θάνατο του Νταλγκά το 1946 παντρεύτηκε την κόρη του Άννα. Με την φωνή του τενόρου ο Νταλγκάς βρίσκεται στους τρεις καλύτερους τραγουδιστές όλων των εποχών. Τραγούδησε απαράμιλλα μεγάλη γκάμα τραγουδιών σε ποιότητα και ύφος και έδωσε το στίγμα του σε 60 δημοτικά τραγούδια όλων των ρυθμών με πρώτο το «Λούλιος» στις 24/11/28.
Βαγγέλης Σωφρονίου (1889-1963)

   Γεννήθηκε στη Σμύρνη το 1889. παρακολούθησε μαθήματα στην «Ευαγγελική Σχολή Σμύρνης» και ταυτόχρινα σπούδασε βυζαντινή μουσική με δάσκαλο τον περίφημο τραγουδιστή μπάρμπα Θόδωρο (πέθανε στην Αθήνα το 1940). Στα νεανικά του χρόνια ήταν ψάλτης στηνΑγία Αικατερίνη και την Αγία Φωτεινή της Σμύρνης. Όταν τελείωσε το σχολείο  εργάστηκε σαν βιβλιοδέτης.

   Στο λαϊκό τραγούδι αφοσιώθηκε μετά το 1910. το 1922 συνελήφθηκε αίχμαλωτος από τους Τούρκους μαζί με τον Δραγάτση, τον Χρυσαφάκη, τον Ζαχαρία Κασιμάτη κ. ά. Σ’ αυτή τη δύσκολη στιγμή τους έσωσε «το τραγούδι» του Βαγγελάκι από το θάνατο. Οι Τούρκοι του έδιναν διπλή μερίδα «συσσίτιο αξιωματικού» κι αυτός το μοιραζότανε με τους υπολοίπους.
   Στην Ελλάδα εγκαταστάθηκε το 1923. Ασχολήθηκε κυρίως με το λαϊκό και τραγούδησε και 7 δημοτικά τραγούδια.
Μιχάλης Καλλέργης ( 1902-11/2/57 ).

Ο Μιχάλης Καλλέργης γεννήθηκε στον Κοτρώνα της Μάνης το 1902 και πέθανε στην Αθήνα στις 11/2/57. Είναι γραμμένος με τον αριθμό 269 στον Σύνδεσμο Μουσικών Αθηνών Πειραιώς στις 9 Δεκεμβρίου το 1936 και κατοικούσε στην οδό Μυριοφύτου 24 στο Αιγάλεω.

   Μετά το στρατιωτικό του στη Μ. Ασία επέστρεψε στην Αθήνα και πέρασε απ’ όλα τα κέντρα του δημοτικού τραγουδιού, «Έλατο», «Πλάτανο», «Το κέντρο του Μαυρομάτη» στο βοτανικό.
   Στην Κατοχή φιλοξενήθηκε για τρία χρόνια από τον φίλο του κλαρινίστα Γιώργο Ανεστόπουλο στην Αρκίτσα. Εκεί σε μια έφοδο των Γερμανών για αντίποινα από κάποιο γεγονός που συνέβη, ο Μιχάλης Καλλέργης συνελήφθηκε έξω από το χωριό από τους γερνμανούς λέγοντας ότι είναι οργανοπαίχτης. Από κακή ερμηνεία της λέξης από τους Γερμανούς δάρθηκε ανηλεώς σαν αντιστασιακός.
   Με ενέργειες του γιατρού Βελόπουλου και του προέδρου της Αταλάντης Ηλία Κανδώρα απελευθερώνεται αλλά είχε χτυπηθεί στο κεφάλι και είχε υποστεί νευρικό κλονισμό με αποτέλεσμα να κλειστεί το 1947 στο Δημόσιο Ψυχιατρείο Αθηνών όπου το 1957 στις 18 Φεβρουαρίου ο μεγάλος τραγουδιστής πεθαίνει.
   Ο γιος του Τάκης Καλλέργης διετέλεσε επί χρόνια βασικό στέλεχος στο λαϊκό συγκρότημα του Βασίλη Τσιτσάνη παίζοντας τζαζ.

   Έχει τραγουδήσει 79 τραγούδια δημοτικά από τα οποία τα 35 είναι δικές του συνθέσεις. Το πρώτο τραγούδι που τραγούδησε είναι το « Τρικαλινιά μου πέρδικα» τον Νοέμβριο 1934 και τον συνοδεύει στο κλαρίνο ο Νίκος Καρακώστας.

Σωτήρης Στασινόπουλος ( 1880-5/1960 )

Ο Σωτήρης Στασινόπουλος γεννήθηκε στην Στρέζοβα των Καλαβρύτων το 1880 και πέθανε το Μάϊο του 1960.

   Ο Στασινόπουλος τραγούδησε 106 δημοτικά τραγούδια. Όλη σχεδόν η δισκογραφία του έγινε στην Αμερική στις εταιρίες Κολούμπια Αμερικής, στην Οκέη, στην Βίκτορ Αμερικής και στην Ακρόπολη. Επί πλέον εκεί σύστησε μια μικρή εταιρία την V- Sta-sinopoulos ο αδελφός του Βασίλης όπου φωνογράφησε 4 τραγούδια.

   Ακόμα όπως μας δείχνουν τα στοιχεία που έχουμε φαίνεται ότι ο Σωτήρης Στασινό-πουλος πριν μεταναστεύσει στην Αμερική φωνογράφησε δύο τραγούδια στην  Odeon Record το 1906, τα οποία είναι « Απόψε δεν επλάγιασα » και « Λειβαδιά ».

   Ο Σωτήρης Στασινόπουλος στις 7/9/21 τραγούδησε το δημοτικό « Μπαρμπανι-κόλας» όπου κλαρίνο παίζει ο Γιάννης Κυριακάτης.

Κα Κούλα ( 1880-1954 ).

Η Κυριακούλα Αντωνοπούλου γεννήθηκε στην Σπάρτη το 1880.

   Η Κυρία Κούλα μετανάστευσε στην Αμερική την δεκαετία του ’10 όπου άρχισε να φωνογραφεί τραγούδια με την Κολούμπια Αμερικής με πρώτο τραγούδι το καρσι-λαμά « Ελενάκι» Ε3324 το 1916 καθώς και με άλλες εταιρίες τη Βίκτορ Αμερικής αργότερα ίδρυσε τη δική της εταιρία Panhellenion.
   Άντρας της Κας Κούλας ήταν ο Ανδρέας Αντωνόπουλος που έπαιζε λαούτο και κόρη της.η Παρασκευή Αντωνοπούλου ή Βιβή. Το 1927 ύστερα από τον αιφνίδιο θάνατο του συζύγου της Ανδρέα, αποσύρθηκε και σπανίως γραμμοφωνούσε.
   Περί το τέλος της δεκαετίας του ’40, με τη νέα της εταιρία Panhellenic Record, η Κα Κούλα έκανε μια δεύτερη καριέρα.
  Η Κυρία Κούλα έχει στο ενεργητικό της 292 τραγούδια όλων των ειδών και μεταξύ αυτών 179 δημοτικά τραγούδια κάθε λογής και πρώτο ήταν το « Η κακιά γειτόνισσα» το 1916.

Μαρίκα Παπαγκίκα ( 1890-1943 )

   Η Μαρίκα Παπαγκίκα γεννήθηκε στα Δωδεκάνησα και συγκεκριμένα στην νήσο Κω το 1890 και πέθανε στις 2/8/43. Σε μικρή ηλικία μεταναστεύει στην Αλεξάνδρεια, όπου ξεκινάει την καλλιτεχνική της καριέρα δουλεύοντας ως χορεύτρια σε νυχτερινά κέντρα της εκεί ελληνικής παροικίας. Γύρω στο 1915 μετανάστευσε στην Αμερική όπου παντρεύτηκε τον Κώστα Παπαγκίκα γεννημένο στο Μαρτίνο Αταλάντης που έπαιζε τσέμπαλο και βιολί.

  Η καριέρα της Μαρίκας Παπαγκίκα ξεκίνησε στη Ν. Υόρκη από το νυχτερινό κέντρο του Κώστα Παπαγκίκα. Με την συμπαράσταση του συζύγου της έκανε μεγάλη καριέρα και τραγούδησε σε διάφορες Πολιτείες των Η. Π. Α. 
   Έπειτα απ’ αυτό και για ένα διάστημα 10 ετών μέσω των εταιριών Victor και Columbia και με συνεργάτες τον Θανάση Μακεδόνα, τον Αλέξη Ζούμπα τον Πέτρο Μαμάκο και άλλους μουσικούς της διασποράς φωνογράφησε 248 τραγούδια όλων των κατηγοριών μεταξύ των οποίων και 99 δημοτικά. Τα πρώτα τραγούδια που φωνογράφησε ήταν « Η φλογέρα» και « Κωνσταντίνος ο λεβέντης» 5-13384/5 το 1909 με τη εταιρία The Gramophone Co.

   Το κραχ του 1929 δεν μπορούσε ν’ αφήσει ανεπηρέαστη την οικονομική  κατάσταση αυτής και του συζύγου της Κώστα λόγω ότι χάνουν για πάντα όσα νυχτερινά κέντρα κατείχαν  και προσπαθούν να κρατηθούν με νύσχια και με δόντια στην επιβίωση με την δισκογραφική της καριέρα μέχρι και το 1937 όπου και σταματά για πάντα να ηχογραφεί.
  Η Μαρίκα Παπαγκίκα πέθανε στη Ν. Υόρκη στις 2 Αυγούστου του 1943, από μελαγχολία, καθώς λένε κάποιες μαρτυρίες της εποχής, λόγω της ανέχειας στην οποία είχε βρεθεί.

Αμαλία Βάκα ( 1890-1980 )

   Η Αμαλία Βάκα γεννήθηκε στα Γιάννενα το 1890 και ξενιτεύτηκε στην Αμερική όπου έκανε αρκετά καλή καριέρα. Τραγούδησε όλα τα είδη τραγουδιών και ανάμεσα σ’ αυτά 21 δημοτικά τραγούδια με πρώτο το « Νέα Βασίλω» που γραμμοφωνήθηκε το 1927.

Διαμάντω Βασιλάκου ( 1896- ;     )

   Η Διαμάντω Βασιλάκου γεννήθηκε στην Πετρίνα ( Γοράνοι ) Γυθείου. Μετανάστευσε στην Αμερική όπου φωνογράφησε 20 δημοτικά τραγούδια με πρώτο το «Μια αυγούλα Σταυρούλα» στις 14/11/28.

Νώντας Ασημακόπουλος ( …….)

   Ο Νώντας Ασημακόπουλος ματανάστευσε στην Αμερική όπου δημιούργησε μια καριέρα στο τραγούδι. Μεταξύ των τραγουδιών έχει τραγουδήσει και 6 δημοτικά τραγούδια με πρώτο « Η δασκάλα» το 1927.

Μίλτος Καζής (………)

   Ο Μίλτος Καζής έκανε καριέρα στην Αμερική όπου μεταξύ των άλλων τραγουδιών τραγούδησε 6 δημοτικά. Πρώτο του τραγούδι στα δημοτικά είναι το « Πανώρια μου » που το φωνογράφησε το1927.

Άγγελος Στάμου (1900-….)

   Ο Άγγελος Στάμος γεννήθηκε στην Λειβαδιά και μετανάστευσε στην Αμερική όπου εργάστηκε με τους άλλους συγγενείς οργανοπαίκτες σαν μουσικός. Ανάμεσα στα τραγούδια του υπάρχουν και 4 δημοτικά με πρώτο το « Η Χάϊδω» το 1927.

Αγαθοκλής Μούσκας ( ……..)

   Ο Αγαθοκλής Μούσκας έκανε καριέρα στην Αμερική όπου τραγούδησε 23 δημοτικά τραγούδια με πρώτο το τραγούδι « Χελιδονάκι θα γινώ», 1927

Χαρίλαος Πιπεράκης ή Κρητικός ( 1895-1978 )

   Ο Χαρίλαος Πιπεράκης ή Κρητικός ή Πυρρής γεννήθηκε στο Ξεροστέρνι Χανίων μετανάστευσε στην Αμερική όπου έκανε καριέρα. Έγραψε και τραγούδησε 17 κρητι-κά  και 2 δημοτικά τραγούδια. Έπαιζε κρητική λύρα και το πρώτο τραγούδι που φωνογράφησε είναι το «Ξεροστεριανός συρτός» το Δεκέμβριο του 1926.

Γιώργος Νάκος ( 1905;-6/1/1981 )
   Ο Γιώργος Νάκος γεννήθηκε στο Μορφοβούνι της Καρδίτσας και τραγούδησε 25 δημοτικά τραγούδια. Επίσης έχει  τραγουδήσει και δύο αμανέδες ένα Ραστ μανέ και έναν Σαμπάχ μανέ. Το πρώτο τραγούδι που τραγούδησε είναι « Ο Μοριάς» το 1935 και τον συνοδεύει στο κλαρίνο ο Νίκος Καρακώστας.

   Ήταν γνωστός στο πανελλήνιο σαν ηθοποιός της επιθεώρησης και λιγότερο σαν δημοτικός τραγουδιστής. Από μικρός αναγκάστηκε να δουλεύει σαν καροποιός και δεν πήγε σχεδόν καθόλου στο σχολείο. Το 1926 πήγε στην Αθήνα και δούλεψε για ένα χρόνο σε ταβέρνα. Το 1927 πήγε στρατιώτης στην Κρήτη και μόλις απολύθηκε κατατάχτηκε στην Αστυνομία, σπούδασε στη σχολή της Κέρκυρας και μετά  διορί-στηκε στη Αγορονομία.
   Τραγουδούσε τότε ερασιτεχνικά, κυρίως σε ταβέρνες που σύχναζε. Αλλά επειδή δεν μπορούσε να κάνει δύο δουλειές και στην Αστυνομία και τραγουδιστής δούλευε κρυφά. Τραγούδησε με τη Ρόζα, με τη Ρίτα, με τον Ρούκουνα και άλλους τραγουδι-στές. Δούλεψε και στην περίφημη ταβέρνα του Πίκινου στο Θησείο. Τραγούδησε και ρεμπέτικα. Έφτασε λοιπόν η κύρια ασχολία του να είναι το τραγούδι και η αστυνομία δευτερεύουσα.Απόχτισε δύο γιούς τον Μιχάλη και τον Σόλωνα, τον οποίον σκότωσαν οι Γερμανοί το 1942 μικρό παιδάκι.
   Το 1937 ένα τυχαίο γεγονός αλλάζει τη ζωή του. Ένα βράδυ σε μια ταβέρνα στη λαχαναγορά της Αθήνας, ενώ διασκέδαζε με φίλους του, άρχισε να μιμείται κάποιο μεθύστακα της περιοχής. Στην ίδια ταβέρνα έτρωγε ο τέτε γνωστός θιασάρχης Μακέδος. Μόλις τον είδε του πρότεινε να δουλέψει στο θέατρό του στη θέση του Ορέστη Μακρή, που είχαν τσακωθεί εκείνες τις μέρες και είχε φύγει από τον θίασο. Ο Νάκος δεν άφησε να χαθεί η ευκαιρία, παρατήθηκε από την Αστυνομία δηλώνο-ντας ψεύτικα ότι ήταν φυματικός και πήγε στο θίασο.

   Άρχισε τη νέα του σταδιοδρομία σαν ηθοποιός του μουσικού θεάτρου και το 1937 πήγε στην Κωνσταντινούπολη με κάποιον άλλο θίασο. Εκεί δούλευε στο θέατρο και τραγουδούσε σε κέντρα διασκέδασης συνέχεια μέχρι τον πόλεμο. Το 1941 φεύγει από την Κωνσταντινούπολη και μέσω Συρίας πηγαίνει στην Αλεξάνδρεια, παρουσιάζεται στον στρατό και τοποθετείται στο ψυχαγωγικό τμήμα. Στο ίδιο τμήμα ήταν και η Σοφία Βέμπο, που συνεργάστηκε μαζί της μέχρι το τέλος του πολέμου. Το 1945 πήγαν μαζί στην Κύπρο όπου έδωσαν παραστάσεις και στη συνέχεια επέστρεψαν στη Ελλάδα.
   Σαν χαραχτήρας ήταν γλεντζές κουβαρντάς και φιλάνθρωπος. Ξόδευε τα χρήματα με την ίδια ευκολία που τα κέρδιζε. Παρόλο που ο Νάκος σταδιοδρόμησε σαν ηθοποιός, η μεταπήδησή του στο μουσικό θέατρο ήταν απώλεια για το δημοτικό τραγούδι. Ήταν μια σπουδαία φωνή. Πέθανε στις 5 Ιανουαρίου του 1961
Σεραφείμ Γεροθεοδώρου ( 1888-1957 ).

   Ο Σεραφείμ Γεροθεοδώρου γεννήθηκε στο Ματαράγκα ( Ρίγανη ) Αιτωολο-ακαρνανίας. Κορυφαίος τραγουδιστής και ψάλτης της Ρούμελης πρωτοπόρος της δημοτικής μουσικής παράδοσης. Ανήκει στην πρώτη γενιά τραγουδιστών των ελληνικών ηχογραφήσεων και βρίσκεται στη δισκογραφία της δεκαετίας 1925-1935. Τη περίοδο εκείνη, για να τραγουδήσει κάποιος σε δίσκο έπρεπε να έχει πράγματι εξαιρετικές φωνητικές δυνατότητες. Ο Γεροθεοδώρου κατείχε πρωτεύουσα θέση, με ιδιαίτερη επίδοση στο δύσκολο είδος των «κλέφτικων» τραγουδιών. Δυστυχώς από τις αρχές του 1932, που αρχίζει να λειτουργεί το πρώτο εργοστάσιο παραγωγής δίσκων στην Ελλάδα, οι μεγάλες αυτές φωνές αρχίζουν να παραγκωνίζονται. Διάφο-ροι «συνθέτες» με πιο «εύπεπτα»τραγούδια, καθώς και τραγουδιστές «εμπορικοί», χωρίς να είναι απαιτητικοί στο τι θα τραγουδήσουν, αρχίζουν να παίρνουν τη θέση των παλαιοτέρων.

   Σπούδασε  στη Νομική σχολή Αθηνών, είχε καλή φωνή και τον πήραν ψάλτη στον Όσιο Λουκά Πατησίων.Υπήρξε ψάλτης στην Μητρόπολη Αθηνών, όπου έγινε γνω-στός στην ψαλτική και τον ζήτησαν οι εταιρίες να βγάλει δίσκους..Στη Μητρόπολη γνώρισε και την Αθηνά Μυτιληναίου από την πλούσια οικογένεια των Αθηνών όπου πήγαινε με την χορωδία του Αμαλείου Ιδρύματος. Έζησε και έψελνε σε αρκετά μέρη όπως στη Ματαράγκα επί πολλά χρόνια, στο Αίγιο, στην Αμφιλοχία, , στο Αγρίνιο, στον Αστακό και στα Γιάννενα όπου έγινε και καθηγητής βυζαντινής μουσικής στη Ζωσιμαία Παιδαγωγική Ακαδημία, γύρω στο 1950. Στον εμφύλιο τον έπιασαν οι αντάρτες, επειδή είχε βγάλει τραγούδια για τους βασιλιάδες, τον θεώρησαν άνθρωπο του κατεστημένου και τον πήγαιναν για εκτέλεση. Εκεί τους άρχισε το τραγούδι και τόσο τους άρεσε που τον άφησαν ελεύθερο. Έκανε πολυμελή οικογένεια και λίγο πριν τον πόλεμο χώρισε από την γυναίκα του που έφυγε στη Γερμανία. Έμεινε ο Σεραφείμ μόνος να θρέψει τα παιδιά του, επέστρεψε στην Αθήνα όπου και πέθανε το 1959 από εγκεφαλικό.Έχει φωνογραφήσει 18 ολόκληρες ψαλμωδίες και 57 συνολικά δημοτικά τραγούδια και δύο αμανέδες έναν ταμπαχανιώτικο και έναν μινόρε μανέ με στην Αγγλική Κολούμπια. Το πρώτο τραγούδι που τραγούδησε είναι « Ο γέρο Νότης » το 1926.

Δημήτρης Μπενέτας ( 1901-25/8/1970 ).

   Ο Δημήτρης Μπενέτας γεννήθηκε στο Μαρούσι το 1901 από μουσική οικογένεια με καταγωγή από το Κυρκαγάτσι της Σμύρνης. Ο πατέρας του Θρασύβουλος έπαιζε βιολί και οι θείοι του Δημοσθένης ούτι και Παναγιώτης σαντούρι. Προτού γίνει η καταστροφή οι παππούδες του είχαν φίλο Τούρκο αξιωματικό και τους είπε το μυστικό πως κάποιο μεγάλο κακό θα συμβεί, θα γίνει καταστροφή. Έτσι λοιπόν τα τρία αδέλφια, αφού πούλησαν την περιουσία τους, έφυγαν για την Ελλάδα αγκαζάροντας ένα καϊκι και γλίτωσαν από τη σφαγή.
   Εγκαταστάθηκαν στο Μαρούσι, όπου άνοιξαν μπακάλικο που πήγαινε καλά. Ο πατέρας του στο μεταξύ έμαθε σαντούρι και άρχισαν την τέχνη τους, να παίζουν στα πανηγύρια και όπου αλλού τους καλούσαν. Τότε ο Δημήτρης Μπενέτας έγραψε αρκετά τραγούδια σε διάφορους ρυθμούς που έγιναν μεγάλα σουξέ με τη δυνατή καθαρή και κρυστάλλινη φωνή του.
   Ο Δημήτρης Μπενέτος ήταν οργανοπαίκτης στο σαντούρι και στο τύμπανο. Τραγούδησε 58 δημοτικά τραγούδια με πρώτο το « Τούτη γη κυρά Γιώργαινα» το 1930. Πέθανε στις 25 Αυγούστου του 1970
Δημήτρης Αραπάκης ( 1889-1968).

   Ο Δημήτρης Αραπάκης ή Καλλίνικος όπως είναι το πραγματικό του επίθετο γεννήθηκε στην Πρέβεζα και ήτανε οργανοπαίκτης στο κύμβαλο ( τσέμπαλο ). Γράφτηκε στο Σύνδεσμο Μουσικών Αθηνών Πειραιώς τον Σεπτέμβριο του 1928 και έμενε στην οδό Φοινίκης 27 στα Σεπόλια. 
   Ο Μήτσος Αραπάκης πολυσύνθετος τραγουδιστής, ήταν αποδεκτός απ’ όλους τους χώρους. Σε δημοτικά δεν πλησιαόταν ούτε κατά διάνοια από κανέναν, σε αμανέδες ο μοναδικός μάστορας, σε ρεμπέτικα ισάξιος του Στράτου Παγιουμτζή και των άλλων της ίδιας σχολής. Τον βοηθούσε πολύ το ότι έπαιζε όργανο και έτσι ήταν σε θέση εντελώς μόνος του, να παίζει με το σαντούρι του και να τραγουδάει τα πάντα.

   Όταν τραγουδούσε ο Αραπάκης σώπαιναν οι πάντες. Στα κέντρα που εργαζόταν μαζεύονταν όλοι οι μουσικοί και οι τραγουδιστές να τον ακούσουν. Τους δημοτικούς τους αιχμαλώτιζε με τα κλέφτικα και τους αμανέδες, ενώ τους λαϊκούς τους τρέλαινε με τα ζεϊμπέκικα και τους καρσιλαμάδες. Ως άνθρωπος ήταν πολύ προσιτός, κουβαρντάς και σπάταλος. Εργάστηκε σε όλα τα δημοτικά μαγαζιά της Ομόνοιας μέχρι το 1962 που ήταν 73 ετών.

   Τραγούδησε 141 συνολικά τραγούδια σε όλες τις εταιρίες από τα οποία τα 97 είναι δημοτικά ωστόσο περίφημος είναι ο Μεμέτης ( Orth S- 601 ), 1931 με το Δημήτρη Αραπάκη στην ερμηνεία που έχει την  περίφημη εισαγωγή με το τσέμπαλο του Γιάννη Λειβαδίτη που χρησιμοποιήθηκε σαν εισαγωγή στην αμερικάνικη ταινία « Ο ταχυδρόμος χτυπάει πάντα δύο φορές».

 Ήταν Ιούνιος του 1928 όταν τραγούδησε το πρώτο δημοτικό τραγούδι που είναι το «Μαράθηκαν τα χειλάκια μου». Στο κλαρίνο τον συνοδεύει ο Γιάννης Κυριακάτης. Μολονότι Ελλαδίτης στην καταγωγή ο Αραπάκης ταυτίστηκε πλήρως, με τους συαδέλφους του μουσικούς της σμυρναϊκής σχολής.
   Ο Γιάννης Τατασόπουλος θυμάται όταν πρωτοεμφανίστηκε στο κέντρο « Πίκινος» το 1946 τον Μήτσο Αραπάκη πρόφτασε να παίζει μπουζούκι !

Κα Πίκω ( 1905-2000)

   Η κυρία Πίκω  ή Πηνελόπη  Χριστοπούλου γεννήθηκε στην Τρίπολη το 1905 όπως και πέθανε εκεί το 2000.

   Ο πατέρας της είχε ταβέρνα στην Τρίπολη. Στο σπίτι τους από ένα χωριό ερχόταν ένας, ένας μεγαλύτερός της ξάδερφος, που τραγουδούσε καλά και της μάθαινε τα τραγούδια. Εκείνη έγραφε τα λόγια και τα τραγουδούσε συνέχεια. Είχε καλή φωνή, την έμαθε ο κόσμος και την καλούσαν στους γάμους και βαφτίσια.
   Ένας στην Τρίπολη που λεγόταν Νούτσος, είχε κατάστημα δίσκων και της πρότεινε να φωνογραφήσει στην εταιρία H.M.V. οπότε πήγαν εκεί να την ακούσουν άνθρωποι της εταιρίας και ανάμεσα σ’ αυτούς ήταν ο Πάνος Τούντας. Στη συνέχεια την κάλε-σαν στην Αθήνα, όπου στο σπίτι της αδελφής στη Κυψέλη, έκανε πρόβα με τη συνοδεία του Νίκου Ρέλλια και υπέγραψε συμβόλαιο συνεργασίας.
   Τραγούδησε 14 δημοτικά τραγούδια με κλαρινίστες τον Νίκο Ρέλλια και τον Απόστολο Σταμέλο και το πρώτο της ήταν το κλέφτικο « Ο Τσέλιος» στις 20/7/34. Στο κλαρίνο ήταν ο Νίκος Ρέλλιας.

   Η Πίκω το 1998 εγκαταστάθηκε στην Τρίπολη όπου και πέθανε.

Γιάννης Παναγιωτόπουλος ( 1880-1975 )

   Ο Γιάννης Παναγιωτόπουλος ή Κούρος γεννήθηκε στην Τρίπολη το 1880, 
και γράφτηκε στο σωματείο της Αλληλοβοήθειας το 1949 με αύξοντα αριθμό 631.

Έμενε στην Άνω Βούλα και έπαιζε κιθάρα.
   Πρώτα μαθήματα μουσικής από το αρχιμανδρίτη Ν. Δημόπουλο της Ι. Μ. Μεγάλου Σπηλαίου. Το 902 περνάει με εξετάσεις στη Σχολή Καλών Τεχνών του Πολυτεχνείου Αθηνών. Το 1906 βρίσκεται στη Γ’ τάξη του Πολυτεχνείου και στη Δ’ τάξη της Σχολής Βυζαντινής μουσικής του Ωδείου Αθηνών, ενώ παράλληλα ερευνά σε βάθος τη βυζαντινή μουσική. Παρατηρεί ότι η Βυζαντινή μουσική δεν έχει τα επιστημονικά στοιχεία της Αρχαίας Ελληνικής Μουσικής, έχει εσφαλμένη τονολογία και πολλές ατέλειες στη μουσική σημειογραφία. 
   Το 1913 υπηρετεί στρατιώτης και το 1935 επανέρχεται στην Τρίπολη σαν ψάλτης στον Άγιο Βασίλειο κα νυμφεύεται τη γειτόνισσά του Χριστίνα Περδίου και απόχτισε οχτώ παιδιά. Ο Κούρος ήταν ένα πολυσύνθετο ταλέντο, μουσικοσυνθέτης, ψάλτης, τραγουδιστής, λογοτέχνης και μελετητής.. Το 1929 εκδίδει το βιβλίο «Μουσική της Θρησκείας». Υπήρξε καθηγητής στην Ιερατική Σχολή Τριπόλεως καθώς και στο Α’ Γυμνάσιο Αρρένων. Το 1949 συγγράφει το « Γεννηθήτω το φως» και το 1951 εκδίδει το «Τροπάριο της Κασσιανής» σε βυζαντινή μουσική με κανονάρχημα, ισοκρατήματα και διάφορα σημεία εκφράσεως. 
   Από το1947 αρχίζει να έχει προβλήματα με την όρασή του και οδηγείται στη πλήρη τύφλωση. Ο Κούρος τραγούδησε 37 δημοτικά τραγούδια με πρώτο «Το τραγούδι του γάμου» το 1931. τέλος το 1975 πεθαίνει σε ηλικία 95 χρονών.
Δημήτρης Βλαχόπουλος ( 1901-        )

   Ο Δημήτρης Βλαχόπουλος γεννήθηκε στην Αθήνα και έμενε στην οδό Ιππονάκτου 54 στο Νέο Κόσμο όπως βλέπουμε στο Μητρώο της Αλληλοβοήθειας. Έπαιζε κύμ-βαλο ( τσέμπαλο ) και τραγούδησε 18 δημοτικά τραγούδια. Το πρώτο του τραγούδι ήταν το « Λεμονιά» το 1935 και στο κλαρίνο έπαιξε ο Θόδωρος Αγαπητός.

Προκόπης Καλιότσος ( 1912-2002 )

   Ο Προκόπης Καλιότσος γεννήθηκε στη Σαλαμίνα και ήταν το έκτο από τα εννιά παιδιά της οικογένειας του Κώστα Καλιότσου. Στα εφηβικά του χρόνια είχσε γίνει γνωστός για το ταλέντο του στο δημοτικό τραγούδι. Τραδούδησε ανελλιπώς σε όλα τα πανηγύρια  της Σαλαμίνας.
   Στην Αθήνα τραγουδούσε στα κέντρα «Έλατος», «Πάγγειο» και στου « Μουρούζη». Ο Σιδέρης Αδριανός αναγνωρίζιντας το ταλέντο του νεαρού Προκόπη, του προτείνει να ηχογραφήσει στην Κολούμπια. Έτσι ο Προκόπης κ;αλιότσος φωνογράφησε 5 δημοτικά τραγούδια με πρώτο το κλέφτικο «Δημήτραινα» το 1937, με συνοδεία στο κλαρίνο τον Νίκο Καρακώστα.
   Με τη μεσολάβηση του πολέμου κατετάγει εθελοντής στο Πολεμικό Ναυτικό και έφυγε στην Αίγυπτο με το θωρηκτό «Αβέρωφ». Στην Αξεξάνδρεια του δόθηκε η ευκαιρία να τραγουδήσει με τη μεγάλη τραγουδίστρια Σοφία Βέμπο. Επέστρεψε στη Σαλαμίνα το 1944 και προσλήφθηκε ως ωρομίσθιος στο Ναύσταθμο Σαλαμίνας το 1951. Ο Προκόπης Καλιότσος πέθανε σε βαθιά γεράματα το 2002
Φραγκίσκος Δημητρίου (1911…)

   Ο Φραγκίσκος Δημητρίου τραγούδησε 3 τραγούδια μεταξύ των οποίων το κλέφτικο «Ο Ντούλας» τον Οκτώβριο του 1940. Στο κλαρίνο τον συνοδεύει ο Γιώργος Ανεστόπουλος.

Δημοσθένης  Βλαχαγγέλης ( 1920-1980 ;)

   Ο Δημοσθένης Βλαχαγγέλης, κατάγεται από τα Τρίκαλα Θεσσαλίας και ανήκει στους παραδοσιακούς τραγουδιστές του δημοτικού τραγουδιού. 
   Ήταν υψίφωνος ( Τραγουδούσε από ντο δίεση ) και έδινε την ευχέρεια στο κλαρίνο να παίξει καλύτερα και να δείξει την τέχνη του. Έχει τραγουδήσει 7 δημοτικά τρα-γούδια στις 78 στροφές. Πρωτοτραγούδησε το1951 το τραγούδι « Γιαννιώτισσα» που τον συνόδευε στο κλαρίνο ο Βάιος Μαλλιάρας.

Βαγγέλης Ζαραλής ( 1894-1988 ).

   Ο Βαγγέλης ο Ζαραλής γεννήθηκε στην Άνω Μουσουνίτσα ( Αθανάσιος Διάκος ) το 1906. είναι γραμμένος με αριθμό 193 στο μητρώο του σωματείου της Αλληλοβοήθειας και κατοικούσε στην οδό Ηλιάδος 103 στο Παγκράτι. Έ3μεινε τσοπανόπουλο κντά στα Βαρδούσια. Ένα από τα παλικάρια που ζούσαν στα βουνά κατατρεγμένοι και κυνηγημένοι ξέχασε ένα σουραύλι που το βρήκε ο μικρός Βαγγέλης και το έπαιζε μέχρι οχτώ χρονών. Μετά πήρε μια πίπιζα και ύστερα το κλαρίνο. Έπαιζε ακομα, τσίμπαλο, λαούτο και έχει τραγουδήσει 56 δημοτικά τραγούδια. Το πρώτο τραγούδι του Ζαραλή ήταν το « Σαράντα παλικάρια» στην εταιρία Edison Bell Αγγλίας ΣΑ-113 το 1925.

Ηλίας Πανόπουλος (………)

   Ο Ηλίας Πανόπουλος έχει τραγουδήσει 4 δημοτικά τραγούδια με πρώτο το « Σπάσε γλυκιά φλογέρα» το 1931.

Κώστας Λούκουτος (1886-10/8/49)
   Ο Κώστας Λούκουτος γεννήθηκε στα Φάρσαλα Θεσσαλίας το 1886 και πέθανε στις 10/8/1949. ήταν επαγγελματίας τσαγκάρης και διατηρούσε κατάστημα στη Ζήνωνος 16 Αθήνα. Ο Λούκουτος ήταν ερασιτέχνης τραγουδιστής και γραμμοφώνησε 3 δημοτικά τραγούδια 2 στην Columbia Αγγλίας και 2 στην Columbia Ελλάδος.(8245,8246, DG-485, DG-484)
Δημήτρης Ζάχος ( 1928-        )

   Ο Δημήτρης Ζάχος γεννήθηκε το 1928 στην Γιάλτρα της Αιδηψού. Το 1951 τραγούδησε στο ραδιόφωνο που τον είχε καλέσει ο μεγάλος δάσκαλος Μανώλης Χατζημάρκου. Την ίδια χρονιά γνωρίστηκε με τον πρωτοψάλτη Σπύρο Περιστέρη που τον πήρε στη Μητρόπολη των Αθηνών όπου έψελναν για πολλές χρονιές και του συνέστησε να ακολουθήσει το τραγούδι.

   Πράγματι από το 1956 έγινε επαγγελματίας τραγουδιστής, και έ4γινε γνωστός σε όλη την Ελλάδα τραγουδώντας σε πανηγύρια και μεγάλα κέντρα της Αθήνας.

   Αναμφίβολα στην εποχή του ήταν πρώτος και απαράμιλλος. Έβαλε τη σφραγίδα του στο δημοτικό τραγούδι. Παίζει κιθάρα και έχει τραγουδήσει 15 τραγούδια στις πλάκες γραμμοφώνου με πρώτο το «Η βλαχοπούλα» το 1953 όπου τον συνοδεύει στο κλαρίνο ο Παναγιώτης Ντάμκας. Επίσης έχει τραγουδήσει άλλα 115 δημοτικά τραγούδια στις 45 στροφές.

Ζαχαρίας Κασιμάτης ( 1896-1965 ).

    Ο Ζαχαρίας Κασιμάτης γεννήθηκε στη Σμύρνη το 1896 και ήρθε στην Αθήνα το 1922. Έμενε στον Περισσό στον Συνοικισμό του Παλαιολόγου στο αριθμό 526 όπως φαίνεται από το μητρώο της Αλληλοβοήθειας όπου είναι γραμμένος με αριθμό 250 την 1η Μαρτίου το 1928. Έπαιζε κιθάρα τραγουδούσε όλα τα είδη των τραγουδιών και έγινε ξακουστός όταν ερμήνευσε το τραγούδι « Ο μάγκας του Βοτανικού» Β-21708, του Σπύρου Περιστέρη τον Ιούνιο του 1933.

   Ο Ζαχαρίας ήτανε συνθέτης σε δημοτικά κυρίως τραγούδια και τραγούδησε 15 από αυτά,  δικά του και άλλων συνθετών.

Κώστας Καρίπης ( 1896-1952 ; )

   Ο Κωνσταντίνος Καριπόπουλος του Θεμιστοκλή που είναι και το πραγματικό του επώνυμο γεννήθηκε στην Κωνσταντινούπολη το 1896. Υπήρξε συνθέτης, οργανο-παίχτης και τραγουδιστής. Ήταν περίφημος κιθαρίστας που συμμετείχε στις γραμμο-φωνήσεις πάσης φύσεως τραγουδιών. Ήταν ο μόνιμος κιθαρίστας στις ηχογραφήσεις των τραγουδιών του Βασίλη Τσιτσάνη. Άριστος τραγουδιστής και ιδιαίτερα στους αμανέδες, έχει τραγουδήσει συνολικά 94  τραγούδια δικά του και άλλων συνθετών μεταξύ των οποίων και 26 δημοτικά με πρώτο «Η τρυγόνα» το 1926.

   Το πρώτο τραγούδι που ερμήνευσε είναι ο καρσιλαμάς « Κορδελιό» παραδοσιακό τραγούδι στην εταιρία Edison Bell Αγγλίας ( ΣΑ-111), το 1925.

Νίκη Κυριακίδου ( 1915-      )

   Η Νίκη Κυριακίδου γεννήθηκε στην Κωνσταντινούπολη το 1915. Ήρθε στην Αθήνα το 1922 όπου γράφτηκε στον Σύνδεσμο των μουσικών 1950. Κατοικούσε στο τέρμα Περισσού στην οδό Χανίων 4. Έχει τραγουδήσει 15 δημοτικά τραγούδια με πρώτο της το « Ζωντοχήρα» που το τραγούδησε στις 14/9/50..

Λευτέρης Μενεμενλής ( 1874-1944 ; )

   Ο Ελευθέριος Μπεσλεμεδάκης του Δημητρίου γεννήθηκε στην Μικρά Ασία το 1874, όπως φαίνεται από το Μητρώο των Μουσικών Αθηνών Πειραιώς της Αλληλοβοήθειας με αριθμό εγγραφής 418 την 1η Μαρτίου το 1928 και κατοικούσε στην οδό Λιοσίων 220. έπαιζε κιθάρα και τραγουδούσε όλα τα είδη του τραγουδιού.

   Ο Λευτέρης ερμήνευσε συνολικά 71 τραγούδια από τα οποία  είναι 26 δημοτικά τραγούδια με πρώτο το « Στα Σάλωνα» 3090 στην εταιρία American Record το 1910.

Λάζαρος Ρούβας ( 1895-1965 ; )

   Ο Λάζαρος Ρούβας γεννήθηκε στα Γιάννενα το 1895. Είναι γραμμένος στο Σύνδε-σμο των Μουσικών με αριθμό εγγραφής 691 και έμενε στην οδό Κολοκυνθούς 24. Έπαιζε λαούτο, τραγουδούσε και έχει συνθέσει πραγματικά δημοτικά τραγούδια που αριθμούνται στα 101. Σαν τραγουδιστής τραγούδησε 22 δημοτικά τραγούδια με πρώτο το « Αλεξάνδρα» τον Ιούνιο του 1928.

Γιώργος Βιδάλης ( 1884-7/1948 ).

    Ο Γιώργος Βιδάλης γεννήθηκε στην Σμύρνη το 1884 και πέθανε τον Ιούλιο του 1947. Έχει τραγουδήσει 16 δημοτικά τραγούδια με πρώτο το « Κλέφτικη ζωή» το 1925.

Γιάγκος Ψαμαθιανός ( 1886;-1937; ).

Ο Γιάγκος Ψαμαθιανός έχει γεννηθεί στην Ψωμαθιά της Κωνσταντινούπολης. Έχει 

τραγουδήσει 12 δημοτικά τραγούδια. Το « Γιασουμί» είναι το πρώτο δημοτικό του τραγούδησε το 1910.

Δημήτρης Ατραϊδης ( 1899-12/9/79)

   Ο Δημήτρης Ατραϊδης γεννήθηκε στον Κασαμπά, χωριό στα περίχωρα της Σμύρνης το 1899 και πέθανε στην Αθήνα. Χωρίς να ασχολείται ιδιαίτερα με το τραγούδι, είχε γίνει πασίγνωστος σαν εξαίρετος τραγουδιστής στα περίχωρα της Σμύρνης. 
   Μετά την κατάρρευση του Μικρασιατικού Μετώπου, αυτός δεν ήθελε να φύγει από το χωριό του. Θεωρούσε ατιμωτικό το πέρασμα κάτω από το «ζυγό» ( Οι Τούρκοι τους έβαζαν να περάσουν ταπεινωτικά κάτω από μια αψίδα κι αυτό σήμαινε ότι αποδεχόντουσαν το φευγιό τους από τη Μ. Ασία ). Έτσι έμεινε εκεί και βγήκε αντάρτης στο βουνό μαζί με άλλους. Τον συνέλαβαν όμως κάποια στιγμή οι Τούρκοι και μαζί με άλλους ίδιους σαν αυτόν τον έφερε  ο ελληνικός στρατός δεμένο στο Ναύπλιο, στις φυλακές του Μπούρτζι. Εκεί τον κράτησαν 2-3 μέρες και μετά τον άφησαν.

   Ανακάλυψε κάποιους συγγενείς στο παλιό παγοποιείο του Φιξ στην Αθήνα. Αναμεσα στους πρόσφυγες ήταν και η μέλλουσα γυναίκα του η Ευαγγελία. Όλα αυτά μέχρι το 1924, οπότε αποσάσισε να μάθει σαντούρι με δάσκαλο τον παλιό Μικρασια-τη μουσικό Βαγγέλη Σαλάβαρη. Ταυτόχρονα για να ζήσει έκανε διάφορες δουλειές του ποδαριού. Μελετούσε με πολύ μεράκι μέρα-νύχτα και στο τέλος του 1924 άρισε να τραγουδά και να παίζει επαγγελματικά σαντούρι ως το 1930 που το αντιατέστησε με την κιθάρα.

   Ήταν περιζήτητος σε όλα τα πανηγύρια και η φήμη του απλώθηκε γρήγορα παντού. Ο ανιψιός Βαγγέλης Ατραϊδης, μουσικοσυνθέτης, λέει η φωνή του και ο τρόπος που έλεγε τα τραγούδια ο θείος του, ήταν βάλσαμο για τους Μικρασιάτες για να ξεχνούν τον ξεριζωμό τους. 

   Ήταν καλός και στη θεωρία της μουσικής. Σχεδόν όλα τα τραγούδια που ερμήνευσε ο Δημήτρης Ατραϊδης, οι στίχοι τους και η μουσική τους ήταν δικά του.Από τους πιο καλούς αμανετζήδες έπαιζε τσέμπαλο και κιθάρα. Συνολικά τραγούδησε 40 τραγούδια από τα οποία τα 7 ήταν δημοτικά με πρώτο το «Της γαλανής το φόρεμα» τον Ιούλιο του 1934. στο κλαρίνο τον συνοδεύει ο Κώστας Γιαούζος.

Πέτρος Δουκάκης (1888-1937)

   Ο Πέτρος Δουκάκης γεννήθηκε στην Καλαμάτα το 1888 και πέθανε το 1937. Διαπρεπής τραγουδιστής και πρωτοψάλτης σπούδασε στη γενέτειρά του και στο ωδείο Αθηνών. Έψαλε σε ναούς του Πειραιά ( ως λαμπαδάριος σε Άγιο Νικόλαο και Άγιο Βασίλειο και ως πρωτοψάλτης σε Αγία Τριάδα και Άγιο Κωνσταντίνο ). Γύρω στη δεκαετία του 1930 έψαλε στην μητρόπολη των Αθηνών μαζί με τον Γιάννη Παναγιωτόπουλο ή Κούρο και τον Σεραφείμ Γεροθεοδώρου. Ηχογράφησε δύο ψαλτικά και τραγούδησε 60 δημοτικά τραγούδια με πρώτο το « Λουλούδι» το 1926.

Δημήτρης Κριωνάς (1888-1946)

   Ο Δημ. Κριωνάς έχει γεννηθεί στην Οδησσό. Έχει τραγουδήσει 7 δημοτικά τραγούδια με οπερίστικο τρόπο. Πρώτο τραγούδι του είναι « Ο θάνατος του κλέφτη» το 1919.

Απόστολος Πρεδάρης ( 1919-1935 )

   Ο Απόστολος Πρεδάρης ( βαρύτονος ) έχει τραγουδήσει 3 δημοτικά τραγούδια με οπερίστικο ύφος. Το πρώτο του τραγούδι είναι « Τσοπανάκος ήμουνα» το 1927.

Αντώνης Καλαμπούσης (……..)

   Ο Αντώνης Καλαμπούσης έχει τραγουδήσει 7 δημοτικά τραγούδια. Το πρώτο τραγούδι που τραγούδησε είναι « Στης ακρίβειας τον καιρό» το 1925.

Πέτρος Μπότασης (……..)

   Ο Πέτρος Μπότασης έχει τραγουδήσει 5 δημοτικά τραγούδια με πρώτο το « Αυτά τα μάτια σου» το 1925.

Χρήστος Κοντόπουλος ( 1914-2001; )

   Ο Χρήστος Κοντόπουλος καταγόταν από τη Μεσσηνία και ήταν σιδηροδρομικός στο επάγγελμα. Ασχολήθηκε με το δημοτικό τραγούδι γιατί του άρεσε πολύ. Έκανε μόνο δισκογραφία και έχει τραγουδήσει 44 δημοτικά τραγούδια. Το πρώτο τραγούδι που τραγούδησε το 1940 είναι το « Παναγιωτούλα γεια σου» και τον συνοδεύει στο κλαρίνο ο Γιώργος Ανεστόπουλος με τον οποίον συνδεόταν φιλικά. Ο Χρήστος Κοντόπουλος πέθανε σε βαθιά γεράματα.

Γρηγόρης Τουλούσης (…….)

   Ο Γρηγόρης Τουλούσης που έχει γεννηθεί στο Αγρίνιο, τραγούδησε 39 δημοτικά τραγούδια με πρώτο το « Τζαβέλαινα» το 1925. Στο κλαρίνο τον συνόδευε ο Γιώργος Ανεστόπουλος.

Δήμος Χολέβας ( 1897-23/8/83)

   Ο Δήμος Χολέβας γεννήθηκε το 1897 στο Μαύρο Λιθάρι Δωρίδας και πέθανε στις 23/8/1983. Σε νεαρή ηλικία 16 ετών, ήρθε στην Αθήνα για να εργαστεί.

   Δεμένος με τη μουσική παράδοση του τόπου του, τραγουδούσε σε παρέες και γλέντια τα ακούσματα που κουβαλούσε μέσα του. Σε ένα τέτοιο γλέντι τον ανακάλυψαν άνθρωποι της Columbia. Πηγαίος τραγουδιστής, αυτοδίδακτος, χωρίς μουσικές σπουδές, τραγούδησε γνήσια παραδοσιακά τραγούδια με απλό και αυθεντικό τρόπο.

   Τραγούδησε 47 δημοτικά τραγούδια. Το πρώτο τραγούδι που τραγούδησε το 1932 είναι το «Ένας ντερβίσης διάβαινε » και στο κλαρίνο τον συνοδεύει ο Νίκος Καρακώστας..Πέθανε  στην Αθήνα στις 27 Αυγούστου του 1983.
Χρήστος Μίλησης (……….)

   Ο Χρήστος Μίλησης γεννήθηκε στην Πάτρα και έχει τραγουδήσει 14 δημοτικά τραγούδια με πρώτο « Δέσπω» το 1930.

Θόδωρος Παπασπυρόπουλος (……)

   Ο Θόδωρος Παπασπυρόπουλος έχει τραγουδήσει 18 δημοτικά τραγούδια με οπερίστικο ύφος και πρώτο από αυτά είναι το « Πέτρος και Παύλος» 1928. Δεν υπάρχουν άλλα στοιχεία γι αυτόν.

Μιχάλης Βλαχόπουλος ( 1877-1956)

   Ο Μιχάλης Βλαχόπουλος, βαθύφωνος της Λυρικής, έχει τραγουδήσει 10 δημοτικά τραγούδια με δυτικότροπο ύφος, με πρώτο από αυτά το « Τούρκα ( Κάτω στου Βάλτου τα χωριά )» το 1925.

Τρίο Σαβαρή
   Το Τρίο Σαβαρή αποτελούμενο από τους Γιώργο Σαβαρή, Γιάννη Μηλιάρη και Λουσιέν έχει τραγουδήσει 10 δημοτικά τραγούδια.

Βασίλης Γκάνιας ( ……..)

   Ο Βασίλης Γκάνιας τραγούδησε 7 δημοτικά στο γραμμόφωνο στη δεκαετία του’20. το πρώτο ήταν το κλέφτικο « Θοδωράκης Γρίβας » το 1925.

Χρήστος Μήλιος (……..)

   Ο Χρήστος Μήλιος έχει τραγουδήσει 6 δημοτικά τραγούδια με πρώτο το « Που’ σουν πέρδικα καημένη» το 1928

Γιώργος Μεϊντανάς ( 1909-1999 )

   Ο Γιώργος Μεϊντανάς γεννήθηκε στο χωριό Θούριο της Λιβαδειάς. Είναι γραμ-μένος στα Μητρώα της Αλληλοβοήθειας με τον αριθμό 973 στις 18 Μαϊου του 1957 όταν ήταν 48 ετών και κατοικούσε στην οδό Θηβών 24 στο Αιγάλεω. Δεν έπαιζε όργανο αλλά τραγουδούσε μόνο. Τραγούδησε μόνο 4 τραγούδια και το κλέφτικο « Σωτήρχαινας» που τον συνοδεύει ο Γιώργος Μιχαλόπουλος στο κλαρίνο. Έχει και μια άλλη εκτέλεση δική του.

   Ο Γιώργος Μεϊντανάς διδάχθηκε τη βυζαντινή μουσική σε ένα μετόχι του Οσίου Λουκά στη Πάτρα, με δασκάλους το Θόδωρο Αθανασόπουλο και τον περίφημο ιεροψάλτη Κυριάκο Μαυρίδη. Το 1929 άρχισε να ψέλνει και σε μια λειτουργία στο Πυρί της Θήβας τον άκουσε ο Δημήτρης Μπενέτας, τραγουδιστής της εποχής εκείνης, αναγνώρισε το ταλέντο του και του πρότεινε να ασχοληθεί με το τραγούδι.   Στα κέντρα όπου τραγουδούσε, τα χαράματα, οι συνάδελφοί του τον παρακαλούσαν να τους ψάλλει διάφορα τροπάρια, που ερμήνευε με τέτοια επιτυχία, ώστε τους άφηνε άφωνους με τον όγκο της φωνής του και την καλλιφωνία του.

   Η πρώτη του επαγγελματική εμφάνιση πραγματοποιήθηκε σ’ ένα πανηγύρι το 1931. τα χρήματα που κέρδισε ήταν πάρα πολλά και έτσι αποφάσισε να ακολουθήσει το τραγούδι, αν και η μεγάλη του αγάπη ήταν η ψαλτική.
   Ο Μεϊντανάς θεωρώντας ότι οι δισκογραφικές εταιρίες εκμεταλλεύνται τους καλλιτέχνες αποφάσισε να μην ξανατραγουδήσει σε δίσκους. Συνέχισε όμως να τραγουδάει στα πανηγύρια και για μεγάλο διάστημα στο κέντρο « Έλατος».
   Το 1959 ακολούθησε στην Αμερική τον σολίστα του κλαρίνου Γιώργο Ανεστόπουλο και τραγούδησε σε όλες τις μεγάλες πόλεις διασκεδάζοντας την ομογένεια. Το 1964 ο Βασίλης Σαλέας τον έπεισε να ηχογραφήσουν ένα δίσκο στις 33 στροφές με τίτλο «Η χαρά του μετανάστη » και στη συνέχεια άλλους εννέα. Το 1990 ο Γιώργος Μεϊντανάς επέστρεψε στην Ελλάδα και εγκαταστάθηκε με την οικογένειά του στον Ορχομενό. Πέθανε εκεί στις 22 Μαϊου του 1999.
Θανάσης Ευγενικός ( 1908-1983 )

   Ο Θανάσης Ευγενικός γεννήθηκε στο Κοκκάρι της Σάμου το 1908. Είναι αυτοδίδακτος κιθαρίστας και έπαιζε σε τοπικά συγκροτήματα, σε γάμους πανηγύρια και λοιπές κοινωνικές εκδηλώσεις.

   Το 1946 μετώκησε στον Πειραιά, όπου έπαιζε κιθάρα και τραγουδούσε σε διάφορα κέντρα της περιοχής και κυρίως στο γνωστό κέντρο «Κεφάλα». Έπαιξε και τραγούδησε στις ελληνικές ταινίες «Στέλλα» και «Κοκοβιός».

   Το 1953 μετανάστευσε οικογενειακώς στις Η.Π.Α., όπου έπαιξε σε κέντρα της Ν. Υόρκης και της Καλλιφόρνιας, με πολλούς γνωστούς μουσικούς και κυρίως με τον συντοσπίτη του δεξιοτέχνη του κλαρίνου Κώστα Σεβαστάκη, από το Καρλόβασι

   Γυναίκα ήταν η Ελένη Γεραλή από το Κοκκάρι και απόχτησε δύο κόρες, την Ασπασία και την Αγγελική που μένουν καλά αποκαταστημένες στην Αμερική.

   Έχει τραγουδήσει 9 δημοτικά τραγούδια με πρώτο το « Βλάχα απ’ το Καρπενήσι» το 1957. στο κλαρίνο παίζει ο Κώστας Σεβαστάκης.

   Πέθανε στις 13 Ιουνίου 1913.

Γιώτα Λύδια ( 1934-…….)

   Η Γιώτα Λύδια είναι από τα ομορφότερα ονόματα του λαϊκού μας τραγουδιού στη μεταπολεμική περίοδο. Η αυθεντικότητα και η ποιότητα της ερμηνείας της, αποτελούσαν «σχολή» για τους νεότερους τραγουδιστές.
   Η Γιώτα Λύδια γεννήθηκε στη Αθήνα το 1934. Έχει τραγουδήσει αρκετά μεγάλο αριθμό τραγουδιών κάθε είδους, μεταξύ των οποίων και 43 δημοτικά τραγούδια με πρώτο το «Της αγάπης το κλειδί» στις 29/8/57 που στο κλαρίνο παίζει ο Πάνος Κοκοντίνης. 

   Ειδικότερα έχει γραμμοφωνήσει 290 τραγούδια στις 78 στροφές και 516 ετελέσεις στις 45 στροφές.
Τασία Βέρρα ( 1941-……)

   Η Τασία Βέρρα γεννήθηκε το 1941 στις Φαρρές Πατρών και όλα της τα αδέλφια ήσαν τραγουδιστές. Η Τασία Βέρρα ξεκίνησε από τα 15 της χρόνια και καθιερώθηκε σαν ταλέντο στο δημοτικό τραγούδι. Φωνογράφησε 38 δημοτικά τραγούδια στις 78 στροφές και 85 δημοτικά τραγούδια στις 45 στροφές. Το 1957 τραγούδησε το πρώτο της τραγούδι στο γραμμόφωνο που είναι το « Χόρεψε χαϊδεμένη μου» και την συνοδεύει ο Πάνος Κοκοντίνης στο κλαρίνο.

Φρόσω Βέρρα (……..)

   Η Φρόσω Βέρρα έχει τραγουδήσει 4 δημοτικά τραγούδια με πρώτο το « Κοπέλα με καλή καρδιά» τον Νοέβριο του 1952. στο κλαρίνο την συνοδεύει ο Πάνος Κοκοντίνης.

Φώτης Χαλκιάς ( 1910-1978)

   Ο Φώτης Χαλκιόπουλος ή Χαλκιάς  γεννήθηκε το 1910 στο Φωτεινό Ιωαννίνων και ήταν αδελφός του μεγάλου κλαρινίστα Τάσου Χαλκιά.. Έχει τραγουδήσει 28 δημοτικά τραγούδια στις 78 στροφές με πρώτο το « Αρχοντοπούλα μου» το 1947 και στις 45 στροφές άλλα 19 τραγούδια δημοτικά. Σε όλα τα τραγούδια του τον συνοδεύει ο Τάσος Χαλκιάς.

Γεωργία Μπλανά ( 1929-     ).

      Η Γεωργία Μπλανά γεννήθηκε στα Τρίκαλα το 1929. Από μικρή ήρθε στην Αθήνα όπου γράφτηκε στον Σύνδεσμο των Μουσικών και εκικοσάχρονη άρχισε να ασχολείται με το τραγούδι και να δουλεύει επαγγελματικά. Εργάστηκε στην Αμερική και στην Ευρώπη αλλά αποσύρθηκε στα 35 της χρόνια λόγω μητρότητος.  Ηχογράφησε 28 δημοτικά τραγούδια στις 78 στροφές με πρώτο « Το ορφανό» το 1955. Στο κλαρίνο την συνοδεύει ο Τάσος Χαλκιάς.

Γεωργία Βασιλοπούλου ( 1927-….)

   Η Γεωργία Βασιλοπούλου γεννήθηκε στη Λυγγιά Ναυπάκτου το 1927. Ήρθε στην Αθήνα το 1945 και διέμενε στην αδελφή της στο Κολωνάκι. Εκεί έκανε ασκήσεις ορθοφωνίας και ερασιτεχνικά τραγουδούσε στο σπίτι δημοτικά τραγούδια. Ένα πρωί πέρασε από το σπίτι της μια μεγάλη ηθοπιοός που ήταν γειτόνισσά της, την άκουσε, έκρινε ότι η φωνή της ήτα καλή και την πήγε στο κέντρο «Όαση». Από το κέντρο αυτό άρχισε η καριέρα της.

   Έχει τραγουδήσει 25 δημοτικά τραγούδια στις 78 στροφές και 2 ακόμα δημοτικά στις 45 στροφές. Το πρώτο τραγούδι που είπε είναι το « Βλάχα μου με το κοπάδι» στις 15/6/46 στο οποίο κλαρίνο παίζει ο Απόστολος Σταμέλος.

Αργυρώ Γιαννοπούλου ή Γόντικα ( 1928-……)

   Η Αργυρώ Γόντικα γεννήθηκε στην Χαλανδρίτσα Αχαϊας το 1928. προτού τραγουδήσει επεγγελματικά, τραγουδούσε στο χωριό με παρέες σε γάμους, βαφτίσια κ.λ.π. Δεν έμαθε μουσική από κάποιον δάσκαλο, αλλά είχε καλή φωνή που ξεχώριζε. Ο Άγγελος Δροσόπουλος κλαρινίστας, μπάρμπας του συζύγου της, την κάλεσε να πάει στα εγκαίνια του ραδιοφωνικού σταθμού Πατρών να τραγουδήσει. Η αρχή είχε γίνει. Η κυρία Αργυρώ έγινε πλέον «Αργυρούλα» και το όνομά της έγινε γνωστό μέσω του σταθμού. Η δουλειά έγινε μόνιμη και ο μισθός της κάθε μήνα καθορίστηκε στις 300 δραχμές.
   Αργότερα ήλθε στην Αθήνα όπου τραγούδησε στον «Ελατο», στην «Ελληνική γωνιά» με το χρυσό κλαρίνο του Γιάννη Βασιλόπουλου, στη «ζούγκλα» με τον Δημήτρη Ζάχο. Το 1970 πήρε το Α βραβείο στην παραδοσιακή μουσική και τραγούδι στο φεστιβάλ στη Σόφια της Βουλγαρίας.
Έχει τραγουδήσει 24 στις 78 στροφές και 14 στις 45 στροφές δημοτικά τραγούδια με πρώτο το « Κατερίνα μου χρυσή» το 1951, όπου την συνοδεύει με το κλαρίνο του ο Γιώργος Ανεστόπουλος.

Θεοχάρης Παντίδης ( 1907-1999 )

   Ο Θεοχάρης Παντίδης γεννήθηκε στο χωριό Βαραδλί Δομοκού του Νομού Φθιώτιδας. Σε μικρή ηλικία έχασε τον πατέρα του, ο οποίος όπως έλεγε η μάνα του, ήθελε τα παιδιά του να μάθουν να τραγουδούν. Του άρεσε πολύ η μουσική, πήγε στο Δομοκό και έμαθε βιολί κοντά στο Βασίλη Κηζάρη που ήταν και κλαριντζής.

   Συνεργάστηκε με τον Βάϊο Μαλλιάρα και μ΄αυτό το συγκρότημα ηχογράφησε τα περισσότερα τραγούδια του.   

   Έχει τραγουδήσει 23 δημοτικά τραγούδια στις 78 στροφές με πρώτο το « Εσένα πάνε τα φλουριά» το 1939. στο κλαρίνο τον συνοδεύει ο Βάιος Μαλλιάρας.

Ελένη Λιάπη ( 1925-……..)

     Η Ελένη Λιάπη γεννήθηκε το 1925 στο χωριό Κονιάκος της Φωκίδας. Από μικρή τραγουδούσε στις συντροφιές του χωριού, σε γάμους και πανηγύρια. Δεν ασχολήθηκε ποτέ επαγγελματικά, επειδή δεν το ήθελαν οι οικείοι της. Κατά καιρούς τραγούδησε στο ραδιόφωνο.

   Η Ελένη Λιάπη έχει τραγουδήσει 18 δημοτικά τραγούδια στις 78 στροφές και 3 στις 45 στροφές. Το 1947 είπε το πρώτο της τραγούδι και είναι το « Αυτού ψηλά που πας στη φτέρη». Μέσα στο τραγούδι της παίζει κλαρίνο ο Γιώργος Ανεστόπουλος

Αθανασία Ατραϊδου ( 1910-1988 ).
   Η Αθανασία Ατραϊδου γεννήθηκε το 1910 στη Μικρά Ασία. Μετά την καταστροφή της Σμύρνης το 1922 ήρθε οικογενειακώς στην Ελλάδα και εγκαταστάθηκε στη Καισαριανή. Δεν εργάστηκε επαγγελματικά στο τραγούδι, όμως ο κουνιάδος της, ο τραγουδιστής Δημήτρης Ατραϊδης, την οδήγησε στην Κολούμπια για γραμμοφωνή-σεις τραγουδιών.
   Η Αθανασία Ατραϊδου έχει τραγουδήσει 15 δημοτικά τραγούδι στις 78 στροφές με πρώτο το « Παντρεύεται μια βλάχα το 1936  όπου στο κλαρίνο την συνοδεύει ο Δ. Μπατζής. Έχει ακόμα 40 δημοτικά στις 45 στροφές.

Λόλα Σωτηροπούλου ( 1906-…...)

   Η Λόλα Σωτηροπούλου γεννήθηκε το 1906 στην Πάτρα. Έχει τραγουδήσει 2 δημοτικά τραγούδια στο γραμμόφωνο με πρώτο το « Μαύρα μάτια» το 1938 που στο κλαρίνο παίζει ο Γιώργος Ανεστόπουλος.

Ματθαίος Φελώνης (……..)

Ο Ματθαίος Φελώνης γεννήθηκε στο Αγρίνιο. Έχει τραγουδήσει 12 δημοτικά τραγούδια στις 78 στροφές με πρώτο το « Πάμε στην πέρα γειτονιά» το 1954 όπου στο κλαρίνο παίζει ο Γιώργος Ανεστόπουλος. Στις 45 στροφές έχει τραγουδήσει 19 τραγούδια.

Παύλος Μπεκάρης (…….)

   Ο Παύλος Μπεκάρης έχει τραγουδήσει 12 δημοτικά τραγούδια στις 78 στροφές με πρώτο το « Ρούσες μου» στις 20/12/ 1949. Στο κλαρίνο είναι ο Βασίλης Μπεσίρης.

Χρήστος Σπανός (……)

   Ο Χρήστος Σπανός έχει τραγουδήσει 10 δημοτικά τραγούδια. Το πρώτο του τραγούδι το « Γαριφαλιά» τραγούδησε το 1931.

Βασίλης Πέππας (…….)

   Ο Βασίλης Πέππας έχει τραγουδήσει 10 δημοτικά τραγούδια. Το πρώτο του τραγούδι ήταν το « Τρία πουλάκια παν ψηλά το 1929.

Αλέκος Κιτσάκης ( 1934-….)

   Ο Αλέκος Κιτσάκης ( 1934-….) γεννήθηκε το 1934 στο Ριζοβούνι Πρεβέζης.
   Από ηλικία 8 μηνών έμεινε ορφανός από μητέρα και μετά από ένα χρόνο από πατέρα Έτσι τον μικρό Αλέκο και τον μεγαλύτερο αδελφό του Σταύρο τους μεγάλωσε ο θείος τους αδελφός της μάνα τους και αργότερα τον έκανε τσοπάνη. Όλη την μέρα που βοσκούσε τα πρόβατα τραγουδούσε και χωριανοί του διεπίστωσαν ότι ήταν ταλέντο.
    Ένας μακρινός συγγενής τον πήρε στην Αθήνα για καλύτερα και τον έκανε φύλακα γουρουνιών. Απείλησε να φύγει πάλι για το χωριό οπότε ο συγγενής τον γνώρισε στον πρόεδρο της Πανηπειρωτικής  συνομοσπονδίας που τον έντυσε τσολιά και τραγούδησε τη «Τζαβέλλαινα» στο θέατρο της Κυβέλης. Εκεί έτρεξε και το φίλησε η Μαρίκα η Κοτοπούλη που τον γνώρισε στη παριστάμενη βασίλισσα Φρειδερίκη η οποία τον έβαλε σε ιδιωτικό σχολείο.
    Στη συνέχεια τον έστειλε στο Αχίλλειο στη Κέρκυρα και τον Σεπτέμβριο του 1949 στο Σκαγιοπούλειο ορφανοτροφείο Πατρών κι εκεί τελείωσε την Μέση γεωπονική σχολή. Παράλληλα όμως τραγουδούσε στο στο ραδιοφωνικό σταθμό και φοιτούσε στο Ωδείο της Πάτρας. Εκεί τον γνώρισε ο Μανώλης Καλομοίρης που όταν τον άκουσε έμεινε έκπληκτος από τη φωνή του και του έδωσε υποτροφία για το Εθνικό Ωδείο.
   Τέλος μια μέρα που τραγουδούσε στον « Παρνασσό» σε μια εκδήλωση, τον άκουσε ο διευθυντής του Ε.Ι.Ρ. και τον προσέλαβαν να τραγουδάει δύο φορές την εβδομάδα αντί 70 δραχμών.Έχει τραγουδήσει 10 δημοτικά τραγούδια στις 78 στροφές με πρώτο « Τα πρόβατα στη στρούγκα» το 1956 και 185  δημοτικά στις 45 στροφές.

Στέλιος Μπέλλος ( 1930-…..)

   Ο Στέλιος Μπέλλος γεννήθηκε στο χωριό Κρυσταλλοπηγή Θεσπρωτίας το 1930. είναι πτυχιούχος της Φιλοσοφικής σχολής του Πανεπιστημίου Αθηνών. Υπηρέτησε στη Μέση εκπαίδευση με όλους τους τίτλους που συνεπάγεται η υπηρεσίαΥπηρέτησε επίσης ως καθηγητής και διευθυντής σχολείων του εξωτερικού.

   Τόσο στην Αθήνα όσο και στο εξωτερικό, συνέβαλε έντονα στη διάδοση του δημοτικού τραγουδιού, ως τραγουδιστής, ως λαογράφος και η προσωπικότητά του έπαιξε καθοριστικό ρόλο στο χώρο της παραδοσιακής μουσικής.
   Τραγούδησε 10 δημοτικά τραγούδια στις 78 στροφές με πρώτο το « Η Ασημούλα» στις 4/2/1956 όπου τον συνοδεύει στο κλαρίνο ο Τάσος Χαλκιάς. Επίσης έχει τραγουδήσει και άλλα 51 τραγούδια στις 45 στροφές.

Κατίνα Μεϊδάνη ( 1927-….)

   Η Κατίνα Μεϊδάνη γεννήθηκε στη Δόβραινα Βοιωτίας και έχει τραγουδήσει 8 δημοτικά τραγούδια. Πρώτο της τραγούδι είναι το « Είσαι μελανό ρουμπίνι» και το έγραψε το 1947 όπου την συνοδεύει στο κλαρίνο ο Γιώργος Ανεστόπουλος.

Ευτυχία Παπανικολάου (……..)

   Η Ευτυχία Παπανικολάου έχει τραγουδήσει 8 δημοτικά τραγούδια στις 78 στροφές με πρώτο το « Έμπα Λενιώ μου στο χορό» το 1939 όπου στο κλαρίνο την συνοδεύει ο Γιώργος Ανεστόπουλος.

Μάνθος Άκος (…….)

   Ο Μάνθος Άκος έχει τραγουδήσει 7 δημοτικά τραγούδια, με πρώτο από αυτά το 1933 και είναι το « Ξένος στα ξένα πως περνά». Στο κλαρίνο παίζει ο Νίκος Καρακώστας.

Δημήτρης Φραγκούλης ( 1900-1985 )

   Γεννήθηκε στα Μέγαρα το 1900 και πέθανε το 1985. Τον Ανακάλυψε ο Μήτσος ο Σαλονικιός και τον έβαλε στη δισκογραφία. Τραγούδησε 6 τραγούδια στο γραμμό-φωνο ανάμεσα στα οποία και δύο μανέδες.  Μετά χάνεται από τη δισκογραφία. Δεν του άρεσε να τραγουδάει και να τον πληρώνουν
   Το τραγούδι δεν το εγκατέλειψε εντελώς, αλλά τραγουδούσε για τους φίλους και το κέφι του. Το πρώτο τραγούδι που γραμοφώνησε είναι το κλέφτικο « Τσέλιος» το 1930.
Δημήτρης Τσιτσομήτσος ( ……..)

   Ο Δημήτρης Τσιτσομήτσος έχει τραγουδήσει 5 δημοτικά τραγούδια με πρώτο το « Τζίτζη μαρμάρι» και κλαρίνο παίζει ο Χρήστος Τσιτσομήτσος.

Γιώργος Μπέκας ( 1900-….)

   Ο Γιώργος Μπέκας γεννήθηκε στα Γιάννενα το 1900 και έχει γραφτεί στο Μητρώο με αριθμό 426. Έπαιζε τσέμπαλο και έχει τραγουδήσει 6 δημοτικά τραγούδια. Στο πρώτο τραγούδι του που είναι το « Βασιλικός θα γίνω στο παραθύρι σου» το 1939 παίζει κλαρίνο ο Βασίλης Μπατζής.

Βασίλης Βασιλείου ( 1938-.….)

   Ο Βασίλης Βασιλείου γεννήθηκε το 1938 στη Χαλκίδα. Έπαιζε κιθάρα και έχει τραγουδήσει 5 δημοτικά τραγούδια μεταξύ των οποίων και το « Ρόβας» που το έγραψε το 1928.

Βάσω Μυλωνά ( 1933-……)

Η Βάσω Μυλωνά γεννήθηκε στο Ροβολιάρι Μακρακώμης της Φθιώτιδας το έτος 1933. Περίπου εικοσάχρονη ξεκίνησε την καριέρα της σε γάμους και πανηγύρια της περιοχής. Ότα ήρθε στην Αθήνα τραγούδησε σε πολλά δημοτικά κέντρα και έγινε γνωστή από τηυ δισκογραφία της.
   Η Βάσω Μυλωνά έχει τραγουδήσει 9 δημοτικά τραγούδια στο γραμμόφωνο με πρώτο το « Χαδιάρα ποιος σε μάλωσε» το 1956 που παίζει κλαρίνο ο Κώστας Κοντογιώργος. Επίσης έχει και 2 ακόμα στις 45 στροφές.

Αθανασία Αλεξανδροπούλου ( 1930-…..)

   Η Αθανασία Αλεξανδροπούλου γεννήθηκε στο Πεύκο Καλαβρύτων το 1930. Έχει τραγουδήσει 3 δημοτικά τραγούδια στο γραμμόφωνο με πρώτο το « Η Φωτούλα» το 1955 στο οποίο κλαρίνο παίζει ο Κώστας Κοντογιώργος. Επίσης έχει ακόμα τραγουδήσει και 12 δημοτικά τραγούδια στις 45 στροφές.

Λάμπρος Παπαθανασίου (1929…..)

   Ο Λάμπρος Παπαθανασίου γεννήθηκε το 1934 στο Νεροχώρι Τριχωνίδας της Αιτωλοακαρνανίας. Για πολλά χρόνια ψυχαγώγησε γενεές Ελλήνων όταν η μόνη διασκέδαση στην ελληνική ύπαιθρο το πανηγύρι. Έπαιζε κιθάρα και έχει τραγουδήσει 4 δημοτικά τραγούδια στις 78 στροφές και 53 δημοτικά στις 45 στροφές. Το πρώτο το τραγούδησε το 1954 και είναι το « Πέρα στις βλαχοκαλύβες» και τον συνοδεύει στο κλαρίνο ο Γιώργος Ανεστόπουλος.

Ξενοφών Σπουργίτης ( 1936-……)

   Ο Ξενοφώντας Σπουργίτης γεννήθηκε το 1936 στο Μαργαρίτι Θεσπρωτίας. Τραγούδησε 2 δημοτικά τραγούδια στο γραμμόφωνο με πρώτο το « Καινούριοι δρόμοι» στο οποίο παίζει κλαρίνο Δ. Τζάρας. Επίσης τραγούδησε και άλλα 51 δημοτικά στις 45 στροφές.

Γιώργος Τράκης (………)

   Ο Γιώργος Τράκης τραγούδησε 9 δημοτικά τραγούδια στις 78 στροφές και 21 στις 45 στροφές. Το τραγούδι που έχει τίτλο « Τα μάγια στο πηγάδι» γράφτηκε το 1951 και παίζει κλαρίνο ο Τάσος Χαλκιάς.
Χρήστος Πανούτσος (1922……)

   Ο Χρήστος Πανούτσος γεννήθηκε στα Λακώματα της Αχαϊας το 1922 και κατετάγει στο σώμα της Αστυνομίας Πόλεων το 1948. υπηρέτησε τα περισσότερα χρόνια του στην Τροχαία Αθηνών και στη Διεύθυνση Εγκληματολογικών Ερευνών και αποστρατεύτηκε το 1973. Σπούδασε βυζαντινή μουσική στο Ωδείο Αθηνών και στη σχολή βυζαντινής μουσικής Καβακόπουλου.

   Το 1945 γνωρίστηκε με τον γνωστό μουσικολόγο  και λαογράφο Σίμωνα Καρά, κοντά στη χορωδία του οποίου μαθήτευσε για μια ολόκληρη δεκαετία. Συνεργάστηκε με τον Παντελή Καβακόπουλου και το Χρόνη Αηδονίδη στην τότε Ε.Ι.Ρ. επί μια δεκαετία στην εκπομπή «Θρακικές μελωδίες».

   Το 1971 εκπροσωπόντας τη χώρα μας, τραγούδησε στο φεστιβάλ Bach του Λονδίνου παραδοσιακά τραγούδια συντροφιά με τη Δόμνα Σαμίου. Το 1974 σε εκδήλωση για τα ανθρώπινα δικαιώματα τραγούδησε στην έδρα του Ο.Η.Ε. στη Ν. Υόρκη γνρίζοντας μεγάλη επιτυχία.

   Εκτός από άριστος  ερμηνευτής, ο Χρήστος Πανούτσος υπήρξε και βαθύς μελετητής της παραδοσιακής και βυζαντινής μουσικής και είχε μια πλούσια συλλογή δίσκων. Στη δισκογραφία έχει 4 δημοτικά τραγούδια που είναι δικές του συνθέσεις. Επίσης έχει και 35 εκτελέσεις στις 45 στροφές δικές του και παραδοσιακές.
Μίμης Αδριανός ( 1923-1987
   Γεννήθηκε στην Σαλαμίνα και ήταω ξάδερφος του Γιώργου Παπασιδέρη.. ρεπερτόριό του ήταν περισσότερο λαϊκονησιώτικο κα αρβανίτικο. Στα αρβανι-τοχώρια της Αττικής ο Μίμης Αδριανός ήταν ασυναγώνιστος. Είχε μεγάλο ρεπερτόριο και ήταν πολύ έμπειρος τραγουδιστής. Ή ξερε με λεπτομέρεια τους δρόμους και τον τόνο που έπρεπε να πει το κάθε τραγούδι. Γραμμοφώνησε 6 τραγούδια στις 78 στροφές με πρώτο «Στη βρύση πήγα βρε παιδιά» το 1939 και 15 στις 45 στροφές. Ο Μίμης Αδριανός πέθανε το 1987
Κωνσταντίνος Ζωγράφος ( 1915- ; )

   Ο Κωνσταντίνος Ζωγράφος γεννήθηκε στον Άγιο Σπυρίδωνα  Βοιωτίας. Από 15 ετών τον φώναζαν διάφορες παρέες και τον έβαζαν να τραγουδά δημοτικά τραγούδια. Ήθελε να μάθει κιθάρα και αφού αγόρασε μία με χρήματα που του προσέφεραν, πήγε στη Λιβαδειά σε κάποιο δάσκαλο ονόματι Μπαλαούρα ο οποίος δεν του πήρε λεφτά και επί πλέον τον συνέστησε σαν πολύ καλό τραγουδιστή σε κάποιο μαγαζί. Τραγούδησε 25 χρόνια σε πανηγύρια με μεγάλους τραγουδιστές του δημοτικού. Γραμμοφώνησε 6 τραγούδια με πρώτο το « Στ΄Αναπλι στο βουλευτικό» το 1954.
   Το 1955 ο διευθυντής της Κολούμπια Μιλιόπουλος, τοτε του είχε κάνει πρόταση, να είναι μαζι του διευθυντής στην εταιρία. Αλλά τρεις μέρες μετά έχασε ξαφνικά τη φωνή του που ποτέ δεν επανήλθε.
Στάθης Κάβουρας ( 1932-  ;  )
   Ο Στάθης Κάβουρας γεννήθηκε το 1932 στο Δροσοχώρι της Φωκίδος από φτωχή οικογένεια. Το χωριό του ήταν καμένο από τους Γερμανούς και λεηλατημένο από τους Ταγματασφαλίτες και τους κλέφτες, γι’ αυτό ο πατέρας του με την ίδρυση του ΕΑΜ τ’ ακολούθησε με αποτέλεσμα να καταδικαστεί το 1946 και να σταλεί στα Γιούρα. Έτσι ο μικρός Στάθης ανέλαβε την υποχρέωση να μεγαλώσει τα πέντε αδέλφια του και έγινε τσοπάνος σε ξένο αφεντικό και αργότερα απόκτησε δικό του

   Το πρώτο ξεκίνημα ως τραγουδιστής το έκανε στο στρατό, που είχε δημιουργήσει με άλλους φαντάρους μια κομπανία. Το 1953 ο λοχίας του του πρότεινε να τραγουδήσει στο σταθμό των Ενόπλων Δυνάμεων όπου τον συνόδευσε δημοτική κομπανία με τον Νίκο Καρατάσο. Το 1957 γραφτηκε στην «Αλληλοβοήοεια» και πήρε την ταυτότητα του μουσικού. Αργότερα με τη συνοδεία κλαρίνου του Τάσου Χαλκιά γραμμοφώνησε δύο τραγούδια στις 78 στροφές «Του Ανδρουτσου η μάνα χαίρεται» και « Μου’ πανε τα γιούλια». Επίσης ηχογράφησε και 98 τραγούδια στις 45 στροφές.
Γιάννης Μαϊκαντής ( 1921- ;    )

   Ο Γιάννης Μαϊκαντής γεννήθηκε στη Σπολάϊτα Αγρινίου  το έτος 1921. Παραδοσιακός τραγουδιστής με δυνατή φωνή, προτού ΄ςρθει στην Αθήνα τραγουδούσε σε γάμους και πανηγύρια της περιοχής.

   Γραμμοφώνησε 3 τραγούδια στις 78 στροφές το 1950 και πολύ αργότερα 4 στις 45 στροφές.

Κούλα Μαλακάση ( 1919-2000 )

   Η Κούλα Μαλακάση γεννήθηκε το 1919 στη Βραϊλα φωκίδος. Υπήρξε μια γνήσια καθαρή φωνή. Το 1950 γραμμοφώνησε με το κλαρίνο του συντοσπίτη της Ανδρέα Χαρμαλιά στις 78 στροφές δύο τραγούδια: « Πιπερόριζα κοντούλα» και «Αργή τισσά μου όμορφη» που ήταν και η μοναδική της συμμετοχή στη δισκογραφία.
Οδυσσέας Μοσχονάς ( 1912-1965 )

   Γεννήθηκε στη Σάμο το 1912 και από το 1917 έζησε στον Πειραιά. Ξεκίνησε  από μικρός παίζοντας λαούτο και σαν δημοτικός τραγουδιστής. Η πρώτη του εμφάνιση έγινε το 1930 στην Κοκκινιά πλάϊ στον Γιώργο Κάβουρα. Στη μπιραρία του « Τζελαλίδη» και ερμήνευε το δημοτικό πρόγραμμα.

   Το 1935 γνωρίστηκε με τον Μανώλη Χιώτη, με τον οποίον συνεργάστηκε πολλά χρόνια.. το 1940 πολέμησε στην Αλβανία και σε μια μάχη στην Χειμάρα τραυματίστηκε στο κεφάλι. Μετά τον πόλεμο συνεργάστηκε για πολλά χρόνια με τον Γιάννη Παπαϊωάννου του οποίου τραγούδησε πολλά τραγούδια.
   Μόνο δύο δικά του τραγούδια πέρασε στο γραμμόφωνο, με τη συνοδεία στο κλαρίνο του Από στολου Σταμέλου το 1950. αυτά ήταν «Όλα της Σάμου τα βουνά» και « Σαν πας στη βρύση για νερό». Ο Οδυσσέας Μοσχονάς πέθανε στις 24 Νοεμβρίου το 1995.

Γιώργος Παπαδόπουλος ( 1925-  ;)

   Ο Γιώργος Παπαδόπουλος γεννήθηκε το 1925 στα Φιλιατρά της Μεσσηνίας άι ‘ηταν ανιψιός του Δημήτρη Περδικόπουλου. Τραγουδούσε από μικρός σε παρέες και ξεχώριζε για τη κρυτσάλλινη και καθαρή φωνή του.

   Όταν ήρθε στην Αθήνα, πήγαινε στο καφενείο των μουσικών και όταν τον άκουσαν φτασμένοι τραγουδιστές όπως ο Κώστας Ρούκουνας, του συνέστησαν να ασχοληθεί με το τραγούδι.

   Το 1946 γραμμοφώνησε στο γραμμόφωνο, ένα δικό του δίσκο με δύο δημοτικά τραγπυδια που τον συνόδευε στο κλαρίνο ο Γιώργος Ανεστόπουλος. Ήταν τα τραγούδια : ¨»Απόψε είδα όνειρο» και «Τρία καλά είναι στον Ντουνιά.

Λέλα Παπαδοπούλου ( 1933- 2003 )

   Η Λέλα Παπαδοπούλου γεννήθηκε στην Αθήνα το 1933. Ήταν σύζυγος του Γιώργου Παπαδόπουλου και υπήρξε περισσότερο λαϊκή τραγουδίστρια. Έπαιζε ακορντεόν και τραγούδησε όλα τα ε’ιδη τραγουδιών. Δύο μόνο τραγούδια σε μια μικρή εταιρία γραμοφώνησε και ήταν : « Ιτια μοχοϊτιά» και « Η Θήβα έχει όμορφες» με τη συνοδεία στο κλαρίνο του Γιώργου Ανεστόπουλου.

Βαγγέλης Παππάς ( 1928-  ;  )

   Ο Βαγγέλης Παππάς γεννήθηκε  στο Μάζι Λιβαδειάς το 1928. άρχισε την καριέρα του στο πανηγύρι της Αντίκυρας το 1967. τραγούδησε σε πολλά δημοτικά κέντρα. Επίσης έκανε έναν μόνο δίσκο στο γραμμόφωνο, με την δυνατή και καθαρή παραδοσιακή φωνή του.

   Τα δύο αυτά τραγούδια που γραμμοφώνησε το 1950, ανήκουν στον Λάζαρο Ρούβα και είναι : « Στο μπαλκονάκι κάθεσαι» και « Σκοτείνιασε ο Όλυμπος» και συνοδεύει στο κλαρίνο ο Γιώργος Ανεστόπουλος.
   Επίσης ηχογράφησε 20 τραγουδια στις 45 στροφές.

Κώστας Σκαφίδας (1937       )
   Ο Κώστας Σκαφίδας γεννήθηκε στα Μάρμαρα της Φθιώτιδας, αλλά μεγάλωσε στην Αθήνα. Είναι ένας από τους γνωστότερους ερμηνευτές του δημοτικού τραγουδιού τα νεότερα χρόνια. Την καριέρα του ξεκίνησε από την «Τριάνα του Χειλά» πλάϊ στου κορυφαίους λαϊκούς τραγουδιστές, αλλά αργότερα μεταπήδησε στο χώρο του δημοτι-κού τραγουδιού.

   Στο γραμμόφωνο γραμμοφώνησε μόνο δύο τραγούδια, με τους τίτλους : « Ζητιάνο με καταντησες» και «Από τότε που’ χεις φύγει», το 1960 του Πάνου Κοκοντίνη. Έχει όμως 104 ηχογραφήσεις διαφόρων συνθετών στις 45 στροφές.

Γιάννης Σκληρός ( 1930-   ;   )

   Γεννήθηκε στον Ασπρόπυργο το 1930. πρόκειται για έναν πολύ καλο τραγουδιστή, όπως εκτιμούν οι συνάδελφοί του. Στο γραμμόφωνο πέρασε 6 τραγούδια με πρώτο το «Λεμονιά μου ανθισμένη» που στο κλαρίνο τον συνοδεύει ο Πάνος Κοκοντίνης.. επίσης άλλα 6 τραγούδια έχει ηχογραφήσει στις 45 στροφές.
Βάσω Σταματοπούλου ( 1936-  ; )

   Η Βάσω Σταματοπούλου γεννήθηκε το 1936 στη Αθήνα. Από μικρή τραγουδούσε σε παρέες και ξεχώριζε για τη γλυκιά και διαπεραστική φωνή της. Δεν τραγούδησε σε κέντρα και μόνο στο γραμμόφωνο έγραψε 6 τραγούδια, με πρώτο «Στ’ απόσκια του βασιλικού» με τη συνοδεία στο κλαρίνο του Κώστα Κοντογιώργη.
Μιλτιάδης Στάμος (    ;    )

   Ο Μιλτιάδης Στάμος, δεν είναι αρκετά γνωστός, αλλά έκανε στην εταιρία ALPHA της Αμερικής 16 τραγούδια.

   Τα τραγούδια αυτά είναι παραδοσιακό σε επανεκτέλεση με μουσικούς της ομογένειας στις Η.Π.Α. όπως του κλαρινίστς Κ. Γκαντίνη και Κ. Σεβαστάκη.
Ανδρέας Τσαούσης (    ;    )

   Ο Ανδρέας Τσαούσης είναι από τους τραγουδιστές που έβαλαν τη σφραγίδα του στο νεότερο δημοτικό τραγούδι. Γεννήθηκε στην Κάτω Αγόριανη της Παρνασίδος και ξεκίνησε σαν κιθαρίστας.

   Γραμμοφώνησε το 1955 πέντε τραγούδια στο γραμμόφωνο με πρώτο το « Γιάνναι-να Γιαννάκαινα» με τον Βάϊο Μαλλιάρα στο κλαρίνο. Επίσης πέρασε και 86 τραγούδια στις 45 στροφές. Ο Τσαούσης ασχολήθηκε με το παραδοσιακό τραγούδι, διαθέτει ογκώδη φωνή και τραγουδάει τα πάντα.

Η «ΑΛΛΗΛΟΒΟΗΘΕΙΑ»

   Στα 1928 βρέθηκαν μαζεμένοι στην Αθήνα πολλοί πραχτικοί οργανοπαίχτες. Εκτός από τους επαρχιώτες, που είχαν μαζευτεί στην Αθήνα προκειμένου να φωνογραφήσουν τραγούδια τους, είχε και πολλούς οργανοπαίχτες Μικρασιάτες πρόσφυγες που είχαν κιόλας διαμορφωθεί σε διάφορα μουσικά επαγγελματικά συγκροτήματα από λαϊκά και ευρωπαϊκά όργανα που έπαιζαν στους γάμους, στα πανηγύρια και στα καφενεία. Έπαιζαν κομμάτια ρεμπέτικα, δημοτικά και ευρωπαϊκά που μετά την Καταστροφή ήρθαν εδώ. Αυτοί όλοι οι οργανοπαίχτες, ντόπιοι και πρόσφυγες, συγκεντρώθηκαν και έφτιαξαν το 1928 το επαγγελματικό τους σωματείο : Σύλλογος Μουσικών Αθηνών- Πειραιώς η Αλληλοβοήθεια..

   Σκοπός των ιδρυτών του σωματείου ήταν  η προστασία τους από τη βαριά φορολο-γία που επέβαλε τότε το κράτος, και, καθώς δείχνει και ο τίτλος του, η εξασφάλιση μιας αμοιβαίας υποστήριξης και βοήθειας.

   Τα γραφεία του ήταν  στο καφενείο «Η Μικρά Ασία», οδός Αθηνάς 33 των Αδελφών Καραβά τηλ-26604 και είχε πολλά παραρτήματα στις επαρχίες ( Άρτα, Γιάννενα, Θεσσαλονίκη, Λαμία, Λιβαδειά, Μυτιλήνη, Πετρομαγούλα, Πρέβεζα, Χίο και αλλού.). Άλλοτε είχε πολλά μέλη που μονάχα στην Αθήνα ήταν γύρω στα οκτακόσια και μαζί με την επαρχία έφταναν τα 1041 μέλη.

   Το σωματείο είχε δωδεκαμελές συμβούλιο με Πρόεδρο από το 1928 μέχρι το 1957 τον Μανώλη Χρυσαφάκη που έπαιζε τσίμπαλο και ήταν από την Σμύρνη.. Πρόεδρος του επίσης διετέλεσε και ο Παναγιώτης Ντάμκας από το Ακραίφνιο της Θήβας που έπαιζε κλαρίνο.

   Ο οργανοπαίχτης που ήθελε να γίνει μέλος του Σωματείου έπρεπε να περάσει από ακρόαση μπρος από μια τριμελή επιτροπή από παλιά μέλη. Αν μετά την ακρόαση η επιτροπή τον έγκρινε, είχε το δικαίωμα να γίνει μέλος του σωματείου.

   Το καφενείο Μικρά Ασία είχε γίνει πια το κέντρο, όπου μαζεύονταν όλοι οι οργα-νοπαίχτες που έπαιζαν τα δημοτικά και τα λαϊκά τραγούδια. Εκεί απευθυνόταν ο μα-γαζάτορας ή ο ιδιώτης που χρειαζόταν όργανα και που πολλές φορές ερχόταν από το χωριό του στην Αθήνα για να τα καπαρώσει. Εκεί κι οι επαρχιώτες κλαριτζήδες κι οι άλλοι οργανοπαίχτες που έψαχναν για δουλειά όταν στην περιοχή τους το Σωματείο δεν είχε παράρτημα.

ΤΟ ΚΛΑΡΙΝΟ ΚΑΙ ΟΙ ΓΥΦΤΟΙ

   Οι Τούρκοι είχαν από παλιά το κλαρίνο και από αυτούς το έμαθαν  οι Τουρκό-γυφτοι οι οποίοι το φέρανε και το διαδώσανε στην Ελλάδα. Οι περισσότεροι από τους παλιότερους κλαριτζήδες ή πρωτόμαθαν το όργανο από τους άσημους γυρολόγους Τουρκόγυφτους ή τελειοποίησαν την τέχνη του κλαρίνου δίπλα σε κάποιους από τους κορυφαίους Τουρκόγυφτους κλαριτζήδες. Πράγματι όπως αναφέρουν στις διηγήσεις τους οι ντόπιοι κλαριτζήδες, διάσημοι Τουρκόγυφτοι ήταν αυτοί που τους έδειξαν τα μυστικά του οργάνου.

   Ο γέρο Μέτος Τουρκόγυφτος ήταν όταν ξεκίνησε από την Θεσσαλονίκη, πήγε στη Δυτική Μακεδονία και από εκεί πέρασε στη Θεσσαλία έδωσε τα φώτα του επάνω στο κλαρίνο. Επίσης ο Νίκος Σουλεϊμάνης ( 1848-1921 ) από την Αλβανία πέρασε στην Ήπειρο και έφθασε μέχρι τον Μοριά όπου έδωσε το δικό του στίγμα γύρω από το όργανο και τις σχετικές λεπτομέρειες. Μερακλής και γλετζές, απ’ όπου πέρασε ο Σουλεϊμάνης άφησε εποχή. Όργωσε όλη την Ελλάδα και δεν έμεινε καφέ αμάν που να μην έπαιξε. Πεθαίνοντας ζήτησε από την γυναίκα του να γράψει στον τάφο του : 

Ω διαβάτη που περνάς, σταμάτησε το βήμα,

και με μεγάλη προσοχή διάβασε το ποίμα.

Ζάχαρ’ είχε το στόμα του, μέλι τα δάχτυλά του,

μελαχρινό το πρόσωπο, μεγάλο τ’ όνομά του.

Και μια βασική λεπτομέρεια είναι  οι τύποι των κλαρίνων που έπρεπε να προμη-θευτούν οι υποψήφιοι κλαρινοπαίχτες.

   Το δυτικοευρωπαϊκό κλαρίνο που είχε κιόλας εμφανιστεί στην ορχήστρα της κλασικής μουσικής στην Κέρκυρα σχεδόν από τον καιρό που διαμορφώθηκε σε όργανο δεν ήταν το ίδιο με αυτό που μπήκε αργότερα στο δημοτικό συγκρότημα της υπαίθρου.

   Ο Ιωάννης Χριστόφορος Ντέννερ από την Νυρεμβέργη οργανοτεχνίτης το 1690 άρχισε να δοκιμάζει διάφορες τελειοποιήσεις πάνω στο πρωτόγονο κλαρίνο του πρόσθεσε δύο κλάπες με τα αντίστοιχα κλειδιά στο επάνω κομμάτι. Η μια ήταν για το λα, κι άλλη η πίσω για το σι μπεμόλ. Ο γιος του Ντέννερ και άλλοι τεχνίτες πρόσθε-σαν αργότερα περισσότερα κλειδιά. Στα 1830 ο φλαουτίστας Τέομπαλντ Μπεμ έκανε στο φλάουτο ορισμένες τελειοποιήσεις που αργότερα ο Γάλλος Υάκυνθος Κλοζέ τις εφάρμοσε στο κλαρίνο. Στα 1843 ο γαλλικός οίκος Μπουφέ ( Buffet) έφτιαξε με υπόδειξη του Κλοζέ τον πρώτο τύπο κλαρίνου που επικράτησε στην ευρωπαϊκή μουσική τάξη.

   Το κλαρίνο στη χώρα μας ήταν το κυρίαρχο μελωδικό όργανο μέσα στο μουσικό συγκρότημα της κομπανίας ανάμεσα στο βιολί, στο λαούτο, που αργότερα προστέθη-καν το τσίμπαλο ( κύμβαλο ) ή κατόπιν το σαντούρι και τελευταία η κιθάρα με τον ειδικό τραγουδιστή.

   Τα όργανα της κομπανίας είναι όλα όργανα εξελιγμένα που κουρντίζουν πάνω στις ευρωπαϊκές κλίμακες, έχουν ήχο μαλακό και ευέλικτο κατάλληλο να αποδώσει τα πά-ντα. Αυτά τα όργανα είναι συνήθως ξενόφερτα, υπάρχουν όμως και ντόπια που τα έ-χουν ξεσηκώσει από τα ξένα πρότυπα. Το κλαρίνο είναι το μόνο που έχει κατάσκευα-στεί στο εξωτερικό. 

   Από τις διάφορες εξιστορήσεις των κλαρινοπαιχτών προκύπτει ότι το κλαρίνο θα πρέπει να το έφεραν στην Ελλάδα οι Τουρκόγυφτοι περίπου την δεκαετία του 1830. Στην Κόνιτσα υπήρχε ο Τουρκαλβανός Μπεκίρ γεννημένος το 1824 περίπου. Ο διά-σημος Τουρκαλβανός Ασλάνης καταγόταν από το Λιεσκοβίκι και έπαιζε αρβανίτικα κομμάτια κυρίως μοιρολόγια. Ο γιος του Σελίμης φημιζόταν  κι αυτός για το παίξιμό του και τα μοιρολόγια του. Ο φημισμένος κλαριτζής Τουρκαλβανός Νικολάκης Σουλεϊμάνης ( 1848-1921 ), ενώ είχε καταγωγή από το Λιεσκοβίκι γεννήθηκε στον Αλμυρό αλλά έκανε καριέρα στην Δυτική Ελλάδα και στον Μοριά. Ο Γιώργος Αρίφης ( 1867-1902 ) ήταν Τουρκόγυφτος βαφτισμένος χριστιανός που κλαρίνο του έδειξε ο Τουρκόγυφτος γέρο Ουσούφ. Ο γέρο Μέτος που γεννήθηκε το 1840 ήταν Τούρκος, έπαιζε στα καφέ-αμάν του Βόλου από εκεί ξεκίνησε. Έβαλε από εφτά χρονών τον γιο τον Αμέτη στο ωδείο και έμαθε νότες. Κλαρίνο έμαθε από τον πατέρα του και έπαιζε όλες τις οβερτούρες ( εισαγωγές ) από τις όπερες και οπερέτες. Ο Τζα-μαλής ήταν Τουρκόγυφτος και ήταν τόσο καλός κλαριτζής ώστε σηκώθηκε ο Σουλεϊ-μάνης από το Αγρίνιο και πήγε στο Βόλο για να τον ακούσει.

   Ο γέρο Μέτος, ο Αμέτης και ο Τζαμαλής με την φήμη που απόκτησαν έκαναν τον Βόλο μουσικό κέντρο όπου έφταναν εκεί οι πραχτικοί κλαριτζήδες για να πάρουν μαθήματα κλαρίνου μεταξύ των οποίων ο Νικήτας, Κωτσόπουλος, ο Γιώργος Μιχα-λόπουλος, ο Κώστας Καραγιάννης και άλλοι μαθήτευσαν κοντά τους. Στο Δομοκό ήταν ο Νταλίπης που γεννήθηκε το 1851 αλλά δεν έδειξε σε κανέναν. Ο Νταλίπης είχε χαρέμι από τέσσερις γυναίκες.

Στη Λάρισα το καλύτερο κλαρίνο ήταν ο Τουρκόγυφτος Αμετάκος που με την ανταλλαγή έφυγε στην Πόλη..

   Οι Τούρκοι το είχαν από πολύ παλιά το κλαρίνο κι είχαν κλαρίνα χαμηλά, λα μπεμόλ.

   Πέραν από όλα αυτά έπρεπε να οριστούν και οι κατάλληλοι τύποι των κλαρίνων που θα προμηθεύονταν για να μάθουν και να παίξουν οι υποψήφιοι κλαρινοπαίχτες. Παλιότερα επικρατούσαν τα κλαρίνα σι μπεμόλ, μετά οι παλιοί δούλευαν με κλαρίνα λα μπεμόλ και αργότερα καθιερώθηκε στην κομπανία, το κλαρίνο να είναι σε ντο. Τα κλαρίνα αυτά οι πραχτικοί τα λένε σι νατουράλε, επειδή το ντο τους, είναι ντο της χαμηλής διαπασών και πλησιάζει στο σι φυσικό ( νατουράλε ). Ο οξύς ήχος αυτού του κλαρίνου βοηθάει στο ν’ ακούγεται η μελωδία και να μη σκεπάζεται από το λα-ούτο και το σαντούρι, όταν μάλιστα η κομπανία παίζει έξω στο ύπαιθρο. Το κλαρίνο που χρησιμοποιούν σήμερα οι πραχτικοί είναι ορντινάριο (όχι Μπεμ ) μονό με λίγα κλειδιά, το πολύ ως 13 ή διπλό με 15 κλειδιά.

ΤΑ ΞΑΚΟΥΣΤΑ ΚΛΑΡΙΝΑ

«Τ’ όργανο είναι μεράκι της καρδιάς».

   Πάρα πολλοί κλαριτζήδες ξεκίνησαν παίζοντας φλογέρα. Η πρώτη κλίση, που έχει ένας άνθρωπος για να μάθει κλαρίνο, με τη φλογέρα θα αρχίσει και αρχίζει να εξα-σκείται είτε απ’ ευθείας στο κλαρίνο, είτε σε άλλο πνευστό, πιο πρόχειρο και πιο ευκολόβρετο και τέτοιο είναι η φλογέρα. Από την φλογέρα ξεκινάει. Οι τσοπάνηδες προσθέτουν μια έβδομη τρύπα στις έξι που έχει η φλογέρα τους, για να εξασκήσουν τα δάχτυλά τους, με προοπτική να παίξουν αργότερα πίπιζα ή κλαρίνο. Και οι Γύφτοι παίζουν από μικροί φλογέρα για να συνηθίσουν, να δυναμώσουν και να μπορέσουν αργότερα να πάρουν καραμούζα ( πίπιζα ) να παίξουν. Τα κλαρίνα, από τις φλογέρες βγήκαν.

   Η παρουσία του λαϊκού κλαρίνου στο χώρο της δημοτικής μουσικής, είναι ένα ενδιαφέρον δείγμα του πως ένα όργανο ξένο ( δυτικό ) μπόρεσε να αναδειχθεί μέσα σε τόσο μικρό χρονικό διάστημα σε όργανο « εθνικό », επειδή ακριβώς πέρασαν σε αυτό οι τεχνικές του ζουρνά, της πίπιζας ( καραμούζα ), της φλογέρας και προσαρμό-στηκε έτσι με επιτυχία στο ύφος και στο ήθος της ντόπιας μουσικής παράδοσης. Έτσι λοιπόν από την διεργασία αυτή ξεπήδησαν οι περίφημοι ντόπιοι δεξιοτέχνες του κλα-ρίνου, που με αυτό έκαναν γνωστή τη δημοτική μας μουσική στη διασπορά και στους παροικούντες γύρω από αυτήν ξένους συντοσπίτες της

   Ακολουθούν μικρά βιογραφικά των ξακουστών και μη συντελεστών του κλαρίνου, που έχουν αντληθεί από το μητρώο της «Αλληλοβοήθειας» προκειμένου να γίνουν γνωστοί στο ευρύτερο κοινό. 

   Η σειρά παρουσίασης τους έχει γίνει περίπου με βάση την δημοσκόπηση που έγινε τον Απρίλιο του 1994 και δημοσιεύεται στους « Φωνογραφητζήδες» εκδόσεις Πιτσιλός, Σοφοκλέους 4, Αθήνα, 2001, Τηλ.210-3211237.

Νίκος Καρακώστας ( 1882-1955).

   Ο Νίκος Καρακώστας γεννήθηκε το 1882 στη Κρανιά Καλαμπάκας. Εκεί πέρασε τα παιδικά του χρόνια και πήγε μέχρι την 4η τάξη του δημοτικού σχολείου. Από εκεί έφυγε η οικογένειά του και εγκαταστάθηκε στο Δομοκό όπου έκανε τον τσαρουχά. Αλλά το πάθος και το μεράκι του νεαρού Καρακώστα ήταν το κλαρίνο που είχε έρθει από την Ευρώπη περί το 1850 και συνεχώς κέρδιζε έδαφος μέσα στις δημοτικές ορχήστρες. 

   Σε ηλικία 20 ετών άρχισε να μαθαίνει κλαρίνο και έγινε ένα από τα πιο φημισμένα κλαρίνα του καιρού του. Αργότερα πήγε στα Τρίκαλα, αγόρασε ένα κλαρίνο με 8-9 κλειδιά και έπαιξε ένα διάστημα με τον Θανάση Λαβίδα. Λίγοι καλλιτέχνες έχουν γνωρίσει τη φήμη και τη δόξα που γνώρισε ο Καρακώστας. Μια φήμη που την απόχτισε επάξια και που τον συνόδευσε από το ξεκίνημα της καριέρας του μέχρι το τέλος της ζωής. 

   Όταν το 1905 νυμφεύτηκε, ήταν ήδη ξακουστός σ’ όλη τη γύρω περιοχή για την δεξιοτεχνία του και το ανάλαφρο, μαγευτικό παίξιμο του, που δεν γινόταν γάμος, γιορτή ή πανηγύρι στο Δομοκό, αν δεν πήγαινε να παίξει κλαρίνο ο Νίκος Καρακώστας ! το 1921 εγκαταστάθηκε στη Λαμία για να πάει σε σχολή ο γιος του. Από την περιοχή της Λαμίας, των Τρικάλων, της Καρδίτσας, της Καλαμπάκας είχε αναρίθμητες προτάσεις με αδρή αμοιβή.

   Έτσι απλά χωρίς αυτός να το προκαλέσει, έγινε ο ήρωας της Θεσσαλίας και αργότερα ο θρύλος στο κλαρίνο για όλη την Ελλάδα. Τον Αύγουστο του 1931 έφυγε και τελικά εγκαταστάθηκε στην Αθήνα. Τότε άρχισε να εμφανίζεται στο κέντρο «Έλατος» για τις χειμερινές «σαιζόν», ενώ τα καλοκαίρια γύριζε όλη την Ελλάδα.

   Η τεχνική του, σε συνδυασμό με τη ευστροφία του, τον επέβαλε σαν τον αδιαφιλονίκητο «πρωτομάστορα» του κλαρίνου. Ο ήχος του ήταν ανάγλυφος, κρυστάλλινος, μαγικός και ερχόταν κατευθείαν μέσα από την ψυχή του. Οι εκτελέσεις που μας άφησε υπήρξαν μνημειώδεις και παραμένουν αξεπέραστες. Στη ζωή ο Νίκος Καρακώστας υπήρξε αγνός, τίμιος συνεπής προς όλους, καθώς και σωστός οικογενειάρχης. Σπούδασε πέντε παιδιά, δύο δε γιοι του έφτασαν μέχρι το βαθμό του στρατηγού και του πτεράρχου. Υπηρέτησε το λάϊκό πάλκο για 30 και πλέον χρόνια όπου και πέθανε τον Φλεβάρη του 1955.

   Ο Νίκος Καρακώστας αποτύπωσε τη φωνή του στο δικής του σύνθεσης κλέφτικο :

                         Της φυλακής τα πάθη

   Μια Κυριακή πρωί-πρωί ένα Σαββάτο βράδυ,

   με πήρε το παράπονο και το βαθύ το κλάμα,

   κι αρχίνησα να τραγουδώ, της φυλακής τα πάθη,

   Βασιλοπούλα στάθηκε….

      -Γεια σου παραπονιάρη Καρακώστα !

Κώστας Καραγιάννης ( 1889-1957 ).

   Ο Κώστας Καραγιάννης γεννήθηκε στο Μόδι Φθιώτιδας και ήταν κάτοικος της Ελάτειας. Ο πατέρας του Θανάσης έπαιζε καραμούζα. Τριών χρονών έπαιζε σουρά-βλι, κατόπιν καραμούζα και πέντ’ έξι χρονών άρχισε το κλαρίνο που πρώτα του έδειξε ο γαμπρός του Γιώργος Αναστασίου που ζούσε στον Αλμυρό του Βόλου. Ο Τούρκος Ζικίλ του έδειξε ύστερα και κατόπιν κοντά στους Γύφτους Μέτο, Αμέτη και Τζαμαλή. Ο ίδιος ήταν Τσιγγάνος στην καταγωγή.

   Κατόπιν εγκαταστάθηκε στην περιοχή της Λιβαδειάς. Έπαιξε για ένα χρόνο με τον Νικήτα Κωτσόπουλο του οποίου την αδερφή νυμφεύτηκε. Οι φωνογραφικές εταιρίες Columbia και His Master’s Voice του ζήτησαν να ηχογραφήσει. Έτσι κατέβηκε στην Αθήνα όπου εργάστηκε σε νυχτερινά κέντρα, όπως στον « Έλατο», στου «Σαραλέα» κ.ά. Οι Αιγυπτιώτες τον κάλεσαν και ανταποκρίθηκε μένοντας στην Αίγυπτο ένα χρόνο.
   Τα χρόνια της γερμανικής Κατοχής, ήταν δύσκολα για τον Κώστα Καραγιάννη. Ο γιος του Δημήτρης, που υπηρετούσε στην Κρήτη στρατιώτης στη περιοχή Ρεθύμνου, σκοτώθηκε στη μάχη της Κρήτης. Ο γιος του Θανάσης, είκοσι χρονών, εκτελέστηκε μαζί με άλλους 49 στο χωριό Βλασταμύτα της Λιβαδειάς από τους Γερμανούς. Η κόρη του Ζωή παντρεύτηκε τον μουσικό Βαγγέλη Χατζή. Εγγονός του Κώστα Καραγιάννη, είναι ο νεότερος τραγουδιστής Κώστας Χατζής.. Ο Κώστας Καραγιάννης πέθανε το 1957
Κώστας Γιαούζος ( 1897-1957 ).

   Από την Πετρομαγούλα καταγόταν ο Κώστας Γιαούζος, που πέθανε στα εξήντα του χρόνια το 1957. Ήταν κι αυτός Τσιγγάνος στην καταγωγή και από τα καλά κλαρίνα της περιοχής.
   Το παίξιμό του ήταν ιδιαίτερα χαρακτηριστικό, διαφορετικό και τεχνικό από εκείνο των συναδέλφων του, γι’ αυτό λέγανε για « αλά γιούζου παίξιμο»
Νικολάκης Σουλεϊμάνης ( 1848-1921 )

   Ο Νίκος Σουλεϊμάνης γεννήθηκε στον Αλμυρό Βόλου το έτος 1848 και πέθανε το 1921. η οικογένειά του έφυγε από τον τουρκοκρατούμενο Αλμυρό και εγκαταστάθηκε στο Μεσολόγγι στα 1892.
   Η προσωπικότητα του Νικολάκη Σουλεϊμάνη στάθηκε τέτοια, που ξεπερνούσε τα όρια μιας περιοχής. Ήταν διάσημος από την Ήπειρο μέχρι την Πελοπόννησο. Το όνομά του έμεινε παροιμιακό ανάμεσα στους συναδέλφους του. Το μεγαλύτερο παίνεμα που μπορεί κανείς να κάνει σε ένα κλαριντζή είναι να του φωνάξει : « Γεια σου Σουλεϊμάνη !»
   Βαφτίστηκε στη Λαμία στο 1864, όταν ο ένας που τον βάφτισε λεγόταν Αγέλαστος και του έδωσε το όνομα Νικόλας, κιο άλλος το επίθετο Γεωργίου. Επειδή όμως όλος ο κόσμος τον ήξερε με το τούρκικο όνομά του, δεν χρησιμοποίησε ποτέ το Γεωργίου, άλλά έμεινε γνωστός με το όνομα Νικολάκης Σουλεϊμάνης. Ο Νικολάκης όργωσε όλη την Ελλάδα και δεν έμεινε καφέ-αμάν που να μην έπαιξε.
Γιώργος ΣουλεΙμάνης (  ;   )

   Το ίδιο επίθετο χρησιμοποίησε και ο αδερφός του ο Γιώργος που ήταν άριστο κλαρίνο κι αυτός. Του Γιώργου είναι δημιούργημα το δημοτικό άσμα «Τριτσιμπίδας»: Έβγα ψηλά στα διάσελα

                          κι αγνάντια στη Μπαρμπάσαινα

                          Για να δεις τον Τριτσιμπίδα

                          που’ χει αμπέλια και σταφίδα…

   Το τραγούδι αναφέρεται στο γάμο του αγωνιστή Νικολάου Τριτσιμπίδα από την Μπαρμπάσαινα Ηλείας με την ξακουστή Μαριωρή, κι ο Γιώργος Σουλεϊμάνης με το κλαρίνο του το έκανε πανελλήνιο άσμα.
Γιώργος Ανεστόπουλος ( 1903-1980 )

   Από την Αρκίτσα της Αταλάντης ήταν ο Γιώργος Ανεστόπουλος που γεννήθηκε το 1904. Από μικρός έπαιζε φλογέρα και δέκα πέντε χρονών άρχισε κλαρίνο. Ένας Γύ-φτος που ήρθε στις Λιβανάτες που λεγόταν Κολοκύθας του έδειξε λίγα πράγματα για το κλαρίνο.

   Είναι αυτοδίδακτος στο κλαρίνο, διότι λίγα πράγματα έμαθε από τους άλλους. Στα δέκαπέντε του χρόνια είχε αρχίσει να μαθαίνει το κλαρίνο. Άρχισε από τους γάμους και τα πανηγύρια και γρήγορα έγινε γνωστός σε όλα τα διαμερίσματα της χώρας.

   Στη δισκογραφία συνόδευσε δεκάδες ερμηνευτές και ερμηνεύτριες δημοτικών τραγουδιών. Όλοι τους τον προτιμούσαν, γιατί προσαρμοζόταν εύκολα στη φωνή του τραγουδιστή. Αναμφίβολα μαζί με τον Νίκο Καρακώστα ήταν στην πρώτη γραμμή των κλαρινοπαιχτών. Είχε δικό του τρόπο παιξίματος. Πέθανε το 1980.
Κώστας Γκαντίνης ( 1895-6/6/1987)

Ο Κώστας Γκαντίνης γεννήθηκε στη Σιάτιστα που είχε μεγάλη παράδοση στα κλαρίνα. Μετανάστευσε στην Αμερική το 1915, όπου έκανε μεγάλη καριέρα. Στα πρώτα του χρόνια εκεί χάνονται τα ίχνη του. Εντοπίζεται στις 2 Οκτωβρίου του 1923 στη Ν. Υόρκη τον πρώτο δίσκο που τραγουδάει ο Σωτήρης Στασινόπουλος.
   Στο τέλος του 1926 τον επισκέφτηκε, στο κέντρο «Αστόρια» όπου δούλευε, ο παγκόσμια αναγνωρισμένος Benny Goodman, παρέα με τον επίσης καθηγητή κλαρινίστα Δ. Τάρρα. Οι δύο μουσικοί εντυπωσιάστηκαν από την απαράμιλλη δεξιοτεχνία του Γκαντίνη και δεν μπορούσαν να πιστέψουν, ότι ένας πραχτικός κλαριντζής έπαιζε «έντεχνα» με τόση μεγάλη τέχνη.
   Στο πρώτο διάλειμμα του ζήτησαν να παίξει, ένα μινόρε χασάπικο, ένα σύρμπα, ένα ρουμάνικο, ένα ηπειρώτικο, και ένα τραγούδι της Μακεδονίας. Όταν τελείωσε τον έβαλαν στη μέση και στρεφόμενοι στους θεατές, ο Goodman είπε : «Αγαπητοί μας φίλοι, σήμερα σας παρουσιάζω τον Benny Goodman της Ελλάδος, της Μακεδονίας» και στρεφόμενος στον Γκαντίνη του είπε : « Στην επικράτεια της γης, είσαι συ από σήμερα ο Benny Goodman» και αγκαλιάζοντας τον του δώρισε μια μπουκαδούρα και ένα καλάμι με το μονόγραμμά του.
   Την επομένη ο Στασινόπουλος χτύπησε το κουδούνι του σπιτιού του και του έδωσε το «Εθνικό Κήρυκα» την ελληνόφωνη εφημερίδα της Νέας Υόρκης με φωτογραφίες και την περιγραφή του γεγονότος.

   Στις 23 Φεβρουαρίου του 1955 το βράδυ ο Γκαντίνης με τον Στασινόπουλο που βρισκόντουσαν στην Αθήνα, μαζί με τους Λάζαρο Ρούβα. Γ. Παπασιδέρη, Κ. Γιαού-ζο, Γ. Ανεστόπουλο και τον Βάϊο Μαλλιάρα, πήγαν στο σπίτι τοι Νίκου Καρακώστα που ήταν άρρωστος με 38 πυρετό, τον πήραν σηκωτό και διασκέδασαν σε κάποιο σπίτι μέχρι πρωίας. Το γλέντι αυτό το ηχογράφησαν ο Γκαντίνης με τον Στασινόπουλο. Το πρωί πήγαν τον Καρακώστα στο σπίτι του και το μεσημέρι ο Καρακώστας απεβίωσε !
   Ο Γκαντίνης ήταν ένας ιδιοφυής κλαριντζής που έπαιζε με 6 διαφορετικά κλαρίνα, δημοτικά, σμυρνέϊκα και άλλα με απαράμιλλη δεξιοτεχνία. Ο Κώστας Γκαντίνης πέθανε στις 6 Ιουνίου στην Αστόρια της Νέας Υόρκης.
Χαράλαμπος Μαργέλης ( 1895-21/11/54 ).

   Ο Χαράλαμπος Μαργέλης γεννήθηκε στο Νικολί της Λευκάδας από πατέρα σιδη-ρουργό. Στα 1907 η οικογένειά του πήγε στο Μεσολόγγι και ο Χαράλαμπος έπιασε δουλειά στο κάρο καθαριότητας του δήμου. Ένα Σαββατόβραδο που είχε πάρει τα μεροκάματα της εβδομάδας ( 8 δραχμές ), συνάντησε κάποιον  κατάδικο που πουλού-σε ένα παλιοκλαρίνο για να μπορέσει με τα χρήματα που θα έπαιρνε να επιστρέψει στο χωριό του. Βάλθηκε από τότε να μάθει κλαρίνο και αργότερα έγινε επαγγελμα-τίας κατά τύχην όταν τον είδαν δύο γνωστοί του με το όργανο τον κάλεσαν σε ένα γάμο όπου έπαιξε ολομόναχος. Το βράδυ όταν γύρισε στο σπίτι και μέτρησε την είσ-πραξη από το γάμο, είδε ότι ήταν μεγαλύτερη από απ’ όσα έπαιρνε για μια βδομάδα στο δήμο. Έτσι βάλθηκε να γίνει οργανοπαίχτης και έγινε. Αργότερα πήρε μαθήματα κλαρίνου από κάποιο Γκούμα και από τον Νίκο Σουλεϊμάνη.

Γιάννης Κυριακάτης ( 1884-1957 ).

   Από τα Παραπούγια ( Λεύκτρα ) της Θήβας καταγόταν ο Γιάννης Κυριακάτης που γεννήθηκε το 1884. Ήταν και αυτός από τα φημισμένα κλαρίνα με ήχο γλυκό και μαλακό. Έπαιζε καραμούζα όταν φύλαγε τα πρόβατα. Το 1906 πήγε στην Αμερική και εκεί άρχισε κλαρίνο. Σπούδασε εφτά χρόνια στο Κονσερβατόριο της Νέας Υόρκης με δάσκαλο τον Ούγγρο Νικόλα Ζέμπος. Έπαιξε με ευρωπαϊκές ορχήστρες και με κομπανία με τέσσερα όργανα και δύο γυναίκες στα καφέ αμάν. Στην Αμερική κάθισε 22 χρόνια. Μετά επέστρεψε στα Βάγια της Θήβας όπου ζούσε με την γυναίκα του. Πέθανε τον Απρίλιο του 1957.

   Ανάμεσα στους πολλούς μαθητές του Κυριακάτη, συγκαταλέγεται και ο ανιψιός του Συμεών Κυριακάτης από τη Ευαγγελιστρια της Λιβαδειάς.
Νίκος Ρέλλιας ( 1892-1969)

   Ο Νίκος Ρέλλιας γεννήθηκε στο Γκούρα της Κορινθίας. Ο πατέρας του ήταν τσοπά-νος πάνω στον Χελμό και έπαιζε φλογέρα. Έπαιζε φλογέρα από 10 έως 15 χρονών, όταν έφυγε μετανάστης για την Αμερική όπου άρχισε να παίζει κλαρίνο που του αγό-ρασε ο θείος του Σωτήρης. Ο θείος του είχε ένα ταμπουρά που όταν απουσίαζε τον έπαιρνε ο Ρέλλιας και έπαιζε και έμαθε. Όμως για να μην πειράζει τον ταμπουρά του, αναγκάστηκε ο θείος του και του αγόρασε κλαρίνο. Ύστερα πήγε στο κονσερβατόριο της Νέας Υόρκης, όπου φοίτησε τέσσερα χρόνια και είχε δάσκαλο τον Ούγγρο Νίκολα Ζέμπο. Το 1921 το συγκρότημα της Μαρίκας Παπαγκίκα που περιοδεύει τις Πολιτείες με έκπληξη γνωρίζεται με τον Νίκο Ρέλλια.

   Το 1925 επέστρεψε στο Γκούρα και ασχολήθηκε επαγγελματικά με το κλαρίνο και έγραψε δικά του τραγούδια. Έδωσε αίγλη και νόημα στο δημοτικό τραγούδι, αγγίζοντας τις ευαισθησίες του λαού. Δημιούργημα του Νίκου Ρέλλια είναι και το σήμα της Ελληνικής Ραδιοφωνίας από το τραγούδι Τσοπανάκος. Ήταν το 1936 που έπρεπε να βρεθεί το σήμα της Ραδιοφωνίας, το οποίο όταν του ανατέθηκε, μέσα σε λίγες ώρες ήταν έτοιμο.
   Το ρολόι της ζωής του, σταμάτησε στις 8 Μαρτίου 1969.

Θόδωρος Αγαπητός ( 1909-1994 ).

   Ο Θόδωρος Αγαπητός γεννήθηκε στην Αγία Ευθυμία της Παρνασσίδας, ο πατέρας του ήταν γεωργός και έπαιζε λίγο κλαρίνο. Πριν πιάσει το κλαρίνο έπαιζε νταβούλι που τον έπαιρνε κάποιος  μαζί που έπαιζε καραμούζα. Στο κλαρίνο ήταν αυτοδίδακτος.

   Το 1926 πήγε στο χωριό του, ο Θανάσης Δεδούσης, το καλύτερο μπουζούκι τότε και δάσκαλος όλων των μετέπειτα κορυφαίων του μπουζουκιού. Ο Δεδούσης άκουσε το μικρό Θόδωρο, ενθουσιάστηκε με το παίξιμό του και τον πήρε μαζί του στην Αθήνα, όπου τον παρουσίασε στο καφενείο των μουσικών λέγοντας τους : « Σας έφερα το καλύτερο κλαρίνο.» Για την αλήθεια των λόγων του του ζήτησε να παίξει μερικά κομμάτια και η δυσπιστία μετατράπηκε σε θαυμασμό.
   Ο Δεδούσης τον πήρε μαζί του στο κέντρο « Μουρούζη», όπου τότε σύχναζε όλη η αριστοκρατία. Σε ηλικία 20 ετών κάνει τον πρώτο του δίσκο με την Ρόζα Εσκενάζη και ακολούθηασαν πολλοί άλλοι με του σπουδαιότερους τραγουδιστές της εποχής.
   Το 1940 σταμάτησε τη δισκογραφία, γιατί του έδιναν μόνο 300 δραχμές για κάθε δίσκο και καθόλου ποσοστά. Και να σκεφτεί κανείς ότι μόνο οδίσκος του « Παπαλάμπραινα» ξεπέρασε τις 100.000 πωλήσεις αντιτύπων, που με τα σημερινά δεδομένα θα ήταν πλατινένιθος.

   Το 1938 επιλέχθηκε από επιτροπή που την αποτελούσαν καθηγητές της μουσικής, να εκπροσωπήσει την Ελλάδα, με το χορευτικό της Κούλας Πράτσικα, σε φεστιβάλ του Βερολίνου και διακρίθηκε παίρνοντας το πρώτο βραβείο. Διαγωνίστικε με τα καλύτερα κλαρίνα της εποχής : Ν. Καρακλωστα, Κ. Καραγιάννη, Κ. Γιαούζο, Γ. Ανεστόπουλο, Γ. Καρακό, Τ. Χαλκιά κ.ά. και κρίθηκε σαν ο καλύτερος να εκπροσωπήσει τη χώρα μας.

   Οι υπόλοιποι συνάδελφοι του, όταν άκουγαν ότι ο Αγαπητός θα παίξει σε κάποιο πανηγύρι τους έπιανε πανικός, γιατί ήξεραν ότι θα τους έπαιρνε την πελατεία. Ήταν ο φόβος κι ο τρόμος γιατί το κλαρίνο το έπαιζε σαν κομπολόι, ήταν ο μόνος που έκανε χρήση των κλειδιών, επειδή ξεκίνησε να μάθει το κλαρίνο, ενώ οι άλλοι είχαν ξεκινήσει με φλογέρες και καραμούζες που δεν είχαν κλειδιά. Συντόνιζε τέλεια ανάσα, γλώσσα και κλειδιά γι’ αυτό το παίξιμό τουήταν τόσο γλυκό. Το 1980 σταμάτησε το κλαρίνο για λόγους υγείας και πέθανε τον Ιανουάριο του 1994.
Νικήτας Κωτσόπουλος ( 1880-1947 ).

   Ο Νικήτας Κωτσόπουλος γεννήθηκε στη Ντόμπραινα το 1880 αλλά έζησε στη Λιβαδειά.. Ο ίδιος έπαιζε πίπιζα ενώ ο πατέρας του κι ο παππούς του ήταν καραμουζαραίοι. Κλαρίνο άρχισε ο Νικήτας στα 18 του χρόνια. Μαθήματα πήρε από τον Νικολάκη Σουλεϊμάνη στο Αγρίνιο, από τον Αμέτη και Τζαμαλή στο Βόλο. Ο Νικήτας κάθισε πολλά χρόνια στο Βόλο.

   Ο Νικήτας είχε δικό του ξεχωριστό μοτίβο. Στο παίξιμό του είχε ως βάση το αλά τούρκα. Στο τραγούδι, τις φωνές τις έπαιρνε τραβηχτές, ααα, με βούισμα, δεν τις έπαιρνε τατατα, κορδόνι, όπως τις έπαιζαν οι συνάδρλφοί του.
Νίκος Μπατζής ( 1863-1940 ). 

   Ο Νίκος Μπατζής γεννήθηκε στο Βασιλικό του Πωγωνίου και ήταν ο πρώτος που έπαιξε κλαρίνο στην περιοχή του. Έπαιζε με κλαρίνο σι μπεμόλ.

Νίκος Ξηρός ( 1875-1935 ) 

   Γεννήθηκε στο χωριό Άγιος της Αιδηψού το 1875 και πέθανε το 1935. Είκοσι χρονών παντρεύτηκε την κόρη ενός Βαυαρού που εργαζόταν στα λιγνιτωρυχεία. Ο Ξηρός είχε πάθος με τα πνευστά. Πρωτοξεκίνησε παίζοντας φλογέρα κοντά στα κοπάδια που φύλαγε, αλλά γρήγορα κατάφερε να προμηθευτεί ένα κλαρίνο. Έμαθε μόνος του να παίζει και η φήμη του αμέσως διαδόθηκε σε όλη την Εύβοια. Γρήγορα εξελίχτηκε  σε επαγγελματία κλαριντζή και είχε καταπληκτική επιτυχία στα τσάμικα και στα κλέφτικα τραγούδια. 
   Διακρινόταν για το πηγαίο μουσικό του ένστικτο και απόκτησε τη φήμη του κλαριντζή με τα « χρυσά δάχτυλα ». Μαζί με τον αδερφό του Γιάννη που έπαιζε λαούτο, σκόρπαγε τη χαρά και το κέφι  στην Κύμη για σαράντα ολόκληρα χρόνια στα πανηγύρια, στους γάμους, στα βαφτίσια, την πρωτομαγιά, τις απόκριες, ήταν περιζήτητος. 
   Στις αρχές του αιώνα μας που έδρασε ο Ξηρός, η Κύμη είχε διακόσια περίπου ιστιοφόρα και έστελνε στο εξωτερικό 150.000 βαρέλια κρασί και μεγάλες ποσότητες σύκων. Μετανάστευσε στη Αμερική όπου έλαβε μέρος σε φωνογραφήσεις και δούλεψε σε ελληνικά μαγαζιά με τον λαουτιέρη αδερφό του. Ταξίδεψε, επίσης στη Μ. Ασία και σήκωνε τον ενθουσιασμό στα μαγαζιά της Σμύρνης που έπαιζε με την κομπανία του.

Συχνά επισκεπτόταν τη Σκύρο :

…Το μάθατ’ έρχεται ο Ξηρός

δω πέρα απ’ την Κύμη

για μάνα νάτες,

φάν(η)τσε κατά το Απατσίνι*. Αυτοσχέδιο του Ξηρού καθώς έφτανε στη Σκύρο.

*Αγροτική περιοχή της Σκύρου

Και μια άλλη σύνθεση του Ξηρού :

Γκελ καϊξή, έλα πάρε με, γιαβάς-γιαβάς στη Σκύρο βγάλε με,

Να ιδώ κορίτσια όμορφα, και άντρες παλικάρια,

όπου φορούν στα πόδια τους τα φτερωτά τροχάδια*.

Να πάμε όλοι μαζί στο Κάστρο αντάμα-αντάμα,

ν’ ακούεται το κλαρίνο μου κατά τον Άϊ Μάμα..

*τΤροχάδια=σκυριανά τσαρούχια.

Θανάσης Λαβίδας ( 1882-1963)

   Ο Θανάσης Λαβίδας γεννήθηκε το 1882 στα Τρίκαλα. Ο πατέρα του, του πήρε την φλογέρα « τζαμάρα » που λένε. Έπαιρνε τη φλογέρα αυτός κι ο πατέρας του ένα βιολί 3/4 , πηγαίνανε στα λιβάδια κι εκεί του έδειχνε και του μάθαινε τα δημοτικά τραγούδια. Κατόπιν ο πατέρας του το 1890 αγόρασε γι αυτόν ένα κλαρίνο μονό, από κόκκινο ξύλο. Εξασκήθηκε δυο χρόνια και ύστερα πήγε στη Λαμία στον αδερφό του που έπαιζε καλό βιολί και παίζανε μαζί στα καφέ αμάν. Έπαιζε με κλαρίνο σι μπεμόλ και αργότερα το 1923 πήρε κλαρίνο ντο. Ο Θανάσης Λαβίδας έπαιξε με τον Νίκο Καρακώστα.

Χρήστος ( Κίτσος ) Χαρισιάδης ( 1885-1973}.
   Ο Κίτσος Χαρισιάδης γεννήθηκε στη Ζαραβίνα. Ήταν ένα από τα πιο φημισμένα κλαρίνα της Ηπείρου. Ο Κίτσος από μικρός είχε μεράκι και έπαιζε φλογέρα. Αργότερα αγόρασε κλαρίνο και πήγε στη Ζίτσα στο Θανάση Γιαννόπουλο όπου και το έμαθε.

   Έπαιζε το πιο φημησμένο πωγωνίσιο κλαρίνο και σαν δεξιοτέχνης ήταν αξεπέραστος. Όσο ζούσε δεν αναγνωρίστηκε η μεγάλη αξία του, γιατί δεν ακολούθησε το ρεύμα της μετανάστευσης προς την Αθήνα, όπως έκανε η πλειάδα των δημοτικών μουσικών. Πέθανε το 1973.
Νίκος Τζάρας ( 1892-1942 )

   Ο Νίκος Τζάρας, γιος  του σιδερά και κλαριτζή Τάσου Τζάρα ήταν από τα πιο φημι-σμένα κλαρίνα. Ο Νίκος Τζάρας έφυγε από τα Γιάννενα σε ηλικία 15 ετών πήγε στη Βόνιτσα και από εκεί στην Πρέβεζα. Το επάγγελμά του ήταν αραμπατζής και όταν αντικαταστάθηκαν οι αραμπάδες από τ’ αυτοκίνητα, ο Νίκος Τζάρας που έπαιζε κλα-ρίνο για το κέφι του εξελίχθηκε σε επαγγελματία κλαριτζή. Το κλαρίνο είχε μάθει από τον πατέρα του και ήταν περιζήτητος στα καφέ αμάν της Πρέβεζας και Λευκά-δας. Αργότερα έμαθε και σαντούρι. Το 1930 ήρθε στην Αθήνα με πρόσκληση της Μέλπως Μερλιέ και το Μουσικό Λαογραφικό Αρχείο, φωνογράφησε το παίξιμό του. Στα 1942 πέθανε ξαφνικά. Του’ γινε πάνδημη κηδεία. Ο Τάκης Τζέμος που έπαιζε βιολί, του’ κανε το παρακάτω μοιρολόι : 

Κλάψε λαούτο και βιολί, σαντούρι και κιθάρα,

κι εσύ κλαρίνο, πένθησε για το χαμό του Τζάρα.

Δευτέρα μέρα έπαιζε στου Κρόκου την ταβέρνα,

πόνος βαρύς τον έπιασε για τελευταία μέρα.

Τον κλάψε το Ξηρόμερο, Πρέβεζα και Λευκάδα,

κι όλοι τα μαύρα βάλανε για το χαμό του Τζάρα.

Ο Τζάρας ήταν ξακουστός σε όλη την Ελλάδα,

τώρα εις τα γραμμόφωνα «Θ’ ακούνε γεια σου Τζάρα».

Απόστολος Σταμέλος ( 1901-7/1980)

   Ο Απόστολος Σταμέλος γεννήθηκε στην Ντοβραίνα το 1901.. από δέκα χρονών έπαιζε  νταουλάκι μικρό και σουραβλάκι. Στα δεκαοχτώ του χρόνια έπιασε να μάθει κλαρίνο και στα είκοσι βγήκε στα πανηγύρια. Πήρε μαθήματα από τον Νικήτα και τον Καραγιάννη στη Λιβαδειά και από τον Αμέτη στο Βόλο. Δύο χρόνια έπαιξε με τον Κυριακάτη και ύστερα έφυγε στην Αμερική όπου εγκαταστάθηκαν τα παιδιά του.

   Ο Απόστολος Σταμέλος υπήρξε μεγάλος κλαρινίστας με χαρακτηριστικό γλυκό και απαλό παίξιμο. Έπαιξε για κάμποσα χρόνια στην Αμερική. Πέθανε το 1980 σε ηλικία 79 ετών.

Γιώργος Μιχαλόπουλος ( 1900-1949 ).

   Ο Γιώργος Μιχαλόπουλος ήταν κι αυτός από την Πετρομαγούλα και ήταν Τσιγγάνος στην καταγωγή, που από μικρός έπαιζε σουράβλι. Όταν ήταν δώδεκα χρονών είχε πάρει κλαρίνο και του έδειξε ο συγγενής του Κώστας Γιαούζος. Έπειτα πήγε στον Αμέτη στο Βόλο και κάθισε δύο χρόνια και ύστερα άλλα δύο χρόνια στον Γιάννη Κυριακάτη. Έμαθε όλη την κλίμακα του κλαρίνου και κατάλαβε τι ήθελε το όργανο.

Αντώνης Σακελλαρίου ( 1888-15/2/63)

   Ο Αντώνης Σακελλαρίου γεννήθηκε το 1888 στην Αράχωβα. Μετανάστευσε στην Αμερική όπου έκανε μεγάλη καριέρα και έλαβε σε 56 φωνογραφήσεις σε δημοτικά και άλλα τραγούδια.

Τάσος Χαλκιάς ( 1914-8/1993)

   Ο Τάσος Χαλκιάς ή Χαλκιόπουλος γεννήθηκε στο χωριό Φωτεινό. Το κλαρίνο ήταν ο έρωτάς του και τα πρώτα μαθήματα τα πήρε από τον ξάρδερφό του τον Μάνθο και τον Γιάννη Κυριακάτη. Με τους Κυριάκο Χαλκιά , βιολί και τον Φώτη Χαλκιά, λαούτο είχαν συγκρότημα γνωστό στη Ήπειρο. Το 1960 ο Τάσος Χαλκιάς πηγαίνει στη Νέα Υόρκη και παίζει στο ίδιο μαγαζί με τους Παπαϊωάννου, Καλλέργη και Τζουανάκο. Το 1963 επέστρεψε στην Ελλάδα. Πέθανε  στις 11 Αυγούστου στο Τζάνειο Νοσοκομείο του Πειραιά.

Βάϊος Μαλλιάρας ( 1907-12/1957)

   Ο Βάϊος Μαλλιάρας γεννήθηκε στον Πυργετό της Λάρισας και είχε και το ψευδώνυμο Βασίλης Τρομάρας. Στα δώδεκά του, σκαρώνει από μόνος του φλογέρα από καλάμι, που την παίδευσε και την έμαθε καλά. Στα δεκατέσσερα έμαθε από μόνος του λαούτο. Τον έτρωγε όμως το σαράκι να μάθει κλαρίνο.

   Στον Πυργετό που είχαν ξεμείνει οι Τουρκόγυφτοι Τζαμαλής και Χαλιαμπάς πήγαινε κοντά τους και πάτησε πάνω στο παίξιμό τους και ένας από αυτούς του είπε « εσύ θα γίνεις μεγάλος μουσικός».

   Στα δεκάξι, άρχισε να πηγαίνει στους γάμους και στα πανηγύρια. Σε ηλικία 26 ετών έκανε τον πρώτο του δίσκο το «Αρβανιτοβλάχικο» και συνέχισε για 45 και πλέον χρόνια.

Κώστας Κοντογιώργος ( 1906-1985;)

   Ο Κώστας Κοντογιώργος γεννήθηκε στη Βάλτσα Κορινθίας. Γεννήθηκε το 1906 και όταν ήτανε τσοπάνος άρχισε με φλογέρα. Ύστερα συνέχισε και έμαθε καραμούζα ενώ το κλαρίνο το έμαθε στο στρατό. Συνόδευσε στις γραμμοφωνήσεις πάρα πολλούς τραγουδιστές έπαιζε με χαρακτηριστικό τρόπο και τπήρξε ένα από τα καλύτερα κλαρίνα της γενιάς του.
Γιώργος Καρακός ( 1921-1970 )
   Ο Γιώργος Καρακός γεννήθηκε στην Αγριλιά Μεσολογγίου το 1920 από πατέρα αγρότη. Έμεινε ορφανός και σε ηλικία 14 χρονών μπήκε στο Ορφανοτροφείο Μεσολογγίου, όπου εκεί πήρε τα πρώτα μαθήματα μουσικής. Ύστερα από έξι μήνες διδασκαλία  της θεωρίας της ευρωπαϊκής μουσικής, πήρε κλαρίνο και μπήκε στη Φιλαρμονική της Σχολής. Μελέτησε μόνος του τη δημοτική μουσική κι άρχισε στην Αθήνα την επαγγελματική του σταδιοδρομία.
   Υπηρέτησε τη στρατιωτική του θητεία στη μπάντα της Χωροφυλακής Το 1946 έπαιξε στη Γαλλία όπου είχε συνοδεύσει τη Σχολή Χορού Κούλας Πράτσικα. Ο Γιώργος Καρακός έφυγε από τη ζωή νέος. Πέθανε το 1970 σε ηλικία μόλις 50 ετών.
Βασίλης Μπεσίρης  ή Τουρκοβασίλης ( 1904-1971)
   Ο Βασίλης Μπεσίρης έμαθε κλαρίνο από το Νίκο Τζάρα στην Πρέβεζα. Ο Τουρκοβασίλης φημιζόταν για το αλά τούρκα παίξιμό του.

Κώστας Μόσχος ή Φουσκομπούκας ( 1878-1952 ).

   Ο Κώστας Μόσχος γεννήθηκε στο Αιτωλικό από πατέρα οργανοπαίχτη και άρχισε από πολύ μικρός το κλαρίνο. Όταν ήταν εφτά χρονών έπιανε το κλαρίνο του πατέρα του και φύσαγε. Οχτώ χρονών βγήκε και έπαιξε σε γάμο. Στο καφενείο του Κουζέλη στο Μεσολόγγι, που ήταν καφέ αμάν, έπαιζε επί πολλά χρόνια με τον Σουλεϊμάνη.

Βασίλης Γκιζάρας ( 1887-

   Ο Βασίλης Γκιζάρας γεννήθηκε στο Δομοκό κι έμαθε κλαρίνο με τον Μιχάλη Χλέκο στα Τρίκαλα.

Ανδρέας Χαρμαλιάς ( 1906-……)

   Ο Ανδρέας Χαρμαλιάς γεννήθηκε στο Διακόπιο ( Τετράπολη ) Λιδωρικίου. Τα πρώτα μαθήματα κλαρίνου τα πήρε από τον Γιάννη Κυριακάτη και αργότερα γράφτηκε στο Ωδείο Αθηνών. Εκεί πήρε μαθήματα ατό τον Νάζο που ήταν διευθυντής εκεί. Το 1925 όταν επέστρεψε ο Γιάννης Κυριακάτης από την Αμερική επήγε στα Παπαρούγια στο χωριό του, όπου του έκανε μερικά μαθήματα πραχτικά στο κλαρίνο. Το 1938 κλήθηκε στα εγκαίνια του Εθνικού Ιδρύματος Ραδιοφωνίας ( Ε.Ι.Ρ. ) στο Ζάππειο.

Συμεών Κυριακάτης ( 1910-9/1983
   Ο Συμεών ήταν ανιψιός του Γιάννη Κυριακάτη, γεννήθηκε στην Ευαγγελίστρια της Λιβαδειάς και κλαρίνο έμαθε με τον θείο του.

Θανάσης Βρούβας ( 1892-1983 )

   Ο Θανάσης Βρούβας γεννήθηκε στους Μουσταφάδες Θήβας και ήταν γνωστό κλαρίνο της περιοχής του. Το 1910 μετανάστευσε και σπούδασε στην Αμερική, όπου έμεινε και δούλεψε εκεί μεχρι το 1928.
   Στη Θήβα είχε σχολή που δίδαξε πολλούς την τέχνη του κλαρίνου. Στην Αμερική κέρδισε πολλά χρήματα και σαν χαρακτήρας ήταν πολύ καλός και φιλανθρωπος. Τα χρήματά του τα μοίραζε στους φτωχούς και άφησε καλό όνομα. Πέθανε σε βαθιά γεράματα το 1983.

Παναγιώτης Ντάμκας ( 1913-29/7/1990 )
   Ο Παναγιώτης Ντάμκας γεννήθηκε το 1913 στο Ακραίφνιο της Θήβας. Το 1927 ήταν μαθητής στο Σχολαρχείο, όταν ιδρύθηκε στη Θήβα ο Μουσικός Σύλλογος που έφερε όργανα από τη Γαλλία για να φτιάξει Φιλαρμονική. Πήραν παιδιά του σχολείου και τους έμαθαν μουσική. Ο Παναγιώτης Ντάμκας μελέτησε αρμονία και έμαθε κλαρίνο. Αργότερα κάποιος ανθυπασπιστής τον έβαλε στη Μουσική Φρουρά του Συντάγματος Χαλκίδος. Εκεί επιδόθηκε στα δημοτικά και είναι αυτοδίδακτος.
   Πολέμησε στην Αλβανία και τραυματίστηκε. Αναμίχθηκε στην Εθνική Αντίσταση κατά την Κατοχή και έλαβε μέρος σε πολλές μάχες. Διετέλεσε και Πρόεδρος της «Αλληλοβοήθειας».

Σημίνας ( 1886-1941 ),

   Ο Σημίνας καταγόταν από την Σαλαμίνα. Έπαιζε στα καφέ αμάν και φημιζόταν για το κλαρίνο αλλά και για το τραγούδι του. Η φωνή του έφτανε τόσο ψηλά, που έπιανε νότες γυναίκας υψίφωνης. Είχε κλαρίνο σι μπεμόλ όπως όλοι οι τότε κλαριτζήδες και μαθήματα πήρε από τους Φέκα, Σουλεϊμάνη και Αμέτη.

Σπύρος Παπαδημητρίου ή Λάτανης ( 1888-.

   Ο Σπύρος Παπαδημητρίου γεννήθηκε στη Λάτανη της Θήβας.

Χρήστος Παπακωνσταντίνου ή Βιλλιώτης ( 1879-1939 ).

   Ο Χρήστος Παπακωνσταντίνου καταγόταν από τα Βίλλια. Ο πατέρας του ήταν καραμουζάρης, αλλά ο Χρήστος από τον ζουρνά πήγε στο κλαρίνο. Μαθήματα πήρε από τον Σημίνα και τον Σουλεϊμάνη.

Δημήτρης Ζούρος ( 1899-….)

   Ο Δημήτρης Ζούρος ή Τζούρος  γεννήθηκε στη Σηλυβρία της Μικράς Ασίας.

Ηλίας Λίτος ( 1901-…..),

   Ο Ηλίας Λίτος γεννήθηκε στα Γιάννενα το 1901.

Ανδρέας Δουκλιάς ( 1876-1951)

   Ο Ανδρέας Δουκλιάς ήταν σκηνίτης Γύφτος. Γεννήθηκε στη Δαύλεια της Βοιωτίας  το 1876 και πέθανε το 1951. Στη Λαμία εγκαταστάθηκε μόνιμα το 1910 σε ηλικία 34 χρονών. Εκεί συνδέθηκε με τον κλαριτζή Γιάννη Μπουλώτα και παρεέμειναν συνεργάτες μέχρι το τέλος της ζωής τους. Είχε έντονη παρουσία στην ελληνική δισκογραφία γραμμοφώνου και έχει ηχογραφήσει μόνος του το «Παπάκι» και το «Χελιδονάκι».

Γιάννης Μπουλότας ( 1890-1963)

   Ο Γιάννης Μπουλότας γεννήθηκε στη Λαμία το 1890 και πέθανε το 1963. Μαθήτευσε κοντά στο γέρο Μέτο στο Βόλο από το 1913 μέχρι το 1915. Γυρίζοντας στη Λαμία γνώρισε τον Ανδρέα Δουκλιά. Ήταν και αυτός σκηνίτης Γύφτος κλαριτζής και μαζί με τον Ανδρέα Δουκλιά έκαναν μαζί το μοναδικό στην δισκογραφία ντουέτο κλαρίνων που έγινε ξακουστό στην εποχή τους.

Χρήστος Μπανιάκας ( 1896-1987)

   Ο Χρήστος Μπανιάκας γεννήθηκε στο Γαρδίκι Τρικάλων, το 1896. στην Αθήνα ήρθε για δουλειά από 10 ετών, μόνος του. Αρχικά ήταν λουστράκος, πούλαγε λαχεία και έβγαζε καλά λεφτά. Έκανε διάφορες δουλειές του ποδαριού.
   Το κλαρίνο το έμαθε στη Μικρά Ασία, όταν υπηρετούσε στρατιώτης. Στη σάλπιγγα έπαιζε καλαματιανό που χαλούσε ο κόσμος. Άφησε γραμμοφωνημένα μερικά οργανικά κομμάτια.

Βασίλης Σαλέας ή Παναγιωτόπουλος ( 1890-11/1972 )

   Ο Βασίλης Σαλέας γεννήθηκε στο Μεσολόγγι, το 1890. Πρόκειται για τον θρυλικό Βασίλη Σαλέα, όπου στην Αμερική που έζησε όχτω χρόνια τον επισκέφτηκαν πολλοί σολίστ από διάφορα κράτη και τον αποθέωσαν.
   Το πρώτο μαγαζί που εμφανίστηε μετά από την Αμερική ήταν το «Σούλι», ένα υπόγειο στην οδό Μάρνη. Στην Αθήνα είχε παίξει σε όλα τα καλύτερα κέντρα.

   Εκτός από δεξιοτέχνης, ήταν και επιβλητικός ως άνθρωπος. Ιδιαίτερα καλοντυμένος, μερακλής και με πολλά χρυσά δαχτυλίδια. Η αδυναμία του οι ωραίες γυναίκες. Ενώ στην Αμερική τον πλημμύρισαν στο δολαριο οι ομογενείς, όταν γύρισε στην Ελλάδα δεν είχε σεντς, τα είχε ξοδέψει όλα με τις τραγουδίστριες.
   Μπορεί σαν μουσικός να ‘ηταν λίγο εγωιστής, αλλά ως άνθρωπος ήταν υπέροχος, καλόκαρδος και πονόψυχος και ενδιαφερόταν για την τσιγγάνικη καταγωγή του. Στην Κατοχή είχε λάβει μέρος και στην εθνική αντίσταση, γι’ αυτό και την εποχή της χούντας ήταν πολύ συγκρατημένος στα λόγια και στις πράξεις του.
  Ο Βασίλης Σαλέας πέθανε από ανίατη ασθένεια στις 18 Νοεμβρίου 1971.

Παναγιώτης Κοκοντίνης ( 1919-2000)

   Ο Παναγιώτης Κοκοντίνης γεννήθηκε το 1919 στο Αμπελοχώρι της Θήβας. Κατατάσσεται στη νεότερη ξακουστή γενιά των κλαριντζήδων μας και έπαιζε κλαρίνο από τα είκοσι χρόνια του.

   Αναμίχθηκε στην Εθνική Αντίσταση, που του στοίχισε πολύ σε φυλακίσεις και εκτοπίσεις. Πέραες από το κολαστήριο της Μακρονήσου, αποφυλακίστηκε το 1952 και επανήλθε στην τέχνη του. Το 1954 έπαιζε στο γνωστό κέντρο «Ζούγκλα». Το 1970 έκανε δικό του κέντρο, όπου έπαιξε μέχρι το 1979 οπότε αποσύρθηκε, παίρνοντας σύνταξη. Πέθανε τον Αύγουστο του 2000.
Γιώργος Βούκιας ( 1914- ; )

   Ο Γιώργος Βούκιας γεννήθηκε στο Γαρδίκι Τρικάλων. Όλη του η οικογένεια ήταν κτηνοτρόφοι, αλλά το χειμώνα ερχόντουσαν στην Αθήνα και έκαναν δουλειές σαν μικροπωλητές.

   Κάποια μέρα που περνούσε από την οδό Αθηνάς, άκουσε σ’ ένα υπογειο κλαρίνο και του άρεσε η μουσική. Πήγαινε κάθε βράδυ, καθόταν στη σκάλα κι άκουγε μέχρι το πρωί. Θυμήθυκε τον συμπατριώτη του τον κλαρίντζή Χρήστο Μπανιάκα και τον παρακάλεσε να του πάρει ένα κλαρίνο.

   Πήραν το κλαρίνο και μετά βρήκε τον Απόστολο Σταμέλο κι έκανε μαθήματα για πολύ μεγάλο χρονικό διάστημα. Αυτά συνέβησαν το 1932 όταν ήταν 18 ετών. Μετά το 1934 βγήκε ως επαγγελματίας κλαρινοπαίχτης.

Βασίλης Μπατζής ( 1924-1991 )
   Ο Βασίλης Μπατζής γεννήθηκε στο Εκκλησιοχώρι Ιωαννίνων. Το παίξιμό του έμοιαζε με του Καρακώστα, καθώς είχε συνεργαστεί κιόλας μαζί του πολλά χρόνια στον ‘Ελατο» και του πήρε πολλά πράγματα.
   Ήταν μεγάλο κλαρίνο με ωραίο δημοτικό ύφος και ογκώδη ήχο. Έπαιζε δε περισσότερο στο ύφος του Κώστα Γιαούζου. Με δύο λόγια , ήταν ακέραιος και παραδοσιακός.

Μανώλης Παπαγεωργίου ( 1917-1989 )

   Ο Μανώλης Παπαγεωργίου γεννήθηκε στη Σκοτίνα Πιερίας το 1917. Επρόκειτο για σπουδαίο κλαρινίστα που ήξερε να παίζει όλα τα είδη των τραγουδιών. Είχε συνοδεύσει πολλούς τραγουδιστές σε ηχογραφήσεις. Η πρώτη του εμφάνιση έγινε στο ραδιοφωνικό σταθμό Βόλου το 1954. Πέθανε  το 1989.
Κώστας Σεβαστάκης ( 1929- ; )

   Ο Κώστας Σεβαστάκης είναι ένας από τους μεγάλους δεξιοτέχνες στο κλαρίνο. Γεννήθηκε  στους Σουρρήδες της Σάμου το 1929 και σε ηλικία 16 ετών γράφτηκε στη φιλαρμονική του δήμου στο Καρόβασι, όπου παρηκολούθησε μαθήματα για τρία χρόνια. Τοποθετήθηκε στη φιλαρμονική μουσική του Ναυτικού στον Σκαραμαγκά όταν υπηρέτησε και παράλληλα φοιτούσε στο Εθνικό Ωδείο Αθηνών.

   Το 1955 μετανάστευσε στην Αμερική όπου γνώρισε μεγάλες επιτυχίες. Είχε δικό του κέντρο διασκέδασης και γνώρισε την αποθέωση από τους ομογενείς, που τους μετέφερε το γνήσιο δημοτικό τραγούδι. Επέστρεψε οριστικά στην Ελλάδα το έτος 1975 και δημιούργησε δικό του κέντρο με τίτλο « Ο Ζορμπάς»
 Έχουν μια αρκετά καλή συμμετοχή στις φωνογραφήσεις και αρκετά σόλο οργανικά..

Ανέστος Αρβανιτόπουλος ( 1908-1973 ), Σαλαμίνα.

Γιάννης Πετρόπουλος (

Πολυχρόνης Καψάλης (1910-…...) Ζίτσα

Φίλιππας Ρούντας ( 1915-1975 ;), Δολιανά.

Κώστας Ανατσελόπουλος ( 1921-…) Κοκκινομηλιά Ευβοίας

Σωκράτης Χαρίσης ( 1922-….) Αττική

Βασίλης Σκαλιώτης ( 1925-…..), Δάφνη Ναυπακτίας

Μήτσος Μπατζής ( 1911-1940 ), Γιάννενα.

Βαγγέλης Σούκας ( 1927-1991), Κομπότι Άρτας.

Θανάσης Χαλιγιάννης ( 1927-1975 ), Παρακάλαμος Ιωαννίνων

Θεοφάνης Γιαννόπουλος ( 1928-…) Ζίτσα

Γιάννης Βασιλόπουλος ( 1939-2011), Αγρίνιο.

Κώστας Φίλης (…….)

Ευάγγελος Βλάχος (……)

Γιώργος Ζήσης (…….) Βόλος

Γιάννης Ντάλας (…….), Δελβινάκι Ιωαννίνων

Νίκος Πολίτης (……
Δημήτρης Τζάρας ( 1928-    ) Πρέβεζα

Χρήστος Κυριάκης (

Τάκης Βλήσμας (

Κώστας Καρράς (

Νίκος Χαλκιάς (

Πέτρος Μαμάκος (

Γ. Κράβας ( 

   Δεν πρέπει να παραλείψουμε να γράψουνε λίγες λέξεις για τα συνοδευτικά όργανα του κλαρίνου, που τα έπαιζαν εξίσου οργανοπαίχτες με ταλέντο και φαντασία και τέτοιοι υπήρξαν οι ακόλουθοι :

Λάλος Φάκος ( 1854-1934 ), Βελτσίστα, βιολί

Βασίλης Μπατζής ( 1864-1932 ), Βασιλικό ( Τσαραπλιανά ), βιολί.

Τάκης Τζέμος ( ………), Πρέβεζα ή Μαργαρίτι Θεσπρωτίας, βιολί.

Γιώργος Ζαχείλας ( 1889-…..), Λιβαδειά, βιολί

Γιώργος Αραπάκης ή Παύλου (1894-1966 ), Σούρπη Αλμυρού, βιολί.

Κίτρο ή Πάνος Μακρυκώστας ( 1896-…..), Σμύρνη, βιολί.

Χριστόφορος Μπατζής ( 1899-…..), Βασιλικό Ιωαννίνων.

Σάββας Γκάγκας ( 1905-….), Ζίτσα, βιολί

Ιάκωβος Ηλίας ( 1906-….), Μέγαρα, βιολί.

Θεμιστοκλής Αγγελής ( 1906-…..), Κερατέα, βιολί.

Κυριάκος Χαλκιάς ( 1908-….), Φωτεινό Ιωαννίνων, βιολί

Δημήτρης Λιάκος ( 1911-…..), Ασπρόπυργος, βιολί.

Βαγγέλης Καφεντέρης ( 1913-….), Γεραλή Αυλίδος.

Κώστας Μπιτινής ( 1914-…..), Ασίνη Ναυπλίου, βιολί

Τηλέμαχος Χλέκος ( 1915-…..), Τρίκαλα, βιολί.

Γιώργος Κόρος ( 1923-…..), Γάϊα Κύμης Ευβοίας, βιολί.

Κώστας Παπαδάκης ή Ναύτης ( 1925-5/2003, Χανιά, βιολί

Γιάννης Λειβαδίτης ( 1896-8/1970), Λιβαδειά, Τσίμπαλο.

Κυριάκος Γρυπαίος ( 1896-1976 ), Πειραιάς, τσίμπαλο.

Γιάννης Ζαφειρόπουλος ( 1900-1970), Σμύρνη, τσίμπαλο.

Φίλιππας Γκούμας ( 1904-….), Σαλαμίνα, τσίμπαλο.

Νίκος Καρατάσος ( 1930-….), Πειραιάς, τσίμπαλο

Λάζαρος Ρούβας ( 1895-1965;), Γιάννενα , λαούτο.

Γιάννης Λεμπέσης ( 1903-….), Βασιλικό Χαλκίδας, λαούτο.

Λεωνίδας Καβάκος ( 1902-….), Γιάννενα, λαούτο.

Θανάσης Πλατανιάς ( 1915-….), Καρπενήσι, λαούτο.

Δημήτρης Κυριακίδης ( 1880-…..), Μικρά Ασία, κιθάρα.

Θόδωρος Λαβίδας ( 1917-…..), Λαμία κιθάρα.

Σιδέρης Αδριανός ( 1891-1945 ), Σαλαμίνα, λαούτο.

Δημήτρης Αδριανός ( 1923-1987), Σαλαμίνα , κιθάρα.

ΤΑ ΟΡΓΑΝΙΚΑ ΤΩΝ ΚΛΑΡΙΝΟΠΑΙΧΤΩΝ ( ΣΟΛΟ )

   Μεγάλη ώθηση στην εξέλιξη της τεχνικής των κλαριτζήδων, για να δείξουν την δεξιοτεχνία τους έδωσε το καφέ αμάν. Στον κλειστό χώρο του καφενείου λίγοι είναι αυτοί που χορεύουν, περισσότεροι αυτοί που κάθονται. Το κοινό που δεν χορεύει πρέπει ν’ απασχοληθεί μ’ αυτά που θα δει και θ’ ακούσει. Οι κλαριτζήδες λοιπόν πρέπει να προσαρμόσουν τα κομμάτια τους στις καινούργιες απαιτήσεις του τόπου και του χώρου. Το παίξιμό τους πρέπει να γίνει πιο ενδιαφέρον, πιο ευχάριστο, πιο γλυκό. Η μουσική τους  πρέπει να’ ναι πιο προσεγμένη, πιο περίτεχνη. Όταν παίζουν στην πλατεία του χωριού για να χορέψει όλο εκείνο το πλήθος του κόσμου, « παίζουν για τον ντόρο». Μόλις όμως ανέβουν στο πάλκο, « παίζουν για την τέχνη». ( Πανα-γιώτης Γκαβαλής, Βήσσανη ).

   Τρανσπόρτο στο κλαρίνο σημαίνει να’ χει ο οργανοπαίχτης ευχέρεια στη χρήση όλων των κλειδιών του οργάνου. Να’ χει δηλαδή ανεπτυγμένη δεξιοτεχνία, που αυτή είναι το κύριο μέλημα του κλαριτζή. Έχει οργανοπαίχτες που στο παίξιμό τους τονί-ζουν κυρίως το ρυθμικό στοιχείο και άλλους που τους ενδιαφέρει περισσότερο το μελωδικό. Όσοι θέλουν να τονίσουν το ρυθμό του κομματιού, χρησιμοποιούν συχνά και έντονα το χτύπημα της γλώσσας ( ατάκα ). Σχεδόν κάθε μουσικός φθόγγος, σε κάθε πάτημα του δαχτύλου συνοδεύεται κι από την ανάλογη ατάκα και μαζί μ’ αυτή κάνουν κι’ ένα σχετικό σφίξιμο με τα χείλια. Έτσι ανεβάζουν ή κατεβάζουν το τονικό ύψος του κάθε φθόγγου και τον τοποθετούν εκεί που αυτοί θέλουν. Μ’ αυτόν τον τρόπο ο ήχος τους γίνεται πιο δυνατός, πιο κατάλληλος για ν’ ακουστεί σε ανοιχτό χώρο. Γι’ αυτόν τον τρόπο του παιξίματος φημιζόταν ο Νίκος Καρακώστας.

   Όσοι όμως θέλουν να τονίσουν το μελωδικό μέρος του κομματιού, αυτοί παίζουν σχεδόν χωρίς ατάκα. Όπου θέλουν να τονίσουν τη μελωδία τους, την τονίζουν πάλι με μελωδικό τρόπο, τοποθετώντας δηλαδή πάνω στην ανάλογη νότα ένα μελωδικό στολίδι ( τρίλια, τσάκισμα κλπ. ). Την ένταση στο παίξιμό τους την δίνουν κάνοντας ένα ανεπαίσθητο τρεμούλιασμα στην αναπνοή τους ( vibrato ), δίνοντας έναν εσωτε-ρικό παλμό στον ήχο τους. Έτσι έπαιζε ο Κυριακάτης, ο Σταμέλος, ο Αγαπητός, και άλλοι κλαριτζήδες.

   Στους τσάμικους χορούς συναντάμε το λεγόμενο βέρσο, ένα μέρος του χορού όπου ο εκτελεστής εγκαταλείποντας την μελωδία του τραγουδιού, αυτοσχεδιάζει παίρνοντας ιδέες από το ίδιο το τραγούδι και πάντοτε στο ρυθμό του τσάμικου
   Είναι μια παλιά πρακτική αφιερωμένη από την παράδοση στο σούστα. Βέρσο θα πει γύρισμα (λατινική λέξη που σημαίνει συνεχώς στρέφω, περιστρέφω). Βέρσο ή το λεγόμενο «επί τόπου¨. Πρόκειται για μια ελεύθερη παράδοση μελισμάτων, ανάογη με την ικανότητα του σολίστα. Από τα βέρσα προκύπτουν κάποτε πολύ επιτυχημένα σχήματα τα οποία προστίθενται για πάντα στο σκοπ΄ό του τραγουδιού. Σε αυτό οφείλουν πολλές παραδοσιακές μελωδίες τη θαυμαστή εντέλειά τους.
   Το κλαρίνο σαν λαϊκό όργανο ήρθε στην Ελλάδα γύρω στο 1835 με τους Τούρκους Τσιγγάνους στη Δυτική Μακεδονία και ύστερα στις άλλες περιοχές. Χάρη στις μεγαλύτερες εκφραστικές του δυνατότητες συγκριτικά με τον ζουρνά που αντικατέ-στησε, πήρε αμέσως την πρώτη θέση ανάμεσα στα μελωδικά όργανα και έγινε εθνικό όργανο. Με το κλαρίνο η δημοτική μελωδία ζει μια τελευταία μια νέα λαμπρή περίοδο στον τομέα της οργανικής μουσικής. Διότι ό,τι κυρίως χαρακτηρίζει το δημοτικό τραγούδι στα τελευταία 160 χρόνια δεν είναι η δημιουργία νέων μελωδιών, αλλά η επεξεργασία των παλαιών και σ’ αθτόν τον τομέα ο ρόλος του οργάνου είναι αποφασιστικός.
   Το παίξιμο του Γιάννη Βασιλόπουλου στον αυτοσχεδιασμό είναι περισσότερο λυρικό, υποβλητικό και παθητικό και λιγότερο επαγγελματικό και δεξιοτεχνικό. Χαρακτηριστικό του οι κρατημένοι φθόγγοι, το κλεισάντο και το μαλακό κλείστρο.

   Οι οργανικοί σκοποί είναι μια επεξεργασία των δημοτικών τραγουδιών, που απομακρύνονται από το αρχικό τραγούδι που τους γέννησε και αποκτούν δική τους υπόσταση.

   Το σύνολο των κλαριτζήδων προκειμένου να επιδείξει την ικανότητά του στη δε-ξιοτεχνία του οργάνου, έχει φωνογραφήσει από ένα τουλάχιστον οργανικό μέχρι τα 64 που έχει φωνογραφήσει ο Κώστας Καραγιάννης, και είναι αυτά είτε από παραδο-σιακά τραγούδια γυρισμένα, είτε από νέες προσωπικές τους δημιουργίες εκτελεσμέ-να.

   Τα σόλο αυτά είναι από ολόκληρη την δισκογραφία των 78 στροφών, ανέρχονται σε 480 κομμάτια και δημοσιεύονται αναλυτικά στο τέλος του βιβλίου. Σ’ αυτό το σημείο θα γίνει μόνο η ποσοτική αναφορά των οργανικών κομματιών και αφορούν τους εξής κλαρινοπαίχτες : 1) Κώστας Καραγιάννης 64 κομμάτια, 2) Νίκος Καρακώ-στας 62 κομμάτια, 3) Γιάννης Κυριακάτης 45 κομμάτια, 4) Βάϊος Μαλλιάρας 41 κομ-μάτια, 5) Νίκος Ρέλλιας 24 κομμάτια, 6) Νικήτας Κωτσόπουλος 18 κομμάτια, 7) Δουκλιάς- Μπολώτας 14 κομμάτια, 8) Χρήστος Χαρισιάδης 13 κομμάτια, 9) Θανά-σης Λαβίδας 13 κομμάτια, 10) Κωνσταντίνος Καρράς 13 κομμάτια, 11) Χαράλαμπος Μαργέλης 12 κομμάτια, 12) Ηλίας Λήτος 12 κομμάτια, 13) Χρήστος Μπανιάκας 11 κομμάτια, 14) Κώστας Γκαντίνης 10 κομμάτια. Τέλος ακολουθούν και άλλοι με λιγότερα από δέκα οργανικά κομμάτια.

Από το ηξέλ : Το λεξιλόγιο του Μάρκου ( Οι κλαρινοπαίχτες στα οργανικά τους )

Η ΔΙΑΣΚΕΔΑΣΗ ΣΤΗΝ ΠΕΡΙΦΕΡΕΙΑ

   Η λαϊκή διασκέδαση στην περιφέρεια, πριν από το 1825, γινόταν σε κλειστούς χώρους δηλαδή σε καφέ αμάν, στα κονάκια των αγάδων και στα αρχοντόσπιτα των πλουσίων από του Τουρκόγυφτους, τους Γύφτους και αργότερα από τους πρωτοποριακούς Έλληνες κλαριτζήδες όταν η Μακεδονία και η Ήπειρος βρίσκονταν υπό τουρκική κατοχή.

   Τα καφέ αμάν λειτουργούσαν στις περισσότερες επαρχιακές πόλεις όπως στο Αγρίνιο, Αίγιο, Άργος, Αράχωβα, , Βόλο, Γιάννενα, Δερβένι, Θεσσαλονίκη, Καρδίτσα, Κιάτο, Κόρινθο, Λαμία, Λάρισα,  Λευκάδα, Μεσολόγγι, Ξυλόκαστρο, Πρέβεζα, Τρίκαλα και αλλού. Στην Αθήνα λειτουργούσαν ως το 1926-27 τα καφέ αμάν του Ντουρντή και του Γώγου. Το τελευταίο καφέ αμάν έκλεισε το 1947 και ήταν το Χαβάνα στην οδό Λυκούργου.

   Οι οργανοπαίχτες  που χρειάζονταν να παίξουν αλά τούρκα βρισκόντουσαν στους άφθονους Γύφτους που από παππού σε αγγόνι μαθαίνουν να παίζουν όργανο και αφού  οι ντόπιοι δεν καταδέχονταν το επάγγελμα του οργανοπαίχτη. Οι Γύφτοι με το οξύ μουσικό τους ένστικτο και το μεγάλο μουσικό τους πάθος, διακρίνονται, για τον ωραίο ήχο τους και την δεξιοτεχνία τους. Είναι πολύ καλοί οργανοπαίχτες, αφού η φάρα η δικιά τους βγάζει παίχτες που γεννιούνται με τα κλαρίνα και τα άλλα όργανα.

   Τα καφέ αμάν ήταν καφενεία με λαϊκά όργανα και γυναίκες στο πάλκο που τραγουδούσαν και χόρευαν ζεϊμπέκικα, τσιφτετέλια και όλους του άλλους χορούς. Στα καφέ αμάν τραγουδούσαν και αμανέδες όπου από το επιφώνημα αμάν, αμάν ονομάστηκαν έτσι. Οι λέξεις καφέ αμάν προέρχονται από την τσιγγάνικη λέξη kahvesi = καφές και την παραποιημένη τούρκικη λέξη mani = στίχοι. Έτσι έλεγαν  τον παλιό καιρό τα καφενεία που είχαν δύο-τρεις τραγουδιστές, οι οποίοι αυτοσχε-δίαζαν στίχους σε ελεύθερη μελωδία χωρίς ρυθμό και επειδή χρησιμοποιούσαν την επίκληση αμάν, αμάν στην αρχή του στίχου, για να κερδίσουν χρόνο, ονομάστηκαν τα τραγούδια αυτά amani = αμανέδες.

   Πάλκο λέγεται η εξέδρα που παίζουν τα όργανα κλαρίνο, βιολί, λαούτο, σαντούρι που αποτελούσαν την κομπανία στην οποίαν είχαν συμμετοχή δύο τουλάχιστον γυναίκες, η μια να τραγουδάει τα αλά τούρκα κι η άλλη για να χορεύει όλους τους χορούς και αργότερα τους ελληνικούς τσάμικο, συρτό και λοιπούς. Η μια γυναίκα κρατούσε κι άλλη χόρευε. Στο τέλος του χορού η χορεύτρια έβγαζε δίσκο στους πελάτες με την μουσική υπόκρουση της κομπανίας.

ΤΑ ΠΑΝΗΓΥΡΙΑ

   Μετά το 1922 που όταν έφτασαν στην Ελλάδα οι Πρόσφυγες που στους κόλπους τους βρισκόταν η αφρόκρεμα των μουσικών της Μικράς Ασίας, άλλαξε άρδην η διασκέδαση στους κλειστούς χώρους με την ανάμιξη στις διασκεδάσεις των σαντουροβιολίων. Όμως η παλιοελλαδίτικη διασκέδαση στους γάμους στα βαφτίσια, στα ονομαστικά γιορτάσια συνεχίστηκε  ως πρότερον, αλλά στις γιορτές των πολιούχων κάθε κωμόπολης και χωριού η διασκέδαση κυρίως τους θερινούς μήνες γινόταν έξω από τους κλειστούς χώρους, με τα ηχητικά μέσα στην διαπασών

   Στα περίχωρα των Αθηνών, τον Ασπρόπυργο, στα Λιόσια, στο Μενίδι, στη Δροσιά, στον Μαραθώνα, στα Κιούρκα, στο Καπανδρίτι, στον Αυλώνα στον Ωρωπό και σε ολόκληρα τα Μεσόγεια, η σύνθεση των συγκροτημάτων ήταν διαφορετική. Δηλαδή  ανάλογα με τη θέση ορεινή ή πεδινή της κωμόπολης ή του χωριού, γινόταν και η συγκρότηση της κομπανίας. Λόγου χάρη στον Αυλώνα ή στα Κιούρκα προτιμούσαν τα κλαρίνα με δημοτικούς τραγουδιστές, ενώ στα Μεσόγεια, τα συγκροτήματα ήταν ανάμικτα με κλαρίνα, βιολιά και μπουζούκια με τους αντίστοιχους τραγουδιστές. Αντίθετα στο Μενίδι και στα Λιόσια η σύνθεση της ορχήστρας ήταν αμιγώς λαϊκή, τούτο δε μπορεί κάποιος να το διαπιστώσει από τις σχετικές φωτογραφίες που υπάρχουν σε βιβλία.

   Ο Τάσος Χαλκιάς στο βιβλίο «Θύμησες και Σημειώσεις» του Αντρέα Χρονόπουλου λέει «…Με όλους συναντιόμαστε τότε. Όλοι πήγαιναν στα πανηγύρια. Κι οι λαϊκοί. Με πολλούς από αυτούς δουλέψαμε παρέα. Με τον αείμνηστο Μήτσο Αραπάκη ή Καλλίνικο, τον αξέχαστο Ρούκουνα. Τις βεντέτες τραγουδίστριες Ρόζα Εσκενάζη, Ρίτα Αμπατζή, τη Μαρίκα Πολίτισσα, τη Μαρίκα Εβραία (;), τον Τσιτσάνη με τον οποίον παίξαμε τρεις μέρες  παρέα έξω από τα Σπάτα σε ένα γάμο κι ήτανε μαζί ο Κόρος κι ένας τραγουδιστής ο Μοσχονάς.»

   Όσον αφορά την επαρχία η οργανική σύνθεση της κομπανίας πριν από τον πόλεμο, ήταν με καθαρώς όργανα δημοτικών τραγουδιών ( κλαρίνο, βιολί, λαούτο ) και τους απαραίτητους τραγουδιστές στο δημοτικό τραγούδι. Μετά τον πόλεμο άλλαξε και πάλι η σύνθεση των συγκροτημάτων. Ενώ στα ορεινά συνεχίστηκε η ανοικτή διασκέδαση με δημοτικά όργανα και τραγουδιστές, στα πεδινά η συγκρότηση ήταν μικτή με λαϊκούς και δημοτικούς καλλιτέχνες.

   Στα μεγάλα όμως της επαρχίας εμπορο-πανηγύρια και ζωο-πανηγύρια που διαρκούσαν 10 έως 15 μέρες έπαιρναν μέρος και λαϊκά συγκροτήματα μπουζουκιών για εναλλαγή στην διασκέδαση ( π.χ. Δεκαπενθήμερη ζωοπανήγυρη Τεγέας, Δεκαήμερη ιππική έκθεση Ανδραβίδας κ. ά.).

ΤΟ ΠΑΝΗΓΥΡΙ ΣΤΟ ΧΩΡΙΟ

   Και τώρα θα αναφέρουμε τις δικές μας προσωπικές αναμνήσεις σχετικά με την διοργάνωση και εξέλιξη του πανηγυριού στο χωριό. Πολιούχος του χωριού μας είναι ο Άγιος Διονύσιος που ενώ εορτάζει στις 17 Δεκεμβρίου, για επικοινωνιακούς και οικονομικούς λόγους γίνεται στις 24 Αυγούστου προκειμένου οι ομοχωριανοί να φιλοξενήσουν στο πανηγύρι μας τους συγγενείς και φίλους τους από υποχρέωση αφού κι αυτοί είχαν φιλοξενηθεί στα αντίστοιχα πανηγύρια των συγγενών και φίλων τους. 

   Δηλαδή κάθε οικογένεια του χωριού μας έπρεπε να φιλοξενήσει τους συγγενείς της από τρία και περισσότερα χωριά που ερχόντουσαν στο πανηγύρι μας. Φανταστείτε λοιπόν ότι κάθε σπίτι έπρεπε να φιλοξενήσει από δέκα έως είκοσι και περισσότερα άτομα στις 24 Αυγούστου του Αγίου Διονυσίου. Ο συχωρεμένος ο πατέρας μας είχε εφτά αδελφούς και αδελφές οι οποίοι έπρεπε να καταφθάσουν στο σπίτι μας για το φαγοπότι του μεσημεριού και την εσπερινή διασκέδαση στα μικτά οργανικά συγκροτήματα.

   Η προσέλευση των πανηγυριωτών στον τόπο της εορτής του πολιούχου, γινόταν με τον σιδηρόδρομο εφόσον ήταν προσβάσιμος, με κάρα που τα έσερναν άλογα στα πεδινά, με τα μουλάρια και τα γαϊδούρια στα ορεινά και τέλος πεζή από τα κοντινά χωριά. Όσοι και όσες ερχόντουσαν πεζή φορούσαν κατά την διάρκεια της πεζοπορίας τα πρόχειρα ενδύματα και υποδήματα λόγω του χωματόδρομου και όταν έφταναν στις παρυφές του χωριού τα άλλαζαν με τα «καλά» τους ενδύματα και παρουσιάζονταν ευπρεπώς στα συγγενικά τους σπίτια.

   Το χωριό μας είχε τρία καφενεία που έστηναν το πάλκο έξω και άπλωναν  τα τραπέζια με τις καρέκλες κάτω από πρόχειρες τέντες που γέμιζαν από πλήθος κόσμου.

   Το μεσημέρι το ανταποδοτικό γεύμα, προς τους πανηγυριώτες περιλάμβανε σαν πρώτο πιάτο χοντρό κρέας από προβατίνα ή ζυγούρι και σπανίως βοδινό κρέας, με σούπα ρύζι αυγοκομμένη σε καζάνι μαγειρεμένη παρακαλώ. Μετά από μικρή ανάπαυλα ακολουθούσε το δεύτερο πιάτο με τις σχετικές από μαρούλι σαλάτες που ήταν αρνί με πατάτες ή και χοιρινό κρέας ψημένο στο χωριάτικο φούρνο με καυσόξυλα ετοιμασμένο, σαν ποτό κυριαρχούσε μόνο το χωριάτικο κρασί.

   Στη συνέχεια ακολουθούσε τραγούδι όχι χορευτικό, αλλά επιτραπέζιο και τις πρώτες βραδινές ώρες πήγαιναν οικογενειακά στα καφενεία όπου ακολουθούσε ο χορός με σειρά προτεραιότητας, με δημοτικά τραγούδια μέχρι το πρωί. Όταν ερχόταν η σειρά μας για χορό ο πατέρας μας, πλησίαζε στο πάλκο και έλεγε στον κλαριτζή ποιο τραγούδι ήθελε να του « χτυπήσουν» που ήταν το τσάμικο « Πουλιά μου διαβατάρικα « ενώ η συχωρεμένη η μητέρα μας προτιμούσε το καλαματιανό « Σαράντα πέντε λεμονιές». Στη συνέχεια ακολουθούσαν την ίδια διαδικασία οι λοιποί συγγενείς που ήταν πιασμένοι στο χορό.

   Παρεξηγήσεις ανάμεσα στους πανηγυριώτες  σπανίως συνέβαιναν και οφείλονταν συνήθως στην μη τήρηση της σειράς προτεραιότητας ή στην μονοπώληση του χορού από κάποια οικογένεια πανηγυριζόντων.

   Η διασκέδαση για το πανηγύρι άρχιζε με το σούρουπο της ημέρας, οπότε άναβαν τα φώτα ( λουξ με ασετιλίνη ) και ανέβαινε όλο το συγκρότημα στο πάλκο με τους τραγουδιστές και τις τραγουδίστριες.

   Πριν φτάσουν οι παραγγελίες για το χορό, το συγκρότημα έπαιζε διάφορα μη χορευτικά μοτίβα της εποχής. Ωστόσο περίφημο ήταν το εναρκτήριο οργανικό κομμάτι του συγκροτήματος, το οποίο μετά από πολλά χρόνια ανακάλυψα στη δισκογραφία που το έπαιζαν σχεδόν όλες οι ορχήστρες. Είναι το « Πολίτικο χασάπικο» DG-274, ένα υπέροχο οργανικό, πολύ τραβηχτικό κομμάτι που όταν ήμουν μικρός με είχε κυριολεκτικά συνεπάρει. Είναι του ιδίου ρυθμού με εκείνο της εναρκτήριας παράστασης του Καραγκιόζη, μελωδικά ελκυστικότερο και εξεζητημένο οργανικό κομμάτι.

   Όταν εκαλείτο  επώνυμα από το συγκρότημα ο οικοδεσπότης να χορέψει με τους καλεσμένους του, πρώτος άνοιγε το χορό με δημοτικό ρυθμό της αρεσκείας του, αφού έριχνε στο κάνιστρο της χαρτούρας που βρισκόταν μπροστά στο πάλκο το σχετικό χαρτονόμισμα, που ήταν ανάλογο με την οικονομική ευμάρεια του χορεύοντος. Κατά την διάρκεια του τραγουδιού που χόρευε ο οικοδεσπότης, ανάλογα με το κέφι και την εντύπωση που προκαλούσε ο χορός του, έριχναν χρήματα προς τιμήν του συγγενείς από το τραπέζι του ή και φίλοι του από άλλα τραπέζια γιορταζόντων. 
                         Στου χωριού το πανηγύρι, Γεωργία Μυτάκη, GA-7667
                         Στου χωριού το πανηγύρι παίρνεις δίνεις το ποτήρι

                         τα κλαρίνα τραγουδάνε γλέντι και χαρά σκορπάνε

                                                          -

                         Όλες οι χωριατοπούλες αχ και μικρές τσελιγκοπούλες

                         παίρνουν βόλτα και χορεύουν κι ένα τσάμικο γυρεύουν.

                                                          -

                         Να χορέψει η Παναγιούλα πουν’ απ’ την Πετρομαγούλα,

                         η μικρή η χαϊδεμένη που’ ναι αραβωνιασμένη.
   Η αμοιβή του συγκροτήματος από το κατάστημα ήταν εκ των προτέρων καθορισμένη, αλλά τα ποσά της χαρτούρας δεν ήταν καθόλου ασήμαντα και ανέβαιναν σε μεγάλα ύψη, ανάλογα με την ποιότητα της ορχήστρας, την φήμη του κλαριτζή και των τραγουδιστών γενικώς.

   Τα εδέσματα που παρείχε το κέντρο ήταν ψητά, κυρίως χοιρινές μπριζόλες που συνοδεύονταν με άφθονο χωριάτικο κρασί.

   Αυτό ήταν το οργανόγραμμα του χωριάτικου πανηγυριού, στη δυτική πλευρά και όπως πιστεύω σε ολόκληρη την Πελοπόννησο από την λήξη του Πολέμου μέχρι το τέλος της δεκαετίας του πενήντα. Έκτοτε λόγω της εξωτερικής και εσωτερικής μετανάστευσης στις μεγάλες πόλεις, ο θεσμός των πανηγυριών «εξέπνευσε » οριστικά και αμετάκλητα.

   Πέραν του πολιούχου Αγίου Διονυσίου, το χωριό μας γιόρταζε στις 9 Σεπτεμβρίου τη γιορτή της Παναγίας των Βλαχερνών για την οποίαν κάνει νύξη στο βιβλίο του « Ταξιδεύοντας» στην Ηλεία ο διεθνούς φήμης Νίκος Καζαντζάκης ( 1883-1957 ) γράφοντας «….Στάθηκα σ’ ένα γοτθικό παραθύρι και κοιτάζοντας στον κάμπο της Γλαρέντζας ν’ απλώνεται όλο γαλήνη και γονιμότητα, και γύρα του τη θάλασσα ν’ αχνίζει.

   Και πέρα έλαμπαν τα θεία νησιά : η Ζάκυνθος, η Κεφαλονιά, κι αχνά σαν όραμα από γαλάζιο φως, η Ιθάκη…..

   Όταν κατέβαινα από το Χλεμούτσι κάτω από την πεδιάδα κι έφτανα πια στα λιγοστά σπιτάκια της Κυλλήνης, το πανηγύρι είχε κορώσει.

   Απ’ όλα τα χωριά γύρα είχαν έρθει γυναίκες κι άντρες στο παλιό βυζαντινό Μοναστήρι της Παναγιάς των Βλαχερνών και τώρα ξεχύνονταν στις ταβέρνες της ακρογιαλιάς να πανηγυρίσουν τη χάρη της τρώγοντας και μεθώντας…Φωνές, τραγούδια, χοροί, καβγάδες, πειράγματα, έρωτες, μα μήτε μια στιγμή δεν άκουσα το αγνό, χωρίς χαιρεκακία, άδολο γέλιο. Μονάχα ένας γέρος ο μπάρμπα Θανάσης, γελούσε άδολα, γιατί ξεχείλισε η καρδιά του…

   Ο ήλιος έγερνε να βασιλέψει, η θάλασσα είχε γίνει σαν κρασί, τα τραγούδια των ανθρώπων αγρίεψαν…

   Κι εγώ, ανακαθισμένος τώρα απάνω στα χαλίκια, σταύρωνα τα χέρια μου σαν τον εργάτη. Στο νου μου κρατούσα, πλούσια αμοιβή, το μεροκάματό μου : το αδάμαστο κάστρο, το πολύχρωμο πανηγύρι και κατά το δειλινό, απάνω στα κύματα, τέλος, το μέγαν Ίσκιο ».

   Τώρα ακολουθείται μια ψευδεπίγραφη αναβίωση των πανηγυριών ως ακολούθως. Παραμονές του πολιούχου Αγίου, εξευρίσκεται ένας μεγάλος χώρος περιφραγμένος στο σχολείο ή αλλαχού, όπου τοποθετούνται ολόγυρα πανιά για να μη βλέπει η « γαλαρία » τα τεκταινόμενα εντός, όπου στήνεται ένα πάλκο με τα ηχητικά μηχανήματα, στη διαπασών..

   Ορίζεται εισιτήριο εισόδου στο χώρο όπου προσφέρονται χοιρινά σουβλάκια με μπύρα και κόκα-κόλα σε κουτιά, με φιστίκι αράπικο. Ο χορός χωρίς παραγγελιές αρχίζει ομομαδόν  με επικρατέστερο το τσιφτετέλι, το καλαματιανό και τους συρτόμπαλους.

   Η αμοιβή του μικτού συγκροτήματος είναι προκαθορισμένη, χαρτούρα δεν υπάρχει εκτός εάν στις μικρές ώρες του υπάρξει ειδική παραγγελιά για την εκτέλεση υπό της ορχήστρας κάποιου κλέφτικου ή ενός τσάμικου από νοσταλγό της παρωχημένης εποχής ή ενός ζεϊμπέκικου για την ικανοποίηση της μέγκλας κάποιου λάτρη του είδους.

   Τα έξοδα του πρόχειρου καταστήματος που στήνεται από τους εξωραϊστικούς συλλόγους, βγαίνουν από τα εισιτήρια, τα σουβλάκια σε καλαμάκι, τα ψητά κοτόπουλα πτηνοτροφείου, από τις μπύρες και τα αναψυκτικά σε κουτιά. 

ΤΟ ΕΘΙΜΟ ΤΟΥ ΓΑΜΟΥ ΣΤΗΝ ΚΥΛΛΗΝΗ 

   Μεγάλος ντόρος και ξέφρενο γλέντι λάμβαναν χώρα στους γάμους. Είχα την τύχη να παραβρεθώ παιδί όντας σε μερικούς και αυτά που έζησα μου έχουν μείνει αλησμόνητα. Τα κουβαλάω και σήμερα στη μνήμη μου. Ήταν κάτι πολύ όμορφο έτσι το κατάταξαν τα παιδικά μου όνειρα.

   Υπήρχε μια συνήθεια στους γάμους που ανέθεταν σ’ ένα μικρό παιδί να μεταφέρει τα στέφανα από το σπίτι στην εκκλησία και μετά δε την τέλεση του μυστηρίου να τα μεταφέρει ξανά από την εκκλησία στο σπίτι.

   Τα στέφανα τα εναπόθεταν σ’ ένα μεταλλικό δίσκο, που στις άκρες του είχε δυο χερούλια. Μέσα στο δίσκο έβαζαν αρκετά κουφέτα στο δε λαιμό του παιδιού τοποθετούσαν ένα μεταξωτό άσπρο ή ροζ μαντίλι,  το οποίον ήταν και η αμοιβή του για τη μεταφορά του δίσκου. Με τα στέφανα μέσα στο δίσκο ήταν και το δώρο του κουμπάρου προς τη μέλλουσα νύφη, που συνήθως ήταν  ένα γυναικείο φόρεμα, συνήθως μεταξωτό άραφτο. Ήταν το ύφασμα που θα κατασκεύαζαν το φόρεμα της νύφης δώρο του κουμπάρου προς αυτήν..

   Είχα την τιμή να μεταφέρω σε λίγους γάμους στέφανα και εδώ θα περιγράψω έναν από τους γάμους που παραβρέθηκα ως στεφανοκομιστής. Ήμουν παιδί στα 12 χρόνια μου. Πρόκειται για το γάμο ενός συγχωριανού μου, λεγόταν Βόσσος Δημήτριος του Αντωνίου που έγινε  το καλοκαίρι των ετών 1938-39. Η νύφη ήταν από το χωριό Μάχου, λεγόταν Νίκη, το γένος Πίστα. Ο κουμπάρος που στεφάνωσε το ζευγάρι ήταν ένα παλικάρι από την Κυλλήνη, λεγόταν Διονύσιος Γεωργακόπουλος.

   Κατά τις 11 το πρωί άρχισαν να καταφθάνουν στο σπίτι του γαμπρού οι προσκεκλημένοι, αυτοί που αποτελούσαν τη γαμήλια συνοδεία του γαμπρού στο χωριό και εν συνεχεία στην εκκλησία όπου θα γινόταν το μυστήριο του γάμου.

   Τα μέσα που θα  μετέφεραν όλο αυτό το ανθρώπινο φορτίο δεν ήσαν άλλα από τα δίτροχα παραδοσιακά κάρα που τα έσερναν ζευγμένα σ’ αυτά άλογα.

   Τα κάρα είχαν έλθει πιο νωρίς, περίμεναν στο δρόμο κοντά στο σπίτι του γαμπρού τους προσκεκλημένους να επιβιβαστούν σ’ αυτά. Πάνω σ’ αυτά σανίδες και ξύλινα κιβώτια στρωμένα με πολύχρωμες παντανίες που αποτελούσαν τα καθίσματα που θα καθόντουσαν οι επιβαίνοντες. Παρατάχθηκαν στη σειρά πέντε τον αριθμό. Καρολόγοι ήσαν οι Ανδρέας Δάρας, Σπύρος Πασχάλης, ο θείος μου Σπύρος Βούλτσος, και άλλοι δυο που δεν τους θυμάμαι.

   Με περίσσια προσοχή οι ηνίοχοι βοηθούσαν τους καλεσμένους ν’ ανέβουν πάνω στα κάρα. Το ανθρώπινο φορτίο αποτελείτο από ολόδροσα νιάτα εκείνης της εποχής.

   Στο κάρο του θείου Σπύρου Βούλτσου, που ήταν και το πρώτο στην τάξη, ήμουν καθισμένος. Σ’ αυτό ήσαν καθισμένοι ο γαμπρός, ο κουμπάρος, πίσω μας ήσαν τρία κορίτσια. Ένα από αυτά ήταν η Μαρία Χριστοπούλου, κορίτσι με πολλές αρετές, αεράτη, όμορφη με πολύ καλό λαρύγγι στο τραγούδι. Αυτό το κορίτσι πέθανε στην Κατοχή. Για το χαμό της έκλαψε όλο το χωριό, ράγισαν και οι πέτρες. Ήταν ένα σπάνιο δημιούργημα της φύσης.

   Σαν γέμισαν τα κάρα από τους καλεσμένους ξεκινήσαμε. Το ξεκίνημα το συνόδεψαν τραγούδια από αηδονόγλωσσα στόματα. Όταν περνούσαμε από την αγορά, τραγουδούσαν το συνηθισμένο τραγούδι ‘Είμαστε ορκισμένα τα καημένα…να πάρουμε τη δασκάλα…»

   Όσο περνούσε η καροπομπή από τα σπίτια του χωριού, το τραγούδι επαναλαμβανόταν και συνεχίστηκε ως που βγήκαμε από το χωριό. Όταν αφήσαμε και το τελευταίο σπίτι του χωριού, τα τραγούδια σταμάτησαν και κάθε κάρο είχε το δικό του κουβεντολόι. Έτσι πέρασαν δύο ώρες πορείας κάτω από το μεσημεριάτικο λιοπύρι μέχρι να φθάσουμε στου Μάχου. Όπου το χωριό της νύφης. Ο μόνος θόρυβος που μας συντρόφεψε, εκτός από τις ανθρώπινες φωνές, ήταν το τρικ- τρακ των κάρων. Είχαμε και τον απρόσκλητο επισκέπτη, τον μπουχό, που ανέβαζαν οι καρόροδες και ερχόταν πάνω μας ώστε μέχρι να φθάσουμε γίναμε σαν αλευρωμένοι μυλωνάδες.

   Μετά από δίωρο πορεία και πάντα υπό τον καλοκαιρινό καύσωνα και το μπουχό, φθάσαμε στο χωριό Μάχου. Πλησιάζοντας σ’ αυτό, ένας ιππέας καβάλα στ’ αλογό του, που κι αυτός ήταν μέλος της γαμήλιας πομπής, έτρεξε να πάει τα συχαρίκια ότι έρχεται ο γαμπρός. Αμοιβή του ένα μεταξωτό μαντίλι, που το πέρασαν στην καπιστράνα του αλόγου του, ψηλά κοντά στ’ αυτιά του.

   Μπαίνοντας εμείς οι επιβαίνοντες στα κάρα, ξανάρχισαν το τραγούδι-το ίδιο- πάντα που συνεχίστηκε έως το σπίτι της νύφης.

   Φθάνοντας στο σπίτι της νύφης, εκεί βρήκαμε ένα ανθρωπολόι συγκεντρωμένο, που μας περίμενε. Κατεβήκαμε από τα κάρα, όπου άρχισαν οι αλληλοευχές, ενώ κάποιος επιμελήθηκε να τοποθετήσει στις καπιστράνες των αλόγων μεταξωτά μαντίλια. Κάποια από το μας ετοίμασε το δίσκο με τα στέφανα, έβαλε σ’ αυτόν κουφέτα και το δώρο του κουμπάρου στη μέλλουσα νύφη ένα ύφασμα μεταξωτό, που θα έφτιαχνε ένα φόρεμα. Κατεβαίνοντας από το κάρο πήρα το δίσκο, ενώ μια κοπέλα πέρασε ένα ροζ μεταξωτό μαντίλι στο λαιμό μου. Η τιμητική αμοιβή του στεφανοκουβαλητή, που ήταν πάντα αγόρι.

   Πεζοί ξεκινήσαμε όλοι από το σπίτι της νύφης που ήταν έξω από το χωριό στα δυτικά του πάνω σ’ ένα ύψωμα και προχωρήσαμε για την εκκλησία, όπου θα γινόταν το μυστήριο.

   Μπροστά πήγαινε ντυμένη το νυφικό της πέπλο η νύφη, υποβασταζόμενη από τον πατέρα της και τον αδελφό της, ενώ όλοι μας ακολουθούσαμε τραγουδώντας γαμήλια τραγούδια. Είχα την τιμή να είμαι μπροστάρης κρατώντας με τα δυο μου χέρια τα χερούλια του δίσκου με τα στέφανα και στο λαιμό μου περασμένο το μεταξωτό μαντίλι. Το μπόι δεν με βοηθούσε, μα το καμάρι το’ σερνα μαζί μου.

   Φθάσαμε στην εκκλησία. Εκεί μας περίμενε ο παπάς, που δίχως καθυστέρηση άρχισε την τέλεση του μυστηρίου.

   Η μικρή εκκλησία του χωριού, που ήταν αφιερωμένη στον Προφήτη Ηλία, γέμισε ασφυκτικά. Η καλοκαιρινή ζέστη, παρ’ ότι απομεσήμερο, ήταν έντονη. Μια μυρωδιά ιδρωτίλας από το συναγμένο ανθρωπολόι, μαζί με το λιβάνι, αναδυόταν έντονα μέσα στην εκκλησία..

   Τέλεψε το μυστήριο, ακολούθησαν οι ευχές στους νεονύμφους, όλο αυτό το ευχολόϊμα πήρε αρκετό χρόνο, έφθασε το απόγευμα.

   Κάποτε ήλθε η ώρα της επιστροφής μα και ο αποχωρισμός της νύφης από τους δικούς της, που μέχρι και εκείνη την ημέρα αποτελούσε αναπόσπαστο μέλος της οικογένειας.

   Στις στιγμές του αποχωρισμού πρόσεξα τη μικρή αδελφή της νύφης, μια πολύ νόστιμη κοπέλα, να κλαίει απαρηγόρητη. Είδαν κι έπαθαν οι δικοί της να την συνεφέρουν από το σπαρακτικό κλάμα.
          Παναγιά μου Δέσποινα, πατινάδα γάμου, Κα Κούλα, Pan-8023, (1920)
                        Όρα Μαρία Δέσποινα με τον μοναχογιό σου

                       Αμάν σταυρός εδώ που γίνεται να δώσεις την ευχή σου.
                      Σήμερα γάμος γίνεται σ’ ωραίο περιβόλι

                     αμάν σήμερα ξεχωρίζεται η μάνα από την κόρη

                      Πέσε στη νύφη του σπιτιού αυτή να τη νύχτα;

                     αμάν και πέστε της μητέρα μουδεν έχουν άλλη νύχτα.

                     Πέστε στον αδελφούλη μου που κάθησε μια μέρα

                       αμάν να πει σε ποιόνε δούλευε και τα’ δωσε σε μένα.

                       Κουμπάρε που στεφάνωσες μ’ αυτά τα κυπαρίσσια

                       αμάν μ’ αυτά που σου’ στειλε ο Θεός να κάνεις και βαφτίσια.

                       Βάζω πλημέ(;) γαρίφαλο στη νύφη μαντζουράνα

                       αμάν να ζήσεις να’ χετε χαρά να ζήτε με τη μάνα.
                            Γεια σου Κούλα ! Να ζήσουνε ! (Κούλα)

   Τα κάρα είχαν έλθει. Ανεβήκαμε πάνω σ’ αυτά, παίρνοντας μαζί μας και την καινούργια κάτοικο του χωριού μας. Πήραμε το δρόμο της επιστροφής ξεκινώντας με γαμήλια τραγούδια.

   Ήταν απόγευμα, είχε δροσίσει λίγο. Κοντά στην Κυλλήνη στο δρόμο συναντήσαμε έναν φωτογράφο από τα Λεχαινά, τον λέγαν Σταύρο, είχε μια φωτογραφική μηχανή στον ώμο του, ένα μεγάλο κουτί πάνω σ’ένα τρίποδα. Σταματήσαμε στο δρόμο και μας φωτογράφησε.

   Από εκεί επόμενος σταθμός μας ήταν η Κυλλήνη, στο σπίτι του γαμπρού.

   Η είσοδός μας στην Κυλλήνη έγινε με τραγούδια, ενώ στο πέρασμά μας ρίχναν οι παριστάμενοι ρύζι πάνω στο κάρο που ήταν το νιόπαντρο ζευγάρι, ευχόμενοι να ζήσουν.

   Όταν φθάσαμε στο σπίτι, ο ήλιος πλησίαζε στη δύση. Όλοι μας από το μπουχό είχαμε γίνει κάτασπροι. Η υποδοχή της νύφης έγινε με την καθιερωμένη συνήθεια, όπου έτρέξαν οι οικείοι να της προσφέρουν γλυκό κουταλιού.

   Ένα μικρό γραμμόφωνο άρχισε να παίζει δημοτικούς σκοπούς. Η νύφη μπήκε στο χορό πρώτη, ακολούθησαν γαμπρός και κουμπάρος, ο κύκλος του χορού σχηματίστηκε από κορίτσια και αγόρια.

   Δυο κοπέλες με δυο πλεχτές κονίστρες γεμάτες κουραμπιέδες άρχισαν να μοιράζουν στους παρευρισκόμενους, ενώ άλλες δυο είχαν ένα δίσκο πάνω στον οποίον υπήρχαν ρακοπότηρα γεμάτα γλυκό ποτό, έχοντας μαζί τους και ένα μπουκάλι γεμάτο που συνεχώς γέμιζαν τα άδεια ρακοπότηρα του δίσκου.

   Ο ήλιος έδυσε, η νύχτα σίμωσε, δυο πετρελαιόλαμπες αμιάντου στήθηκαν να δώσουν το άπλετο φως τους στο σκοτάδι της νύχτας, που ήδη είχε φθάσει. Ο χορός συνεχιζόταν, τα νιάτα βρήκαν την ευκαιρία να ξεδώσουν, λικνίζοντας τα νεανικά κορμιά τους στους ήχους των παραδοσιακών δημοτικών τραγουδιών.

   Κάποιοι επιμελήθηκαν να ετοιμάσουν το γαμήλιο τραπέζι, μερικά τραπέζια τέθηκαν σε παράταξη, ενώ γύρω από αυτά τοποθετήθηκαν τα καθίσματα που θα καθίσουν οι συμμετάσχοντες στο γαμήλιο δείπνο, καθαρά λευκά τραπεζομάντιλα έστρωσαν σ’ αυτά, ενώ σε λίγο οι παρευρισκόμενοι καλεσμένοι κατάλαβαν θέσεις σ’ αυτό. Δεν άργησαν να σερβιριστούν από δροσάτα κορίτσια τα φαγητά ενώ το αμπελοκάρπι( κρασί ) διάφανο λαμποκοτό μέσα στις τραπεζομπουκάλες δέσποσε πάνω στο τραπέζι.

   Άρχισε το φαγοπότι, τα ποτήρια γεμίζονταν από κοκκινέλι που ευχόμενοι οι παριστάμενοι το νέο ζευγάρι το περνούσαν από τα διψασμένα λαρύγγια τους. Πίνοντάς το ερχόταν η ευθυμία και άρχισαν τα άσματα: «Η βλάχα η έμορφη», «Η Αναστασιά», «Τα λερωμένα τ’ άπλυτα», έδιναν κι έπαιρναν εκείνο το βράδυ. Τα νεανικά αηδονόγλωσσα λαρύγγια με τη φωνή τους δημιούργησαν μια ατμόσφαιρα ώστε το γλέντι να φθάσει στο απόγειο του εκείνη τη νύχτα ως που μας βρήκε η αυγή.

   Με αυτή μου την περιγραφή δίνω στον αναγνώστη μια εικόνα πως γινόντουσαν οι γάμοι στην Κυλλήνη μα και στην περιοχή εκείνο τον καιρό.

   Είχα την τύχη ή την τιμή να βρεθώ σε πολλούς γάμους. Σ’ αυτούς γαλβανίστηκα στο παραδοσιακό γλέντι. Μου έγινε συνήθεια μα και πεθυμιά. Όσο μεγάλωνα θέριευε μέσα μου η αγάπη μου σ’ αυτό, ώστε όταν αργότερα ως έφηβος βρέθηκα κι εγώ σαν νέος κοντά σε κάποια τέτοια γλέντια ως ενεργό μέλος, έζησα τις πανέμορφες στιγμές του. Γλέντησα και δεν μετάνιωσα ποτέ μου γι’ αυτή μου την αδυναμία, ώστε τώρα στο ηλιοβασίλεμα του βίου μου αναπολώ τις στιγμές που έζησα, παραδομένος στον Θεό του γλεντιού και τις χαρακτηρίζω σαν οάσεις του σκληρού ανήσυχου βίου μου.

Απόσπασμα από το βιβλίο « Η ιστορία της Κυλλήνης» του Δημητρίου Δ. Βούλτσου.

ΜΕΡΙΚΕΣ ΣΥΝΕΝΤΕΥΞΕΙΣ

ΚΩΣΤΑΣ ΡΟΥΚΟΥΝΑΣ : Μια ξεχασμένη ραδιοφωνική συνέντευξη στη Σοφία Μιχαλίτση.

Σοφία : Η εκπομπή φιλοξενεί απόψε τον Κώστα Ρούκουνα που βασικά αντιπροσωπεύει το τραγούδι της σμυρναίικης σχολής, χωρίς αυτό βέβαια να τον εμπόδισε να τραγουδήσει δημοτικά και ρεμπέτικα τραγούδια.

   Κύριε Ρούκουνα καλώς ήλθατε στην εκπομπή μας.

Ρούκουνας : ευχαριστώ.

Σοφία : Ξέρω ότι γεννηθήκατε το 1904 στο Νέο Καρλόβασι της Σάμου και γύρω στο’27 φθάσατε στην Αθήνα σχεδόν έτοιμος τραγουδιστής. Θέλετε να μας πείτε πως πέρασαν τα χρόνια αυτά στη Σάμο και να μας αναφέρετε τα γεγονότα εκείνα που βοήθησαν ή έστω άνοιξαν το δρόμο να γίνετε ένας τραγουδιστής ;

Ρούκουνας : Λοιπόν εγώ γεννήθηκα το 1904. Είμαι από το Νέο Καρλόβασι, αλλά η μητέρα μου τον καιρό που με γέννησε ήταν μέσα στ’ αμπέλια, διότι είχαμε ένα κτήμα έξω στην Αγία Αικατερίνη, την πιάσανε  οι πόνοι εκεί, μαμή δεν υπήρχε και μ’ έβγαλε με το ζόρι κάτω από ένα κλήμα. Εκεί γεννήθηκα, γι’ αυτό είμαι αμπελίσιος και τα λέω αμπελίσια τα πράγματα.

   Τέλος πάντων όταν έγινα δυο ετών ο πατέρας μου σηκώθηκε και πήγε στην Αμερική. Με άφησε δυο χρονών. Έκανε  20 χρόνια ο μπαμπάς μου εκεί, στο μεταξύ η μάνα μου έμεινε με πέντε παιδία. Όταν μεγάλωσα και έγινα έξι- εφτά χρονών με έστειλε στο σχολείο. Εγώ σχολείο δεν ήθελα να πάω, δεν είχα μανία με τα γράμματα.

   Εγώ δεν έμαθα γράμματα, αλλά με έστειλαν σ’ ένα  καπνεργοστάσιο όπου έφτιαχνα τσιγάρα χειροποίητα. Έγινα κοφτάς και έκοβα 3-4.000 τσιγάρα την ημέρα και το μεροκάματο που έπαιρνα ήταν δυο γρόσια την ημέρα. Ήταν τα μετζίτια, τα οκταράκια, τα μεταλίκια και τα γρόσια. Αυτό ήταν το μεροκάματο μου και το δάκτυλό μου είναι ακόμα πρησμένο από το ψαλίδι που έκανα το κόψιμο. Έμαθα να κάνω χειροποίητα τσιγάρα δηλαδή έγινα τσιγαράς και έβγαζα 3000 τσιγάρα οχτάωρο.

   Ήρθε το ’18 όταν έφεραν μια μηχανή που έφτιαχνε 120.000 τσιγάρα την ημέρα. και τότε αφού είδανε οι διευθυντές του εργοστασίου την διαφορά στην παραγωγή, μας έδωσαν 2.000 δραχμές εφ’ άπαξ και τότε άλλαξα επάγγελμα και έγινα καρεκλάς, τορναδόρος, επιπλοποιός που μέχρι κάρα έφτιαχνα, αυτά που έσερνάν οι αμαξηλάτες με τα άλογα.

   Πριν πάω στρατιώτης, έλεγε ο κόσμος ότι αυτό το παιδί πρέπει να γίνει ψάλτης. Εγώ βέβαια δεν ήθελα να γίνω ψάλτης, αλλά τραγουδούσα με παρέες με φωνή που ούτε γυναίκα δεν με έφτανε τόσο ψηλά που έβγαινα. Λοιπόν εγώ δεν άκουγα κανέναν, κοιτούσα την δουλειά μου, ένα μαγαζάκι που είχα φτιάξει και τότε λοιπόν πήγα στρατιώτης.

   Έκανα δυο χρόνια και απολύθηκα το ’26 και το’27 πήγα στο Καρλόβασι στην πατρίδα μου και άνοιξα πάλι το μαγαζί μου, αλλά δεν μου απόδιδε και τίποτα παραπάνω. Πιάσανε τότε οι Βεργώνηδες αυτοί που ήταν καλοί οργανοπαίχτες, βιολί ήταν ο Δημήτρης ο Βεργώνης, ο Γιωργάκης, ο Κώστας ο Βεργώνης και άλλοι αδέρφια και ξαδέρφια ήτανε ένα συγκρότημα, ο Μαρίνος κλαρίνο καλό, ο άλλος ο γαμπρός τους ο Μανόλης άλλο όργανο.

   Άρχισαν και μου λέγανε-βρε παιδί μου αφού έχεις ωραία φωνή δεν έρχεσαι να γίνεις τραγουδιστής στο συγκρότημά μας ; Δεν μου ερχότανε καλά ν’ αφήσω τη δουλειά μου και να γίνω τραγουδιστής. Αυτοί λοιπόν με ξεμυαλίσανε και με τράβηξαν κοντά τους. Άρχισα λοιπόν και πήγαινα τα Σαββατο-κύριακα και έβγαζα κανά εφτακοσάρι-οχτακοσάρι τότε. Α, λέω μέσα μου είναι καλή δουλειά αυτή. Σκέφτηκα : τι να κάνω με τα εργαλεία και να βασανίζομαι. Βρε κορόιδο αυτή είναι δουλειά για σένα. Άσε τους λέω να πάρω την κρυάδα, να συνηθίσω, να μάθω και κάποια τραγούδια. Τότε ήταν του Τούντα τα τραγούδια.

Σοφία :Ας κάνουμε μια διακοπή να ακούσουμε και τα τραγούδια σου. Μου είχατε πει από τα πρώτα που γράψατε ήταν του Τούντα» Το κουκλί της Κοκκινιάς» μας θυμίζετε πότε ήταν;

Ρούκουνας : Το κουκλί της Κοκκινιάς» ήτανε το 1929 ( αρχίζει να το τραγουδάει δια ζώσης )

Σοφία : Πέστε μας τώρα κύριε Ρούκουνα πως γνωρίσατε τον συνθέτη Τούντα ;

Ρούκουνας : Τότε λοιπόν ξεκίνησα και ήλθα εδώ στον Πειραιά και πήγα σε μια κορδέλα και έπιασα δουλειά εκεί στου Βασιλειάδη τη γέφυρα. Ήταν τότε που έγιναν οι σεισμοί της Κορίνθου. Επήγα σαν τορναδόρος αλλά επειδή ήταν λίγα τα τορναρίσματα δεν υπήρχε δουλειά και μου λέει το αφεντικό: μάστρο Κώστα γεμίσαμε τον κόσμο από καρεκλοπόδαρα, τραπεζοπόδαρα και τέτοια τορναρίσματα, λοιπόν τώρα θα σταματήσουμε μου λέει. Όπως αγαπάς του λέω κύριε Βασιλειάδη.-Θέλεις να κόβεις τα τράβα ; Τράβα λέγανε αυτά τα μεγάλα ξύλα που μας φέρνανε και ζυγίζανε 130 οκάδες το καθένα. Θα παίρνεις το κάθε τράβο και θα το κόβεις σε τρία κομμάτια των 40 κιλών. Ήτανε ολόκληρα θηρία. Το έπαιρνα στον ώμο μου το πήγαινα μέσα και το έκοβα στα τρία και κατόπιν στα τέσσερα. Ήτανε δουλειά μυστηριώδης και πολύ κοπιαστική, αλλά τι έπρεπε να κάνω ; Διότι δεν έπρεπε απότομα να πάω να γνωρίσω κάποιον μουσικό.

   Ανεβαίνω πάνω στην Αθήνα, πάω στην οδό Αθηνάς 33 στο κέντρο των μουσικών « Μικρά Ασία». Μόλις μπήκα μέσα βρίσκω δυο πατριώτες μου. Βρε Θόδωρε του λέω πως βρέθηκες ; Βρε Νίκο τι χαμπάρια ; Βρε Κωστάκη που βρέθηκες εδώ ; Άστα τους λέω δούλευα με τους Βεργώνηδες έξι μήνες μέσα στα τραγούδια και ήρθα μήπως βρω κάποιο  συγκρότημα και μπορέσω να τραγουδήσω. Τώρα δουλεύω σε μια κορδέλα χαμάλης για να ζήσω.

   Έλα εδώ, μου λένε, να πάμε να σε ακούσουμε και να σου πούμε τι θα κάνεις και θυμάμαι ήταν 3 η ώρα το απόγευμα. Με παίρνουν και με πάνε εκεί στην οδό Αθηνάς του Καραμάνου τα ουρητήρια. Δίπλα ήτανε  το Σαμιακό ένα ξενοδοχείο και από κάτω υπήρχε ένα υπόγειο κι είχε μια ταβέρνα. Πήγαμε λοιπόν με το σαντουράκι, ένα λαούτο ο Λάζαρος που έχει πεθάνει, πήραμε κι ένα βιολάκι  Τραμπούλης λεγότανε που να θυμάμαι τόσα χρόνια. Και μόλις κατεβήκαμε  ήτανε η ταβέρνα γεμάτη. Είχε κόσμο και τρώγανε και πίνανε κρασιά. Αυτούς όμως τους οργανοπαίκτες τους ξέρανε τα αφεντικά μέσα. Ήρθαμε τους λένε να βάλουμε αυτό το Σαμιωτάκη να το ακούσουμε, να δούμε τι λέει. Μου λένε τι τραγούδια ξέρεις ; Τους λέω ξέρω του Τούντα τα τραγούδια. Αμανέδες ξέρεις ; Πως δεν ξέρω. Αυτό είναι το φαϊ μου. Αλίμονο. Τι θέλετε να σας πω ; Να μας πεις ένα σαμπάχ.

   Λοιπόν μου παίζουνε  ένα σαμπάχ πολύ ψηλά « Αυτό το αχ δεν είναι φωτιά να πιω νερό να σβήσει μόν’ είναι πόνος στην καρδιά και θα με βασανίσει. Μόλις το ακούσανε : Βρε ποιος είναι αυτός, βρε ποιος είναι αυτός, παλαμάκια. Είναι ένας Σαμιωτάκης. Δεν ξέρεις κανένα άλλο ; Λέω θέλετε ένα μινοράκι ; Αφού είμαι κοντά στη Σμύρνη από παιδί πρέπει να τα ξέρω αυτά τα πράγματα. Τέλος πάντων παίξανε ένα μινοράκι και αρχίζω και το λέω. Ε, λοιπόν τρελαθήκανε. Ακούω τότε τον κόσμο μέσα να λέει : Αυτός θα τους φάει όλους, δεν πιάνει κανείς μπάζα κοντά του. Τότε λέω εγώ μέσα μου. Αυτοί με κοροϊδεύουνε αφού υπάρχουν τόσοι καλοί τραγουδιστάδες. Ήτανε ο Βαγγελάκης ο Σωφρονίου, ήτανε ο Κώστας ο Νούρος, ήτανε ο Αντώνης ο Νταλγκάς, ήτανε ο Κώστας Καρίπης και άλλοι καλοί τραγουδιστάδες. Λέω με κοροιδεύουνε θα δούμε τι θα γίνει. Μου λένε είσαι εν τάξει πάμε να φύγουμε. Τα μαζέψαμε και φύγαμε.

   Τώρα στο καφενείο των Μουσικών αρχίσανε να λένε : Να ακούσεις έναν Σαμιωτάκη πω, πω,πω…Τέλος πάντων να μη τα πολυλογούμε με πήρανε σε κανά δυο πανηγύρια. Πήγα στο Μενίδι, πήγα επάνω στη Νέα Ιωνία. Από εκεί πέρα ακούστηκε να λένε αυτός ο Σαμιωτάκης είναι ωραία φωνή.

   Με πήρε χαμπάρι ο Τούντας που πήγα στου Πίκινου. Ακούγοντας ο Πίκινος ας τον φέρουμε να δούμε τι είναι και άμα πήγα στον Πίκινο εκεί έγινε το λανσάρισμα το μεγάλο. Όλο το αφάν γκατέ της Αθήνας και οι παλικαράδες και οι κουβαρντάδες και οι νταήδες και οι καλοί. Όλη η κοινωνία είχε περάσει από εκεί. Που βρέθηκε αυτή η φωνή ; Ακούει και ο Τούντας που του λένε  να πας να τον ακούσεις. Είναι ένα Σαμιωτάκι κύριε Παναγιώτη.

Σοφία : Πριν συνεχίσουμε ν’ ακούσουμε ένα τραγούδι που έχω φέρει την « Μαρίκα τη χασικλού». Θυμάστε πότε  το γράψατε αυτό περίπου ;

Ρούκουνας : Το τριάντα περίπου το τραγούδησα αυτό.

Σοφία : Σας ακούω κύριε Ρούκουνα στη συνέχεια.

Ρούκουνας : Όταν τα τραγούδησα όλα αυτά μαζί τα τραγούδια « Το κουκλί της Κοκκινιάς», « Αλάνης μάνας γιος», « Τη χασικλού την Μαρίκα» και έβαλα κι εγώ ένα αμανεδάκι « Αχ αυτό το αχ δε είν’ φωτιά» που σας είπα προηγουμένως, τότε ακούστηκε  σε όλη την Ελλάδα ποιος είναι ο Σαμιωτάκης ο Ρούκουνας και από εκεί και πέρα έβαλα όλα τα μοτίβα αμανέδες, ζεϊμπέκικα, χασάπικα.

Σοφία : Εδώ ήθελα να σας ρωτήσω, το κάθε τραγούδι το σμυρναίικο, το δημοτικό, το ρεμπέτικο τραγούδι έχει ένα ιδιόρρυθμο ύφος, το δικό του χαρακτήρα, εσείς πως τα καταφέρατε κι ασχοληθήκατε με όλα αυτά τα τραγούδια ;

Ρούκουνας : Εφόσον ήξερα τους δρόμους δηλαδή το χετζάζ, το ουσάκ,  το νιαβέντι, εφόσον ήξερα τι πρέπει να πάρει το κάθε τραγούδι μέσα, το τραγουδούσα. Ήτανε και ο λαιμός γεννημένος με τόσες στροφές ώστε ότι τραγούδι έπιανα το έλεγα.

Σοφία : Από ποιον έμαθες τους δρόμους ;

Ρούκουνας : Αυτό έγινε στην Κωνσταντινούπολη, στη Σμύρνη, όπου ήτανε ο μπαμπάς μου και κάθισα δυο-τρία χρόνια και μετά γύρισα εδώ, αλλά είχα μπει στην έννοια σ’ αυτό το είδος. Είχα μανία με την βυζαντινή μουσική και ήξερα  τους δρόμους και όταν έβγαινε κάποιο τραγουδάκι όπως ήταν η «Παγκρατιώτισσα», η « Πασαλιμανιώτισσα », ότι δύσκολο πράγμα και να ήτανε, μου ήταν εύκολο. Είχα την έμπνευση και έκανα όλα εκείνα τα χρώματα μέσα στα τραγούδια.

Σοφία : Με τον Μάρκο γνωριστήκατε βέβαια, δουλέψατε μαζί του ;

Ρούκουνας : Με τον Μάρκο δουλέψαμε και γνωριστήκαμε μετά που βγήκαν τα μπουζούκια το ’32 κάπου τότες βέβαια, διότι πιο μπροστά δεν είχαμε μπουζούκια, αλλά υπήρχανε μπουζούκια και παίζανε σε ορισμένα κέντρα που είχανε εκείνοι και έμπαινε κόσμος. Υπήρχανε ακόμα όπως λέγανε οι τεκέδες, κάτι ταβερνάκια, κάτι ωραίοι άνθρωποι μερακλήδες. Με τέτοιο καλό κόσμο νταραβεριζόντανε οι άνθρωποι αυτοί και έκαναν τα κέφια τους. Όταν ήρθε ένας δίσκος από την Αμερική το « Μις Ελλάς» και το « Μυστήριο» δεν ξέρανε τι όργανο ήταν αυτό ( το μπουζούκι), μετά ήρθε ένας άλλος δίσκος « Το καλογεράκι θα γινώ» δεν ξέρανε τι όργανο είναι.

   Αφού παίζανε μέσα βιολιά, σαντούρια, τσέμπαλα και άλλα τέτοιου είδους παίξιμο δεν το ξέρανε και ανακαλύψανε ότι ήτανε μπουζούκι. Τότε ο Περιστέρης ο συχωρεμένος που ήτανε μαέστρος σε πολλές εταιρίες, που ήτανε άσος στο μαντολίνο και από εκεί έπιασε και το ξεσήκωσε και βάλανε τον Ζαχαρία τον Κασιμάτη- ήτανε εγώ να το τραγουδήσω- και είπε το « Καλογεράκι» και από εκεί ξεκίνησε το μπουζούκι.

   Ρε ποιος παίζει, ρε ποιος παίζει μπουζούκι και φωνάξανε τον Μάρκο. Εγώ δεν ήξερα τον Μάρκο, που ήταν και δούλευε στα χασάπικα κάτω στα Σφαγεία. Εγώ ούτε που τον ήξερα τον Μάρκο, πολύ καλός άνθρωπος, Θεός σχωρέστον. Άκου τώρα τον βάλανε και θυμάμαι ένα απόγευμα, πέντε η ώρα θα ήτανε, που ήμουνα στην Οντεόν τότε που τραγουδούσα και τον φέρανε και τραγούδησε κάτι πράγματα δικά του και αφού άρχισε το πράγμα και έπαιρνε ντόρο και άρεσε στον κόσμο. Τότε ο Τούντας που ήτανε ο μεγαλύτερος συνθέτης και που με έβαλε στο γραμμόφωνο μου λέει : -Τώρα που βγάλανε τα χασικλίδικα θα βάλω κι εγώ « Τον χάρο τον αντάμωσαν». Θα φτιάξω ένα να το τραγουδήσεις εσύ. Εντάξει κύριε Παναγιώτη, ότι μου πείτε σεις και μου έδωσε « Τον χάρο τον αντάμωσαν πέντ’ έξι χασικλήδες» το 1932 και το είπα.( Κουβέντα με τον χάρο, Β-21822, 1935 ).

Σοφία : Θέλω να μου πείτε τους καλύτερους οργανοπαίχτες της εποχής εκείνης και από τις φωνές ποιοι σας είχανε εντυπωσιάσει ;

Ρούκουνας : Τότε είχαμε ως πρώτο βιολί τον Σαλονικιό και ο Ογδοντάκης που ήτανε στα σμυρναίικα, ενώ ο Σαλονικιός ήτανε σε όλα τα μοτίβα μέσα. Ήτανε μεγάλοι τεχνίτες. Πρώτοι στους τραγουδιστάδες ήτανε ο Βαγγελάκης ο Σωφρονίου, ο Νούρος ο Κώστας, ήτανε ο Αντώνης ο Νταλγκάς, ο Καρίπης ο Κώστας, υπήρχανε και άλλοι πολλοί. Από γυναίκες ήτανε η Μαρίκα η Πολίτισσα, η Ρίτα, η Ρόζα, η Αθηνά ( Άννα Παγανά ) και άλλες αλλά σου λέω τις κυριότερες.

Σοφία : Την Παπαγκίκα την είχατε ακούσει ;

Ρούκουνας : Δεν έλαχε να την ακούσω διότι ήτανε μεγάλη γυναίκα. Στην Αμερική που πήγα την είδα γριά όταν ήρθε να μ’ ακούσει το’59 και ήρθανε ακόμα όλοι οι παλιοί μουσικοί μόλις κυκλοφορήσανε οι δίσκοι μου, ήρθαν να δουν τον Ρούκουνα τον Σαμιωτάκη. Το επόμενο τραγούδι που έχω φέρει είναι του Μάρκου « Η Ζηλιάρα» το θυμόσαστε ;

Ρούκουνας :Έχουμε τραγουδήσει, αλλά που να θυμάμαι, τώρα γέρασα κιόλας.

Σοφία : Πιστεύετε τις εκδηλώσεις που γίνονται για το ρεμπέτικο ;

Ρούκουνας : -Ωραία πράγματα ακούω και μαθαίνω και βλέπω διότι η νεολαία άρχισε να γυρίζει στο παλιό μοτίβο, γιατί εκείνη η μουσική είναι πολύ τραβηχτική για τον κόσμο, κάνει πολύ κέφι διότι τα περισσότερα τώρα τα χαλάσανε. Υπάρχουν και νέοι καλοί τραγουδιστάδες καλές φωνές, δεν μπορώ να κατηγοράω κανέναν διότι κι εγώ ακόμα τα μαθαίνω, διότι ο άνθρωπος ζει για να μαθαίνει.

   Τώρα λοιπόν βγήκανε οι νέοι τραγουδιστάδες και παίρνουνε τα δικά μας τραγούδια, τα παλιά τραγούδια και πολεμάνε να δείξουνε ότι τα ξέρουνε. Τα ξέρουνε αλλά δεν μπορούν να τα προσφέρουν όπως είναι τα πράγματα. Δεν τους κατηγορώ αλλά δεν μπορούν να δώσουν εκείνο το χρώμα που πρέπει, έμφαση. Εκείνο το πράγμα που πρέπει να δώσεις στο τραγούδι δεν το δίνουν. Εάν δεν το ξέρεις δεν μπορείς να το προσφέρεις. Πρέπει να ξέρεις τους δρόμους να έχεις το λαιμό, να έχεις τη φωνή και τις στροφές.

Σοφία : Πιστεύετε ότι οι εκδηλώσεις είναι καλές, που οι νέοι έρχονται σε επαφή με το γνήσιο τραγούδι, αλλά οι τραγουδιστάδες το έχουν αλλοιώσει ;

Ρούκουνας : - Γι’ αυτό τώρα η εταιρία με φώναξε και έβαλα αυτά τα δώδεκα τραγούδια τα παλιά τα σμυρναίικα, πολίτικα διάφορα ανακατεμένα, επειδή είμαι ο γνήσιος και τα λέω όπως είναι και τώρα θα βγει ο δίσκος, ας τα ακούσει ο κόσμος και αυτοί οι ίδιοι πως λέγονται τα τραγούδια. Διότι δεν λες όπως πρέπει, δεν σου λέω ότι δεν έχεις φωνή, μπορεί να τα λες τα άλλα καλά, αλλά λείπει η έκφραση, ο τόνος που πρέπει να δώσεις. Έρχονται οι νέοι και μου λένε, όπως τα λες εσύ δεν τα λένε οι άλλοι.

Σοφία : -Από συνθέτες της εποχής μας ποιον ακούτε περισσότερο ή ποιος σας αρέσει.

Ρούκουνας :-Από συνθέτες σήμερα παίζουν και τραγουδάνε, αλλά δικά τους δεν είναι. Οι συνθέτες είναι απ’ όξω. Στην πραγματικότητα, είναι και αυτοί συνθέτες αλλά είναι κρυμμένοι. Λέει είναι δικό μου αλλά στην πραγματικότητα το έχει αγοράσει από αλλού. Μπορεί ένα τραγούδι να το μοιράζονται δέκα πέντε άνθρωποι.

Σοφία : - Κύριε Ρούκουνα, φαίνεται ότι δεν έχουμε άλλο χρόνο στη διάθεσή μας. Ήτανε πολύ όμορφα.

Ρούκουνας : -Όπως αγαπάτε.

Σοφία : Χίλια ευχαριστώ που ήρθατε και μας είπατε πολύ σημαντικά πράγματα και αλήθειες.

Ρούκουνας : -Πάντως για « Τον χάρο τον αντάμωσαν» επειδή είχα χρόνια να τον ακούσω τον δίσκο αυτόν, μου λένε οι παλιότεροι, πες όπως τον είχες τραγουδήσει, διότι όπως τον παίζουν τώρα, δεν είναι χάρος, αλλά δεν ξέρω κι εγώ τι μου τον ζητάνε. Δεν τον λέω καθόλου διότι δεν μπορεί κανείς να με συνοδέψει, δεν τον ξέρουν. Αυτοί τον λένε κατά θέληση και σου λένε άλλα λόγια, ότι θέλει ο καθένας λέγει. Αυτό είναι 4/4 το τραγούδι (κιοτσέκικο ).

Σοφία : Ευχαριστώ που ήρθατε.

Ρούκουνας : -Ευχαριστώ κι εγώ.

ΔΥΟ ΣΥΝΕΝΤΕΥΞΕΙΣ ΓΙΑ ΤΗΝ ΓΕΩΡΓΙΑ ΜΥΤΑΚΗ

   Σήμερα είναι Κυριακή 19 Μαρτίου 2004 και βρίσκομαι στο σπίτι του κ. Σπύρου Σύρμα στον Αυλώνα που είναι ανεψιός της Γεωργίας και ο οποίος θα μας πει λίγα λόγια γι’ αυτήν.

Ερώτηση: - Σας ακούμε κύριε Σύρμα.

Σύρμας : -Η Γεωργία Μυτάκη ήτανε μια από τις μεγαλύτερες τραγουδίστριες του δημοτικού τραγουδιού. Ήτανε η βασίλισσα του δημοτικού αλλά δυστυχώς ξεχάστηκε από το κράτος.

Ερώτηση : - Πριν ξεκινήσουμε κύριε Σπύρο, θέλω να μου πείτε την συγγενική σχέση που είχατε με την Μυτάκη.

Σύρμας :-Η μητέρα μου ήτανε μηλαδερφάδες με την Γεωργία, δηλαδή αδερφές από άλλον πατέρα. Χήρεψε η γιαγιά μου και κατόπιν έκανε την Γεωργία Μυτάκη με τον Κουρουμπέτση τον δεύτερο άντρα της, που καταγόταν από την Τανάγρα. Επειδή η γιαγιά μου δεν πρόφτασε να βάλει στεφάνι με τον Κουρουμπέτση φαινόταν σαν νόθος η Γεωργία. Εδώ μεγάλωσε με την μητέρα μου, από όπου ξεκίνησε και πήγε στην Αθήνα σαν υπηρεσία ( υπηρέτρια ).

Ερώτηση :- Ποιος ήρθε και την βρήκε ;

Σύρμας :- Δεν την βρήκε κανένας. Κάποιος ξυλέμπορος ονόματι Κολοβός την πήρε υπηρέτρια. Εκεί στην Αθήνα πλατεία Ομονοίας και Αθηνάς γωνία ήταν ένα υπόγειο το κέντρο διασκέδασης του Μουρούζη. Εκεί σύχναζε η Γεωργία και γνωρίστηκε με τον Μυτάκη τον άντρα της. αυτός ήτανε που την έβγαλε για τραγουδίστρια.

Ερώτηση : - Από πού ήταν ο σύζυγός της ;

Σύρμας :- Αυτός ήταν από την Σμύρνη, Μικρασιάτης. Ήτανε μορφωμένος και ωραίος στην εμφάνιση άντρας. Ήτανε άνθρωπος που του άρεσε το φουστάνι. Λοιπόν αυτός την έβγαλε τραγουδίστρια και από εκεί ξεκίνησε. Άρχισε από την Κολούμπια και κατόπιν πήγε στην Οντεόν με την βοήθεια του Γιώργου Μουζάκη, για να βγάλει δίσκους.

Ερώτηση :- Ο Μουζάκης ήταν μαέστρος στο ελαφρό τραγούδι. Μήπως ξεκίνησε με το ελαφρό ;

Σύρμας : - Όχι με το ελαφρό, κατευθείαν με το δημοτικό τραγούδι. Απλώς ο Μουζάκης έβαλε  το χέρι του για να κάνει δίσκους και έκανε αρκετά τραγούδια. Κατ’ αρχήν ξεκίνησε με την Χαραυγή ( Με γέλασε μια χαραυγή). Μερικοί λένε ότι το τραγούδι αυτί ήρθε από τα κατσικοχώρια της Ηπείρου, ενώ το τραγούδι αυτό το έχει γράψει ο ίδιος ο άντρας της ο Μυτάκης. Αυτό ήτανε το προσωπικό της τραγούδι, έπειτα ήταν « Ένας λεβέντης κάθεται», το « Η Βοσκοπούλα» και άλλα πολλά.

Ερώτηση :- Πέστε ακόμα κάτι για τη ζωή της. ήταν ωραία γυναίκα ;

Σύρμας :- Ήταν μια από τις ομορφότερες γυναίκες, άλλωστε το δείχνει η φωτογραφία που σου δίνω. Ήταν καλόψυχη γυναίκα αλλά ο άντρας της ήταν γλεντζές, του άρεσε το φουστάνι και τις έφαγε πολλά λεφτά. Αν θα είχε μυαλό αυτή η γυναίκα θα είχε πολλά χρήματα , θα ήταν πλούσια. Να σκεφτείς ότι μια χρονιά, όπως μου είχε πει η ίδια το 1936 η 1937 από ένα πανηγύρι είχε οικονομήσει 32.000 προπολεμικές δραχμές και μέσα σε μια βδομάδα δεν είχε μια δεκάρα και πήγαινε για δανεικά !

Ερώτηση :- Γιατί της τα έπαιρνε ο άντρας της ;

Σύρμας:-Της τα έπαιρνε ο άντρας της και τα σπαταλούσε. Η θεία μου δεν ήξερε καθόλου γράμματα, ούτε την υπογραφή της να βάλει. Υπογραφή της ήτανε ο σταυρός! Αυτή λοιπόν αγαπούσε τον άντρα της που ήταν μορφωμένος και ωραίος, αγράμματη αυτή και την εκμεταλλευόταν. Της έφαγε πολλά λεφτά.

Ερώτηση : - Ο Μυτάκης τη δουλειά έκανε ;

Σύρμας : - Ήταν λογιστής στην κεντρική αγορά των Αθηνών σε μια εταιρία την «Γκούμας» και αυτή την εταιρία την έριξε έξω ο Μυτάκης. Εντωμεταξύ έκανε και πέντ’ έξι μήνες φυλακή από τις καταχρήσεις που είχε κάνει στην αγορά. Το 1956 έφυγε η Μυτάκη και πήγε στην Αμερική όταν ήμουνα εγώ φαντάρος στην Αθήνα και πήγα να την δω που έφευγε. Οι εφημερίδες δεν έγραψαν ούτε μια λέξη ότι η βασίλισσα του δημοτικού τραγουδιού έφευγε για την Αμερική και μόνο η « Ακρόπολις» έβαλε πέντε γραμμούλες ότι ταξιδεύει για την Αμερική η τραγουδίστρια Γεωργία Μυτάκη. Κάθισε δυο χρόνια και γύρισε το 1957 τον Νοέμβριο.

Ερώτηση :- Έφερε χρήματα ;

Σύρμας : -Έφερε χρήματα αλλά δυστυχώς πάλι τα έχασε μέσα σε ένα χρόνο.. της τα έφαγε ο άντρας της. λέγοντας της, ότι έχω χρέος εδώ έχω χρέος εκεί, αυτή δεν ήξερε γράμματα και της τα έφαγε.

   Μας αγαπούσε και την αγαπούσαμε, αλλά ο άντρας της επειδή ήταν άκληρος φοβόταν μήπως τα δώσει τα λεφτά σε μας, επειδή είμαστε μια φτωχική οικογένεια.. είμαστε 7 αδέλφια και δεν θέλησε να έχει μεγάλες επαφές μαζί μας. Από τα πολλά ήρθε σ’ ένα τραπέζι που κάναμε στον Αυλώνα και βγήκαμε έξω από το χωριό εγώ και η Γεωργία, οι δυο μας. Μου λέει : - Ρε ανιψιέ έχω κάποιο παράπονο. Της λέω αν έχεις από εμένα θεία να μου το πεις, εγώ όμως δεν έχω παράπονο από εσένα. Τότε η Γεωργία μου είπε :- Παράπονο έχω από τον άντρα μου. Και μου λέει προτού να φύγει τη δεύτερη φορά. – Σκέφτομαι να φύγω πάλι για την Αμερική αλλά τι να κάνω ; Να τον παρατήσω και να φύγω τελείως ; Της λέω να μην τον παρατήσεις. Μου λέει τι να κάνω ; Να κάνεις το εξής : Να πας στην Αμερική, τα λεφτά που θα βγάλεις να τα βάλεις σε λογαριασμό δικό σου να μην μπορεί να στα πάρει, παρά σε περίπτωση θανάτου. Να τα βαστήξεις τα λεφτά. Αυτός νέος είναι μπορεί να δουλέψει να ζήσει, να του δίνεις χαρτζιλίκι, μην του δίνεις τα πολλά λεφτά. Λέει αυτό θα κάνω και όντως με άκουσε, ο Θεός να την συχωρέσει, πήγε στην Αμερική δούλεψε κάνα χρόνο πάλι και έφερε αρκετά λεφτά.

Ερώτηση ; - Ποια χρονιά πήγε ;

Σύρμας : - Δεν θυμάμαι, ίσως το 59-60, δεν θυμάμαι συγκεκριμένα. Πήγε λοιπόν στην Αμερική και όταν γύρισε πήρε αυτό το σπίτι στο Αιγάλεω στη στάση Σκαλάκια και τακτοποιήθηκε. Αν δεν είχε ακούσει αυτά που της είπα θα ήτανε χωρίς σπίτι, θα είχε πεθάνει στο πεζοδρόμιο. Και έτσι να πούμε πέρασε μερικά χρόνια και το 78 τον Μάρτιο μήνα πέθανε στα χέρια του αδερφού μου από ανακοπή καρδιάς.

Ερώτηση : - Πόσων χρονών ;

Σύρμας : - Πέθανε 68 χρονών από ανακοπή καρδιάς. Είχε το πρόβλημα με το ζάχαρο. Έμεινε επάνω στο κρεβάτι εκεί που πήγε να πάρει ένα χαπάκι. Με πήρε τηλέφωνο ο αδερφός μου και μου είπε έλα κάτω πέθανε η θεία. Την κηδέψαμε στο Τρίτο Νεκροταφείο και της είχαν μόνο ένα στεφάνι. Σκέψου τι είχε προσφέρει σ’ αυτές τις εταιρίες και στο κράτος. Από τότε χάθηκε η επαφή μας με την οικογένειά της αφού χάθηκε η θεία μου.

Ερώτηση :- Ο Μυτάκης ήταν μικρότερός της ;

Σύρμας :- Όχι την ίδια ηλικία είχαν. Αυτός είχε κι άλλον αδελφό που έμενε στο Δαφνί που λεγόταν Παπαγεωργίου, ενώ ο Μυτάκης ήταν υιοθετημένος από την θεία του. Τον πατέρα του τον λέγανε μπάρμπα Γιάννη, ήτανε σιδεράς και ένα ς ωραίος τύπος.

Ερώτηση : - Κύριε Σπύρο θυμάσαι κάτι άλλο από την ζωή της ;

Σύρμας : - Ήτανε πονόψυχη γυναίκα . αν κάποιος ζητούσε την βοήθεια της την έδινε ευχαρίστως γι’ αυτό πέθανε μπατίρισσα. 

Ερώτηση : - Ξέρεις κάποιο ανέκδοτο περιστατικό ;

Σύρμας : - Όταν ερχότανε στο πανηγύρι του Αυλώνα η Μυτάκη τα άλλα όργανα σωπαίνανε. Θυμάμαι ένα περιστατικό που μια φορά ήταν ο Μεϊντανάς, ο Ρούκουνας, ο Παπασιδέρης, ο βιολιστής Ναύτης, ο Καρακώστας κλαρίνο και η Μυτάκη στο κέντρο του Σιδέρη. Στα άλλα δυο κέντρα ήταν άλλες κομπανίες.

   Στις 12 την νύχτα ήρθε η αστυνομία που απαίτησε, σύμφωνα με την αστυνομική διάταξη να σταματήσουν τα ηχητικά και να συνεχίσουν με το στόμα.. εμπρός με το στόμα είπε ο Παπασιδέρης και η Μυτάκη. Τότε λοιπόν άρχισαν να τραγουδούν με τις δυνατές φωνές τους και να « βομβαρδίζουν» τον Αυλώνα οπότε ο αστυνόμος απόρησε και διέταξε να κλείσουν τα μεγάφωνα. Ποια μεγάφωνα του είπαν οι χωροφύλακες ; Τραγουδούν χωρίς μικρόφωνα ! Στις άλλες κομπανίες είχε πέσει βουβαμάρα ! Έτσι το γλέντι συνεχίστηκε μέχρι το πρωί.

 Εδώ στον Αυλώνα της έβαλαν το όνομά της σ’ ένα στενάκι μέσα σε μια ρεματιά !

Ερώτηση : - Με την παρακόρη της πως έγινε ;

Σύρμας :- Η Γεωργία Μυτάκη θέλησε να υιοθετήσει ένα παιδί, ένα κορίτσι. Κατ’ αρχήν ξεκίνησε να υιοθετήσει της αδελφής μου ένα κορίτσι αλλά αυτή δεν δέχτηκε, επειδή το είχε ένα και αντέδρασε και ο άντρας της. στη συνέχεια βρήκε ένα κορίτσι, καλό κορίτσι που αργότερα το πάντρεψε τον Δημήτρη που εργαζόταν στις αστικές συγκοινωνίες.της Αθήνας και απόκτησε ένα αγόρι. Όσο για τον άντρα της τον Μυτάκη είπαμε ότι ήταν όμορφος αλλά γυναικάς μα και η Γεωργία ήταν πολύ όμορφη.

Ερώτηση : - Η Μυτάκη τραγούδησε και ρεμπέτικα του Μάρκου ;

Σύρμας : - Αλήθεια σας λέω δεν το γνωρίζω αυτό. Εκείνο που ξέρω είναι ότι ο πατέρας μου την προστάτεψε πολύ, διότι είχε μπλέξει με τον υπόκοσμο επειδή ήταν όμορφη κοπέλα.

Ερώτηση : - Πως έμπλεξε ;

Σύρμας : - Η Γεωργία άρχισε 30 ετών το τραγούδι και από μου είχε πει ο πατέρας μου την παρέσυρε ο Κολοβός. Κάποιος είπε στον πατέρα μου, ότι το κορίτσι αυτό το ορφανό το έχετε παρατήσει στην Αθήνα και το εκμεταλλεύεται ο Κολοβός ο ξυλέμπορος, που είχε το κατάστημα στους Αγίους Ασωμάτους. Τότε το ’32 με ’33 ο πατέρας μου παίρνει ένα βλάχο Γιώργο που γίνανε και κουμπάροι, που το έλεγε η καρδιά του και του λέει πάμε να βρούμε την Γεωργία να δούμε τι κάνει στην Αθήνα. 

   Την βρήκανε λοιπόν στο υπόγειο του Μουρούζη στην οδό Αθηνάς και όταν την φώναξαν να πάει μαζί τους οι μπράβοι τους επιτεθήκανε, οπότε ο βλάχος που ήτανε δυο μέτρα άντρας έσπασε  με την γκλίτσα το φως και τότε η μπράβοι είπανε « πάμε να φύγουμε θα μας σφάξουν οι Μενιδιάτες». Πήραν λοιπόν την Γεωργία και την έφεραν στον Αυλώνα.

   Μετά λίγες μέρες ήρθε ο Μυτάκης που την είχε γνωρίσει και την ζήτησε από τον πατέρα μου που του είπε : - Ξέρεις ότι είναι ορφανό κορίτσι και θέλω να μπεις άντρας και να βγεις άντρας. Αν νομίζεις πως θα την πάρεις να την εκμεταλλευτείς, εγώ δεν σου την δίνω. Και αν γίνει αυτό που σου λέω θα σε σφάξω, θα σε σκοτώσω. Και έδωσε τον λόγο του στον πατέρα μου και τον βάσταξε, μόνο που της έφαγε τα λεφτά. Ήταν μεγάλη τραγουδίστρια η Γεωργία και πονόψυχη. Όταν έβλεπε ότι υπάρχει ανάγκη την θεράπευε !

   Αυτά είχα να σας πω για την Γεωργία Μυτάκη στη μνήμη της. να πας να βρεις την παρακόρη της, να σου πει λίγα λόγια για την κόρη της και δώσε χαιρετίσματα από εμένα.

   Μεγάλες φιλίες είχε με τον Κοντογιώργο και παλιότερα με τον Ρούκουνα. Με τον Ρούκουνα είχε και οικογενειακές σχέσεις και όταν ερχόντουσαν στο πανηγύρι έμεναν στο σπίτι μας. Εγώ τότε ήμουνα 15 χρονών παιδί. Τους φιλοξενούσαμε στο σπίτι μας, όπου η μάνα μου τους έστρωνε « στρωματσάδα» και κοιμόντουσαν όλοι Παπασιδέρης, Ρούκουνας και άλλοι. Η Μυτάκη άφησε εποχή στον Αυλώνα. Αφού να σκεφτείς ότι μου τηλεφωνούσαν από την Αμερική και ζητούσαν να μιλήσουν με την Γεωργία.

   Σκέψου ενδιαφέρον από εκεί και όχι από εδώ και είναι κρίμα.

                                                           Τέλος 

ΣΥΝΕΝΤΕΥΞΗ ΣΟΥΛΑΣ ΙΩΑΝΝΟΥ

   Σήμερα είναι 23 Μαρτίου 2004 και βρίσκομαι στο σπίτι της Σούλας Ιωάννου, παρακόρης νομίμως υιοθετημένης από τη Γεωργία Μυτάκη που θα μου πει λίγα λόγια για την μητέρα της.

   Η Μυτάκη γεννήθηκε το 1911 στον Αυλώνα, ήρθε στην Αθήνα όπου δούλεψε σε διάφορες δουλειές και μετά άρχισε το τραγούδι. Παντρεύτηκε τον Γιώργο Μυτάκη. Το πατρικό της όνομα ήταν Κουρουμπέτση που έγραφε και στίχους.

Ερώτηση :- Πως έγινες παρακόρη της ;

Σούλα : - Η γεωργία δεν είχε παιδιά και θέλησε να υιοθετήσει κάποιο. Τότε βρέθηκα εγώ που με όλα τα νόμιμα  μέσα με υιοθέτησε, δηλαδή έγινα νόμιμη κόρη της στα πάντα. Η Γεωργία Μυτάκη πήγε δυο φορές στην Αμερική και έβγαλε πολλά χρήματα.

   Η υιοθέτησή μου έγινε 12 χρονών. Εγώ είμαι από την Θεσσαλία την περιοχή της Καρδίτσας. Η μάνα μου αρρώστησε από την καρδιά της. της πρότειναν από το κέντρο της πλατείας Λαυρίου « Ο έλατος» να πηγαίνει να λέει ένα τραγούδι και μετά να κάθεται, αλλά αυτή δεν το δέχτηκε. Έχει τραγουδήσει στο κινηματογραφικό έργο « Η Αστέρω» και έκανε περιοδείες σε όλη την Ελλάδα.

Ερώτηση : - Περιγράψατε μου τον χαραχτήρα της.

Σούλα : - Ήτανε πολύ ευαίσθητος άνθρωπος, της άρεσε πάρα πολύ η μουσική, όποια μουσική και να ήταν. Όταν τραγουδούσε έβαζε το χέρι της στο αυτί για να ακούσει μόνη της τη φωνή της.

Ερώτηση :- Οι σχέσεις της με τις άλλες τραγουδίστριες πως ήταν ;

Σούλα : - Είχε καλές σχέσεις με την Ρόζα και την Ρίτα. Κοινωνικές σχέσεις όμως δεν είχε. Ο κλαρινίστας ο Γιώργος Ανεστόπουλος ερχόταν εδώ στο σπίτι και μια ακόμη τραγουδίστρια η Χάϊδω που είχε καλές σχέσεις.

Ερώτηση :- Ποια από τις δυο Ρόζα και Ρίτα της άρεσε ;

Σούλα :- Της άρεσε περισσότερο η Ρόζα Εσκενάζη και η Σωτωρία Μπέλλου.

Ερώτηση :- Απ[ο του κλαρινοπαίχτες ποιον παραδεχόταν ;

Σούλα : - Τον Γιώργο Ανεστόπουλο.

Ερώτηση : - Θυμάσαι κάποιο περιστατικό για την μητέρα σου ;

Σούλα :- Κάποτε έγινε ένας διαγωνισμός στο κέντρο της πλατείας Λαυρίου « Ο έλατος», ποιος είχε την καλύτερη φωνή χωρίς μικρόφωνο. Τότε με πήρε ο θετός μου πατέρας ο Μυτάκης και πήγαμε στο διαγωνισμό όπου βγήκε πρώτη η μητέρα μου Γεωργία Μυτάκη.

   Ακόμα στην μητέρα μου άρεσε πάρα πολύ ο αμανές. Όταν τραγουδούσε στο σπίτι μόνη της τραγουδούσε μόνο αμανέδες.

Ερώτηση : - Η μητέρα σου εκτός από δημοτικά τραγούδησε και ρεμπέτικα του Μάρκου και Τσιτσάνη. Είχε σχέσεις με αυτούς ;

Σούλα :- Δεν είχε επαφές ούτε με τον Μάρκο, ούτε με τον Τσιτσάνη. Δημιούργησε σχέσεις μόνο με τον Μανόλη τον Χιώτη. Τότε άρχισε να βγαίνει και όταν της έδιναν τραγούδι ρωτούσε τον Χιώτη για τα της πει την γνώμη του.

Ερώτηση : - Χώρισε ποτέ από τον Μυτάκη και ποιος πέθανε πρώτος ;

Σούλα :- Όχι δεν χώρισε ποτέ. Η μάνα μου πέθανε πρώτη το’77 και το ’83 ο πατέρας μου. Ήταν 64 ετών όταν πέθανε από καρδιά στον Αυλώνα. Έκανε πολύ κρύο εκεί και είχε πάει για Σαββατοκύριακο. Είχε ρίξει πολύ χιόνι και πέθανε από το πολύ κρύο. Είπανε να την θάψουνε εκεί αλλά δεν άφησε ο πατέρας μου ο Μυτάκης και την έθαψαν στο Τρίτο Νεκροταφείο.

Ερώτηση :- Είχε άλλους συγγενείς η Γεωργία ;

Σούλα :- Είχε μιαν αδελφή που ζούσε και αυτή στον Αυλώνα, όπως επίσης και τα ανίψια της που ερχόντουσαν και την έβλεπαν καμιά φορά όχι όμως συχνά. Ήταν πολύ όμορφη γυναίκα.

   Κινηματογραφικό έργο ΑΣΤΕΡΩ, 1959 της Φίνος Φιλμ-Κλέαρχος Κονιτσιώτης.

   Σκηνοθεσία :Ντίνος Δημόπουλος, Σενάριο : Αλέκος Σακελλάριος

   Ερμηνευτές : Αλίκη Βουγιουκλάκη, Δημήτρης Παπαμιχαήλ, Τίτος Βανδής, Στ.       Στρογγυλός, Γεωργία Βασιλειάδου.

                                                    Τέλος.

                                 ΤΑ ΗΡΩΙΚΑ ΚΛΕΦΤΙΚΑ

ΚΟΛΟΚΟΤΡΩΝΑΙΟΙ, κλέφτικο ( Δημήτρης Ατραϊδης ), 1932

Λάμπει ο ήλιος στα βουνά, λάμπει και στα λαγκάδια,

λάμπει κι η κλεφτουριά οι Κολοκοτρωναίοι, που’ χουν

τ’ ασημικά τα πολλά, μ’ αυτοί δεν καταδέχονται

να παν να προσκυνήσουν, καβάλα παν στη εκκλησιά.

Κλαρίνο : Κώστας Καραγιάννης ???

ΟΔΥΣΣΕΑΣ ΑΝΔΡΟΥΤΣΟΣ, κλέφτικο ( Αντώνης Νταλγκάς )

Δυσσέα που ξεχείμαζες, Ανδρούτσο μου, τον φετινό χειμώνα,

που ήταν τα χιόνια τα πολλά και τα βαριά χαλάζια ;

Στην Πρέβεζα παιδιά μ’ ξεχείμαζα….

Επωδός : Τίνος να τον πω , τον πόνο που’ χω εγώ !

   -Γεια σου Νταλγκά !

1) ΑΝΔΡΟΥΤΣΟΣ ( Βαγγέλης Σωφρονίου ), ίδιο θέμα.

Επωδός : Παπαλέξαινα σε κλαιν τα Κρέστενα !

Ο ΘΑΝΑΤΟΣ ΤΟΥ ΓΚΟΥΡΑ, κλέφτικο ( Αντώνης Νταλγκάς ), 1931

Μαύρος αετός εκάθονταν στο κάστρο της Αθήνας,

μέρα και νύχτα έλεγε, κελαηδεί, μοιρολογάει και λέγει :

Τι είν’ το κακό που πάθαμε οι μαύροι οι Γκουραίοι,

μέρα τους δέρνει ο θάνατος και από μεριά οι Τούρκοι

πολλή μαυρίλα πλάκωσε……

Γεια σου Αντωνάκη Διαμαντίδη !

ΓΡΙΑ ΤΖΑΒΕΛΑΙΝΑ, κλέφτικο ( Αντώνης Νταλγκάς ), 1928

Κορίτσια απ’ τα Γιάννενα, γριά Τζαβέλαινα, νυφάδες απ’ το Σούλι,

το Σούλι θα χαλάσουν, χαράτσι δεν πληρώνει,

Τζαβέλαινα σαν τ’ άκουσε…

Γεια σου Νταλγκά !

Γεια σου Ηπειρώτη !

ΤΖΑΒΕΛΑΙΝΑ, κλέφτικο ( Γεωργία Μυτάκη )

Κορίτσια από τα Γιάννενα, γριά Τζαβέλαινα, νυφάδες απ’ το Σούλι,

το Σούλι θα χαρατσωθεί, χαράτσι θα πληρώσει.

Η Τζαβέλαινα σαν τ’ άκουσε πολύ της βαριοφάνει, 

παίρνει και ζώνει τα’ άρματα….

Κλαρίνο : Γιώργος Ανεστόπουλος

 ΓΕΡΟ ΝΟΤΗΣ, κλέφτικο ( Αντώνης Νταλγκάς ) 1928.

Ο γέρο Νότης κάθεται στου Μάρκου το κεφάλι,

για σήκω επάνω Μάρκο μου και μη βαριοκοιμάσαι,

γιατί ο Μοριάς είν’ από εκεί και τον πήραν για να πάνε.

ΚΑΤΣΑΝΤΩΝΗΣ, κλέφτικο, ( Δημήτρης Αραπάκης ),1930

Τούρκοι βαστάτε τ’ άλογα λίγο να ξαποστάσω,

να χαιρετίσω ο μαύρος τα βουνά και τα παλιά λημέρια,

ν’ αφήσω ο μαύρος τα παιδιά……???????

-Γεια σου Αραπάκη !

ΘΕΟΔΩΡΑΚΗΣ ΓΡΙΒΑΣ ,κλέφτικο ( Αντώνης Νταλγκάς ), 1928

δεν κλαίτε πόρτες και χωριά και βιλαέτια,

δεν κλαίτε για το στρατηγό τον Θοδωράκη Γρίβα,

μας είπαν κάτι ψέματα…..

Γεια σου Νταλγκά !

1) ΘΕΟΔΩΡΑΚΗΣ ΓΡΙΒΑΣ, κλέφτικο ( Κώστας Ρούκουνας ), 1935

Κλαρίνο : Νίκος Καρακώστας.

2) ΘΕΟΔΩΡΑΚΗΣ ΓΡΙΒΑΣ, κλέφτικο ( Σωτήρης Στασινόπουλος)

Κλαρίνο : Νίκος Ρέλλιας.

Ο ΛΕΠΕΝΙΩΤΗΣ, κλέφτικο ( Γιώργος Παπασιδέρης ), 1940.

Βγήκε ο ήλιος κόκκινος και το φεγγάρι μαύρο

κι ο λαμπερός αυγερινός που πάει να βασιλέψει,

πες μας καημένε αυγερινέ κανά καλό χαμπέρι,

τον Λεπενιώτη βάρεσαν….

Κλαρίνο : Γιώργος Ανεστόπουλος

1) Βγαίνει ο ήλιος κόκκινος, κλέφτικο ( Ρόζα Εσκενάζη)

κλαρίνο : Κ. Καρράς

ΤΡΕΙΣ ΣΤΑΥΡΑΕΤΟΙ, κλέφτικο, ( Δημήτρης Αραπάκης ), 1928

Τρεις στραυραετοί καθόσαντε σε μαύρα λιθάρια

και κλαίγανε τα αδέρφια τους με τα παράπονά τους

και ένας που έκλεισε ????

Επωδός : Παπαλέξαινα σε κλαίνε τα Κρέστενα !

ΤΟ ΤΡΑΓΟΥΔΙ ΤΗΣ ΧΕΙΜΑΡΑΣ κλέφτικο, Σεραφείμ Γεροθεοδώρου , 1934

Να’ μουν πουλί πετούμενο ν’ ανέβαινα του ψήλου,

ν’ αγνάντευα την Ήπειρο τη δόλια τη Χειμάρα

το έρημο το Δέλβινο και τα χωριά του τρύγου.

Το τι τραβούν  τ’ αδέρφια μας απ’ τους Αρβανιτάδες,

 σχολείο δεν τους άφησαν……..

-Γεια σου Γεροθεοδώρου !

Κλαρίνο : Γιώργος Μιχαλόπουλος
ΤΑ ΑΣΤΕΡΙΑ ΒΑΣΙΛΕΥΟΥΝ, GA-7096, κλέφτικο, Κώστας Ρούκουνας, 

1938.

Όρε τ’ αστέρια βασιλεύουνε και η αυγή χαράζει κι ο Κατσαντώνης 

αγρυπνά μ’ όλα τα παλικάρια στα καραούλια μανούλα μ’ καρτερούν

και τους εχθρούς φυλάνε φωτιά για να τους βάλουνε κι όλους να τους

 τσακίσουν να μην κυκλώσουν μανούλα μ’ τ ’ Άγραφα.
Η ΛΗΣΤΟΚΡΑΤΙΑ

    Επειδή υπάρχει η πρόθεση από μέρους μας να παραθέσουμε και μερικά από τα κλέφτικα που αναφέρονται  στους ληστές του 19ου αιώνα και που ταλάνισαν την χώρα μας παραθέτουμε στη συνέχεια από ξένα δημοσιεύματα και μάλιστα της Αστυνομικής Επιθεώρησης ορισμένα πραγματικά γεγονότα και σκέψεις γύρω από τους «Βασιλείς των Ορέων». Είναι αξέχαστες και συναρπαστικές οι στιγμές που νιώθαμε όταν ήμαστε μικροί που η μητέρα μας δίπλα στο χωριάτικο τζάκι μας διάβαζε σε συνέχειες αποσπάσματα από τα λησταρχικά βιβλία που της είχε χαρίσει ο δάσκαλος πατέρας της: Το ένα ήταν η « Κατάρα της μάνας» και το άλλο « Ο Λήσταρχος Τσανάκας».

   Βασισμένα σε πραγματικά γεγονότα με μεγάλες δόσεις φαντασίας γραμμένα σε εύληπτη γλώσσα ήταν μια ακουστική απόλαυση και για μικρούς και μεγάλους.

   Το φαινόμενο της ληστοκρατίας έχει βαθιές ρίζες το στην Ελλάδα, όσο και στις άλλες βαλκανικές χώρες. Στη διάρκεια της Τουρκοκρατίας έχουμε τους «κλέφτες» οι οποίοι συνδύαζαν τη διπλή ιδιότητα του ληστή και του εθνικού αγωνιστή, αφού συμμετείχαν στους απελευθερωτικούς αγώνες του έθνους. Την ίδια περίοδο « η κοινωνική ληστεία όχι μόνο δεν ζει σε κατάσταση ρήξης με την υπόλοιπη κοινωνία, αλλά αντίθετα αποτελεί ένα θεμιτό μέσο κοινωνικής ρύθμισης φτάνει να μην έθιγε τα συμφέροντα της νόμιμης εκείνης ομάδας, με την οποία είχε συνδυάσει τις τύχες της.

   Στην Ελλάδα μετά την Επανάσταση του 1821 και τη δημιουργία του πρώτου Ελεύθερου Ελληνικού Κράτους το 1930, πολλοί πρώην αγωνιστές και καπεταναίοι, δηλαδή πρώην «κλέφτες», επειδή με τα μέτρα της Αντιβασιλείας τον Μάρτιο του 1833 έμειναν ανεπάγγελτοι βγήκαν και πάλι στα βουνά και ξανάγιναν «κλέφτες», δηλαδή ληστές.

   Πολλοί από αυτούς κατάγονταν από τη Θεσσαλία, την Ήπειρο και την Μακεδονία. Τώρα όμως δεν είχαν ως αντιπάλους τους Τούρκους κατακτητές αλλά τους ομοεθνείς τους Έλληνες, τους οποίους λήστευαν ή αιχμαλώτιζαν ζητώντας υπέρογκα ποσά ως λύτρα. Οι ληστές αυτοί προέρχονταν κυρίως από τις ποιμενικές κοινωνίες των Σαρακατσάνων, Βλάχων και Αρβανιτόβλαχων και η οργάνωσή τους βασιζόταν σ’ ένα μεγάλο δίκτυο σχέσεων ( συγγένειες, συμπεθεριές, κουμπαριές ή πλασματικές συγγένειες κ. ά.). αυτοί προστάτευαν τους «δικούς τους» ( συγγενείς, κουμπάρους, φίλους ή και τα χωριά τους ολόκληρα ) απέναντι στην τοπική ή την κεντρική εξουσία.

   Σύμφωνα με τις υπάρχουσες μαρτυρίες, η οργάνωση των ληστοσυμμοριών ακολουθούσε τους εξής τέσσερις τύπους δεσμών : α) Ομαιμοσύνη ( αδελφοί, ανίψια, ξαδέλφια κτλ.), β) Αγχιστεία (  σύζυγοι αδελφών-γαμπροί). γ) Υιοθεσία ή πνευματική συγγένεια ( αδελφοποιητοί ή ψυχογιοί, κουμπάροι, βαφτιστικοί), δ) Σχέσεις προσωπικής εξάρτησης εκτός συγγένειας.

   Οι ληστές συνήθως δεν παντρεύονταν και δεν είχαν σχέσεις με γυναίκες. Στο εσωτερικό των ληστοσυμμοριών υπήρχε αυστηρή ιεραρχία, πράγμα που βοηθούσε στη μακροημέρευσή τους και στην ομαλή λειτουργία. Στις ποιμενικές κοινωνίες των ορεινών η ζωοκλοπή αποτελούσε βασικό στοιχείο των παραδόσεών τους. Εθεωρείτο «αμάρτημα» να φάνε  κρέας από δικό τους ζώο ( προβατίνα ή γίδα ) στα πανηγύρια και στους γάμους. Έτσι ο ένας έκλεβε τον άλλον. Και αυτοί οι ζωοκλέφτες εθεωρούντο λεβέντες. Οι ληστές είχαν και κώδικα τιμής που προέβλεπε αυστηρές τιμωρίες για τους παραβάτες.

   Ωστόσο οι ληστές της μετα-επαναστατικής Ελλάδας αυτοαποκαλούνται « κλέφτες» θεωρώντας τους εαυτούς τους συνεχιστές της παλιάς κλεφτουριάς, πράγμα που αποδέχεται και ο πολύς λαός, ιδίως της υπαίθρου, ο οποίος τους εξυμνεί μέσα από τα νεώτερα δημοτικά τραγούδια, που δημιουργούνται πάνω στα μοτίβα των κλέφτικων. 

   Το επίσημο Κράτος βεβαίως τους αντιμετωπίζει ως ληστές και οργανώνει ειδικά αποσπάσματα καταδιώξεως και εξοντώσεώς τους. Έτσι όταν οι φυγόδικοι και καταδιωκόμενοι ληστές της ελεύθερης Ελλάδος βρίσκονταν σε πολύ δύσκολη θέση, κατέφευγαν στις γειτονικές περιοχές της Θεσσαλίας και Ηπείρου, που ήταν ακόμα ( διάστημα 1830-1881 ) υπό τουρκική κυριαρχία. Οι τουρκικές αρχές όχι μόνο δεν βοηθούσαν στην πάταξη της ληστείας αλλά πολλές φορές υπέθαλπαν κιόλας ορισμένους ληστές, τους οποίους είχαν για όργανά τους.

   Όταν και η Θεσσαλία ελευθερώθηκε ( το 1881 ), το φαινόμενο της ληστείας εξαπλώθηκε και σ’ αυτή ακόμη περισσότερο και άκμασε ιδιαιτέρως στη δεκαετία 1920-1930, οπότε οι διάφορες ληστοσυμμορίες εξοντώθηκαν είτε από τα αποσπάσματα, είτε μεταξύ τους.

   Για την ερμηνεία του φαινομένου της ληστείας στην Ελλάδα είναι χαρακτηριστικό το χρονογράφημα της Εφημερίδας των Βαλκανίων, με τον τίτλο «Ο Ληστής», που δημοσιεύτηκε στις 27/2/1925 και έχει ως εξής : 

   « Η ληστεία της Κατερίνης επανέφερε επί του τάπητος το αιώνιο ελληνικό ζήτημα, την ληστεία. Και μαζί με τα διάφορα σχόλια δεν παραλείπεται και η εκπομπή απειλών και παχυτάτων λόγων. Κανένας όμως δεν αναζήτησε την αλήθεια, μιαν αλήθεια, η οποία είναι ελληνική και ιστορική δια την Ελλάδα. Κανείς δεν  ξεκαθάρισε τα πράγματα. Κάθε χώρα έχει και από εν διακριτικό, και η Ελλάς την ληστεία. Δεν ημπορεί να υπάρξει Ελλάς δίχως ληστές, δίχως κλαρί δίχως βασιλεία του βουνού. Η ελληνική ληστεία, ζυμωμένη με τα ιερώτερα εθνικά κατορθώματα, δεν είναι δυνατόν να τερματίσει την παράδοση. Και ο Μπαμπάνης, ο Γιαγκούλας και οι λοιποί βασιλείς των ορέων κρατούν με αυταπάρνηση την ελληνική παράδοση.

   Μελετήσατε επισταμένως την τελευταία ληστεία  της Κατερίνης. Πόσον ιπποτικά φέρθηκαν  προς τον κ. Στάη και τον κ. Τζαμαλούκα ! Τον πρώτον τον περιποιήθηκαν και του επέδεσαν την πληγή. Τον δεύτερον τον έθρεψαν κατά την απαγωγή και με κατσίκι ψητό ακόμη. Και τον γλυκομίλησαν και δεν τον κράτησαν και δεν τον κακοποίησαν. Οι ληστές δεν δολοφονούν είχε δηλώσει ο Μπαμπάνης. Και οι Έλληνες ληστές είναι φιλάνθρωποι είχε ειπεί ο ίδιος προς τον κ. Τζαμαλούκα. Με τα χρήματα που παίρνουμε προικίζουμε και παντρεύουμε ορφανά κορίτσια της περιφέρειά μας.

   Να σας πω ; Αποκαλύπτομαι και θαυμάζω τον Μπαμπάνη. Εάν προικίζει και παντρεύει τα ορφανά κορίτσια της περιφερείας του, τότε άξιος ο μισθός του, χαλάλι του τα λύτρα, χαλάλι του κάθε ληστεία.

   Καθ’ ην εποχή, μέσα εις την πνιγηρά κίνηση των πόλεων και εις τα πλακόστρωτα των χρηματαγορών των οι διάφοροι υλιστές κατακλέβουν τον κόσμο και ασωτεύουν εις τα καμπαρέ, σας ερωτώ, πως να μην είναι ευχαριστότεροι και συμπαθητικότεροι οι ληστές των ορέων, οι οποίοι ληστεύουν αλλά δεν κλέβουν, ληστεύουν αλλά δεν ασωτεύουν, ληστεύουν δια να παντρέψουν τα ορφανά ;

   Ιδού το διακριτικό της ελληνικής ληστείας. Εγκλείει μέσα στα έργα της μίαν σειράν φιλανθρωπικών και ιπποτικών παραστάσεων. Και εναντίον μιας τοιαύτης παλικαριάς, μα τον Θεό, θεωρώ εγκληματικό και αντεθνικό και ανθελληνικό το έργο του κ. Κονδύλη, της κινητοποιήσεως δηλαδή όλων των δυνάμεων κατά των βασιλέων του βουνού. Έννοια όμως, και ο θεός του Ολύμπου σώζει τους πιστούς του».

                                                Υπογραφή 

                                                ΣΩΦΡΟΝΙΟΣ

ΜΠΑΜΠΑΝΗΣ, τσάμικο,( Δήμος Χολέβας ), 1933

Μαπαμπάνη μου τι σκέφτεσαι, Πάντο ωρέ Μπαμπάνη.

Γιαγκιούλα άκου να σου πω το όνειρο που είδα.

Είδα στον ύπνο μου να’ ρχεται φίδι με δυο κεφάλια,

πως είδε κι ήμαστε καλά….?????

-Γεια σου Χολέβα με τα μεράκια σου !

Κλαρίνο : Νίκος Καρακώστας

ΦΩΤΗΣ ΓΙΑΓΚΟΥΛΑΣ, τσάμικο ( Αντώνης Νταλγκάς )

Κάτω εκεί, Φώτη Γιαγκούλα, στη λαγκαδιά, βόσκουνε χίλια πρόβατα.

Μια βοσκοπούλα, Φώτη Γιαγκούλα, έκλαιγε Φώτη Γιαγκούλα έλεγε.

Βγήκε ο Γιαγκούλας, βγήκε στο κλαρί για να χτυπήσει την αυγή.

Μην είν’ οι στρατιώτες στο χωριό, μην είν’ και το ευζωνικό.

   -Γεια σου ρε Καραγιάννη ! ( κλαρίνο )

   -Γεια σου Φώτη Γιαγκούλα !

         ΛΗΣΤΕΣ ΚΑΙ ΛΗΣΤΕΙΕΣ ΠΡΙΝ ΤΗΝ ΑΠΕΛΕΥΘΕΡΩΣΗ (1821-1881)

   Στο διάστημα 1821-1881 στη Θεσσαλονίκη έδρασαν ληστές γηγενείς αλλά και ληστές προερχόμενοι από τη Ρούμελη.

   Ενδεικτικά αναφέρουμε μόνο μερικά ονόματα των πιο διαβοήτων ληστών, που έδρασαν στην περιοχή Τρικάλων : 

   1) Σε ενθύμηση από το Γριζάνο Τρικάλων αναφέρεται ότι στις 4 Μαϊου 1825 ο «φοβερός κλέπτης» Μιχάλης Τζιουβάρας  απήγαγε τα παιδιά του γερο-Δημήτρη, τα αδέλφια του Κοσμά, επειδή δεν ήθελαν να του δώσουν «ψωμί».

   2) Τον Ιούλιο 1827 ο «κλέφτης» Αναστάσης Μαντζαφλάρας από το χωριό Λουζέστι ( Ελάφι ) Καλαμπάκας «έκανε κακοσύνες πολλές» και σκότωσε τέσσερις συγχωριανούς του και « έναν παπάν Ιωάννην καλούμενον» και άρπαξε πολλά ζώα. Ο ίδιος ο ληστής σκοτώθηκε μετά από τρεις ημέρες.

   3) Το 1832 πολλοί Έλληνες « κλέφτες», πρώην αγωνιστές του εθνικο-απελευθερωτικού αγώνα ( 1821-1830) και τώρα οι ληστές « συμμάχησαν» με Αρβανίτες και επιτέθηκαν στην Καστανιά Ασπροποτάμου, την οποίαν ελεηλάτησαν με σκοπό να εξαναγκάσουν την Οθωμανική κυβέρνηση να τους δώσει αρματολίκια.

   4) Πριν από το 1844 δρούσε ως ληστής στη Θεσσαλία ο Γεώργιος Καταραχιάς. Κατά τον Π. Αραβαντινό ο Καταραχιάς είχε καταστεί η μάστιγα της Θεσσαλίας κατά την περίοδο της ληστοκρατίας, αλλά είχε επιδείξει και απαράμιλλη τόλμη και ανδρεία. Αμνηστεύθηκε το 1844 και αργότερα έλαβε μέρος με δικό του σώμα στη Θεσσαλική Επανάσταση του 1854 και ιδιαίτερα στη μάχη της Καλαμπάκας, όπου διακρίθηκε για την ανδρεία του.

   Ο Γάλλος αρχαιολόγος Leon Heuzey γράφει σχετικά με τον Καταραχιά : «πριν από δυο χρόνια ( δηλ. το 1856 ), παρά λίγο να πάρω για οδηγό μου, στην περιήγησή μου στο όρος Όλυμπος, αυτόν τον Καταραχιά που του είχε δοθεί αμνηστία. Αρνήθηκα όμως και πολύ καλά έκανα. Πράγματι, στη διάρκεια του ταξιδιού μου, φιλοξενούμενος στο σπίτι πλουσίων χωρικών του Άνω Ολύμπου, βρήκα τον οικοδεσπότη φρικτά παραμορφωμένο με τα δυο του πόδια στραμπουλιγμένα στο ύψος των γονάτων και σαν κολλημένα πάνω στο σώμα του.

   Ο ληστής Καταραχιάς επιτέθηκε στο σπίτι του, στη διάρκεια της νύχτας και για να μάθει που έκρυβαν τα χρήματα, έδεσε τον δυστυχισμένο και τον έβαλε πάνω σε αναμμένα κάρβουνα. Φανταστείτε να ερχόμουνα σ’ αυτό το χωριό και σ’ αυτή την οικογένεια με τον Καταραχιά σαν συνοδό !»

   Αναφέρεται ακόμα ότι ο Καταραχιάς έκαψε το Χαλίκι, επειδή οι κάτοικοί του δεν μπόρεσαν να του καταβάλουν τα υπέρογκα λύτρα που ζητούσε.

   Σε άλλο δημοτικό τραγούδι εμφανίζεται ο Καταραχιάς να ζητεί μεγάλη ξαγορά για να μην κάψει την Καρδίτσα και το Φανάρι και να μην μπει στα Τρίκαλα και πάρει σκλάβους τους άρχοντες.

   5) Ο ληστής Βάκης από το Βάλτο Αιτωλοακαρνανίας το 1848 στα Περτουλιώτικα Λιβάδια αιχμαλώτισε τον προύχοντα του Περτουλίου Χατζηγάκη.

   6) Ο Ληστής Γρηγόρης Καλόγηρος, από την Κρανιά, το 1855 επιτέθηκε στην Πολυθέα, γιατί οι κάτοικοί της τον είχαν καταγγείλει ως ζωοκλέφτη. Στη συμπλοκή σκοτώθηκαν 16 ληστές και ένας Δραγοβιστινός, ο Ζιώγας Πελέκης.

   7) Ο Γιάννης Σπανοβαγγέλης ή Σπανογιάννης, ο οποίος συμμετείχε στη ληστεία του Δήλεσι του 1856 και, αφού διέφυγε τη σύλληψη, με δεκαεφτά συντρόφους του ήρθε και λημέριασε στον Κόζιακα. Κατόπιν καταδιώχτηκε από τις τουρκικές αρχές και στην επακολουθήσασα συμπλοκή σκοτώθηκαν τρία παλικάρια του, μεταξύ των οποίων ο ανιψιός του Ηλίας Σπανοβαγγέλης.

   8) Οι ληστές Πέτρος Φυτιλής και Παπαβαγγέλης, το 1858 συνέπραξαν με τον λήσταρχο Σπανοβαγγέλη και χτυπήθηκαν με Τουρκοαρβανίτες στη θέση Μαγγανάρια του Βαθυρέματος. Στη συμπλοκή σκοτώθηκε ο Παπαβαγγέλης.

   Τις παραμονές ( 6 Ιουλίου 1881 ) της απελευθερώσης της Θεσσαλίας οι πρόεδροι και δημογέροντες των εξήντα (60) χωρίων των Τρικάλων, με έγγραφό τους « προς την Σεβαστή Κυβέρνηση του Βασιλέως των Ελλήνων», αφού αναφέρουν ότι « οι δηώσεις, οι διωγμοί και ερημώσεις εξακολουθούν και αλλαχού μεν, προ πάντων δε εις τα λεγόμενα Χάσια» όπου « μετά την επιδρομή των αγρίων στιφών Γκέκηδων και Αλβανών, η ληστεία ύψωσε αγέρωχο κεφαλήν φθάσασα εις το έπακρον της κακοπραγίας» και « οι ληστές (…) ου μόνον ισχυρές συμμορίες, αλλά και άτομα, τολμούν να αιχμαλωτίζουν τους ευρισκομένους εις τους αγρούς, εις τα ποίμνια και τις παντοίες εργασίες και να απαιτούν λύτρα υπέρογκα, να απειλούν δε τους συγγενείς των αιχμαλώτων ότι θα πέμψουν τις κεφαλές τους, προπέμποντες τα ώτα των», ζητούν από αυτήν  ( την Ελληνική Κυβέρνηση ) « όπως λάβει σύντονα μέτρα προς ταχεία  περιστολή (….) ή δια του στρατού καταδιώξει την  ληστεία, η αφήσει τους κατοίκους ελευθέρους να υπερασπίσουν εαυτούς…»

   Στο ίδιο έγγραφο αναφέρεται ακόμα ότι τον τελευταίο καιρό συμμορία Τουρκαλβανών αποτελούμενη από εκατόν ογδόντα (180) περίπου άτομα εισέρχεται άφοβα σε μικρά και μεγάλα χωριά αρπάζοντας ό,τι βρει και συλλαμβάνοντας πολλούς αιχμαλώτους με σκοπό την είσπραξη υπέρογκων λύτρων. Για εκφοβισμό μάλιστα αποστέλλει και κομμένα κεφάλια. Μπροστά στο φαινόμενο αυτό οι τουρκικές αρχές «αγρόν ηγόρασον» και επί πλέον όχι «μόνον δεν  καταδιώκουν τους ληστές αλλά και αφοπλίζουν τους δυστυχείς χωρικούς (…). Προ τινων ημερών στρατός αυτοκρατορικός ευρών τους κατοίκους του χωρίου Βιλεμίστι οπλισμένους, συνέλαβε αυτούς, τους απήγαγε συνοδευόμενους και τους έφερε εις την πόλη Τρίκαλα. Το δε στρατοδικείο τους έστειλε εις την ειρκτή των κακούργων…»

   9) Λίγο πριν από την απελευθέρωση της Θεσσαλίας επέδραμε στα Στουρναραίϊκα η πολυμελής ληστοσυμμορία του Τσοτσουμήτσου, η οποία άρπαξε πολλά γίδια. Κατόπιν πήγε στο Νεραϊδοχώρι, την Πολυθέα, την Κρανιά και το Χαλίκι. Στο Χαλίκι, το 1878, με δύναμη σαράντα ληστών ο Τσοτσουμήτσος πολιόρκησε το σπίτι του άρχοντα Μπρίκα για εικοσιτέσσερις ώρες. Στη μάχη σκοτώθηκε ένας ληστής, αλλά συνελήφθη και απήχθηκε ως όμηρος ο μοναχογιός του Μπρίκα, ο οποίος απελευθερώθηκε, αφού καταβλήθηκαν τα ζητηθέντα λύτρα. Επακολούθησε μάχη των ληστών με τους Τούρκους φρουρούς των συνόρων και σκοτώθηκε ο αρχηγός Τσοτσουμήτσος, ο οποίος ετάφη στην εκκλησία της Αγίας Παρασκευής του Χαλικίου. Η θέση όπου σκοτώθηκε ονομάζεται «Τσοτσουμήτρος».

                                ΟΙ ΞΑΚΟΥΣΤΟΙ ΛΗΣΤΑΡΧΟΙ
   Στην Αιτωλοακαρνανία έδρασε ο Ρέντζος αλλά και ο Χρήστος Μηλιώνης που κατέλαβε την Άρτα. Στη Φθιώτιδα ξακουστοί ληστές ήταν Ο Μαλισόβας, ο Πανουγιάς με τελευταίους τους Καραλιβαναίους.

   Όμως από τους αγριότερους ληστές που έδρασαν έως τις αρχές του 20ου  αιώνα ήταν ο λήσταρχος Γιαγκούλας, που το όνομά του έκτοτε ταυτίστηκε με τον τρόμο και έδρασε στην Αττική.

   Ένας άλλος που το όνομά του έγινε θρύλος ήταν ο Μπαλαμπάνης, με ορμητήριο τα βουνά της Ευρυτανίας και περιοχές δράσης την Αιτωλοακαρνανία και Φθιώτιδα. 
   Οι πρώτοι ληστές ήταν συνήθως φυγόδικοι ή φυγόστρατοι, κάποιοι από αυτούς διακρίνονταν και προσχωρούσαν σε ισχυρές ομάδες φτιάχνοντας δικό τους «Νταιφά» (απόσπασμα). Πολλοί το είχαν συνδυάσει με τη συνέχιση της κλέφτικης παράδοσης και μερικοί κινήθηκαν στο όριο μεταξύ επαναστατών και ληστάρχων. Την παράδοση αυτή εκμεταλλεύτηκαν και ασυνείδητοι πολιτικοί που χρησιμοποίησαν για ιδιοτελείς δικούς τους σκοπούς τους λήσταρχους.
   Κάποια στιγμή η κατάσταση ξέφυγε από τα χέρια τους και η αποθράσυνση των ληστών ήταν τέτοια που έφθαναν στο κέντρο της Αθήνας για να οργανώσουν απαγωγές ή τρομοκρατία. Έφθασαν στο σημείο να απαγάγουν ξένους διπλωμάτες, προσωπικότητες, βουλευτές κ.λ. π.

   Αυτή την κατάσταση διακωμωδεί ο Έντμοντ Αμπόι στο περίφημο βιβλίο του «Ο Βασιλεύς των Ορέων», το οποίο θεωρήθηκε ανθελληνικό για χρόνια, έκανε το γύρο του κόσμου, εκείνο που σάρκαζε όμως, ήταν η διάλυση του Βασιλείου της Ελλάδας, ενώ τους λήσταρχους αντιμετώπιζε με σχετική συμπάθεια.

   Και είναι αλήθεια ότι η ελληνική κοινή γνώμη θαύμαζε την παλικαριά τους- παρά την αγριότητα και τις βάρβαρες συνήθειες τους – ύμνησε με δημώδη τραγούδια την προσωπικότητά τους, όπως το τραγούδι για τον γέρο-Λύγκο τον αρχιληστή και για τον Νταβέλη το «κατακαημένη Αράχοβα – Νταβέλη Νταβέλη». Παροιμιώδεις έχουν παραμείνει οι εκφράσεις «Μην μου κάνεις τον Γκιουλέκα», «Ήρθες σαν τον Γκιουλέκα.»
   Στο κυνήγι κατά των ληστών διακρίθηκαν τα λεγόμενα αποσπάσματα.. δεν ήταν λίγοι οι αποσπασματάχες (χωροφύλακες) που συγκρίνονταν σε παλικαριά με τους ληστές κι είχαν γίνει φόβος και τρόμος τους. Οι συγκρούσεις τους, οι μονομαχίες, μάλιστα έμειναν ιστορικές.

   Επιτρεπτές για τους ληστάρχους ήταν μόνον οι απαγωγές και ληστείες που είχαν  ως θύματα πλούσιους. Δεν επιτρεπόταν να μην απελευθερώνεται ο κρατούμενος μετά την καταβοή των λύτρων. Οι αποφάσεις της συμμορίας λαμβάνονταν με συνοπτικές διαδικασίες, ενώ αν δεν δοθούν τα λύτρα για την απελευθέρωση του απαχθέντος, τότε ο τελευταίος εκτελείται και το…κεφάλι του αποστέλλεται στους οικείους του!
   Μέσο εκτέλεσης ήταν το μαχαίρι ή το σπαθί και όχι ο τυφεκισμός. Όταν ο βουλευτής και μετέπειτα πρωθυπουργός Σ. Σωτηρόπουλος, που είχε απαχθεί από τη συμμορία Λαφαζάνη για 80.000 χρυσά νομίσματα ρωτούσε τους απαγωγείς του, για τη βάρβαρη αυτή επιλογή, η απάντηση ήταν σωστός κεραυνός: «Μα η αντίπαλη πλευρά χρησιμοποιεί τη λαιμητόμο…».
   Περιβόητη ήταν η συμμορία του λήσταρχου Μήτσου Λαφαζάνη από το χωριό Μπούζι Κορινθίας που οδηγήθηκε στα βουνά εξαιτίας της φυγοδικίας του, αφού σκότωσε ένα συγχωριανό του. Ο Λαφαζάνης ήταν ένας θρυλικός ληστής και θεωρείτο επιπέδου Γκιουλεκα, Νταβέλη, Μητροφονιά, Λύγκου του παππού, Κίτσου, Νυφίτσα, Κυριακού Μαλίσοβα. Ήταν μια από τις πιο περιπετειώδεις απαγωγές όπου καταπονήθηκαν οι άνδρες της συμμορίας και ο απαχθείς, που ήταν βουλευτής Τριφυλίας- και μετέπειτα πρωθυπουργός-Σωτ. Σωτηρόπουλος. Επί 36 ημέρες η συμμορία του Λαφαζάνη περιέφερε τον Σωτηρόπουλο απαιτώντας από την οικογένειά του 80.000 χρυσά νομίσματα – καταλήγοντας τελικά στις 60.000- ενώ σε διαφορετική περίπτωση είχαν στείλει το μήνυμα πως» αν δεν πάρουμε τα λύτρα θα στείλουμε το κεφάλι του πεσκέσι…»!
   Είναι χαρακτηριστικά τα λόγια που περιγράφει στη μαρτυρία του ο Ζωτηρόπουλος, όταν του συστήθηκε ο λήσταρχος Λαφαζάνης.: «Η συμμορία μας είναι νέα και όλοι σχεδόν είμαστε ισότιμοι. Εγώ δεν κρύβω το όνομά μου, ούτε τις πράξεις μου. Ονομάζομαι Μήτσος Λαφαζάνης και είμαι από το χωριό Μπούζι Κορινθίας. Κάνω από το 1863 τον ληστή κι έκανα πολύ καιρό με τον Κίτσο Νυφίτσα κι έπειτα με τον Λύγκο τον οποίον ονομάζουμε για την ηλικία του «παππού». Με αυτόν έμεινα κι εγώ. Αλλά επειδή ο»παππούς»φοβόταν να μένει στην Πελοπόννησο κι ήθελε να πάμε στην Αθήνα να ενωθούμε με τον Κίτσο, τον αφήσαμε όλοι οι σύντροφοι κι έφυγε μόνο με τον ανιψιό του…»
   Οι ληστές του Λαφαζάνη έστειλαν γράμμα στο σπίτι του βουλευτή: «Απόψε εις την θέσιν Αγρίλη επιάσαμεν αιχμάλωτον τον κύριον Σωτηρόπουλον, βουλευτήν και ζητούμεν δια εξαγοράν, δραχμάς ογδοήκοντα χιλιάδας. Λοιπόν, να φροντίσητε να ετοιμάσητε την εξαγοράν για να ιδείτε πάλιν εις το σπίτι σας τον κύριον Σωτηρόπουλον, αλλέως θα λάβετε το κεφάλι του…Να μην ειπήτε και εις την κυβέρνηση να κάμει καταδλιωξη διότι Σωτηρόπουλον δεν βλέπετε πλια. Μολαταύτα τον κύριον Σωτηρόπουλονύστερα από 10 ημέρας θα τον έχετε στο σπίτι σας εάν μας στείλετε την εξαγοράν. Ταύτα και μένομεν. Οι άγνωστοι». Και ο εφιάλτης της περιπέτειας μέσα στα λαγκάδια και τις χαράδρες της Πελοποννήσου ξεκίνησε. Μέσα από το ποτάμι της Κυπαρισσίας όπου μπήκαν στην κοίτη του ποταμού κατέληξαν στην παραλία, πέρασαν από πανδοχεία της Ολυμπίας, πέρασαν μέσα από το χωριό Κακόβατος και μπήκαν στο δάσος της Στροφυλιάς.
   Γράφει στο ημερολόγιό του ο Σωτηρόπουλος ότι την 1η Αυγούστου 1866 αποσύρθηκαν σε ασφαλή τοποθεσία, ήπιαν καφέ και κρασί, έψησαν και μια κότα σε ξύλινη σούβλα και μετά με τον λήσταρχο Λαφαζάνη έπαιξαν χαρτιά. «Γιατί νηστεύετε; Πώς κάνετε ληστείες, σκοτώνετε ανθρώπους χωρίς να συλλογίζεστε ότι μετά θάνατον υπάρχει άλλη ζωή, στην οποία σύμφωνα με το Ευαγγέλιο σας περιμένει η αιώνια κόλαση;»
   Η απάντηση του ληστάρχου ήρθε κεραυνός για τον μετέπειτα πρωθυπουργό της Ελλάδας: «Πως εσείς οι υπουργοί» απάντησε ο Λαφαζάνης, «κόβετε τους ανθρώπους με τη λαιμητόμο χωρίς να συλλογίζεστε την κόλαση;». Οι 36 ημέρες είχαν περάσει. Λίγα 24ωρα μετά ο βουλευτής απελευθερώθηκε. Είχαν φθάσει τα λύτρα στα χέρια των ληστών.
   Από λιμέρι σε λιμέρι, από κονάκι σε κονάκι, ο αιχμάλωτος έπρεπε να ακολουθεί τη συμμορία χωρίς να δημιουργεί προβλήματα. Αιχμάλωτος του λήσταρχου Σπανού από την Ακαρνανία…περιπλανήθηκε επί 63 ημέρες στα δάση και τα βουνά από τη Φθιώτιδα έως τον Κίσσαβο και πάλι πίσω όπου έγινε η παραλαβή των λύτρων. Ανάλογες ταλαιπωρίες υπέστη και ο Γάλλος αξιωματικός που έπεσε στα χέρια του Νταβέλη το 1855.
   Ο κάθε λήσταρχος είχε και τον  ψυχογιό του που δεν ήταν παιδί αλλά πρωτοπαλίκαρο του. Ο ψυχογιός του λήσταρχου Καλαμπαλίκη (ορμητήριο Φωκίδα και Βοιωτία) ήταν 30 ετών όταν ο λήσταρχος ήταν 33. οι σκληρές τιμωρίες, αφορούσαν κυρίως προδότες. Οι συμμορίες Νταβέλη, Καλαμπαλίκη, Μπαλαμπάνη, Μητροφονιά, Σπανού, Ντρέλα, Γκαραβέλη και Γιαγκούλα διέπραξαν  ακροτηριασμούς και φόνους για ασήμαντες αιτίες και κάποτε με την υπόνοια και μόνον της προδωσίας. Το 1854 ο ίδιος ο Νταβέλης έκοψε τα αυτιά κάποιου ποιμένα (του Παναγιώτη Στάμου) στα Μέγαρα, επειδή ο άτυχος βοσκός βρέθηκε κοντά σε στάνη όπου ο λήσταρχος είχε σκοτώσει δύο άλλους βοσκούς που είχαν προδώσει τις κινήσεις της συμμορίας στις αρχές.
   Στους αμέσουςσυνεργάτες της συμμορίας θα πρέπει να ενταχθούν οι «μεσίτες» ή «επιβάτες», δηλαδή οι μεσάζοντες που διεκπεραίωναν τη διαπραγμάτευση και τη μεταφορά των λύτρων, «τζασίτες» πληροφοριοδότες και κατάσκοποι της συμμορίας και οι «γιατάκηδες» εκείνοι που υπέθαλπαν και έκρυβαν τη συμμορία, με το αζημίωτο φισικά.

                             ΛΗΣΤΕΣ ΚΑΙ ΛΗΣΤΕΙΕΣ ΜΕΤΑ ( 1881-1930)

   Πριν καλά- καλά προλάβει να μπει ως απελευθερωτής ο Ελληνικός Στρατός στην πόλη των Τρικάλων, αυτή γέμισε από ληστές, οι οποίοι παρουσιάζονταν στις αρχές και δήλωναν νομιμοφροσύνη. «Γέμουσι τα Τρίκαλα ληστών. Περί τους 160 υπάρχουν εις Τρίκαλα και τρέμει έκαστος οικοκύρης εν πάσει στιγμή και κλείνεται ενωρίς εν τη εαυτού οικία», γράφει η εφημερίδα Φάρος του Ολύμπου στις 13 Σεπτεμβρίου 1881. Με αρκετή δόση σαρκασμού, ο Βλάσης Γαβριηλίδης, ο οποίος επισκέφτηκε τη Θεσσαλία το 1890, έγραψε για τη ζωή στη γειτονική Λάρισα : « ληστές εις τις φυλακές και ληστές έξω των φυλακών (…), οικοδέσποινες γαλλίδες ψωνίζουσαι εις την αγορά και σαραντακοντούτιδες χαλβαδόπλαστες Λαρισινές ερωμένες αρχιληστών (…), καπνοπωλεία χωρίς καπνοπακέτα και ο καπνός όλος πωλούμενος στους δρόμους ελεύθερος, ως τα ελεύθερα μυαλά των κυρίων Καραπάνου και Δηλιγιάννη (…), στρατώνες πολυάριθμοι άνευ στρατού και ιππικό άνευ ίππων, ιδού η Λάρισα».

   Οι ληστές που έδρασαν στην περιοχή Τρικάλων από το 1881 έως το 1930 περίπου είναι : 

   1) Ο Απόστολος Χρήστου από την Καλλιθέα ( πρώην Χασάν Καλύβια ) Καλαμπάκας, και ο Γ. Ψείρας από την περιοχή Καλαμπάκας, αφού συνελήφθησαν, αποφυλακίστηκαν στη λαιμητόμο, τη γνωστή καρμανιόλα, στα Τρίκαλα, τη Δευτέρα 24 Ιουνίου 1884, παρουσία πλήθους χωρικών.

   2) Οι ληστοσυμμορίες του Σαρακατσάνου Βαγγέλη Τάκου και του Θύμιου Γάκη, στις 27 Ιουλίου 1884, στο Μέτσοβο, απήγαγαν την κόρη του Νικολάκη ( Κουλάκη ) Αβέρωφ, Ευδοκία ( Δούκω ), σύζυγο Σεργίου Τζοαννόπουλου, την περίφημη « Βασιλαρχόντισσα» ( βασίλισσα και αρχόντισσα ) του δημοτικού τραγουδιού, μαζί με την Ελάνη ( Λενουσιώ ) Καραγιάννη, την ώρα που έκαναν περίπατο μαζί με τους συζύγους τους. Η απαγωγή έγινε κατόπιν προτροπής αλλά και με την βοήθεια του Μετσοβίτη Γεωργίου Ντάλα και του Μεσολογγίτη Φλέγκα που εργαζόταν στο Μέτσοβο και τον οποίο είχε ραπίσει ο Νικολάκης Αβέρωφ, επειδή πέρασε επιδεικτικά από το Κουλτούκι του Μετσόβου, όπου κάθονταν μόνο οι άρχοντες. Ύποπτο ρόλο στην απαγωγή έπαιξε και κάποιος Στρατής από την Μυτιλήνη, ο οποίος είχε διατελέσει παλιότερα αστυνομικός κλητήρας στο Μέτσοβο.

   Στη συμμορία του Γάκη συμμετείχαν τότε ο Κουρκούτας, ο Κουτσούκαλης και ο Βασίλειος Τσέλιος από τη Σεκλίστα ( Ελάτη ) Άρτης, ο Βασίλειος  Ζάχος και ο Γρηγόριος Ζαρονίκος από τη Νεράιδα Τρικάλων, καθώς και ένας ή δυο ακόμη άνδρες.

   Οι ληστές κατέφυγαν  στο δάσος της Βάλια Κάλντα και κατ’ άλλη εκδοχή στην περιοχή Περτουλίου Τρικάλων. Κατά τον Ι. Λαμπρίδη, μετά παρέλευσιν δε ημερών 17 απέλυσαν τα θύματα οι κακούργοι, λαβόντες παρά μεν  του Σεργίου Τζοανόπουλου εις μετρητάς λίρας οθωμανικάς 7.000 και εις πράγματα τιμαλφή λίρες 400, παρά δε του συζύγου της ετέρας αιχμαλώτου λίρες οθ. 400. ο Γάκης μετά την απαγωγή, με τη βοήθεια των Χατζηγακαίων, διέφυγε στη Μικρά Ασία και εγκαταστάθηκε στο χωριό Παπασλί της Μαγνησίας, όπου έκανε μεγάλη προκοπή. Ενδιαμέσως ( 1894 ) συνελήφθη, κατόπιν προδοσίας και δικάστηκε στα  Ιωάννινα σε ισόβια δεσμά. Εξέτιε την ποινή του στις φυλακές Αλικαρνασσού, όταν με το κίνημα των Νεοτούρκων το 1908, πήρε χάρη και γύρισε στο Παπασλί, όπου συνέχισε να ζει ειρηνικά.

   Για τη μη καταδίκη του σε θάνατο συνέβαλε και η μαρτυρία της Ευδοκίας, η οποία κατέθεσε  ότι κατά τη διάρκεια  της αιχμαλωσίας της φέρθηκε άψογα και την προστάτευσε. Όταν πήγε στη Μικρά Ασία ο Ελληνικός Στρατός, ο Γάκης πρόσφερε πολλές υπηρεσίες, ώσπου στις 11 Ιουλίου 1919 τραυματίστηκε θανάσιμα υπερασπίζοντας το χωριό κατά την επίθεση 2000 Τούρκων, κυρίως Τσέτηδων. Στο σπίτι του είχαν φιλοξενηθεί  πολλοί Έλληνες αξιωματικοί, μεταξύ των οποίων ο στρατηγός Ιωάννου, ο συνταγματάρχης Νικόλαος Πλαστήρας, ο ταγματάρχης Στ. Σαράφης, ο Μπουρδάρας, ο Τσερούλης, ο Βλαχόπουλος, ο Τσαμάκος, ο Σταματέλος, ο Φούφας και ο Παπαδόπουλος.

   Ο Θύμιος Γάκης καταγόταν από τη Μεσούντα Άρτης, αλλά είχε γεννηθεί γύρω στα 1860 στο χωριό Στάνου Αιτωλοακαρνανίας, όπου ξεχειμώνιαζαν οι κτηνοτρόφοι της περιοχής του. Βγήκε κλέφτης γύρω στο 1880, όταν σκότωσε κάποιον που είχε προσβάλλει την αδελφή του. Με την Ευαγγελία, κόρη του Παναγιώτη Κλάρα, επί τριακονταετία προέδρου του Παπασλί, απέκτησε πέντε παιδιά, εκ των οποίων το ένα γεννήθηκε μετά τον θάνατό του και έλαβε το όνομά του, Ευθύμιος. Για την πλούσια ληστρική του δράση είχε επικηρυχθεί στις 30 Ιουλίου1893 με « χρηματική αμοιβή επί μεν τη αποτελεσματική καταδείξει του μέρους της υποκρύψεως αυτού δραχμάς εξακοσίας, επί δε τη συλλήψει ή τω φόνω αυτού δραχμάς χιλίας ( 1000).

   3) Ο ληστής Ι. Ζάρρας καρατομήθηκε στον περίβολο της αστυνομίας των Τρικάλων τον Μαϊον του 1891. ο δήμιός του είχε καρατομήσει άλλους τριάντα δυο ληστές.

   4) Οι αδελφοί Τσεκούρα ( Θύμιος, αρχηγός, Νικόλας ή Κρούτας, Θανάσης και Χρήστος), γνωστοί ως Τσεκουραίοι, από το Γκολφάρι Μυροφύλλου. Μαζί τους συνεργάζονταν ο Θανάσης ή Νταβέκος και ο Ντούλας. Κατά τον Αλέξανδρο Χατζηγάκη η συμμορία αποτελούνταν από τέσσερα μέλη της ιδίας οικογένειας και συνεργαζόταν με τον ληστή Γκούτα. Ο Θύμιος γεννήθηκε γύρω στο 1850. ασκούσε το επάγγελμα του κτηνοτρόφου. Το καλοκαίρι στα βουνά του χωριού του και τον χειμώνα κατέβαινε στο Ξηρόμερο, όπως και οι άλλοι συμπατριώτες του κτηνοτρόφοι.

   Εξ αιτίας κάποιας ζωοκλοπής οι Τσεκουραίοι ήρθαν σε ρήξη με την οικογένεια των Φαλαγκαραίων από το Μυρόφυλλο και σκότωσαν τον αρχιτσέλιγκα Ιωάννη Φαλαγκάρα ή Κέφαλο. Έτσι αναγκάστηκαν να βγουν «κλέφτες». Έκτοτε λημέριαζαν, το καλοκαίρι, στα βουνά της Γκαβαλιώρας ( Γλύστρας ) και τον χειμώνα, στο Ξηρόμερο, την Αμφιλοχία και το χωριό Στάνος, στο οποίο είχαν κουμπαριές.

   Όπως για τους άλλους ληστές- ο λαός τους αποκαλεί κλέφτες, έτσι και γι’ αυτούς διηγούνται ότι είχαν καλή και κακή δράση. Εξαγόραζαν αιχμαλώτους, πάντρευαν φτωχά κορίτσια, ενίσχυαν με δωρεές το Μοναστήρι του Αγίου Γεωργίου Μυροφύλλου, απένειμαν δικαιοσύνη και φυσικά διέπρατταν ληστείες. Ακόμα αναμειγνύονταν και με την πολική. Γύρω στο 1890 οι Τσεκουραίοι απήγαγαν τον Γρηγόρη Βαλκανιώτη, από το Βαλκάνο, και τον εξανάγκασαν να παντρευτεί την αδελφή τους Αγγέλω. Ο γάμος έγινε στο μοναστήρι του Αγίου Γεωργίου στο Μυρόφυλλο και κουμπάροι ήταν οι Χατζηγακαίοι. Κατόπιν, με την βοήθεια των Τσεκουραίων, ο Γρηγ. Βαλκανιώτης εξελέγη επί τρεις συνεχείς τετραετίες ( 1903-1912) δήμαρχος στο Δήμο Κοθωνίων.

   Ως προς την ληστρική δραστηριότητα των Τσεκουραίων αναφέρεται ότι σκότωσαν ακόμα τον Βασίλη Φασούλα, καθώς και τους Αρβανιτόβλαχους αδελφούς Ράπτη, γιατί πίστευαν  ότι τους είχαν προδώσει στις καταδιωχτικές αρχές. Από εκεί και πέρα άρχισε η καταδίωξή τους αλλά και οι μεταξύ τους διενέξεις, ώσπου τελικά τους πρόδωσαν στον αποσπασματάρχη Τρυπογιώργο. Ολόκληρη σχεδόν η συμμορία συνελήφθη και καρατομήθηκε στο Ναύπλιο λίγο μετά το 1896, κατά την εφημερίδα Ακρόπολις. «Καθ’ όλο τον νομό Τρικάλων το όνομα Τσεκούρα είναι συνώνυμο με την φρίκη (…). Είναι αρχαία ληστρική οικογένεια , ήτις μεταδίδει από πατρός εις υιόν, επί τεσσαράκοντα και πλέον έτη, τις οικογενειακές παραδόσεις και τον προς την ληστεία έρωτα.»
   5) Ληστοσυμμορία Τσανάκα. Τον Δεκέμβριο του 1893 αιχμαλώτισε τον Χαϊρεδίν μπέη Οσμάν., τον οποίον κρατούσε όμηρο στον τεκέ της οικογένειας του βουλευτή Γιαννουσίου Τάκη στο Ελάφι ( Λουζέστι ) Καλαμπάκας, ζητώντας ως λύτρα 600 οθωμανικές λίρες. Επακολούθησε πολύκροτη δίκη στη Λάρισα των αδελφών Τάκη (Γιαννούση), οι οποίοι κατηγορήθηκαν ως συνεργάτες των ληστών. Μάλιστα ένας  από τους ληστές είχε δηλώσει ότι τα 3/15 των λύτρων τα είχαν πάρει οι Τακαίοι.

   Η δίκη πήρε πολιτικές και «φυλετικές « διαστάσεις επειδή οι κατηγορούμενοι ήταν Βλάχοι και απασχόλησε το Πανελλήνιο. Κατέθεσαν 87 μάρτυρες κατηγορίας και 60 υπερασπίσεως. Τελικά οι κατηγορούμενοι αθωώθηκαν , επειδή, κατά τον τύπο, «το ορκωτό δικαστήριο συνέκειτο από ενόρκους μη Θεσσαλούς, αλλά επήλυδες μόλις εγκατασταθέντες εν Λαρίση». Οι Τακαίοι είχαν κατηγορηθεί και ως ηθικοί αυτουργοί του εμπρησμού του οικήματος των Δικαστηρίων των Τρικάλων το 1897 « επί σκοπώ εξαφανίσεως δικαστικών εγγράφων», που αποδείκνυαν τη συνεργασία τους με τους ληστές. Για τον λόγο αυτόν στις αρχές Ιουλίου 1897 συνελήφθη ο δικηγόρος Β. Γιαννούσης.

   Ύποπτοι επίσης για τον εμπρησμό θεωρήθηκαν και οι Γιαννούσιος Τάκης και Θεόδωρος Ντάντος.  Οι κατηγορούμενοι προσήχθησαν σε δίκη στη Λάρισα τον Ιούνιο του 1899, αλλά η δίκη αναβλήθηκε, για να  επαναληφθεί στο Βόλο έπειτα από ένα χρόνο. Τελικά η απόφαση του Δικαστηρίου ήταν αθωωτική και αποδοκιμάστηκε από το ακροατήριο.

  6) Οι τρεις αδελφοί Σκουμπραίοι ήταν ληστές που λυμαίνονταν την περιοχή της Καλαμπάκας μετά το 1905. τον Δεκέμβρη του 1907 επικηρύχτηκαν για 2.000 δρχ. (κατάδοση) και 4.000 δρχ. (σύλληψη).
  7) Με το όνομα Βασιλική έγινε λησταρχίνα η Ζωϊτσα Μ. Σφέτσα, από το κλειστό της Ευρυτανίας. Βγήκε στο βουνό φυγόδικος, γιατί δηλητηρίασε τον πατέρα της που δεν της επέτρεπε να παντρευτεί τον άντρα που η ίδια ήθελε να πάρει. Μαζί με τον επίσης φυγόδικο εραστή της Αργύρη, έδρασε στην Ευρυτανία και τη Θεσσαλία και πραγματικά είχε μηνύσει στις ελληνικές αρχές να παραλάβουν το νεογέννητο αγοράκι της. Πιάστηκε τον Ιούνιο του 1908 κοντά στον Δομοκό, όπου κρυβόταν μετά τη σύλληψη του έραστή της. Η υπόθεση της Καπετάν Βασιλικής είχε απασχολήσει ακόμη και την ελληνική βουλή («Ακρόπολις», 26 Γεν. 1908).
ΒΑΣΙΛΩ ΑΡΧΟΝΤΙΣΣΑ, κλέφτικο, ( Αντώνης Νταλγκάς )

Δεν είναι κρίμα κι άδικο, βασιλαρχόντισσα, δεν είναι πια 

αμαρτία νάσαι Βασίλω σ’ ερημιά σε κλέφτικα λημέρια,

να στρώνεις πεύκα στρώματα, οξιές προσκεφαλάδες/κια

κι ο Θύμιος Γάκης φώναξε…..

1) ΒΑΣΙΛΩ ΑΡΧΟΝΤΙΣΣΑ, κλέφτικο ( Δήμος Χολέβας ), 1933

κλαρίνο : Νίκος Καρακώστας

ΤΣΕΛΙΟΣ, κλέφτικο ( Γιώργος Παπασιδέρης ), 1931.

   Πικρά το λένε τα πουλιά Βασίλη Τσέλιο μου

πικρά τα χειλιδόνια πικρά το λέει νια ( sic) πέρδικα

   Πικρά το λέει νια πέρδικα Τσέλιο μ’ περήφανε,

στου Τσέλιου το κεφάλι, βουνά απ’ τον Ασπροόταμο……

-Γεια σου Παπασιδέρη !

ΟΙ ΤΣΕΚΟΥΡΑΙΟΙ. κλέφτικο, Χάρης Πατρινός, 1925

Εμένα το’ χει η τύχη μου και το ριζικό μου

να γένω στρώμα του Σκαλτσά, Θύμιο Τσεκούρα μου,

προσκέφαλο του Στάϊκου να γένω μια τριανταφυλλιά…

        Κλαρίνο: Κώστας Δαμαλάς

ΤΟΥ ΘΥΜΙΟΥ Η ΜΑΝΑ ΚΑΘΕΤΑΙ, τσάμικος, Μιχάλης Γκαγκάνης, 1934

Του Θύμιου η μάνα κάθεται στις φυλακής την πόρτα,

λέει τραγούδια θλιβερά στο Θύμιο του Τσεκούρα :

Θύμιο μου μη μαραίνεσαι και βαριαναστενάζεις…..

  -Γεια σου Μαμάκο με το κλαρίνο σου !

Ο ΝΤΟΥΛΑΣ, κλέφτικο, Φραγκίσκος Δημητρίου, 1940.

Τίνος μανούλα θλίβεται τίνος μανούλα κλαίει,

του Ντούλα  η μάνα θλίβεται  του Ντούλα η μάνα κλαίγει

σκοτώσαν το παιδάκι της κι άλλο παιδί δεν έχει, 

σήμερα  Ντούλα μ’ Πασχαλιά.

Η ΛΗΣΤΕΙΑ ΤΟΥ ΠΕΡΤΟΥΛΙΟΥ : ΜΗΤΡΟΣ ΤΖΑΤΖΑΣ

   Το 1930 υπήρξε « γκαντέμικο » για τους «βασιλείς των ορέων». Το απόγευμα της 31 Ιανουαρίου σκοτώνεται ο Λεωνίδας Μπαμπάνης, στις 28 Φεβρουαρίου εκτελούνται οι αδελφοί Τάκης και Κώστας Κουμπή, στις 5 Μαρτίου εκτελούνται οι « ήρωες » της ληστείας της Πέτρας Γιάννης και Θύμιος Ρέτζοι ( οι γνωστοί Ρετζαίοι ), στις 23 Μαρτίου σκοτώνεται ο Μήτρος Τζατζάς, ο τελευταίος των « μεγάλων», στις 6 Μαϊου συλλαμβάνεται ο λήσταρχος Φορτούνας και στις 9 του ιδίου μήνα, ο χωροφύλακας Ρήτας σκοτώνει τον Τράντο. Η ελληνική ύπαιθρος ηρέμησε και στα «κλέφτικα λημέρια πατούν πραγματευτάδες ». Τι είχε όμως συμβεί ;

   Αναμφίβολα τη μακρά περίοδο της πολιτικής αστάθειας, που ακολούθησε τη μικρασιατική Καταστροφή, διαδέχθηκε η δημιουργική τετραετία του Ελευθερίου Βενιζέλου ( 1929-1932), που ταυτίστηκε με την πρώτη Ελληνική Δημοκρατία. Πρόκειται για μια πραγματικά σπάνια περίοδο της νεοελληνικής ιστορίας. Νομοθετήματα  μακράς πνοής θεσμοθετούνται, καταβάλλονται σύντονες προσπάθειες οικονομικής ανάπτυξης και αστικοποίησης της χώρας, ενώ λαμβάνονται μέτρα για την ανακούφιση και ενσωμάτωση στον εθνικό κορμό ενός εκατομμυρίου προσφύγων.

   Ο υπουργός Εσωτερικών Κων/νος Ζαβιτσάνος, στενός συνεργάτης του Ελευθερίου Βενιζέλου, με βαθιά γνώση του αστυνομικού προβλήματος της χώρας, κατέβαλε κάθε προσπάθεια για την εμπέδωση της τάξης και ασφάλειας στην ελληνική ύπαιθρο. Όταν παραιτήθηκε, την 1.7.1929, η ληστεία είχε δεχθεί ισχυρά πλήγματα. Τον διαδέχθηκε ο Π. Αργυρόπουλος και αυτόν τον Ιανουάριο του 1930 ο Γ. Σιδέρης, ο οποίος υπήρξε ιδιαίτερα ευτυχής, αφού στις μέρες του εξαλείφθηκε εντελώς η ληστεία.

   Η αρχή του τέλους είχε γίνει το 1925 με την εξόντωση του Φώτη Γιαγκούλα. Όμως παρά την επιτυχία αυτή των διωκτικών αρχών, η αποτελεσματικότητά τους- και όχι άδικα- αμφισβείτο. Από την άλλη όμως πλευρά το ληστρικό φαινόμενο αποτελούσε τμήμα των διαπλεκομένων συμφερόντων της εποχής, στα οποία όχι τόσο οι πολιτικοί του καιρού εκείνου όσο οι κομματικοί τους φίλοι είχαν ρόλο καίριας σημασίας. Αναμφίβολα χωρίς την πολιτική προστασία η εξουσία των «βασιλιάδων των βουνών» δεν μπορούσε να ευδοκιμήσει. Ένα γεγονός όμως, η ληστεία στο Περτούλι των Τρικάλων, στις 9 Σεπτεμβρίου 1929, έπαιξε καταλυτικό ρόλο στην κινητοποίηση του κρατικού μηχανισμού. Έτσι το Περτούλι υπήρξε το κύκνειο άσμα του Μήτρου Τζατζά και της ληστείας.

   Ο Μήτρος Τζατζάς γεννήθηκε στο χωριό Κρανιά του Ανατολικού Ολύμπου κατά πάσα πιθανότητα το 1888. ήταν ρωμαλέος, όμορφος άντρας, με μεγάλη αντοχή. Η παράδοση τον θέλει ιπποτικό ληστή, που εμπνέει μεγάλους έρωτες στις γυναίκες της περιοχής δράσης του. Σίγουρα όμως υπήρξε ένας από τους πιο θαρραλέους ανυπόταχτους των ελληνικών βουνών. Αν και δεινός σκοπευτής, απέφευγε με επιμέλεια να σκοτώνει. Λέγεται μάλιστα ότι, όταν το 1929 σκότωσε σε συμπλοκή κάποιον χωροφύλακα, έστειλε στην οικογένειά του οικονομική ενίσχυση 50.000 δρχ. φαίνεται πως ήταν αρκετά επιεικής και διαλλακτικός στις απαιτήσεις του.

   Η ίδια παράδοση αποδίδει την πρώτη σύγκρουσή του με το νόμο, το 1914, τη λιποταξία του από τη Λάρισα, όπου υπηρετούσε σαν έφεδρος, στην άρνηση του Διοικητή της μονάδας του να του δώσει άδεια για να παρευρεθεί στην κηδεία του αδελφού του που πέθανε από κακουχίες στις φυλακές της πόλης. Όπως και να’ χει η υπόθεση, γεγονός είναι ότι το 1917 ο Τζατζάς, δίνοντας πίστη στις υποσχέσεις του αξιωματικού της Χωροφυλακής-ταγματάρχη ή αντισυνταγματάρχη τότε- Τσαμπούλα παραδόθηκε το 1917, για να δραπετεύσει λίγο αργότερα όταν υποψιάστηκε ότι τον είχαν για «χάλασμα». Έτσι θα αρχίσει ο δεύτερος γύρος της δράσης του. Φαίνεται πως αυτός ήταν ο δράστης της φοβερής ληστείας, που το 1924 έγινε στο Όρλιακο- σήμερα Στρυμωνικό- Σερρών και απέφερε το σεβαστό για την εποχή ποσόν των 180.000 δραχμών και η οποία αποδόθηκε τότε στη συμμορία του Φώτη Γιαγκούλα. 

   Στη συνέχεια θα καταφύγει στη Σερβία, όπου θα μετατραπεί σε κτηνοτρόφο. Μετά όμως από καταγγελία θα συλληφθεί το 1926 από τις σερβικές αρχές, θα εκδοθεί στην Ελλάδα, θα καταδικαστεί σε θάνατο και θα κλειστεί στο Γεντί Κουλέ της Θεσσαλονίκης. Πριν φτάσει η μοιραία στιγμή ο Τζατζάς θα αποδράσει, πηδώντας από ύψος οκτώ μέτρων, και θα εξαφανιστεί για δυο χρόνια.

   Ο δυναμικός λήσταρχος θα κάνει πάλι την εμφάνισή του την Πρωτομαγιά του 1928, λίγα χιλιόμετρα έξω από τη Λάρισα, συλλαμβάνοντας αιχμαλώτους τους ευκατάστατους αδελφούς Κουκουμπάνη. Η μοιραία γι’ αυτόν περίπτωση ήταν η έμπνευση αιχμαλωσίας των πλουσίων οικογενειών που παραθέριζαν στο Περτούλι Τρικάλων, ανάμεσα στις οποίες ήσαν και τα παιδιά του μεγαλοκτηματία Τάσου Αβέρωφ, Μιχάλης και Ευάγγελος, ο μετέπειτα για πολλά χρόνια υπουργός  και πρόεδρος της Νέας Δημηκρατίας. Τα πράγματα  όμως δεν εξελίχτηκαν όπως τα περίμεναν οι ληστές. Το καραβάνι των παραθεριστών ξεκίνησε την Κυριακή 9 Σεπτεμβρίου 1929, αλλά χωρίς την οικογένεια του Αβέρωφ. Την τελευταία στιγμή, λες από ένστικτο , η κ. Αβέρωφ διάταξε τους αχθοφόρους να ξεφορτώσουν τα πράγματα της και έμεινε στο Περτούλι.

   Οι ληστές περίμεναν το καραβάνι στα σύνορα Περτουλίου και Τύρνας ( Ελάτης), όπου και το ακινητοποίησαν. Ο υπενωματάρχης Καραμπέτσος, διοικητής του Σταθμού Χωροφυλακής Περτουλίου, που συνόδευε τους παραθεριστές δεν πρόβαλε, ούτε μπορούσε εξάλλου να προβάλει αντίσταση. Απογοητευμένοι οι ληστές από την ατυχία τους, επέλεξαν ως ομήρους το γιο της χήρας Αλεξ. Παπαϊωαννίδη, το γιο του Κώστα Σταματόπουλου, γαμπρού από θυγατέρα του Σωτήρη Χατζηγάκη ( ο οποίος ήταν μεταξύ των παραθεριστών), τον Αθανάσιο Μπαλιάκο και το Ραφτάκο.

   Ο γέροντας όμως γερουσιαστής παρουσίασε στους ληστές τον εγγονό του ως σεληνιαζόμενο, γεγονός που θα τους δυσκόλευε στις μετακινήσεις τους, και πρότεινε να πάρει στη θέση του ως όμηρος, πρόταση που έγινε δεκτή από τον Τζατζά. Ταυτόχρονα ο κοινοτικός γιατρός της Τύρνας Κώστας Ζάχος, παντρεμένος με παιδιά, ζήτησε αυθόρμητα και πήρε τη θέση του γιου της χήρας Παπαϊωαννίδη. Ήταν μια πράξη ανθρωπιάς, που τελικά ανέδειξε το γιατρό σε πρώτο ήρωα του επεισοδίου,

   Η είδηση της ληστείας σε βάρος του γερουσιαστή Χατζηγάκη, που ακολούθησε τη ληστεία που πριν λίγο είχε γίνει σε βάρος του γερουσιαστή επίσης Μυλωνά και του πολυτευτή των Ιωαννίνων Μουλά, συντάραξε το πανελλήνιο. Ο γερουσιαστής Χατζηγάκης δεν ήταν κοινό πρόσωπο. Ήταν προσωπικότητα υψηλής ηθικής  ακτινοβολίας. Πολιτευόταν από την προσάρτηση της Θεσσαλίας (1881), εκλεγόταν σχεδόν συνεχώς, είχε τη φήμη τίμιου και ανιδιοτελούς πολιτικού, που τον εκτιμούσαν όλες οι παρατάξεις.

   Έτσι η ληστεία σε βάρος του Χατζηγάκη εξελισσόταν σε ράπισμα κατά της κυβέρνησης Βενιζέλου. Κινητοποιήθηκαν πολυάριθμα αποσπάσματα Χωροφυλακής, αγροφύλακες και πολίτες αλλά μάταια. Οι ληστές μετέφεραν τους ομήρους στο δάσος Βαθύ Περτουλίου, όπου ανέμεναν τα λύτρα. Πρώτη απέστειλε τα  λύτρα, 200.000 δρχ. η χήρα Παπαϊωαννίδη και έτσι ο γιατρός Ζάχος είχε πλέον ελευθερία κινήσεων, πλην όμως δεν εγκατέλειψε τους άλλους ομήρους και ιδιαίτερα τον γέροντα Χατζηγάκη, ο οποίος έπασχε από δυσουρία και δυσκόλευε τους ληστές στις κινήσεις τους. Τα λύτρα των άλλων καθυστερούσαν και η θέση τους γινόταν επισφαλής, ενώ στα Τρίκαλα οι αγωνία των οικείων τους κορυφωνόταν, αφού ο κλοιός των καταδιωκτικών  αποσπασμάτων έσφιγγε γύρω από τους ληστές.

   Και εδώ ο ρόλος του γιατρού Ζάχου ήταν σωτήριος. Έχοντας μετά την καταβολή των λύτρων ελευθερία κινήσεων αλλά έχοντας και εξασφαλίσει την εμπιστοσύνη του Τζατζά, τον οποίο περιέθαλψε σε μια κρίση κωλικού του νεφρού, έπεισε το λήσταρχο ότι βρίσκεται σε δεινή θέση και ότι η καθυστέρηση άφιξης των λύτρων των άλλων αιχμαλώτων οφείλεται σε πραγματική αδυναμία συγκέντρωσής τους. Του συνέστησε μάλιστα να αφήσει ελεύθερους τους αιχμαλώτους και να διαφύγει προς την περιοχή Περλιάγκο, ξεφεύγοντας από τον κλοιό των αποσπασμάτων. Ο Τζατζάς πείστηκε στα λόγια του γιατρού (πιθανότατα επρόκειτο για κάποιου είδους συμφωνία μεταξύ διωκτών και διωκομένων ) και τη δέκατη μέρα από τη ληστεία άφησε τους αιχμαλώτους ελεύθερους και εξαφανίστηκε. Η χώρα έμπαινε σε άλλους ρυθμούς οικονομικής ανάπτυξης και αστικοποίησης. Από  την άλλη πλευρά οι ληστείες πολιτικών και μάλιστα της αντιπολίτευσης, δεν άφηναν την κυβέρνηση περιθώρια να υποκύψει στις πιέσεις των προστατών των ληστών κομματαρχών. Έτσι ανατέθηκε σε ένα λαμπρό αξιωματικό της Χωροφυλακής, τον ως τότε υποδιοικητή ΑΔ. Χ. Θεσσαλίας και μετέπειτα αρχηγό ( 1934-1941) του Σώματος, Δρόσο Δροσόπουλο η εποπτεία των αποσπασμάτων δίωξης της ληστείας με μεγάλη ελευθερία κινήσεων. Ο Δροσόπουλος περιγράφει στο βιβλίο του με αδρά χρώματα τις πιέσεις που του ασκήθηκαν αλλά και τις δυσκολίες που του προέβαλε η γραφειοκρατία του Υπουργείου Εσωτερικών.

   Ο κλοιός γύρω από τους ληστές, από την Ελασσόνα ως τα Χάσια, άρχισε να σφίγγει και το βράδυ του Σαββάτου, 22 Μαρτίου 1930, δύναμη εκατό σχεδόν χωροφυλάκων κατέλαβε την κορυφογραμμή πάνω από το Μικρό Κεσερλή, στη θέση Παλαιοκαρυά, όχι μακριά από τη Λάρισα. Η συμπλοκή άρχισε το πρωί της επομένης και δεν διάρκεσε πλέον των δυο ωρών. Κατά τη διάρκεια της ο ανθυπομοίραρχος Γεώργιος Βαρδουλάκης σκότωσε τον Τζατζά, ενώ λίγο αργότερα σκοτώθηκαν ο Καραντώνης και ο Τσαμπούρας. Από την πλευρά της Χωροφυλακής σκοτώθηκε ο ανθυπασπιστής Ιωάννης Δαφέρμος και ο χωροφύλακας Τσάμης. Ο Δαφέρμος που πριν λίγα χρόνια είχε εξοντώσει τους ληστές Βελώνη και Γκατσαβέλη, βρίσκεται θαμμένος στο νεκροταφείο της Λάρισας

   Η είδηση του θανάτου του Τζατζά έπεσε σαν κεραυνός στους ληστοτρόφους της περιοχής και στους συνεργάτες τους, ενώ δημιούργησε κλίμα ανακούφισης στην Αθήνα. Πέρα όμως από αυτά ήταν και μια αδιάψευστη απόδειξη πως όταν υπάρχει σταθερή και σθεναρή πολιτική βούληση η αντιμετώπιση του εγκλήματος είναι περισσότερο αποτελεσματική.

   Για τη χώρα θα’ ρχιζε πλέον μια νέα περίοδος. Ο Φώτης Γιαγκούλας θα’ βγαινε αληθινός. Οι ληστές θα κατέβαιναν στις πόλεις, ενώ στα κλέφτικα λημέρια θα’ φταναν τα βήματα των πραγματευτάδων…..

ΤΖΑΤΖΑΣ, κλέφτικο, Γιώργος Παπασιδέρης

Στου Όλυμπου τις κορυφές ακούγονται ντουφέκια,

χαλάσανε παιδιά την κλεφτουριά,

σκοτώσανε τους λεβέντες πάει κι ο Μήτσος ο Τζατζάς,

το πρώτο παλικάρι που’ ταν κορόνα στα βουνά.

   -Γεια σου Παπασιδέρη !

   -Γεια σου Γιαούζο !

1) ΤΖΑΤΖΑΣ, κλέφτικο ( Γιώργος Παπασιδέρης ),1925.

-Γεια σου Παπασιδέρη !

-Γεια σου Ξηρέ με το κλαρίνο σου !

ΔΕ ΣΤΟ’ΠΑ ΕΓΩ ΘΑΝΑΣΗ ΜΟΥ

   Ο λήσταρχος Θανασούλας γεννήθηκε στο Κρίκελλο της Ευρυτανίας περί το 1842. 

Το επίθετό του ήταν Αθανάσιος Καλτσάς. Το 1965 παντρεύτηκε την Αικατερίνη Κασβίκη από το Τρίκλινο Βάλτου Αιτωλοακαρνανίας.

   Ο Θανασούλας Καλτσάς είχε τοποθετηθεί ταχυδρόμος στα χωριά της Ευρυτανίας και λόγω της ιδιότητάς του αυτής, μετακινιόταν συνεχώς και κοιμότανε  τα βράδια σε διάφορα φιλικά σπίτια, που είχε κάνει γνωριμίες.

   Σε κάποιο χωριό ερωτεύτηκε τη γυναίκα του Παπά και μετά από μήνες σφοδρού έρωτα, αποφάσισαν να εξοντώσουν τους συζύγους τους.

   Κάποιο πρωί ο Θανασούλας πήρε μαζί του την γυναίκα του, όπου σε μια ερημική τοποθεσία την έπνιξε με το ζωνάρι του. Γύρισε στο σπίτι του όπου δήλωσε άγνοια για την απουσία της, οπότε άρχισε η αναζήτηση της και μέσα στη νύχτα βρέθηκε νεκρή.

   Παράλληλα η παπαδιά έριξε δηλητήριο στο φαγητό του παπά, ο οποίος με την υπόδειξη της υπηρέτριάς του, που την είδε δεν το έφαγε και γλίτωσε.

   Ο Θανασούλας για να αποφύγει την τιμωρία ανέβηκε στο βουνό και έγινε ληστής και έκανε συμμορία που την αποτελούσαν οι Σπαθιάς, Κωνσταντέλλος και Δουλαβέρης. Το λημέρι τους ήταν στην ορεινή Ναυπακτία.

   Ο Θανασούλας άρχισε να αποκτάει την αίγλη του λαϊκού ήρωα, να κάνει αγαθοεργίες και κουμπαριές. Έτσι έκανε κουμπάρους τους αδελφούς Σισμάνη και του ενός Σισμάνη του Γιώργου βάφτισε το παιδί, ενώ είχε φιλενάδα τη γυναίκα του τη Γιώργαινα.

   Όταν η Κυβέρνηση επικήρυξε τους τέσσερις ληστές οι κουμπάροι του Σισμαναίοι αποφάσισαν να τους εξοντώσουν, κατά την γιορτή του Αγίου Γεωργίου. Καλέσανε τους ληστές στο σπίτι του Γιώργη Σισμάνη, να φάνε και να διασκεδάσουν, ενώ είχαν οπλίσει και κρύψει δικούς ανθρώπους έξω από το σπίτι.

   Όταν άρχισε το φαγητό, ο οικοδεσπότης σηκώθηκε και πήγε στο διπλανό δωμάτιο λέγοντας : « Φέρτε τώρα τις σαλάτες» που ήτανε το σύνθημα εξόντωσης των ληστών. Άνοιξαν τα παράθυρα και οι ένοπλοι άρχισαν να πυροβολούν τους ληστές. Ο Κωσταντέλλος σκοτώθηκε αμέσως, βαριά τραυματίστηκε ο Σπαθιάς, ενώ ο Θανασούλας τραυματίστηκε ελαφρότερα. Λέει τότε ο Σπαθιάς που ζούσε ακόμα στο Θανασούλα : -Ζεις Θανασούλα ; Σκίσε, φάτα τα λεφτά σου μην τα πάρουν οι πουτάνες !.

   Ζήτησε τότε ο Θανασούλας να τον αφήσουν να πει ένα τραγούδι με προφανή σκοπό να φτάσουν οι χωροφύλακες και να γλιτώσει. Είπε το τραγούδι και αμέσως τον εκτέλεσαν. Ο τέταρτος ληστής, ο Δουλαβέρης πρόλαβε και διέφυγε. Το επεισόδιο διαδραματίστηκε το 1870.

                                    « Συλλογές» Φεβρουάριος 2001

ΔΕ ΣΤΟ’ ΠΑ ΕΓΩ ΘΑΝΑΣΗ ΜΟΥ, κλέφτικο ( Μιχάλης Χατζής ),

Ωρέ  δε στο’ πα εγώ Θανάση μου, δε στο είπα εγώ παιδί μου

σε φίλου σπίτι Νάσιου μ’ γιε μου να μην πας.

Ωρέ σε φίλου σπίτι να μην πας, σε φίλους , σε κουμπάρους

Οι φίλοι φίδια Νάσιου μ’ γίνονται !

-Γεια σου Μιχαλάκη Χατζή !

Ωρέ οι φίλοι φίδια γίνονται, φίδια για να σε φάνε,

Σκάψε λαγούμια Νάσιου μ’ να κρυφτείς.

Κλαρίνο Νίκος Ρέλλιας !

1) Δε στο’ πα εγώ Θανάση μου ( Γιώργος Παπασιδέρης )

ΜΩΡΗ ΚΟΥΜΠΑΡΑ ΓΙΩΡΓΑΙΝΑ ( Γ. Παπασιδέρης)
Άειντε μωρή κουμπάρα Γιώργαινα, αχ κουμπάρα δημαρχίνα, 

Βάλε τ’ ασημοζούνα-, άειντε κουμπάρα ασημοζούναρο
Ωρέ βάλε τ’ ασημοζούναρο, ωρέ και το χρυσό βελόνι,

κι έβγα στ’ αγνάντια να σου-άειντε κουμπάρα να σου ειπώ.

Ωρέ κι έβγα στ’ αγνάντια να σου πω, δύο λόγια να σου κρίνω

Ωρέ γιατί μαρή μας πρόδω- άειντ κουμπάρα μας πρόδωσες,

   Κλαρίνο: Κ.Γιαούζος
ΟΙ ΡΕΝΤΖΑΙΟΙ

   Η ληστεία της Πέτρας, που έλαβε χώρα τη 13η Ιουνίου του 1926 ημέρα Κυριακή, υπήρξε η μεγαλύτερη ληστεία στα ελληνικά χρονικά και συγκίνησε βαθύτατα το πανελλήνιο από την αγριότητα της εκτέλεσής της.

   Πρωταγωνιστές της ληστείας ήταν οι αδελφοί Γιάννης και Θύμιος Ρέντζος με την πολυμελή συμμορία τους. Οι Ρεντζαίοι που είχαν διαπράξει σωρεία ληστειών και ανθρωποκτονιών και είχαν αποβεί ο φόβος και ο τρόμος ολόκληρης της Ηπείρου με τη μεσολάβηση φίλων τους « ισχυρών πολιτικών ανδρών» είχαν αμνηστευθεί και διέμεναν στα Γιάννενα φαινομενικά σαν φιλήσυχοι πολίτες.

   Είχαν οργανώσει τέλειο κατασκοπευτικό δίκτυο και είχαν μελετήσει με κάθε λεπτομέρεια τη ληστεία που διέπραξαν σε βάρος χρηματαποστολής της Εθνικής Τράπεζας στη θέση « Πέτρα» μεταξύ γέφυρας Καλογήρου και Λούρου παρά το 33ο χιλιόμετρο της εθνικής οδού Πρέβεζας –Ιωαννίνων.

   Οι Ρεντζαίοι και οι συνεργάτες τους την 9η πρωινή της 13ης Ιουνίου του 1926 αιφνιδίασαν την άμαξα της χρηματαποστολής της Εθνικής Τράπεζας που μετέφερε 15.000.000 δραχμές από τη Πρέβεζα για τα Γιάννενα. Σε μια επικίνδυνη στροφή κοντά στο χωριό Πέτρα της Πρέβεζας έφραξαν το δρόμο βάζοντας μεγάλες πέτρες

και η άμαξα της χρηματαποστολής αναγκάστηκε να σταματήσει.

   Οι Ρεντζαίοι με τους συνεργάτες τους, που σημειωτέον ήταν αθέατοι, πυροβόλησαν τους τροχούς και τη μηχανή του αυτοκινήτου και το ακινητοποίησαν. Ο οδηγός του αυτοκινήτου σκοτώθηκε με τους πρώτους πυροβολισμούς και το όχημα αναποδογυ-ρισμένο και ακυβέρνητο σταμάτησε στον κορμό ενός δέντρου 3 μέτρα από το κατάστρωμα της οδού. Οι ληστές αφού σκότωσαν τους χωροφύλακες και τους υπαλλήλους της Τράπεζας, το όλον 8 άτομα, άρπαξαν τους σάκους της χρηματαποστολής που περιείχαν το τεράστιο για την εποχή εκείνη χρηματικό.

   Οι Ρεντζαίοι μετά την πράξη τους επέστρεψαν στα Ιωάννινα και προσπαθούσαν να παρουσιάσουν άλλοθι. Χωροφυλακή Ηπείρου είχε τεθεί επί τα ίχνη των αυτουργών της τρομερότερης ληστείας του αιώνα μας αλλά εμποδιζόταν να προβεί στη σύλληψη των Ρεντζαίων από του ισχυρούς προστάτες τους.

   Γι’ αυτό τους έθεσε σε παρακολούθηση και φρόντιζε για τη συλλογή περισσότερων στοιχείων προκειμένου να προβεί στη σύλληψή τους. Οι Ρεντζαίοι καθώς έβλεπαν την ανακριτική τανάλια της Χωροφυλακής να περισφίγγεται στο λαιμό τους δραπέτευσαν στην Αλβανία. Από εκεί κατέφυγαν μέσω Σερβίας στη Ρουμανία για να καταλήξουν τελικά στη Βάρνα της Βουλγαρίας όπου και συνελήφθησαν δυο χρόνια αργότερα.

   Το κακουργοδικείο Κέρκυρας καταδίκασε τους Γιάννη και Θύμιο Ρένζτο στην ποινή του θανάτου και εκτελέστηκαν δια τυφεκισμού στην Κέρκυρα στα τέλη του 1929.

ΡΕΤΖΑΙΟΙ, κλέφτικο ( Γιώργος Παπασιδέρης ), 1935

   Να’ κους ντουφέκια πέφτουνε, Κέρκυρα και Αθήνα

σκοτώνουνε την κλεφτουριά.

   Σκοτώνουνε τη κλεφτουριά Ρεντζαίους και Κουμπαίους,

τους σταυριαετούς στα Γιάννενα.

   Τους σταυριαετούς και στα καπετανάτα κι η Πέτρα τάφος

 Γιάννο μ’, Θύμιο μου έγινε………

-Γεια σου Γιαούζο γεια σου !

                             ΛΗΣΤΩΝ ΙΣΤΟΡΙΕΣ

   Το πανόραμα των κακουργημάτων του Ντεσκερέ εκτυλίσσεται ενώπιον του κακουργιοδικείου Ναυπλίου, ο κόσμος παρακολουθεί το θέαμα και ο ληστής, μη δυνάμενος να ρίψει σφαίρας κατά της πολιτείας και της δικαιοσύνης, ρίπτει περιφρονητικά σκώμματα κατά των νόμων, οίτινες τον θεωρούν Λερναία Ύδρα

Και ο απλούς κόσμος, λησμονών επί στιγμήν το αίμα το οποίον  έχυσε ο φοβερός ληστής μετά τόσης σκληρότητας, θαυμάζει την περιφρόνηση του προς τον θάνατον και εις τα χείλη του ίσως έρχεται κανένα εκ των πολλών ασμάτων, δι’ ων η λαϊκή μούσα αποθανάτισε τους μεγάλους ληστές του παρελθόντος : 

Γόνα με γόνα κάθεται

Ο Καναβός κι ο Γύφτος.

   Ο άνθρωπος αυτός είναι βεβαίως μέγας κακούργος. Αλλά τι φταίει ο δυστυχής λαός, εάν  στρεφόμενος γύρω του δεν βλέπει τίποτα άλλο μέγα, ούτε μεταξύ των στρατιωτικών, ούτε μεταξύ των πολιτικών, ούτε μεταξύ των επιστημόνων ; Βλέπει μόνον μικρότητα και ευτέλεια, ψεύδη και υποκρισία.

   Ο ληστής είναι μέγας εις το κακόν, αλλ’ είναι μέγας οπωσδήποτε. Δεν είναι μικρόν πράγμα να περιφρονεί τις τον θάνατον, τον οποίον θεωρούμε το μέγιστο των ανθρωπίνων δεινών. Όταν μάλιστα ο ληστής έχει ιπποτισμό τινα και δεν είναι πολύ σπάνιος ο ληστρικός ιπποτισμός, ευκόλως εξυψούται εις ηρωική περιωπή εις την λαϊκή  συνείδηση.

   Ο Μαργώνης όστις προπέρυσι, δια να μην υποβληθεί η σύζυγός του εις τις ενοχλήσεις του εκτοπισμού, προτίμησε να παραδοθεί, εκίνησε συμπαθείας των οποίων δεν ήταν ανάξιος.

   Αλλ’ όταν προ ετών  οδηγήθηκε δια να καρατομηθεί εις το πεδίον του Άρεως ο Τσιμπουκλάρας, όστις ανανδρότατα και απανθρωπότατα εφόνευσε τα δυο τέκνα δημάρχου τινός, τα οποία είχε αιχμαλωτίσει η συμμορία του, το πλήθος παρ’ ολίγον να τον κατασπαράξει. Απέθανε δε ο Τσιμπουκλάρας, ως αποθνήσκουν οι άνανδροι, υπό την γενική βδελυγμία και περιφρόνηση. Όταν ηθέλησαν να τον αναβιβάσουν εις το ικρίωμα ευρέθη νεκρός εκ φόβου. Το πλήθος επέμεινε εν βοή να κοπεί και καρατομήθηκε νεκρός, όπως ήταν.

   Εξ άλλου οι ληστές συνεχίζουν τρόπον τινά την παράδοση των κλεφτών και υποκλέπτουν την δόξα εκείνων εις τη συνείδηση των απλοϊκών. Όπως ο πυρήνας της επανάστασης σχηματίσθηκε υπό των κλεφτών, ο πυρήνας των πρώτων ληστρικών συμμοριών, μετά την επανάσταση, σχηματίσθηκε εκ των διαλυθέντων υπό του Κυβερνήτου ατάκτων σωμάτων, όταν οι Αλβανοί άτακτοι εξέφραζαν το παράπονόν των δι’ άσματος αρχόμενου ως εξής : 

Κυβερνήτη νουκ ντο,

Ντο τ’ μπίνι τακτικό.

   Ήτοι ο Κυβερνήτης δεν μας θέλει, θέλει να κάμει τακτικό στρατό.

Μετά των ατάκτων δε επλημμύρησαν την Ελλάδα, Τουρκαλβανών συμμορίες υποθαλπόμενες υπό των πολιτευόμενων και χρησιμοποιούμενες εις τις εναντίον του Όθωνος ανταρσίες.

    Τοιούτοι ήσαν οι εταίροι μεθ’ ων ο Μερεδίτης επέδραμε κατά των Πατρών και λήστεψε την τράπεζα. Τόσον δε λυσσώδης και απροκάλυπτος ήταν ο πόλεμος των Άγγλων κατά του Όθωνος, ώστε αγγλικό πολεμικό διέσωσε την συμμορία και τα λάφυρα από την καταδίωξη και διεπεραίωσε τον Μερεδίτη εις Επτάνησο και εκείθεν εις Μάλτα. 

   Το δε αρχιληστή Τιφιλμπούζη λέγεται ότι αυτός ο Κωλέττης κάλεσε εις την Ελλάδα εκ Βιτωλίων.

   Όταν δε το 1854 ο Καλλέργης διέλυσε τους οροφύλακες, νέες δυνάμεις προσετέθησαν εις την ληστεία, την οποίαν μετά τινα έτη ενίσχυσε και η «λαοσωτήριος» Μεταπολίτευση.

   Εκ των ληστών εκείνων τα εννέα δέκατα ήσαν κοινοί κλέφτες και κακούργοι. Αλλ’ υπήρξαν και τινες εξαρθέντες εις περιωπή μυθιστορικών προσωπικοτήτων, εις Ερνάνηδες.

   Ο Μπίμπιζας, ο οποίος διητάτο εις την Αττική και συνήθως λημέριαζε εις την Καισαριανή, εισερχόταν εις την Αθήνα, ξυριζόταν εις το κατά την οδόν Ερμού κουρείο του Καλαματιανού, μεταμφιεζόταν  εις τζέντλεμαν με κυλινδρικό πίλο και,

μεταβαίνων εις την « Ωραίαν Ελλάδα», έπινε τον καφέ του εν μέσω του καλύτερου κόσμου των Αθηνών. Απερχόμενος δε άφηνε το επισκεπτήριο του- διότι είχε και επισκεπτήρια ο ευγενής άνθρωπος.

   Αλλά δεν είχε και μεγάλη ανάγκην να μεταμφιέζεται, παρά μόνον δια να εκπλήττει τον κόσμο, διότι ισχυρός κομματάρχης της Αττικής τον προστάτευε. Κάποτε μάλιστα συνέλαβε και την Δούκισσα της Πλακεντίας, αλλά χωρίς κανένα κακόν σκοπό και μόνον διότι έπληττε εις την μοναξιά των βουνών και ήθελε να περάσει στιγμές τινές ευαρέστου ομιλίας μετά μιας δουκίσσης.

   Άλλοτε, ως λέγεται, ενεφανίσθη και προς αυτόν τον Όθωνα και του ζήτησε αμνηστία. Κάποτε δε, ευρών καλάς τινας οικογενείας εις Καισαριανή, διεσκέδασε μετ’ αυτών ως αληθής ιππότης, άνδρες δε και κυρίες γοητεύθηκαν από την ευγένεια και την καλοσύνη του. Είχε δε αληθώς ευγενή ψυχή, ως αποδεικνύει η προς τα δένδρα στοργή του. Και σώζονται ακόμη  οι λεύκες τις οποίες φύτεψε εις την Καισιαριανή και υπό την σκιάν των οποίων τον εφόνευσαν.

   Ο Λύγκος ονομάσθηκε Παππούς, ίσως δια την ηλικία του, αλλά πιθανότατα και δια την ιδιόρρυθμο αγαθότητά του. Διότι λήστευε τους εύπορους, αλλ’ εβοήθει τους φτωχούς, προίκιζε πτωχές κόρες και τιμωρούσε τους αδικούντας, εξασκώντας ιδίαν δικαιοσύνη, ως αληθής Βασιλεύς των Ορέων. Διό και τον θάνατόν του θρήνησε η λαϊκή ποίηση.

Μην τον είδατε , τον απαντήσατε,

τον Λύγκο το λεβέντη τον αρχιληστή….

   Αλλ’ οι άγριοι ήρωες του Δηλεσίου, ένεκα του κακουργήματος των οποίων κινδύνευσε αυτή η ανεξαρτησία της Ελλάδος, κατά τον Τάκερμαν, αμαύρωσαν την ρομαντική αίγλη της νεωτέρας κλεφτουριάς. Και μολονότι ο βίος εν Ελλάδι θα καταστεί ίσως πολύ μονότονος, ευχής έργον θα είναι η πτώση της κεφαλής του Ντεσκερέ να σημειώσει το τέλος ή την αρχήν του τέλους των ηρωικών χρόνων εις την πατρίδα του Νταβέλη και τινων υπουργών.

                            Του Γιάννη Κονδυλάκη

                                  ( Ιούνιος 1898 )

Ο ΛΥΓΚΟΣ Ο ΛΕΒΕΝΤΗΣ, κλέφτικο ( Μιχάλης Καλλέργης ), 1938

   Πουλί μου τι μας άργησες πουλί πουλάκι μου

δεν φάνηκες να έρθεις, μην είδες μην απήντησες.

   Μην είδες μην απήντησες ( sic) πουλί πουλάκι μου

τον Λύγκο τον λεβέντη, εψές προψές τον είδαμε.

   Εψές, προψές τον είδανε πουλί πουλάκι μου

στα βλάχικα κονάκια και πάντρεψε μια ορφανή………

ΑΡΑΧΩΒΑ, τσάμικος, ( Δημήτρης Αραπάκης ),1930.

Κατακαημένη Αράχωβα Νταβέλη, Νταβέλη, 

Χρήστο Νταβέλη.

Τους κλέφτες τι τους κάνατε Νταβέλη, Νταβέλη

και τους καπεταναίους….

-Γεια σου Αραπάκη, γεια σου !

-Γεια σου Γιαννάκη με το κλαρίνο σου !

ΣΤ’ ΑΝΑΠΛΙΟΥ ΤΟ ΠΑΛΑΜΗΔΙ, τσάμικος, Γ. Παπασιδέρης

Στ’ Αναπλιού το Παλαμήδι, εκεί βροντάει το καριοφίλι.

το βροντάν οι Μωραϊτες κι όλοι οι βαρυποινίτες.

το βροντάει και μια γυναίκα, δικασμένη χρόνια δέκα.

ΤΟ ΛΑΜΠΡΟ ΤΟΝ ΣΚΟΤΩΣΑΝΕ, κλέφτικο ( Δημ.Περδικόπουλος ), 1937

Ποιος είν’ γερός κι ογλήγορος λεβέντης καβαλάρης,

να πάει να πει στη Λιβαδειά της Λάμπραινας χαμπέρι : 

Τον Λάμπρο τον σκοτώσανε οι κλέφτες στα λημέρια,

μαύρα να βάλει η μάνα του.

-Γεια σου Καρακώστα !

-Γεια σου Περδικόπουλε !

ΟΙ ΓΙΑΓΙΑΔΕΣ, κλέφτικο ( Κώστας Ρούκουνας ), 1934

   Στης Σάμος ( sic) τα ψηλά βουνά στου Κέρκη τα λιμέρια,

εκεί ξεχείμαζε ο Γιαγιάς.

   Είχε γιατρό κοντότι του ένα ξαδερφό του, Κοκώνη 

τονε λέγανε.

-Γεια σου Γιαούζο με το κλαρίνο σου !

   Αυτός του έκανε γλυκά και του’ βαλε φαρμάκι, ένα πρωί 

του τα’ δωσε.

   Εκεί που έπινε νερό να σβήσει τη φωτιά του, άξαφνα

πυροβολισμοί

-Άντε βρε Κοκώνη μας έφαγες της Σάμος το καμάρι μπαμπέσικα !

   Άξαφνα πυροβολισμοί κάρφωσαν την καρδιά του και ο Κοκώνης φώναξε :

 -Κόφτε παιδιά τη κεφαλή για το Βαθύ να πάμε τη αμοιβή να πάρουμε…..

-Γεια σου και σένα Ρούκουνα !

-Να ζήσει η Σάμος !

ΚΑΨΑΝ ΤΗ ΜΑΝΑ ΤΩΝ ΓΙΑΓΙΑΔΩΝ, κλέφτικο ( Κώστας Ρούκουνας )

   Μια μάνα είχαν τα παιδιά οι ξακουστοί Γιαγιάδες,

ήταν λεβέντισσα κι αυτή όπως και τα παιδιά της.

Δεν έφταιξε ποτέ αυτή κι άδικα την επιάσαν

πετρέλαιο της ρίξανε και ζωντανή την κάψαν.

Την ώρα που την καίγανε φωνάζει τα παιδιά της

για να τηνε γλιτώσουνε από τα βάσανά της

-Γεια σου Γιάννη Πολίτη ! (κλαρίνο )

-Καημένη Γιαγιάδαινα άδικα που σε κάψανε !

-Γεια σου Σαμιωτάκη, να ζήσει ο Μαραθόκαμπος !

ΛΗΣΤΑΡΧΟΣ ΓΑΤΣΟΥΛΑΣ

Ένα «καπλάνι» των Ακαρνανικών Ορέων.

   Ο τρομερός και πολυφημησμένος λήσταρχος του Ξηρομέρου της Αιτωλοακαρνα-νίας, γεννήθηκε σ’ ένα από τα πολλά κουτσοχώρια της περιοχής. Λόγω της σβελτάδας τού’κατσε το παραγκώμι (παρατσούκλι ) Γατσούλας παρμένο απ’ το γατσούλι όπως λένε στο Ξηρόμερο τ’ αρσενικό γατάκι.

   Σε μικρή ηλικία ( 18 ή λιγότερο χρονών ) έζησε την πρώτη του τραυματική εμπειρία η οποία σημάδεψε ολόκληρη την υπόλοιπη ζωή του. Ένα πρωινό που πήγε να μαζέψει τα ζωντανά του σπιτιού, βρήκε όλα τα άλογά του « καρφωμένα». Κάτι ρουφιάνοι του υπέδειξαν τους δράστες κι αυτός πήρε αμέσως την εκδίκησή του. Τρεις οι νεκροί !

   Έκανε όμως λάθος. Τα τρία θύματα δεν είχαν καμιά σχέση με τα ζώα του, ήταν απλώς εχθροί των προδοτών, γι’ αυτό και έπεσε πάνω του η καθολική κατάρα κι ο κατατρεγμός. Δεν είχε έτσι άλλη επιλογή κι αναγκάστηκε να πάρει «σβάρνα τα βουνά, σβάρνα τα κορφοβούνια».

   Τα αφιλόξενα Ακαρνανικά όρη και οι γύρω περιοχές έγιναν άντρα του και λιμέρια του. Όλα τα Αποσπάσματα « έπεσαν απάνω του». Επικηρύχθηκε για χίλιες χρυσές λίρες, έγινε ο φόβος κι ο τρόμος των χωρικών και το κυνήγι-στα πρώτα χρόνια τουλάχιστον- έγινε καθημερινότητα.

   Γνώστης όμως της μορφολογίας του άβατου Ακαρνανικού εδάφους, φύσει…κυνηγημένου λαγού εκ γενετής και η γατήσια σβελτάδα του δεν κινδύνεψε ούτε μια φορά. Εκεί που τον…ακουμπούσαν οι διώκτες του, έμεναν τελικά με άδεια τα χέρια τους. Για εικοσιπέντε ολόκληρα χρόνια δεν «ζύγωσε μύγα στο σπαθί του».

   Σιγά-σιγά άρχισε να αποκτά ( όπως όλοι του είδους ) και υποστηρικτές. Κάτι που ζήτησε συγνώμη από τα αθώα θύματά του, κάτι που τιμώρησε τους πραγματικούς φονιάδες των αλόγων του, κάτι ο φόβος, κάτι οι αγαθοεργίες προς τους αδυνάτους, κέρδισε την συμπάθεια. Έγινε θρύλος. Ακόμα και σήμερα σ’ όλα τα χωριά του Ξηρομέρου οι διηγήσεις γύρω από τ’ όνομά του « δίνουν και παίρνουν».

   Λένε πως είχε γίνει φύλακας άγγελος των αδυνάτων που δεν τολμούσε πλέον κανένας να τους πειράξει, πως έστελνε κάθε Πάσχα ένα τρανό αρνί σε πολλές πολύτεκνες οικογένειες και άλλα. Το καλύτερο όμως είναι τούτο : Σ’ ένα χωριό, μέρα κατακαλόκαιρο γινότανε πανηγύρι. Σε κάποια στιγμή ένας λεβέντης από το πουθενά μπήκε στο χορό. 

   Οι κινήσεις του γεμάτες πάθος και οι κουμπουριές του τον πρόδωσαν. Ο Γατσούλας είπαν όλοι. Αυτός το «ανθίστηκε». Έβαλε την τραγουδίστρια να πει : -Ο κύριος Γατσούλας λέει, ότι ήρθε εδώ σαν φίλος σας, να γλεντήσει μαζί σας. Δεν έχετε κανένα φόβο. Αν όμως θελήσει κανένας να «κουνηθεί» πρώτα ν’ ανοίξει τον τάφο του και μπήκε αμέσως στο δημοτικό τραγούδι.

   Οι ρουφιάνοι όλη τη νύχτα «λατζώκοψαν» και την άλλη μέρα κατέφθασε το Απόσπασμα Χωροφυλακής να τον καταδιώξει. Έβαλε σχέδια και έπιασαν τα υψώματα γιατί ο Γατσούλας δεν ήτανε και κανένα κορόιδο να μείνει τη νύχτα στο χωριό. Το ίδιο όμως βράδυ, κι ενώ το γλέντι είχε «ανάψει» ο Γατσούλας ξετρυπώθηκε κάτω απ’ το πατάρι των μουσικών- ήταν τυλιγμένο με κουβέρτες- και άρχισε πάλι τον χορό καταχειροκροτούμενος από τους… θαυμαστές του ! ! Θα αφήσουμε όμως τις ατελείωτες αυτές ιστορίες και θα πάμε στο τέλος του μύθου.

   Το τέλος του ληστάρχου Γατσούλα δεν ήρθε «απ’ τον Νόμο» ούτε το «βρήκε απ’ τον Θεό», όπως οι κατατρεγμένοι απ’ αυτόν ήλπιζαν. Την χαριστική βολή την δέχθηκε από την προδοσία μιας γυναίκας !. Γιατί, μπορεί να είσαι λήσταρχος, μπορεί να σε τρέμουν χώρες και χωριά, μπορεί να σε φοβούνται τ’ Αποσπάσματα αλλά σου είναι αδύνατο να γλιτώσεις από κει που δεν το περιμένεις. Απ’ την οργή μιας γυναίκας ! Ας το διηγηθούμε.

   Δύο κοπέλες κάθονταν κάτω απ’ τον παχύ ίσκιο της σκαμνιάς και- λόγω ηλικίας- εξομολογούνταν η μια στην άλλη τις πλατωνικές ερωτικές ιστορίες, τις μόνες που επέτρεπαν οι περιορισμένες συνθήκες του Ξηρομερήτικου χωριού. Η μια όμως απ’ αυτές, η Μάρω, «έσπασε» αυτό το κατεστημένο και προχώρησε στην υλοποίηση.

   -Εγώ Βαγγελιώ μου, είπε στην άλλη, καιρό τώρα κρύβω μέσα μου ένα υπέροχο λιβάδι με πράσινα δέντρα και κρίνα και λουλούδια. Βρήκα τον άντρα της ζωής μου και όλο το είναι μου ζει και αναπνέει μόνο γι’ αυτόν.  Κι αν σου το’ κρυβα ήταν γιατί όλη αυτή η αγάπη είναι «τυλιγμένη» με το καταραμένο πέπλο της απαγόρευσης και είμαι σίγουρη πως, μόλις ακούσεις το όνομα του αγαπημένου μου, θα καταλάβεις αυτά που είπα και τόσο παράξενα σου φαίνονται.

   Η άλλη έμεινε έκθαμβη και έγνεψε στη Μάρω να συνεχίσει.

   -Κάποια στιγμή, πέρυσι το καλοκαίρι μας έλειψε το νερό κι αναγκάστηκα να πάω μόνη μου στο πηγάδι της Ρεματιάς να γεμίσω την στάμνα μου. Ξάφνου «άνοιξαν» δίπλα μου τα πουρνάρια και τα φιλίκια και να’ σου ξεπετάγεται μπροστά μου ο λήσταρχος Γατσούλας !

   Η άλλη ανατρίχιασε. Η Μάρω την πρόλαβε.

   -Το ίδιο κι εγώ φοβήθηκα πολύ και ήθελα να τρέξω, που πόδια όμως. Μου είχανε κοπεί. Ήταν ένας άντρας δύο μέτρα, με ωραίο άγριο πρόσωπο, με τεράστιες πλάτες και στιβαρά μπράτσα. « -Μη φοβάσαι μου είπε, και ας είμαι ο Γατσούλας. Από καιρό τώρα σε παρακολουθώ κρυμμένος  και να που ο Θεός το’ βαλε να σε βρω μονάχη σου.». Μου είπε πόσο όμορφη του ήμουνα, πόσο με ζήλευε και πόσο…μ’ αγαπούσε.

   -Αλλά κι εγώ κεραυνοβολήθηκα και βρέθηκα στην αγκαλιά του. Η Βαγγελιώ «άναψε». – Στάσου της είπε πονηρή. Τότε δεν έγινε τίποτα. Όμως από τότε συνέβησαν πολλά.. σχεδόν κάθε νύχτα ο αγαπημένος μου έρχεται κρυφά. Ανεβαίνει σε τούτη την σκαμνιά και χώνεται στον οντά μου ! Και όπως καταλαβαίνεις…...

   η Βαγγελιώ καταλάβαινε πολλά και μπήκε στον πειρασμό. «-Θέλω να τον γνωρίσω» της είπε. « Ε, τι φίλες είμαστε»

   Έτσι ένα απόγευμα, παίρνοντας όλες τις προφυλάξεις, οι δύο τσούπρες βρέθηκαν να…θαυμάζουν τον λήσταρχο Γατσούλα, κοντά στο πηγάδι της Ρεματιάς ! Στον γυρισμό η Βαγγελιώ δεν έκρυβε τις εντυπώσεις της.

   « - Έχεις δίκιο Μάρω μου, κι εγώ ένα τέτοιον άντρα ονειρευόμουνα, αλλά μ’ αυτόν όμως…πως γίνεται ;

   -Και όμως γίνεται. Σε λίγο καιρό κλείνει τα 25 χρόνια «στο κλαρί», παίρνει «χάρη» από το Νόμο και έχουμε κανονίσει να παντρευτούμε ! 

   Αυτό ήταν. Από τότε οι…επισκέψεις του Γατσούλα στον οντά της Μάρως όλο και αραίωναν και τελευταία-τελευταία σταμάτησαν εντελώς ! Μάταια εκείνη περίμενε και με λύσσα έψαχνε την αιτία. Σε μια στιγμή της ήρθε σαν «δάγκωμα» μια τρελή σκέψη: -Λες ; είπε στον εαυτόν της. και όταν το’ ψαξε δεν «έλεγε» αλλά σιγουρεύτηκε : Η Βαγγελιώ της είχε κλέψει τον αγαπημένο της. Οπλίστηκε με μαχαίρι αλλά το πέταξε. –Καλά, αυτή την πουτάνα την κάνω καλά. Αλλά αυτόν, που μόλις τον έβλεπε… διαλιώτανε, πως θα τον έκανε καλά μ’ ένα μαχαίρι ; Όχι όχι. Αυτός χρειάζεται άλλο «σκάρφημα». Και το’ βαλε σε εφαρμογή.

   - Με το πρόσχημα ότι ήθελε να αγοράσει μουλινέδες για το κέντημά της, κατέβηκε στην πόλη και τράβηξε κατ’ ευθείαν στη Χωροφυλακή. - Το και το Καπετάνιε, είπε στον διοικητή !.

   - Αυτός δεν ήθελε και πολλά. Γατσούλας γι’ αυτόν σήμαινε, χρήματα της προκήρυξης, παράσημο και προαγωγή. Την δασκάλεψε καλά και έθεσε σε εφαρμογή το σχέδιό του. Διάλεξε τα καλύτερα παλικάρια του και αφού άφησαν τον Γατσούλα να χωθεί στο σπίτι της Βαγγελιώς, το περικύκλωσε. Προτού ξημερώσει ήταν η ώρα του ληστάρχου ν’ αποσυρθεί στο κρυσφύγετο του. Αυτή τη φορά βρέθηκε σαν το πρόβατο ανάμεσα σε λύκους.

   -Αλτ και πυροβολώ, διέταξε ο Αποσπασματάρχης. Ο Γατσούλας-«μάνα σ’ αυτά» αντέδρασε αμέσως. Έβγαλε το κουμπούρι του και πυροβολώντας προσπάθησε ν’ ανοίξει τον κλοιό σαν τους Μεσολογγίτες. Του’ ρθαν όμως ριπές από πίσω, από μπροστά, από αριστερά από δεξιά. Έπεσε νεκρός ! Τι ειρωνεία ! Ήθελε μόνο τρεις μέρες να κλείσει τα 25 χρόνια φυγοδικίας για να πάρει χάρη !

   Είπαμε. Μπορεί να είσαι ο αίλουρος λήσταρχος των ορέων, μπορεί να σε τρέμουν χώρες και χωριά, μπορείς να «παίζεις» με τ’ Αποσπάσματα. Όταν όμως μπλέξεις με την …γυναικεία φύση, είσαι αναμφισβήτητα χαμένος !

   Σε ανταπόδοση των όσων έκαναν οι Γύφτοι κλαρινοπαίχτες, προς διάδοση του κλαρίνου στην πατρίδα μας και την διάδοση του δημοτικού μας τραγουδιού, αισθάνομαι την υποχρέωση να παραθέσω την μικρή ιστορία τους, για την κάθοδό τους στην Ευρώπη, από μια διατριβή του γιατρού Αλέξανδρου Γ. Πασπάτη στο περιοδικό «ΠΑΝΔΩΡΑ», Αθήνα 1η Σεπτεμβρίου 1857. Αξίζει τον κόπο να την διαβάσετε προσεχτικά. Χαρείτε την…

 ΠΡΟΣΟΧΗ  =υπάρχει σε άλλο κεφάλαιο και πρέπει να προσκολληθεί

                    Η προσφορά της γυναίκας στη ζωή
Είσαι ό, τι καλύτερο έχει γεννήσει η φύση

κινούν μα και κινούμενο απ’ την αυγή στη δύση,

κι ακόμα πέρα απ’ αυτή αλλά και πριν χαράξει

γι αυτό πρέπει να σ έχουμε μη βρέξει και μη στάξει.

                                     =

Μωρά σαν είμαστ’ όλοι μας γέρναμε το κεφάλι
μες τη δική σου αγκαλιά σαν έφηβοι και πάλι,

κι αργότερα σαν σύζυγο αλλά και σαν μητέρα

ακόμα και ως αδελφή αλλά και ως μητέρα.

                                     =

Είσαι μητέρα σύζυγος αλλά και νοσοκόμα

υπάλληλος, νοικοκυρά κι αγρότισσα ακόμα, 

για σε πολλοί εκφράζονται υποτιμητικά

και σ’ έχουνε σαν δούλη τους και όχι σαν κυρά.

                                     =

Τις παραδόσεις διατηρείς κυρίως μοναχή σου

για κάθε μέλος του σπιτιού δίνεις και τη ζωή σου,

γι αυτό και σε παντρεύονται οι άρρενες, γυναίκα

γιατί σου βάζουνε εννιά με άριστα το δέκα.

                                     =

Εις το χωριό αν παντρευτείς πάντα θα υποφέρεις
κι από του ζώου τη ζωή λίγο θα διαφέρεις,

όμως ποιος θα’ ναι από τους δυο στην πιο καλή τη θέση

ας το να πάει στο καλό δε λέω, δεν μ’ αρέσει.

                                     =

Ξυπνάς από τις τέσσερις τη νύχτα να ζυμώσεις

κι ο άνδρας σου αναπάυεται μέχρι να τελειώσεις,

τρέχεις εδώ τρέχεις εκεί τα πάντα να προλάβεις

κι από κανέναν ευχαριστώ ποτέ σου δεν θα λάβεις.

                                     =

Αν όλα πάνε κατ’ ευχή και κάποτε τελειώσεις

θα πας με γέλιο στον «αγά» για να τονε σηκώσεις,

σήκω αντρούλη μου θα πεις, τράβα στα ζωντανά μας

τρέχω να φτιάξω κάτι τι να φάνε τα παιδιά μας.

                                     =

Σε λίγη ώρα φεύγουμε γυναίκα για το κτήμα
θα πει αυτός, χωρίς εσέ εγώ δεν κάνω βήμα,

έρχομαι λέει τότ’ αυτή με γρήγορη ανάσα

ανάθεμα στα μπράτσα σου σκέπτεται ρε μπαγάσα.

                                     =

Πηγαίνουν και δουλεύουνε κι οι δυο τους μέχρι βράδυ

κι έρχονται στο σπίτι τους μες το βαθύ σκοτάδι,

κι αρχίζει πάλι τις δουλειές η δύσμοιρη γυναίκα

πολλές φορές μέχρι αργά, τις δώδεκα και δέκα.

                                     =

Και η κολώνα του σπιτιού, ο κόσμος να χαλάσει

θα πάει εις τον καφενέ να παίξει το «θανάση»,

κι όταν εκεί θα βαρεθεί θα έρθει για να φάει

κι αν στην εντέλεια δεν τα βρει, θα σε στραβοκοιτάει.
                                    =

Αν μες την πόλη παντρευτείς και είσ’ εργαζομένη

για μια ζωή ολόκληρη θα είσαι κουρασμένη,

τη νύχτα θα σηκώνεσαι παιδιά να ετοιμάσεις

θα τρέχεις πάντα και παντού το χρόνο να προφτάσεις.

                                    =

Θα προσπαθείς όσο μπορείς να κάνεις τη δουλειά σου

αλλά ο νους σου πάντοτε θα είναι στα παιδιά σου,

θα έρχεσαι στο σπίτι σου λίγο να ησυχάσεις

σκεπτόμενη ποια άραγε δουλειά θα πρωτοπιάσεις.

                                    =

Μετέχεις εις το κίνημα αυτό το γυναικείο

κι αποζητάς ισότητα των φύλων και των δυο,

θέλεις όπως ο άνδρα σου σύντομα για να γίνεις

και λόγο σε κανένανε ποτέ σου να μη δίνεις.

                                    =

Ακόμα δεν κατάλαβες πως ό, τι κατορθώσεις

απ’ του σπιτιού σου τις δουλειές ποτέ δεν θα γλιτώσεις.

τα πάντα μες το σπίτι σου μονάχη σου θα κάνεις

για πάντα θα παιδεύεσαι ως ότου να πεθάνεις.

                                    =

Για μάνα σε προόρισε η φύση για να γένεις

και απορώ γιατί αυτό δεν το καταλαβαίνεις,
Μπορείς ν’ αφήσεις τα παιδιά εσύ για κάτι άλλο

αφού αυτά είναι για σε ό, τι το πιο μεγάλο.

                                    =

Ζήτα μια αναγνώριση για ό, τι συ προσφέρεις

και πιο πολλά απ’ όλους μας για σε θα καταφέρεις,

και τότε μες το σπίτι σου όλοι θα σε βοηθάνε

κι όλοι άμα κουράζεσαι για σένα θα πονάνε.

                                   =

Αν είσ’ απούσα βλέπουμε τότε πόσο αξίζεις
γιατί δεν είσαι δίπλα μας τα πάντα να φροντίζεις,

τότε όλοι μαθαίνουμε το πόσο υποφέρεις

και πόσο συ κουράζεσαι για να τα καταφέρεις.

                                   =

Σε όλα τα χαρίσματα που σου’ δωσε η φύση

ο δαίμονας δεν ήθιελε άσπιλη να σ’ αφήσει,

σε προίκισε αρνητικά μ’ εγωισμό και πείσμα

για να σε βλέπουμ’ όλοι μας κι απ’ ένα άλλο πρίσμα..

                                   =

Ίσως σ’ αυτό οφείλεται ότι εσύ σα νύφη

στις προστριβές με πεθερά ποτέ δεν είπες λήθη,

και όταν γίνεις πεθερά και έχεις μεγαλώσει

ποιος ξέρει πως από εσέ τη νύφη θα γλιτώσει.

                                   =

Ο κάθε χαρακτηρισμός δεν είναι και κανόνας

μακάρι αναλλοίωτη να μείνεις στους αιώνας,

παρ’ όλα αυτά όλοι εμείς πάντα θα σ’ αγαπάμε

αφού φροντίζεις όλοι μας καλά να τα περνάμε.

                                   =

Να ζήσεις χρόνια πάμπολα μ’ όρεξη και υγεία

και να φροντίζεις όλους μας σαν δούλη και κυρία,

και ας γκρινιάζεις που και που, κόντρα δεν θα τα πάμε

γιατί μ’ εσένα δίπλα μας ωραία τα περνάμε.

                  Ή του ύψους ή του βάθους

   Είμαστε λαός ανήσυχος, νευρικός, ευερέθιστος, απείθαρχος, γκρινιάρης, αλλά κι έξυπνος, φιλόξενος και γεναίος. Ανάλογα με την περίπτωση, τραβάμε απ’ το τσεπάκι μας κάποιον από τους παραπάνω εαυτούς μας και παρουσιάζουμε ένα διαφορετικό πρόσωπο. Άλλοτε του ύψους άλλοτε του βάθους…
   Ο Αμερικανός δικαστής Kelly πήρε το πρώτο βραβείο, σε διαγωνισμό στις ΗΠΑ πριν χρόνια, σκιαγραφώντας τον Έλληνα ως εξής:

-Ο Έλληνας είναι εφυέστατος, αλλά αλαζών.

-Δραστήριος αλλά και αμέθοδος

-Φιλότιμος αλλά προληπτικός.

-Ανυπόμονος αλλά και γενναίος πολεμιστής.

-Χτίζει Παρθενώνες και τους αφήνει να μεταβληθούν σε ερείπια.

-Αναδεικνύει «Σωκράτες» και τους ποτίζει κώνειο.
-Τιμά, μετά θάνατον, τους ήρωές του, τους οποίους διέσυρε, φυλάκισε ή και εξετέλεσε όταν ήσαν εν ζωή. Και καταλήγει.

«Πλάσμα παράδοξο, ο Έλληνας. Ατίθασο, αβεβαίων διαθέσεων, σοφό αλλά και μωρό, συντρέχτης αλλά και εγωπαθής. Αν θέλετε, θαυμάστε τον. Αν προτιμάτε, λυπηθείτε τον. Αν μπορείτε ταξινομήστε τον».

   Θα μπορούσαμε, βέβαια, σε απάντηση, να κάνουμε κι εμείς ανάλογη κριτική για τα Αμερικανάκια…ας το αφήσουμε, όμως, γι’ άλλη φορά. Το θέμα είναι ότι ο κύριος δικαστής, ξέχασε κάτι πολύ σημαντικό. Την αίσθηση του «χιούμορ» που διαθέτει σε μεγάλο βαθμό ο Έλληνας. Την έμφυτη τάση να συλλαμβάνει πράγματα, καταστάσεις, την ίδια τη ζωή, από την εύθυμη ή κωμική πλευρά τους και να την μεταδίδει στους άλλους δημιουργώντας ένα αίσθημα ευθυμίας, χαράς κι αισιοδοξίας. Το «χάρισμα» αυτό δεν είναι προνόμιο μόνο των λεγομένων «μορφωμένων» συνανθρώπων μας.
   Υπάρχουν (ηλικιωμένοι ή γριούλες συνήθως) στα χωριά μας, που σκαρώνουν αστείες η «σκαμπρόζικες» ιστοριούλες στα «πεταχτά» από μία ασήμαντη κουβέντα, ένα συνηθισμένο περιστατικό ή το πάθημα (κάζο) ενός συγχωριανού τους και είναι πανέξυπνες, αθώες και διασκεδαστικές. Ο φίλος μας ο Μηνάς για παράδειγμα, περιγράφει την αντίδραση των κατοίκων μικρού χωριού, όταν ένα πρωί (άγνωστο πως βρέθηκε εκεί) είδαν επάνω στο πλατάνι της κεντρικής πλατείας του χωριού έναν μεγάλο πολύχρωμο παπαγάλο. Μη έχοντας ξαναδεί τέτοιο παράξενο όσο και ωραίο πλάσμα, άρχισαν να το σχολιάζουν, όταν ο τολμηρός της παρέας σκαρφάλωσε στο πλατάνι. Κάθισε ένα μέτρο από τον παπαγάλο και τον παρατηρούσε με περιέργεια. Ενοχλημένος ο παπαγάλος ρωτάει «Συμβαίνει τίποτα κύριος;» Ο άλλος τα χάνει κι αρχίζοντας να κατεβαίνει από το πλατάνι απαντάει, «Τίποτα, τίποτα πιδάκι μ’. Σι πέρασα για πλι (πουλί)…»
   Και κλείνουμε μ’ ένα χαριτωμένο, κρητικό, του Γιώργου Βιτώρου.
-«Σύντεκνε πε μου συγχαρητήρια» φωνάζει ο Μιχαλιός στον φίλο του Μανωλιό.

-Γιάντα σύντεκνε, ίντα καλό σου συμβαίνει;
-Έβαλα το γιο μου στην Τράπεζα.

-Μπράβο μωρέ σύντεκνε. Μπράβο! Και με ίντα τόκο τον έβαλες;
                                                              Με αγάπη δικός σας

                                                             Χαρίτων ο γλαφυρός

